﻿လံာ်စီၤမိၤၡ့ ယဲၢ်ဘ့ၣ်တဘ့ၣ်. Deuteronomy 1

1 အအံၤမ့ၢ် တၢ်ကတိၤ လၢစီၤမိၤၡ့ ကတိၤတၢ် ဒီးအံၣ်စရ့လး ခဲလၢာ် လၢထံကျိ ယၢ်ဒ့ၣ် အအံၤတခီ လၢပှၢ်မုၢ်ကနၢ, လၢတၢ်ပျီပူၤသဃီၤ ဒီးစူး, လၢပရၣ်, ဒီးတိဖလး, ဒီးလၤဘၣ်, ဒီးဃစ့ရိး, ဒီးဒံစၤဟး အဘၢၣ်စၢၤ, 2 (လၢဃိၤရ့း ပၢၢ်လၢကၤဒ့ၣ်ဘၢ်န့ လၢကစၢၢ် စ့ဧၢ် အကျါန့ၣ် အိၣ်ဝဲ တဆံတနံၤကျဲလီၤ.) 3 ဒီးတၢ်မၤအသး လၢအနံၣ် လွံၢ်ဆံ, လါတဆံတလါ ထီၣ်တနံၤန့ၣ်, စီၤမိၤၡ့ ကတိၤတၢ် ဒီးပှၤအံၣ်စရ့လးဖိ, ဒ်ကယဲၢ် တၢ် လၢယွၤမၤလိာ်အီၤ လၢအဝဲသ့ၣ် အဂီၢ် အသိးန့ၣ်လီၤ. 4 မၤသံ ပှၤအမိၢ်ဖိ အစီၤပၤ စံဃိၣ် လၢအအိၣ်လၢဃ့ၡဘိၣ်, ဒီးဘၤၡၣ် အစီၤပၤ ဧိာ် လၢအအိၣ်လၢဧၤၡတြိး လၢအ့ဒြၤန့ၣ် အလီၢ်ခံဒီး, 5 အိၣ်ဝဲ လၢထံကျိ ယၢ်ဒ့ၣ် အအံၤတခီ, လၢကီၢ်မိၤအး အပူၤ, ဒီးစီၤမိၤၡ့ ဒုးနဲၣ် တၢ်သိၣ်တၢ်သီအံၤ, ဒီးစံးဝဲဒၣ်, 6 ယွၤပကစၢ် ကတိၤတၢ် ဒီးပှၤ လၢဃိၤရ့း, ဒီးစံးဝဲဒၣ်, သုအိၣ်လၢကစၢၢ် အလိၤအံၤ အါလံ. 7 ဃၣ် သုသး ဒီးဟးထီၣ်, ဒီးလဲၤထီၣ်ဆူ ပှၤအမိၢ်ဖိ အကစၢၢ်ကလိ, ဒီးဆူ တၢ်အိၣ်ဘူးဒီးအီၤ ခဲလၢာ်, လၢပျီပူၤ, လၢကစၢၢ်ကလိ, လၢကစၢၢ်ကဆူး, ဒီး လၢကလံၤထံး တခီ, ဒီး လၢပီၣ်လဲၣ်နံၤ, ပှၤကနၤဧၣ်ဖိ အကီၢ်, ဒီးလဘၤနိၣ်, ပၢၢ်လၢထံမိၢ်ပှၢ်ဖးဒိၣ်, ထံဖရၤသးန့ၣ် တက့ၢ်. 8 ကွၢ်ကွၢ်, ယပာ်ထံဧိၤကီၢ်ဧိၤ လၢသုမဲာ်ညါ, ကီၢ် လၢယွၤဆိၣ်လီၤအသး ဒီးသုပၢ် စီၤအၤဘြၤဟၣ်, စီၤအံၤစဲး, ဒီးစီၤယၤကိာ် လၢအကဟ့ၣ်လီၤဝဲ လၢအီၤ, ဒီး လၢအချံအသၣ် လၢအလီၢ်ခံန့ၣ်, လဲၤနုာ်မၤန့ၢ်အီၤ တက့ၢ်. 9 ဒီးအဆၢအကတီၢ်ဖဲန့ၣ် ယကတိၤတၢ် ဒီးသု, ဒီးယစံး ယဲဒၣ် တဂၤဃီ ယစိာ်သု တသ့ဘၣ်. 10 ယွၤ သုကစၢ်န့ၣ် မၤအါထီၣ်လံသုလံ, ဒီးကွၢ်ကွၢ်, လၢမုၢ်မဆါ တနံၤအံၤ, သုအိၣ် အါအါကလဲာ်, ဒ်မူခိၣ် အဆၣ်ဧိၤဖီဧိၤ အသိးန့ၣ်လီၤ. 11 မ်ယွၤ သုပၢ်တဖၣ် အကစၢ်န့ၣ် မၤအါထီၣ် သုအစး တကထိ, ဒီးဆိၣ်ဂ့ၤသု ဒ်အစံးပာ်တၢ် အသိးန့ၣ် တက့ၢ်. 12 သုတၢ်ဝံတၢ်ယိး, ဒီးသုတၢ်စိာ်တၢ်လဲး, ဒီးသုလိာ် ကွီၢ်န့ၣ် ယဲဒၣ် တဂၤဃီ ယစိာ် ကသ့ဒ်လဲၣ်, 13 ဟံးန့ၢ် ပှၤ လၢအကူၣ်တၢ်သ့, ဒီးအသးဆး, ဒီးအမံၤဟူသၣ်ဖျါတဖၣ် လၢသုဒူၣ်တဖၣ် အကျါန့ၣ် တက့ၢ်, ဒီးယကပာ် အီၤ လၢသုခိၣ်တဖၣ်လီၤ. 14 ဒီးသုစံးဆၢယၤ, ဒီးစံး, တၢ် လၢနစံးတၢ်န့ၣ် ဂ့ၤ လၢပကမၤလီၤ. 15 ဒီးယဟံးန့ၢ် သုဒူၣ်တဖၣ် အခိၣ်တဖၣ်, ပှၤလၢအကူၣ်သ့ကူၣ်ဘၣ်, ဒီးပှၤ လၢအမံၤဟူသၣ်ဖျါတဖၣ်, ဒီးယ ပာ်အီၤ လၢသုခိၣ်တဖၣ်, ပှၤတကထိ အခိၣ်တဖၣ်, ဒီးပှၤတကယၤ အခိၣ်တဖၣ်, ဒီးပှၤယဲၢ်ဆံ အခိၣ်တဖၣ်, ဒီးပှၤတဆံ အခိၣ်တဖၣ်, ဒီးအခိၣ်တဖၣ်, ဒီးပှၤကွဲးလံာ်တဖၣ် လၢသုဒူၣ်တဖၣ် အကျါလီၤ. 16 ဒီးအဆၢအကတီၢ်ဖဲန့ၣ် ယမၤလိာ် သုပှၤစံၣ်ညီၣ်ကွီၢ်တဖၣ်, ဒီးယစံး, ကနၣ်တၢ် လၢသုဒီပုၢ်ဝဲၢ် အဘၢၣ်စၢၤ, ဒီးစံၣ်ညီၣ်တၢ်တီ လၢပှၤတဂၤ ဒီးအဒီပုၢ်ဝဲၢ် အဘၢၣ်စၢၤ, ဒီးပှၤတခီဘီမုၢ်ဖိ လၢအအိၣ်ဒီးအီၤန့ၣ် တက့ၢ်. 17 သုတဘၣ်ကွၢ်မဲာ်တၢ် လၢတၢ်စံၣ်ညီၣ် အပူၤဘၣ်. သုဘၣ်ကနၣ် ပှၤအဆံး ဒ်ပှၤအဒိၣ် အသိးန့ၣ်လီၤ. ဒီးသုတပျံၤ ပှၤကညီအမဲာ် တဂ့ၤ. အဂ့ၢ်ဒ်အံၤ, တၢ်စံၣ်ညီၣ်န့ၣ်မ့ၢ် ယွၤအတၢ်လီၤ. ဒီးတၢ် လၢအကီကဲၣ်ဆိး လၢသုမဲာ်ညါန့ၣ် ဟဲစိာ် ဆူယအိၣ်, ဒီးယကဒိကနၣ်ယဲလီၤ. 18 ဒီး လၢအဆၢကတီၢ်ဖဲန့ၣ် ယမၤလိာ်သု လၢကယဲၢ် တၢ် လၢသုကမၤဘၣ် ခဲလၢာ်လီၤ. 19 ဒီးပဟးထီၣ် လၢဃိၤရ့း, ဒီးပလဲၤတၢ် လၢပှၢ်မုၢ်ကနၢ ဖးဒိၣ်န့ၣ် အိၣ်ဒီး တၢ်ပျံၤတၢ်ဖုးအလီၢ် လၢသုထံၣ်ဘၣ် လၢပှၤအမိၢ်ဖိ အကစၢၢ်ကလိ အကျဲ, ဒ်ယွၤပကစၢ် မၤလိာ်ပှၤ အသိးန့ၣ်, ဒီးပဟဲ တုၤလၢကၤဒ့ၣ်ဘၢ်န့လီၤ. 20 ဒီးယစံးဘၣ်သု, ပဟဲ တုၤလၢပှၤအမိၢ်ဖိ အကစၢၢ်ကလိ, လၢယွၤပကစၢ် ဟ့ၣ်လီၤ ပှၤလီၤ. 21 ကွၢ်ကွၢ်, ယွၤ ပကစၢ်န့ၣ် ပာ်လီၤ ထံဧိၤကီၢ်ဧိၤ လၢနမဲာ်ညါလီၤ. လဲၤထီၣ် မၤန့ၢ်အီၤ, ဒ်ယွၤနပၢ် အကစၢ် စံးဘၣ်နၤ အသိးန့ၣ် တက့ၢ်. ပျံၤတၢ် တဂ့ၤ, ဒီးတ့ၢ်စၢ်လီၤ နဂံၢ်နဘါ တဂ့ၤ. 22 ဒီးသုဟဲဘူး ဒီးယၤ ကိးဂၤဒဲး ဒီးသုစံး, ပကမၢလီၤ ပှၤ လဲၤ လၢပမဲာ်ညါ, ဒီးအဝဲသ့ၣ် ကကွၢ်န့ၢ်ကီၢ် လၢပဂီၢ်, ဒီးပကလဲၤကျဲ မနုၤမနုၤလဲၣ်, ပကလဲၤနုာ် လၢဝ့ၢ်မနုၤမနုၤလဲၣ်န့ၣ် ကဟဲက့ၤစိာ်န့ၢ်ပှၤ လၢတၢ်ကတိၤလီၤ. 23 ဒီးတၢ်ကတိၤန့ၣ် ဂ့ၤ လၢယမဲာ်ညါ, ဒီးယဟံးန့ၢ် ပှၤတဆံခံဂၤ လၢသုကျါ, တဒူၣ်တဂၤ, တဒူၣ်တဂၤလီၤ. 24 ဒီးအဝဲသ့ၣ် ဃၣ်အသး, ဒီးလဲၤထီၣ် ဆူ ကစၢၢ်ကလိ, ဒီးလဲၤနုာ် လၢအ့ၡကိၤလး အကျိ, ဒီးဃုကွၢ်ဝဲလီၤ. 25 ဒီး ဟံးန့ၢ် ကီၢ်အတၤသၣ် လၢအစုပူၤ, ဒီးဟဲက့ၤစိာ် ဆူပအိၣ်, ဒီးဟဲက့ၤစိာ် တၢ်ကတိၤ, ဒီးစံးဝဲဒၣ်, ထံဧိၤကီၢ်ဧိၤ လၢယွၤပကစၢ် ဟ့ၣ်လီၤ ပှၤန့ၣ်မ့ၢ် အဂ့ၤလီၤ. 26 ဘၣ်ဆၣ်ဒီး သုလဲၤထီၣ်န့ၣ် သုသး တအိၣ်ဘၣ်. ဒီး သုပူထီၣ်ယွၤ သုကစၢ် အထးခိၣ်လီၤ. 27 ဒီးသုကဒူးကဒ့ၣ်တၢ် လၢသုဒဲပူၤ ဒီးစံး, မ့ၢ်ယွၤသးဟ့ပှၤဒီး, ဒုးဟးထီၣ်ကွံာ်ပှၤ လၢကီၢ်အဲၤကူပတူး အပူၤ, ဒ်သိး အကဟ့ၣ်လီၤ ပှၤ လၢပှၤအမိၢ်ဖိ အစုပူၤ, လၢအကမၤဟးဂီၤ ပှၤအဂ့ၢ်လီၤ. 28 ပကလဲၤထီၣ် ဒ်လဲၣ်, ပဒီပုၢ်ဝဲၢ်တဖၣ်န့ၣ် ဒုးပှံၢ်ပသးလီၤ, စံးဝဲဒၣ်, ပှၤဂီၢ်မုၢ်န့ၣ် ဒိၣ်န့ၢ် ပှၤဒီးအနီၢ် ထီန့ၢ် ပှၤတက့ၢ်လီၤ. ခူဧိၤဝ့ၢ်ဧိၤန့ၣ် ဒိၣ်ဝဲ, ဒီးအခိၣ်ဒူ ပၢၢ်လၢမူခိၣ်လီၤ, ဒီးပထံၣ်ဘၣ် စ့ၢ်ကီး ပှၤဧနးဖိ ဖဲန့ၣ်လီၤ. 29 ဒီးယစံးဘၣ်သု, ဘၣ်ယိၣ် တဂ့ၤ, ဒီးပျံၤအီၤ တဂ့ၤ, 30 ယွၤ သုကစၢ် လၢအလဲၤတၢ် လၢသုမဲာ်ညါန့ၣ် ကဒုးသုး လၢသုဂီၢ်, ဒ်ကယဲၢ် တၢ် လၢအမၤ လၢသုဂီၢ် လၢအဲၤကူပတူး အပူၤ လၢသုမဲာ်ညါ, 31 ဒီး လၢပှၢ်မုၢ်ကနၢ ဖဲနထံၣ် လၢယွၤ နကစၢ် စိာ်နၤ, ဒ်အပၢ်စိာ် အဖိခွါ အသိး လၢကျဲ လၢသုပိာ် ဒီဘိညါ တုၤသုဟဲက့ၤ လၢအလီၢ်ဖဲအံၤလီၤ. 32 ဘၣ်ဆၣ်ဒီး လၢတၢ်တမံၤန့ၣ် အဂ့ၢ်အကျိၤ, သုတနာ်ဘၣ်ယွၤ သုကစၢ်, 33 လၢအလဲၤတၢ် လၢသုမဲာ်ညါ လၢမုၢ်နၤ လၢမ့ၣ်အူ ဒ်သိး အကဃုန့ၢ်သုလီၢ် ဖဲသုကသူၣ်ဒဲ, ဒီး လၢမုၢ်ဆါ လၢတၢ်အၢၣ် ဒ်သိး အကဒုးနဲၣ်သုကျဲ လၢသုကလဲၤတၢ်န့ၣ်ဘၣ်. 34 ဒီးယွၤ နၢ်ဟူ သုတၢ်ကတိၤ အကလုၢ်, ဒီးအသးထီၣ်, ဒီးဆိၣ်တၢ် ဒီးစံးဝဲဒၣ်, 35 ထံဧိၤကီၢ်ဧိၤ အဂ့ၤ လၢယဆိၣ်လီၤယသး လၢယကဟ့ၣ်လီၤ သုပၢ်တဖၣ်န့ၣ်, မ့ၢ်မး ပှၤအအၢ တစိၤအံၤ တထံၣ်ဘၣ် နီတဂၤဘၣ်. 36 ကထံၣ်ဘၣ် ထဲစီၤယဖူန့ၤ အဖိခွါ စီၤကၤလ့းန့ၣ်လီၤ. အဝဲန့ၣ် ကထံၣ်ဘၣ်အီၤ, ဒီးယကဟ့ၣ်လီၤအီၤ လၢကီၢ် လၢအယီၢ်တ့ၢ်ဝဲ, ဒီးအဖိတဖၣ်လီၤ. အဂ့ၢ်ဒ်အံၤ, ပိာ်ဝဲ ယွၤအကျဲ လၢလၢပှဲၤပှဲၤလီၤ. 37 ဒီးယွၤ သးထီၣ်ယၤ လၢသုဃိ, ဒီးစံးဝဲဒၣ်, နတဘၣ်လဲၤနုာ် ဖဲန့ၣ်ဘၣ်. 38 မ့မ့ၢ် စီၤနိၣ် အဖိခွါ စီၤယိၤၡူ လၢအဆၢထၢၣ် လၢနမဲာ်ညါတဂၤ, အဝဲဒၣ် ကလဲၤနုာ်ဘၣ် ဖဲန့ၣ်လီၤ. ဒုးဆူၣ်ထီၣ် အဂံၢ်အဘါ တက့ၢ်. အဂ့ၢ်ဒ်အံၤ, အဝဲဒၣ် ကဒုးန့ၢ်သါအီၤ လၢအံၣ်စရ့လးလီၤ. 39 ဒီးသုဖိဆံး လၢသုစံး လၢအကကဲထီၣ် တၢ်ဂုာ်န့ၢ်, ဒီးသုဖိသၣ် လၢအတသ့ၣ်ညါနီၤဖး တၢ်ဂ့ၤ ဒီးတၢ်အၢ အဆၢ ဖဲမုၢ်တနံၤန့ၣ် ကလဲၤနုာ်ဘၣ် ဖဲန့ၣ်, ဒီးယကဟ့ၣ်လီၤအီၤ လၢတၢ်န့ၣ်, ဒီးအဝဲသ့ၣ်တဖၣ်န့ၣ် ကန့ၢ်သါဝဲလီၤ. 40 မ့မ့ၢ် သုဝဲတဖၣ်အံၤ ဃၣ်ကဒါက့ၤ, ဒီးဟးဆူ ပှၢ်မုၢ်ကနၢ လၢပီၣ်လဲၣ်ဆှဲ အကျဲန့ၣ် တက့ၢ်. 41 ဒီးသုစံးဆၢတၢ်, ဒီးစံးဘၣ်ယၤ, ပမၤကမၣ်ဘၣ်လံ ယွၤလံ, ပကလဲၤထီၣ်, ဒီးဒုးသုး ဒ်ကယဲၢ် တၢ် လၢယွၤ ပကစၢ် မၤလိာ် ပှၤ အသိးန့ၣ်လီၤ. ဒီးသုကံၢ်တူာ် သုယီၢ်ဒ့ အိၣ်ဒီးသုစုကဝဲၤ, ဒီးသုတပးကဲဘၣ်တၢ်ဘၣ်, ဒီးသု ကလဲၤထီၣ် လၢကစၢၢ်န့ၣ်လီၤ. 42 ဒီးယွၤ စံးဘၣ်ယၤ, မၤလိာ်အီၤ, လဲၤထီၣ်တဂ့ၤ, ဒီးဒုးတၢ် တဂ့ၤ, အဂ့ၢ်ဒ်အံၤ, ယတအိၣ်ဘၣ် လၢသုကျါဘၣ်, သုကဘၣ် တၢ်ကျီကွံာ် ဘၣ်ဖုးသု လၢသုဒုၣ်သုဒါ အမဲာ်ညါလီၤ. 43 ဒီးယကတိၤတၢ် ဒီးသု, ဒီးသုတဒိကနၣ်ဘၣ် တၢ်ဘၣ်, ဒီးသုပူထီၣ် ယွၤအထးခိၣ်, ဒီးသုပာ်ဆူၣ်သုကိာ် ဒီးလဲၤထီၣ် လၢကစၢၢ်ကလိလီၤ. 44 ဒီးပှၤအမိၢ်ဖိ လၢအအိၣ်အဆိး လၢကစၢၢ်တဖျၢၣ် အလိၤန့ၣ် ဟဲသဂၢၢ်သု, ဒီးလူၤသု, ဒ်ကနဲ အသိးန့ၣ်, ဒီး မၤဟးဂီၤသု လၢစ့ဧၢ်, ပၢၢ်လၢဃိၢ်မါလီၤ. 45 ဒီးသုဟဲက့ၤ, ဒီးသုဟီၣ် လၢယွၤအမဲာ်ညါလီၤ. ဘၣ်ဆၣ်ဒီး ယွၤတကနၣ်ဘၣ် သုကလုၢ်, ဒီးတဒိးအနၢ် လၢသုကလုၢ်ဘၣ်. 46 ဒီးသုအိၣ်သုဆိး အါနံၤအါသီ လၢကၤဒ့ၣ် အပူၤ, ဒ်မုၢ်နံၤ လၢသုအိၣ်သုဆိး အသိးန့ၣ်လီၤ.

1 ဒီးပဃၣ်ပသး, ဒီးပဟးထီၣ်ဆူ ပှၢ်မုၢ်ကနၢ လၢပီၣ်လဲၣ်ဂီၤ အကျဲ, ဒ်ယွၤ ကတိၤတၢ် ဒီးယၤ အသိးန့ၣ်, ဒီး ပလဲၤဝးတရံး ကစၢၢ် စ့ဧၢ် အါနံၤအါသီလီၤ. 2 ဒီးယွၤ ကတိၤတၢ် ဒီးယၤ, ဒီးစံးဝဲဒၣ်, 3 သုလဲၤတရံး ကစၢၢ်အံၤ အါလံ. ဃၣ် သုသးဆူ ကလံၤစိးတခီ တက့ၢ်, 4 ဒီးမၤလိာ် ပှၤဂီၢ်မုၢ်, ဒီးစံးဘၣ်အီၤ သုကခီဂာ် သုဒီပုၢ်ဝဲၢ်, စီၤဧ့ၡီၤအဖိ အကီၢ်ဃၢၤ လၢအအိၣ်လၢစ့ဧၢ်, ဒီးကပျံၤ သုလီၤ. ပလီၢ် သုသး သပှၢ်တၢၢ် တက့ၢ်. 5 မၤကိၢ်မၤဂီၤ အီၤတဂ့ၤ. အဂ့ၢ်ဒ်အံၤ, ယတဟ့ၣ်လီၤသု လၢအကီၢ်ဘၣ်, ထဲသိး ဒီးခီၣ်ညါသးအလီၢ် ယတဟ့ၣ်ဘၣ်. အဂ့ၢ်ဒ်အံၤ, ယဟ့ၣ်လံ ကစၢၢ် စ့ဧၢ် လၢစီၤဧ့ၡီၤ လၢတၢ်န့ၢ်သါ အဂီၢ်လံ. 6 သုဘၣ်ပှ့ၤ တၢ်အီၣ် လၢစ့ လၢအီၤ, ဒ်သိး သုကအီၣ် တၢ်, ဒီးသုဘၣ်ပှ့ၤ စ့ၢ်ကီး ထံ လၢစ့ လၢအီၤ, ဒ်သိး သု ကအီတၢ်လီၤ. 7 အဂ့ၢ်ဒ်အံၤ, လၢကယဲၢ် နမၤတၢ် လၢနစုန့ၣ် ယွၤ နကစၢ် ဆိၣ်ဂ့ၤလံ နၤလံ. နလဲၤတၢ် လၢပှၢ်မုၢ်ကနၢဖးဒိၣ်အံၤ, သ့ၣ်ညါဝဲလီၤ. အနံၣ် လွံၢ်ဆံအံၤ ယွၤအိၣ်လံ ဒီးနၤလံ. နတဆံးလီၤစှၤလီၤဘၣ်တၢ်ဘၣ်. 8 ဒီးတုၤပလဲၤပူၤကွံာ် ပဒီပုၢ်ဝဲၢ် စီၤဧ့ၡီၤအဖိ လၢအအိၣ်ဝဲ လၢစ့ဧၢ် လၢကျဲ လၢပျီပူၤ လၢအ့လၤသး, ဒီး လၢဧ့းစယိၣ်က့ဘ့ၢ် ဒီး, ပဃၣ်ပသး, ဒီးပလဲၤပိာ် ကျဲ လၢပှၢ်မုၢ်ကနၢ မိၤအးလီၤ. 9 (ဒီးယွၤ စံးဘၣ်ယၤ, မၤကိၢ်မၤဂီၤ ပှၤမိၤအးဖိ တဂ့ၤ, ဒီးဒုးသုး ဒီးအီၤ တဂ့ၤ. အဂ့ၢ်ဒ်အံၤ, ယတဟ့ၣ်လီၤဘၣ်နၤ လၢအကီၢ် လၢတၢ်န့ၢ်သါ အဂီၢ်ဘၣ်. အဂ့ၢ်ဒ်အံၤ, ယဟ့ၣ်လီၤလံ ဧၢ် လၢစီၤလိာ်အဖိ လၢအတၢ်န့ၢ်သါ အဂီၢ်လံ, 10 ပှၤအ့ၣ်ဖိ အိၣ်ဝဲဖဲန့ၣ် လၢပျၢၤလီၤ. ပှၤတကလုာ် လၢအနီၢ်ဒိၣ်, ဒီးအါဝဲ, ဒီးအနီၢ်ထီဝဲ, ဒ်ပှၤဧနးဖိ အသိးန့ၣ်လီၤ. 11 ပှၤပာ်အီၤ လၢပှၤနီၢ်ဒိၣ်ဖိ ဒ်ပှၤဧနးဖိ အသိးန့ၣ်လီၤ. မ့မ့ၢ် ပှၤမိၤအးဖိ ကိးအီၤ လၢပှၤအ့ၣ်ဖိလီၤ. 12 ဒီးပှၤဃိရံၤဖိ အိၣ်ဝဲ လၢစ့ဧၢ် လၢပျၢၤလီၤ. မ့မ့ၢ် စီၤဧ့ၡီၤ အဖိ မၤဟးဂီၤအီၤ လၢအမဲာ်ညါ, ဒီးအိၣ်ဝဲ လၢအလီၢ်န့ၣ်, ဒီးန့ၢ်ဘၣ်သါ အတၢ် ဒ်အံၣ်စရ့လး မၤကီၢ် လၢအန့ၢ်ဘၣ်သါတၢ် လၢယွၤ ဟ့ၣ်လီၤအီၤ အသိးလီၤ.) 13 ခဲကနံၣ်အံၤ ဂဲၤဆၢထၢၣ်, ဒီးခီဂာ် ထံစ့ရ့း အကျိ တက့ၢ်. ဒီးပခီဂာ် ထံစ့ရ့း အကျိလီၤ. 14 ဒီးမုၢ်နံၤမုၢ်နၤတဖၣ် လၢပဟဲ လၢကၤဒ့ၣ်ဘၢ်န့ တုၤ ပခီဂာ် ထံစရ့း အကျိန့ၣ်, မ့ၢ်သၢဆံ ဃိးနံၣ်, တုၤ ကယဲၢ် ပှၤသုးဖိတစိၤ လၢာ်ဝဲ လၢပှၤသုးမုၢ် အကျါ တဂၤလၢ်လၢ်န့ၣ်, ဒ်ယွၤဆိၣ်တၢ် ဒီးအီၤ အသိးန့ၣ်လီၤ. 15 မ့ၢ်မး ယွၤအစု အိၣ်လၢအလိၤ, ဒ်သိး အကမၤဟးဂီၤကွံာ်အီၤ လၢပှၤသုးမုၢ်အကျါ တုၤအလၢာ်လီၤ. 16 ဒီးတုၤ ပှၤသုးမုၢ် ခဲလၢာ်န့ၣ် လၢာ်ဝဲ, ဒီးသံဝဲ လၢပှၤဂီၢ်မုၢ် အကျါဒီး, 17 တၢ်မၤအသး လၢယွၤ ကတိၤတၢ် ဒီးယၤ, ဒီးစံးဝဲဒၣ်, 18 မုၢ်မဆါ တနံၤအံၤ နဘၣ်ခီဂာ် ဧၢ် လၢမိၤအး အဃၢၤ, 19 ဒီးတုၤ နလဲၤတုၤ လၢပှၤဧၣ်မိၣ်ဖိ အမဲာ်ညါဒီး, မၤကိၢ်မၤဂီၤအီၤ တဂ့ၤ, ဒီးမၤအီၤ နီတမံၤ တဂ့ၤ, အဂ့ၢ်ဒ်အံၤ, ယတဟ့ၣ်လီၤဘၣ်နၤ လၢတၢ်န့ၢ်သါ လၢပှၤဧၣ်မိၣ်ဖိ အကီၢ်ဘၣ်. အဂ့ၢ်ဒ်အံၤ, ယဟ့ၣ်လီၤလံအီၤ လၢစီၤလိာ်အဖိ လၢတၢ်န့ၢ်ဘၣ်သါ အဂီၢ်လံ. 20 (ပှၤပာ်စ့ၢ်ကီး အဝဲန့ၣ် လၢပှၤနီၢ်ဒိၣ်ဖိ အကီၢ်လီၤ. ပှၤနီၢ်ဒိၣ်ဖိ အိၣ်ဝဲဖဲန့ၣ် လၢပျၢၤ, ဒီးပှၤဧၣ်မိၣ်ဖိ ကိးအီၤ လၢပှၤစၤမစူၣ်ဖိလီၤ. 21 ပှၤတကလုာ် အနီၢ်ဒိၣ်, ဒီးအါဝဲ, ဒီးအနီၢ်ထီ ဒ်ပှၤဧနးဖိ အသိးန့ၣ်လီၤ. ဒီးယွၤ မၤဟးဂီၤ အီၤ လၢအမဲာ်ညါ, ဒီးအဝဲသ့ၣ် န့ၢ်သါ အတၢ်, ဒီးအိၣ်ဝဲဆိးဝဲအလီၢ်, 22 ဒ်အမၤ စီၤဧ့ၡီၤအဖိ လၢအအိၣ်ဝဲ လၢစ့ဧၢ် အပူၤ, လၢအမၤဟးဂီၤတ့ၢ် ပှၤဃိရံၤဖိ လၢအမဲာ်ညါ, ဒီး အဝဲသ့ၣ် န့ၢ်သါဝဲ လၢအတၢ်, ဒီးအိၣ်ဝဲ လၢအလီၢ်တုၤ မုၢ်မဆါ တနံၤအံၤ အသိးန့ၣ်လီၤ. 23 ဒီးဒ်ပှၤဧ့ၤဝံဖိ အိၣ်လၢဃစ့ရံၣ် တုၤ လၢဧးစၤ, ပှၤကၤဖတိၢ်ဖိ လၢအဟဲထီၣ် လၢကၤဖတိၢ်န့ၣ် မၤဟးဂီၤအီၤ ဒီးအိၣ်ဝဲ လၢအလီၢ် အသိးန့ၣ်လီၤ.) 24 ဂဲၤဆၢထၢၣ်, ဟးထီၣ်, ဒီးခီဂာ် ထံအၢ်နိၣ် တက့ၢ်. ကွၢ်တက့ၢ်, ယဟ့ၣ်လီၤလံ လၢနစုပူၤ ပှၤအမိၢ်ဖိ, ဃ့ ၡဘိၣ် အစီၤပၤ စံဃိၣ်, ဒီးအကီၢ်လီၤ. မၤန့ၢ်သီ, ဒီးဒုးသုး ဒီးအီၤ တက့ၢ်. 25 လၢမုၢ်မဆါ တနံၤအံၤ ယကပာ်သီ တၢ်ဘၣ်ယိာ်နၤ, ဒီးတၢ်ပျံၤနၤ လၢပှၤကလုာ်တဖၣ် အလိၤ လၢမူခိၣ် ဒီဘ့ၣ်ညါ အဖီလာ်, လၢအကနၢ်ဟူ နကစီၣ်, ဒီးကကနိးဝဲ, ဒီးအသးကဘၣ် တၢ်ကိၢ်တၢ်ဂီၤ လၢနဃိလီၤ. 26 ဒီးယမၢလီၤ ကလူးတဖၣ် လၢပှၢ်မုၢ်ကနၢ ကဒ့မိး ဆူ ဃ့ၡဘိၣ် အစီၤပၤ စံဃိၣ် အအိၣ်, အိၣ်ဒီး တၢ်ဃူတၢ်ဖိး အတၢ်ကတိၤတဖၣ်, ဒီးစံးဝဲဒၣ်, 27 ဒုးခီဂာ်ယၤ လၢနကီၢ်ပူၤ တက့ၢ်. ယကလဲၤတၢ် လၢကျဲဧိၤကပူၤဧိၤလီၤ. လၢစုထွဲမ့ၢ်ဂ့ၤ, လၢစုစ့ၣ်မ့ၢ်ဂ့ၤ, ယတဃၣ်ယသးဘၣ်, 28 နကဆါန့ၢ်ယၤ လၢတၢ်အီၣ် လၢစ့, ဒ်သိး ယကအီၣ်တၢ်, ဒီးနကဟ့ၣ်လီၤယၤ လၢထံ လၢစ့အဃိ, ဒ်သိး ယကအီတၢ်လီၤ. ထဲယကခီဂာ်တၢ် လၢယခီၣ်, 29 (ဒ်စီၤဧ့ၡီၤအဖိ လၢအအိၣ်ဝဲ လၢစ့ဧၢ်, ဒီးပှၤမိၤအးဖိ လၢအအိၣ်လၢဧၢ်မၤယၤ အသိးန့ၣ်.) တုၤ ယခီဂာ် ယၢ်ဒ့ၣ် ဆူ ကီၢ် လၢယွၤ ပကစၢ် ဟ့ၣ်လီၤ ပှၤလီၤ. 30 ဘၣ်ဆၣ်ဒီး ဃ့ၡဘိၣ် အစီၤပၤ စံဃိၣ် ဒုးခီဂာ် ပှၤအသးတအိၣ်ဘၣ်. အဂ့ၢ်ဒ်အံၤ, ယွၤ နကစၢ် ဒုးဆူၣ်ထီၣ်အသး, ဒီးမၤကိၤအသး, ဒ်သိး အကဟ့ၣ်လီၤအီၤ လၢနစုပူၤ, ဒ် လၢမုၢ်မဆါ တနံၤအံၤ အသိးန့ၣ်လီၤ. 31 ဒီးယွၤ စံးဘၣ်ယၤ, ကွၢ်ကွၢ်, ယဟ့ၣ်လီၤသီ စီၤစံဃိၣ် ဒီးအကီၢ် လၢနမဲာ်ညါလီၤ. မၤန့ၢ်သီ ဒ်သိးနကန့ၢ်ဘၣ်သါ ကီၢ်န့ၣ် တက့ၢ်. 32 ဒီးစီၤစံဃိၣ် ဟဲသဂၢၢ်ပှၤ, အဝဲဒၣ်, ဒီးအပှၤဂီၢ်မုၢ် ခဲလၢာ်, ဒ်သိး အကဒုးသုး လၢယါစၤ အပူၤလီၤ. 33 ဒီးယွၤ ပကစၢ် ဟ့ၣ်လီၤကွံာ်အီၤ လၢပမဲာ်ညါ, ဒီးပကျီကွံာ်အီၤ, ဒီး အဖိခွါတဖၣ်, ဒီးအပှၤဂီၢ်မုၢ်တဖၣ် ခဲလၢာ် လီၤ. 34 အဆၢကတီၢ်ဖဲန့ၣ် ပမၤန့ၢ် အခူအဝ့ၢ် ခဲလၢာ်, ဒီးပှၤပိာ်ခွါ, ဒီးပှၤပိာ်မုၣ်, ဒီးဖိဒံဖိသၣ် လၢဝ့ၢ်ကိးပူၤဒဲး အပူၤ ပမၤဟးဂီၤကွံာ် တုၤအလၢာ်လီၤ. ပတပာ်လီၤတဲာ်ဘၣ် နီတဂၤဘၣ်. 35 ထဲပဟံးန့ၢ် ဆၣ်ဧိၤကီၢ်ဧိၤ အဒၢ လၢတၢ်ဂုာ်န့ၢ် လၢပဂီၢ်, ဒီးဝ့ၢ် လၢပမၤန့ၢ်အီၤ အတၢ်ဖိတၢ်လံၤလီၤ. 36 လၢဧရိၤဧ့ၢ် လၢအအိၣ်လၢထံအၢ်နိၣ် ဒီးလၢဝ့ၢ်အိၣ်လၢထံကျိနံၤ ပၢၢ်လၢကံးလဧးန့ၣ် ဝ့ၢ် လၢအဆူၣ်န့ၢ်ပှၤ တအိၣ်ဘၣ်. ယွၤပကစၢ် ဟ့ၣ်လီၤကွံာ် ခဲလၢာ် လၢပှၤ လီၤ. 37 ထဲနတလဲၤနုာ်ဘၣ် လၢပှၤဧၣ်မိၣ်ဖိ အကီၢ်ပူၤ, လၢအလီၢ် ဘၣ်ဃးဒီး ထံယးဘိးနီတပူၤ, ဒီး လၢဝ့ၢ်တဖၣ် အိၣ်လၢကစၢၢ်လိၤ, ဒီးဖဲဒၣ်အလီၢ် လၢယွၤတြီပလဲၤနုာ် လၢအပူၤန့ၣ်လီၤ.

1 ဒီးပဃၣ်ပသး, ဒီးပပိာ်ထီၣ်ကျဲ ဆူဘၤၡၣ်, ဒီးဘၤၡၣ် အစီၤပၤ ဧိာ် ဟဲသဂၢၢ်ပှၤ, အဝဲဒၣ် ဒီးအပှၤဂီၢ်မုၢ် ခဲလၢာ် ဒ်သိး အကဒုးသုး လၢအ့ဒြံၤ အပူၤလီၤ. 2 ဒီးယွၤ စံးဘၣ်ယၤ, ပျံၤအီၤ တဂ့ၤ, အဂ့ၢ်ဒ်အံၤ, ယ ကဟ့ၣ်လီၤအီၤ, ဒီးအပှၤဂီၢ်မုၢ် ခဲလၢာ်, ဒီးအထံအကီၢ် လၢနစုပူၤ, ဒီးနကမၤအီၤ ဒ်နမၤ ပှၤအမိၢ်ဖိ အစီၤပၤ စံဃိၣ် လၢအအိၣ်ဝဲ လၢဃ့ၡဘိၣ် အသိးန့ၣ်လီၤ. 3 ဒီးယွၤ ပကစၢ် ဟ့ၣ်လီၤ စ့ၢ်ကီး ဘၤၡၣ် အစီၤပၤဧိာ်, ဒီး အပှၤဂီၢ်မုၢ် ခဲလၢာ် လၢပစုပူၤ, ဒီးပကျီကွံာ်အီၤ တုၤအပှၤ တအိၣ်လီၤတဲာ်ဘၣ် နီတဂၤဘၣ်. 4 လၢအဆၢအကတီၢ်ဖဲန့ၣ် ပမၤန့ၢ် အခူအဝ့ၢ် ခဲလၢာ်, ဝ့ၢ် လၢပတမၤန့ၢ်ဘၣ်န့ၣ် တအိၣ်ဘၣ်, ဝ့ၢ်ဃုဆံ, ကီၢ်အၢ်ကိး ဒီဘ့ၣ်ညါ, စီၤဧိာ် အဘီအမုၢ် လၢဘၤၡၣ် အပူၤလီၤ. 5 ဝ့ၢ်ခဲလၢာ်န့ၣ် အိၣ်ဒီး အခိၣ်ဒူထီ, ဒီးပဲတရီတဖၣ်, ဒီး နီၣ်ဘိတဖၣ်လီၤ. လၢန့ၣ် အမဲာ်ညါတဝီ လၢအခိၣ်ဒူ တအိၣ်ဘၣ်န့ၣ် အိၣ် အါအါကလဲာ်လီၤ. 6 ဒီးပမၤဟးဂီၤအီၤ စီဖ့ကလ့ၤ, ဒ်ပမၤ ဃ့ၡဘိၣ် အစီၤပၤ စံဃိၣ် အသိးန့ၣ်, ပမၤဟးဂီၤအီၤ စီဖ့ကလ့ၤ လၢပိာ်ခွါ, ဒီးပိာ်မုၣ်, ဒီးဖိဒံဖိသၣ် လၢဝ့ၢ် ကိးဝ့ၢ်ဒဲး အပူၤလီၤ. 7 မ့မ့ၢ် ဆၣ်ဖိကီၢ်ဖိအဒၢ, ဒီးဝ့ၢ်တဖၣ် အတၢ်ဖိတၢ်လံၤန့ၣ် ပဟံးန့ၢ် တၢ်ဂုာ်န့ၢ် လၢပဂီၢ်လီၤ. 8 ဒီး လၢအဆၢအကတီၢ်ဖဲန့ၣ် ပဟံးန့ၢ် လၢပှၤအမိၢ်ဖိ အစီၤပၤခံဂၤ အစုပူၤ, ကီၢ် လၢအအိၣ်လၢယၢ်ဒ့ၣ် လၢအအံၤတခီ လၢထံအၢ်နိၣ် ပၢၢ်လၢကစၢၢ် ဃ့ရမိၣ်လီၤ. 9 (ဃ့ရမိၣ်န့ၣ် ပှၤစံဒိၣ်ဖိ ကိးအီၤ လၢစံရယိၣ်, ဒီးပှၤအမိၢ်ဖိ ကိးဝဲ လၢစနံၢ်လီၤ.) 10 ဒီး ကယဲၢ် ခူဧိၤဝ့ၢ်ဧိၤ လၢတၢ်ပျီပူၤ, ဒီးဘၤၡၣ် ဒီဘ့ၣ်ညါ ပၢၢ်လၢစၤလကး, ဒီးအ့ဒြံၤ, ဝ့ၢ်တဖၣ် လၢစီၤဧိာ် အဘီအမုၢ် လၢဘၤၡၣ် အပူၤလီၤ. 11 အဂ့ၢ်ဒ်အံၤ, အိၣ်လီၤတဲာ် လၢပှၤနီၢ်ဒိၣ်ဖိ ထဲဘၤၡၣ် အစီၤပၤ ဧိာ် တဂၤဧိၤလီၤ. ကွၢ်ကွၢ်, အလီၢ်မံန့ၣ်မ့ၢ် လီၢ်မံထးလီၤ. အိၣ်ဝဲ လၢပှၤဧၣ်မိၣ်ဖိ အရးဘး အပူၤန့ၣ် တမ့ၢ်ဘၣ်ဧါ. အထီမ့ၢ် ခွံပျၢ် ဒီးအဒီၣ်ဃီၤ လွံၢ်ပျၢ်, ဒ်ပှၤကညီအပျၢ် အသိးန့ၣ်လီၤ. 12 ဒီးအဆၢအကတီၢ်ဖဲန့ၣ် ကီၢ် လၢပမၤန့ၢ် လၢဧရိၤဧ့ၢ် လၢအအိၣ်လၢထံအၢ်နိၣ်, ဒီးကစၢၢ် ကံးလဧး တခီ, ဒီး အဝ့ၢ်တဖၣ်န့ၣ်, ယဟ့ၣ်လီၤ ပှၤရူၤဘ့ၣ်ဖိ, ဒီးပှၤကးဖိလီၤ. 13 ဒီးတၢ်အိၣ်လီၤတဲာ် လၢကံးလဧး, ဒီးဘၤၡၣ် ဒီဘ့ၣ်ညါ, စီၤဧိာ် အဘီအမုၢ်န့ၣ် ယဟ့ၣ်လီၤ မနၤၡ့ၣ် တခီဒူၣ်, အၢ်ကိး ဒီဘ့ၣ်ညါ, ဒီးဘၤၡၣ် ဒီဘ့ၣ်ညါ, လၢအဘၣ် တၢ်ကိးအီၤ လၢပှၤနီၢ်ဒိၣ်ဖိ အကီၢ်လီၤ. 14 ဒီးစီၤမနၤၡ့ၤ အဖိခွါ စီၤယၤအံၢ်န့ၣ် ဟံးန့ၢ် အၢ်ကိး ဒီဘ့ၣ်ညါ ပၢၢ်လၢပှၤကၡူၢ်ဖိ, ဒီးပှၤမၤကးဖိ အကီၢ်ဃၢၤတဖၣ်, ဒီးကိးအီၤ ဒ်အမံၤဒၣ်ဝဲ အသိးန့ၣ် ဘၤၡၣ် ဃၤဝိးယၤအံၢ် တုၤ မုၢ်မဆါ တနံၤအံၤလီၤ. 15 ဒီးယဟ့ၣ်လီၤ ကံးလဧး လၢစီၤမၤကံၢ်လီၤ. 16 ဒီး လၢပှၤရူၤဘ့ၣ်ဖိ, ဒီးပှၤကးဖိန့ၣ် ယဟ့ၣ်လီၤအီၤ လၢတၢ် လၢကံးလဧး ပၢၢ်လၢထံအၢ်နိၣ် အကျိ အသးကံၢ်ပူၤ, ဒီးကီၢ် လၢအဃၢၤ, ပၢၢ်လၢထံယးဘိး, ပှၤဧၣ်မိၣ်ဖိ အကီၢ်ဃၢၤန့ၣ်လီၤ. 17 ဒီးတၢ်ပျီပူၤ, ဒီးယၢ်ဒ့ၣ်, ဒီးကီၢ် လၢအဃၢၤ လၢကံး န့ၤရ့သး, ဒီး ပၢၢ်လၢတၢ်ပျီပူၤ အပီၣ်လဲၣ်, ပီၣ်လဲၣ်အံသၣ် လၢအၤၡဒိးပံးစကၤ အခီၣ်ထံး လၢမုၢ်ထီၣ်တခီလီၤ. 18 ဒီး လၢအဆၢအကတီၢ်ဖဲန့ၣ် ယမၤလိာ်သု, ဒီးယစံး, ယွၤ သုကစၢ် ဟ့ၣ်လီၤသု လၢကီၢ်အံၤ, ဒ်သိး သုကမၤန့ၢ် အီၤလီၤ. သုဘၣ်လဲၤခီဂာ် တၢ်အိၣ်ဒီးသုစုကဝဲၤ လၢသု ဒီပုၢ်ဝဲၢ် ပှၤအံၣ်စရ့လးဖိ အမဲာ်ညါ, ကယဲၢ် ပှၤသုးဖိ ခဲလၢာ်လီၤ. 19 မ့မ့ၢ် သုဖိသုမါ ဒီးသုဖိဒံဖိသၣ်, ဒီးသုဆၣ်ဖိကီၢ်ဖိအဒၢ, (ယသ့ၣ်ညါ လၢသုတၢ်ဖိတၢ်လံၤ အိၣ်အါ), ကအိၣ်ဘၣ် လၢသုခူသုဝ့ၢ် အပူၤ လၢယဟ့ၣ်လီၤလံသု, 20 တုၤလီၤ ယွၤ ဒုးအိၣ်ဘှံး သုဒီပုၢ်ဝဲၢ်, ဒ်သုဝဲအသိး, ဒီးအဝဲသ့ၣ် မၤန့ၢ် ကီၢ် လၢယွၤ သုကစၢ် ဟ့ၣ်လီၤအီၤ လၢထံယၢ်ဒ့ၣ် ဝၢ်ဘးခီလီၤ. တုၤနုၤတစု ကက့ၤက့ၤဆူ တဂၤဆူအတၢ်န့ၢ်သါ, တဂၤဆူအတၢ်န့ၢ်သါ လၢယ ဟ့ၣ်လီၤလံသုလီၤ. 21 ဒီးအဆၢအကတီၢ်ဖဲန့ၣ် ယမၤလိာ် စီၤယိၤၡူ, ဒီးယစံး, နမဲာ်ထံၣ်ဘၣ်လံ ကယဲၢ် တၢ် လၢယွၤ သုကစၢ် မၤတ့ၢ် စီၤပၤ ခံဂၤန့ၣ်လံ. ယွၤကမၤ ကယဲၢ် ဘီမုၢ် ဖဲနခီဂာ်အီၤ ဒ်န့ၣ် အသိးလီၤ. 22 သုတပျံၤ အီၤတဂ့ၤ. အဂ့ၢ်ဒ်အံၤ, ယွၤ သုကစၢ် ကဒုးသုး လၢသုဂီၢ်လီၤ. 23 ဒီးအဆၢကတီၢ်ဖဲန့ၣ် ယ ဃ့ကညး ယွၤ, ဒီးယစံး, 24 ယွၤကစၢ်ဧၢ, န ဒုးနဲၣ်သီ နတၢ်ဒိၣ်, ဒီးနစုဆူၣ် လၢနခ့နပှၤလီၤ. အဂ့ၢ်ဒ်အံၤ, ကစၢ် လၢမူခိၣ် မ့ၢ်ဂ့ၤ, လၢဟီၣ်ခိၣ် မ့ၢ်ဂ့ၤ, လၢအမၤတၢ်သ့ ဒ်နမၤတၢ် အသိး, ဒ်နစိနကမီၤ အသိးန့ၣ် အိၣ်ဝဲ မတၤတဂၤလဲၣ်. 25 ဒုးခီဂာ်ယၤ, ဒီးဒုးထံၣ်ဘၣ်ယၤ လၢထံဧိၤကီၢ်ဧိၤ အဂ့ၤ လၢအအိၣ်လၢယၢ်ဒ့ၢ် ဝၢ်ဘးခီ, ကစၢၢ်ကလိဂ့ၤ တဖျၢၣ်န့ၣ်, ဒီးလဘၤနိၣ် တက့ၢ်. 26 ဘၣ်ဆၣ်ဒီး ယွၤ သးထီၣ်ယၤ လၢသုဃိ, ဒီးတကနၣ်ဘၣ် ယကလုၢ်ဘၣ်. ဒီးယွၤ စံးဘၣ်ယၤ, အါလံ လၢနဂီၢ်လံ. လၢတၢ်တမံၤန့ၣ် အဂ့ၢ်အကျိၤ ကတိၤလၢၤ ဒီးယၤ တဂ့ၤ. 27 လဲၤထီၣ် ပၢၢ်လၢပံးစကၤ အဒီခိၣ်, ဒီးကျ့ထီၣ် နမဲာ် လၢမုၢ်နုာ်, ဒီး လၢကလံၤစိး, ဒီး လၢကလံၤထံး, ဒီး လၢမုၢ်ထီၣ်, ဒီးကွၢ်တၢ် လၢနမဲာ် တက့ၢ်. အဂ့ၢ်ဒ်အံၤ, နတဘၣ်ခီဂာ် ယၢ်ဒ့ၣ်န့ၣ်ဘၣ်. 28 ဒီးမၤလိာ် စီၤယိၤၡူ, ဒီးဒုးဆူၣ်ထီၣ် အဂံၢ်အဘါ, ဒီး ဒုးတံးထီၣ် အတဟီၣ် တက့ၢ်. အဂ့ၢ်ဒ်အံၤ, အဝဲဒၣ်န့ၣ် ကခီဂာ်တၢ် လၢပှၤဂီၢ်မုၢ် အမဲာ်ညါ, ဒီးကဒုးမၤန့ၢ်အီၤ လၢထံဧိၤကီၢ်ဧိၤ လၢသုကထံၣ်ဘၣ်လီၤ. 29 ဒီးပအိၣ်ပဆိး လၢကစၢၢ်ကဆူး လၢဘ့ၤသပဧိၢ် အမဲာ်ညါလီၤ.

1 ဒီးခဲကနံၣ်အံၤ, အံၣ်စရ့လးဧၢ, ကနၣ် တၢ်မၤလိာ် ဒီးတၢ်စံၣ်ညီၣ်တဖၣ် လၢယသိၣ်လိသု လၢသုကတိၢ်န့ၢ်အီၤ အဂ့ၢ် တက့ၢ်, ဒ်သိး သုကမူ, ဒီးလဲၤနုာ်, ဒီးမၤန့ၢ် ကီၢ် လၢယွၤ သုပၢ်တဖၣ် အကစၢ် ဟ့ၣ်လီၤသုလီၤ. 2 သုတဘၣ်ပာ်ဖှိၣ်တၢ် ဒီးတၢ်ကတိၤ လၢယမၤလိာ်သု, ဒီးသုတဘၣ်ဟံးန့ၢ်ကွံာ်တၢ် လၢအီၤ ဒ်သိး သုကတိၢ်န့ၢ် ယွၤ သုကစၢ် အတၢ်မၤလိာ်တဖၣ် လၢယမၤလိာ်သုလီၤ. 3 တၢ် လၢယွၤမၤဝဲ လၢဘဧၤလးပဧိၢ် အဃိန့ၣ် သုမဲာ်ထံၣ်ဘၣ်လံ. အဂ့ၢ်ဒ်အံၤ, ကယဲၢ် ပှၤလၢအလဲၤပိာ် ဘဧၤလးပဧိၢ် အခံ ခဲလၢာ်န့ၣ် ယွၤ သုကစၢ် မၤဟးဂီၤကွံာ် အီၤ လၢသုကျါလံ. 4 မ့မ့ၢ်သု လၢအစဲဘူးဒီးယွၤ သုကစၢ်န့ၣ် မူဒံး ကိးဂၤဒဲး လၢမုၢ်မဆါ တနံၤအံၤလီၤ. 5 ကွၢ်ကွၢ်, ယသိၣ်လိသု လၢတၢ်မၤလိာ်, ဒီးတၢ်စံၣ်ညီၣ်, ဒ်ယွၤယကစၢ် မၤလိာ်ယၤ အသိးန့ၣ်, ဒ်သိး သု ကမၤဒ်န့ၣ် လၢကီၢ် ဖဲသုလဲၤမၤန့ၢ်အီၤ အပူၤန့ၣ်လီၤ. 6 ဒီး တိၢ်န့ၢ် ဒီးမၤ တက့ၢ်. အဂ့ၢ်ဒ်အံၤ, အဝဲန့ၣ်မ့ၢ် သု တၢ်ကူၣ်သ့ကူၣ်ဘၣ်, ဒီးသုသူၣ်ဆးသးဆး လၢပှၤကလုာ်တဖၣ် အမဲာ်ညါ, ဒီးအဝဲသ့ၣ် ကနၢ်ဟူ တၢ်မၤလိာ် ခဲလၢာ်န့ၣ်, ဒီးကစံး, မ့ၢ်မး ပှၤဂီၢ်မုၢ် အဒိၣ်အအါအံၤ မ့ၢ် ပှၤတကလုာ် လၢအကူၣ်တၢ်သ့ အကူၣ်တၢ်ဘၣ်, ဒီး အသူၣ်ဆးအသးဆးလီၤ. 7 အဂ့ၢ်ဒ်အံၤ, မတၤ တကလုာ်ဒိၣ်ဝဲ, လၢကစၢ် အိၣ်ဘူးဒီးအီၤ, ထဲသိးဒီး ယွၤပကစၢ် လၢကယဲၢ် တၢ် လၢပကိးထီၣ် လၢအီၤန့ၣ်လဲၣ်. 8 မတၤ တကလုာ် ဒိၣ်ဝဲ လၢအအိၣ်ဒီး တၢ်မၤလိာ် ဒီးတၢ်စံၣ်ညီၣ်တီ, ဒ်ကယဲၢ် တၢ်သိၣ်တၢ်သီ လၢယပာ်လီၤ လၢသုမဲာ်ညါ လၢမုၢ်မဆါ တနံၤအံၤ အသိးန့ၣ်လဲၣ်. 9 ထဲပလီၢ် နသး တက့ၢ်, ကွၢ်လီၤ နသး လီၤတံၢ်လီၤဆဲး တက့ၢ်, ဒ်သိး နသု တသးပ့ၤနီၣ်တၢ် လၢနမဲာ်ထံၣ်လံ, ဒီးဒ်သိး အသု တဟးထီၣ်ကွံာ် လၢနသးအပူၤ တစိၤဒၣ် နၤ တဂ့ၤ, ဒီးဘိးဘၣ်သ့ၣ်ညါက့ၤ နဖိခွါတဖၣ်, ဒီးနဖိခွါ အဖိခွါတဖၣ် တက့ၢ်. 10 မုၢ်နံၤ လၢသုဆၢထၢၣ် လၢဃိၤရ့း အပူၤ လၢယွၤ သုကစၢ် အမဲာ်ညါ ဖဲယွၤ စံးဘၣ်ယၤ, ဒုး အိၣ်ဖှိၣ် ပှၤဂီၢ်မုၢ် လၢယဂီၢ်, ဒီးယကဒုးကနၣ်အီၤ လၢယကလုၢ်ကထါ ဒ်သိး အကမၤလိ တၢ်ပျံၤယၤ တစိၤဒၣ် အအိၣ်လၢဟီၣ်ခိၣ်ချၢ, ဒီးဒ်သိး အကသိၣ်လိ အဖိအလံၤန့ၣ်လီၤ. 11 ဒီးသုသုးဘူးသုသး ဒီးဆၢထၢၣ် လၢကစၢၢ် အခီၣ်ထံး, ဒီးကစၢၢ်န့ၣ် ကဲၤထီၣ် လၢမ့ၣ်အူ ပၢၢ်လၢမူခိၣ် အသးကံၢ်ပူၤ, ဒီးတၢ်ခံး ဒီးတၢ်အၢၣ်, ဒီးတၢ်ခံးသူလီၤ. 12 ဒီးယွၤ ကတိၤတၢ် ဒီးသု လၢမ့ၣ်အူ အကျါလီၤ. သု နၢ်ဟူ တၢ်ကတိၤအသီၣ် လီၤ. မ့မ့ၢ် တၢ်အက့ၢ်အဂီၤ, သု တထံၣ်ဘၣ်, ထဲတၢ်ကလုၢ်အသီၣ်ဧိၤလီၤ. 13 ဒီး ဒုးနဲၣ်သု လၢအတၢ်အၢၣ်လီၤအီလီၤ လၢအမၤလိာ် သု ဒ်သိး သုကတိၢ်န့ၢ် အီၤ, တၢ်မၤလိာ် ဆံဆဲၣ်ထံၣ်, ဒီး ကွဲးအီၤ လၢလၢၢ်ဘ့ၣ်ဘၣ် ခံဘ့ၣ် အလိၤလီၤ. 14 ဒီးအဆၢအကတီၢ်ဖဲန့ၣ် ယွၤမၤလိာ်ယၤ, ဒ်သိး ယကသိၣ်လိသု လၢတၢ်မၤလိာ်, ဒီးတၢ်စံၣ်ညီၣ်တဖၣ် လၢသုဘၣ်တိၢ်န့ၢ် လၢကီၢ် ဖဲသုခီဂာ်မၤန့ၢ်အီၤ အပူၤန့ၣ်လီၤ. 15 ဒီးပလီၢ် သုသး လီၤတံၢ်လီၤဆဲး တက့ၢ်. (အဂ့ၢ်ဒ်အံၤ, မုၢ်တနံၤ လၢယွၤ ကတိၤတၢ် ဒီးသု လၢဃိၤရ့း အလိၤ လၢမ့ၣ်အူ အကျါန့ၣ် သုတထံၣ်ဘၣ် အက့ၢ်အဂီၤ နီတမံၤဘၣ်). 16 သုကမၤဘၣ်အၢ ဘၣ်ဖုး သုသး, ဒီးပိာ်ခွါအဂီၤ မ့ၢ်ဂ့ၤ, ပိာ်မုၣ်အဂီၤ မ့ၢ်ဂ့ၤ, 17 ဆၣ်ဖိကီၢ်ဖိ လၢဟီၣ်ခိၣ်ချၢ အဂီၤ မ့ၢ်ဂ့ၤ, ထိၣ်ဖိလံၣ်ဖိ လၢအယူၤ လၢမူကပိာ်လိၤ တမံၤမံၤ အဂီၤ မ့ၢ်ဂ့ၤ, 18 တၢ်စွါ လၢဟီၣ်ခိၣ် အဖီခိၣ် တမံၤမံၤ အဂီၤ မ့ၢ်ဂ့ၤ, ဒ့ၣ်ဧိၤညၣ်ဧိၤ လၢအအိၣ်ဝဲ လၢထံကျါ လၢဟီၣ်ခိၣ် အဖီလာ် တမံၤမံၤ အဂီၤ မ့ၢ်ဂ့ၤ, သုကမၤဘၣ်ဖုး တၢ်ဂီၤစိးပျၤအသး လီၤဂာ် တၢ်တမံၤမံၤန့ၣ်လီၤ. 19 ဒီးနကကျ့ထီၣ် ဘၣ်ဖုး နမဲာ် ဆူမူခိၣ်, ဒီးတုၤ နထံၣ်ဘၣ် မုၢ်, ဒီးလါ, ဒီးဆၣ်ဧိၤဖီဧိၤ, မူခိၣ်အသုးမုၢ် ခဲလၢာ် ဒီး, နကဘၣ် တၢ်ကလံာ် ဘၣ်ဖုးနၤ, ဒ်သိး နကဘါထီၣ်အီၤ ဒီးမၤအတၢ်လီၤ. တၢ်တဖၣ်န့ၣ် ယွၤ နကစၢ် ဟ့ၣ်နီၤ ကယဲၢ် ပှၤကလုာ်ကလုာ် လၢအအိၣ်ဝဲ လၢမူခိၣ် ဒီဘ့ၣ်ညါ အဖီလာ်လီၤ. 20 မ့မ့ၢ် ယွၤဟံးန့ၢ်သု, ဒီးဟဲစိာ်သု လၢဖၣ်ကပူၤထး, လၢအဲၤကူပတူး, ဒ်သိး သုကကဲထီၣ် တၢ်န့ၢ်သါ လၢအဂီၢ်, ဒ် လၢမုၢ်မဆါ တနံၤအံၤ အသိးန့ၣ်လီၤ. 21 ဒီးယွၤ သးထီၣ်ယၤ လၢသုဃိ, ဒီးဆိၣ်လီၤအသး လၢယတခီဂာ် ယၢ်ဒ့ၣ်, ဒီး လၢယတလဲၤနုာ်ဘၣ် ထံဧိၤကီၢ်ဧိၤ အဂ့ၤန့ၣ် လၢယွၤ နကစၢ် ဟ့ၣ်လီၤနၤ လၢတၢ်န့ၢ်သါ အဂီၢ်လီၤ. 22 ဒီးယဲဒၣ်အံၤ ယဘၣ်သံ လၢကီၢ်အံၤလီၤ, ယတဘၣ်ခီဂာ် ယၢ်ဒ့ၣ်ဘၣ်. မ့မ့ၢ် သုဝဲဒၣ်အံၤ သုကခီဂာ်, ဒီးမၤန့ၢ် ထံဧိၤကီၢ်ဧိၤ အဂ့ၤ တဘ့ၣ်န့ၣ်လီၤ. 23 ပလီၢ် နသး ဒ်သိး သုသုတသးပ့ၤနီၣ် ယွၤ သုကစၢ် အတၢ်အၢၣ်လီၤအီလီၤ လၢအအၢၣ်လီၤအီလီၤ ဒီးသု တဂ့ၤ. ဒီးသုသုတတ့ တၢ်ဂီၤစိးပျၤအသး, တၢ်လီၤဂာ် တၢ်တမံၤမံၤ လၢယွၤ သုကစၢ် တြီ နမၤအီၤန့ၣ် တဂ့ၤ. 24 အဂ့ၢ်ဒ်အံၤ, ယွၤ ပကစၢ်န့ၣ်မ့ၢ် မ့ၣ်အူအီၣ်တၢ်လီၤ. မ့ၢ် ကစၢ် လၢအသးက့ၣ်တၢ် တဂၤလီၤ. 25 တုၤန ထီၣ်ဖိ, ဒီးဖိအဖိ, ဒီးအိၣ်တ့ၢ် လၢကီၢ်ပူၤ ယံာ်ယံာ်, ဒီးမၤဘၣ်အၢတၢ်, ဒီးတ့ တၢ်ဂီၤစိးပျၤအသး လီၤဂာ် တၢ်တမံၤမံၤ, ဒီးမၤ တၢ်အၢ လၢယွၤ နကစၢ် အမဲာ်ညါ လၢအဒုးသုးထီၣ်အီၤ ဒီး, 26 ယဒုးအုၣ် မူခိၣ် ဒီးဟီၣ်ခိၣ်အသး လၢသုဂီၢ် လၢမုၢ်မဆါ တနံၤအံၤ လၢသုကဟးဂီၤ ချ့သဒံး စီဖ့ကလ့ၤ လၢထံဧိၤကီၢ်ဧိၤ ဖဲသုခီဂာ် ယၢ်ဒ့ၣ် လၢသုကမၤန့ၢ်အီၤ အပူၤလီၤ. သုတထုးထီထီၣ် သုနံၤသုသီဘၣ်, မ့မ့ၢ် သုကတုၤ လၢတၢ်ဟးဂူာ်ဟးဂီၤ သပှၢ်တၢၢ်လီၤ. 27 ဒီးယွၤ ကမၤပြံပြါသု လၢပှၤကလုာ်တဖၣ် အကျါ, ဒီး သုကအိၣ်လီၤတဲာ် စှၤဂၤ လၢပှၤကလုာ်တဖၣ် အကျါ, ဖဲ ယွၤကဆှၢသုလီၤ. 28 ဖဲန့ၣ် သုကမၤ ကစၢ် လၢပှၤတ့အီၤ လၢအစုတဖၣ် အတၢ်, သ့ၣ်ဧိၤဝၣ်ဧိၤ, ဒီး လၢၢ်ဧိၤလ့ဧိၤ, လၢအတထံၣ်ဘၣ် တၢ်ဘၣ်, ဒီးတနၢ်ဟူဘၣ် တၢ်ဘၣ်, ဒီးတအီၣ်ဘၣ် တၢ်ဘၣ်, ဒီးတနၢဘၣ် တၢ်ဘၣ်လီၤ. 29 ဘၣ်ဆၣ်ဒီး နမ့ၢ် ဃုန့ၢ် ယွၤ နကစၢ် ဖဲန့ၣ် ဒီး, တုၤ နဃု အီၤ လၢနသူၣ်ကံၢ်သးလဲ, ဒီးနသး ဒီဖျၢၣ်ညါဒီး, နကထံၣ်န့ၢ်အီၤလီၤ. 30 တုၤ နဘၣ် တၢ်ကိၢ်တၢ်ဂီၤ, ဒီးတၢ်ခဲလၢာ်အံၤ ဘၣ်နၤဒီး လၢမုၢ်နံၤ လၢခံ လၢညါတဖၣ် နမ့ၢ် ဃၣ်လိၤနသး ဆူ ယွၤ နကစၢ်, ဒီးဒိကနၣ် အကလုၢ်ဒီး, 31 (အဂ့ၢ်ဒ်အံၤ, ယွၤ နကစၢ် မ့ၢ်ကစၢ် လၢအသးကညီၤတၢ် တဂၤ), တလဲၤသဒၣ်ဘၣ် နၤဘၣ်, ဒီးတမၤဟးဂီၤဘၣ် နၤဘၣ်, ဒီးတသးပ့ၤနီၣ်ဘၣ် နပၢ်တဖၣ် အတၢ်အၢၣ်လီၤအီလီၤ လၢအဆိၣ်တၢ် ဒီးအီၤဘၣ်. 32 အဂ့ၢ်ဒ်အံၤ, သံကွၢ်လၢ် မုၢ်နံၤမုၢ်နၤ လၢအခီၣ်ထံး, လၢအအိၣ်တ့ၢ် လၢနတချုး အိၣ်ဒံးဘၣ် လၢမုၢ်တနံၤ လၢယွၤတ့ ပှၤကညီ လၢဟီၣ်ခိၣ်ချၢ, ဒီးသံကွၢ်တၢ် လၢမူခိၣ် အအံၤတခီ ပၢၢ်လၢမူခိၣ်အန့ၣ် တခီ, တၢ်မၤအသး ဒ်တၢ်ဒိၣ်တမံၤအံၤ အသိး, တၢ်နၢ်ဟူတၢ် ဒ်အဝဲန့ၣ် အသိးအိၣ် စ့ၢ်ကီးဧါ. 33 ပှၤဂီၢ်မုၢ် နၢ်ဟူ ယွၤအကလုၢ် ကတိၤတၢ် လၢမ့ၣ်အူ အကျါ, ဒ်န နၢ်ဟူ အသိး, ဒီးမူဝဲ စ့ၢ်ကီးဧါ. 34 ဒီးမ့ၢ်ယွၤ လဲၤဟံးန့ၢ် ဒိးကွၢ် ပှၤတကလုာ် လၢပှၤတကလုာ်ဒၣ် အကျါ, လၢတၢ်လ့ပစီ, လၢတၢ်အပနီၣ်လီၤလး, ဒီး လၢတၢ်လီၤလိၢ်လီၤလး, ဒီး လၢတၢ်ဒုးသုး, ဒီး လၢအစုဆူၣ်, ဒီး လၢအစုယူာ်ထီၣ်အသး, ဒီး လၢပျံၤတၢ်အလီၢ်ဖးဒိၣ်, ဒ်ကယဲၢ် တၢ် လၢယွၤ သုကစၢ် မၤလိာ် သုဂီၢ် လၢအဲၤကူပတူး အပူၤ လၢသုမဲာ်ညါ အသိးန့ၣ် စ့ၢ်ကီးဧါ. 35 တၢ်ဒုးနဲၣ် လၢနၤ ဒ်သိး နကသ့ၣ်ညါ လၢယွၤ မ့ၢ်ကစၢ် လီၤ. လၢအဝဲဒၣ် အမဲာ်ညါ အဂၤ တအိၣ်ဘၣ်. 36 ဒုး နၢ်ဟူ နၤ လၢအကလုၢ် လၢမူခိၣ် ဒ်သိး အကသိၣ်က့ၤသီက့ၤနၤ, ဒီး လၢဟီၣ်ခိၣ်ချၢအံၤ ဒုးနဲၣ်နၤ လၢအမ့ၣ်အူဖးဒိၣ်, ဒီးနနၢ်ဟူ အကလုၢ် လၢမ့ၣ်အူကျါလီၤ. 37 ဒီးမ့ၢ်အအဲၣ် နပၢ်တဖၣ်ဒီး, ဃုထၢဝဲ လၢအချံအသၣ် လၢအလီၢ်ခံန့ၣ်, ဒီးဒုးဟးထီၣ်နၤ လၢအဲၤကူပတူး လၢအစိဒိၣ်အကမီၤဒိၣ် လၢအမဲာ်ညါ, 38 ဒ်သိး အကဟီထီၣ်ကွံာ် ပှၤကလုာ်တဖၣ် လၢနမဲာ်ညါ, ဒိၣ်န့ၢ် ဒီးဆူၣ်န့ၢ်နၤ တက့ၢ်, ဒ်သိး အကဒုးလဲၤနုာ်နၤ, ဒ်သိး အကဟ့ၣ်လီၤ နၤ လၢအထံအကီၢ် လၢတၢ်န့ၢ်သါ အဂီၢ်, ဒ် လၢမုၢ်မဆါ တနံၤအံၤ အသိးန့ၣ်လီၤ. 39 ဒီးသ့ၣ်ညါ လၢမုၢ်မဆါ တနံၤအံၤ, ဒီးဆိကမိၣ် လၢနသးကံၢ်ပူၤ လၢယွၤ မ့ၢ်ကစၢ် လၢမူခိၣ်ထး, ဒီး လၢဟီၣ်ခိၣ်လာ်န့ၣ် တက့ၢ်, အဂၤ တအိၣ်ဘၣ်. 40 ဒီးနဘၣ်တိၢ်န့ၢ် အတၢ်မၤလိာ်, ဒီးအတၢ်သိၣ်တၢ်သီ လၢယမၤလိာ်နၤ လၢမုၢ်မဆါ တနံၤအံၤ, ဒ်သိး တၢ်ကဂ့ၤထီၣ် လၢနဂီၢ်, ဒီး လၢနဖိနလံၤ လၢနလီၢ်ခံ အဂီၢ်, ဒီး ဒ်သိး နကထုးထီထီၣ် နမုၢ်နံၤ လၢကီၢ်ပူၤ လၢယွၤ နကစၢ် ဟ့ၣ်လီၤနၤ လီၤစိၤလီၤထီလီၤ. 41 တုၤနုၤတစု စီၤမိၤၡ့ နီၤဖး ဝ့ၢ်သၢဖျၢၣ် လၢယၢ်ဒ့ၣ် အအံၤတခီ လၢမုၢ်ထီၣ်တခီ, 42 ဒ်သိး ပှၤမၤသံတၢ်, ပှၤလၢအမၤသံပှၤ လၢအဃၢၤ လၢဟးဖျိးတၢ် အဃိ, ဒီးတသးဟ့တ့ၢ်အီၤ လၢမဟါမဟိဘၣ် တဂၤန့ၣ် ကဃ့ၢ်တၢ်ဆူန့ၣ်, ဒီးဒ်သိး အကဃ့ၢ်တၢ် ဆူဝ့ၢ်တဖျၢၣ်ဖျၢၣ်န့ၣ် သတးဒီး ကမူဝဲလီၤ. 43 ဘ့စ့ၢ် လၢပှၢ်မုၢ်ကနၢ, လၢတၢ်ပျီပူၤ လၢပှၤရူၤဘ့ၣ်ဖိ အကီၢ်ပူၤ တဖျၢၣ်, ဒီးရၤမိး လၢကံးလဧး အပူၤ ဘၣ်ဃးဒီး ပှၤကးဖိတဖျၢၣ်, ဒီးကိလၣ် လၢဘၤၡၣ် အပူၤ ဘၣ်ဃးဒီး ပှၤမနၤၡ့ၤဖိ တဖျၢၣ်လီၤ. 44 အအံၤမ့ၢ် တၢ်သိၣ်တၢ်သီ လၢစီၤမိၤၡ့ ပာ်လီၤဝဲ လၢပှၤအံၣ်စရ့လးဖိ အမဲာ်ညါလီၤ. 45 အအံၤ မ့ၢ်တၢ်အုၣ်အသး, ဒီးတၢ်မၤလိာ်, ဒီးတၢ်စံၣ်ညီၣ် လၢစီၤမိၤၡ့ စံးဘၣ်တဲဘၣ် ပှၤအံၣ်စရ့လးဖိ လၢအဟးထီၣ်ကွံာ် လၢအဲၤကူပတူး အပူၤ အလီၢ်ခံန့ၣ်, 46 အိၣ်ဝဲ လၢယၢ်ဒ့ၣ် လၢအအံၤတခီ လၢတၢ်ကစၢၢ်ကဆူး သဃီၤ ဒီးဘ့ၤသပဧိၢ်, လၢပှၤအမိၢ်ဖိ အစီၤပၤ စံဃိၣ် အကီၢ်ပူၤ, လၢအအိၣ်ဝဲ လၢဃ့ၡဘိၣ်, လၢစီၤမိၤၡ့ ဒီးပှၤအံၣ်စရ့လးဖိ ကျီကွံာ်အီၤ လၢအဟးထီၣ်ကွံာ် လၢအဲၤကူပတူး အလီၢ်ခံန့ၣ်လီၤ. 47 ဒီးမၤန့ၢ်ဝဲ အကီၢ်, ဒီးဘၤၡၣ် အစီၤပၤ ဧိာ် အကီၢ်, ပှၤအမိၢ်ဖိ အစီၤပၤ ခံဂၤ လၢအအိၣ်လၢယၢ်ဒ့ၣ် အအံၤတခီ လၢမုၢ်ထီၣ်တခီ, 48 လၢဧရိၤဧ့ၢ် လၢအအိၣ်လၢထံအၢ်နိၣ် အနံၤ ပၢၢ်လၢကစၢၢ် စံရယိၣ် လၢအမ့ၢ် ဃ့ရမိၣ်, 49 ဒီးတၢ်ပျီပူၤ လၢယၢ်ဒ့ၣ် လၢအအံၤတခီ ဒီဘ့ၣ်ညါ ပၢၢ်လၢတၢ်ပျီပူၤ အပီၣ်လဲၣ် လၢအၤၡဒိးပံးစကၤ အခီၣ်ထံးလီၤ.

1 ဒီးစီၤမိၤၡ့ ကိးန့ၢ် ပှၤအံၣ်စရ့လးဖိ ခဲလၢာ်, ဒီးစံးဘၣ် အီၤ, အံၣ်စရ့လးဧၢ, ကနၣ် တၢ်မၤလိာ်, ဒီးတၢ်စံၣ်ညီၣ် လၢယကတိၤ လၢသုနၢ်ပူၤ လၢမုၢ်မဆါ တနံၤအံၤ, ဒ်သိး သုကမၤလိာ်အီၤ, ဒီး တိၢ်န့ၢ် အီၤ, ဒီးမၤအီၤန့ၣ် တက့ၢ်. 2 ယွၤ ပကစၢ် မၤ တၢ်အၢၣ်လီၤအီလီၤ ဒီးပှၤ လၢဃိၤရ့း အလိၤလီၤ. 3 ယွၤ မၤ တၢ်အၢၣ်လီၤအီလီၤန့ၣ် ဒီးပပၢ်တဖၣ် တမ့ၢ်ဘၣ်, မ့ၢ်အမၤဝဲ ဒီးပှၤပဝဲ, ပှၤလၢအအိၣ်မူဒံး လၢမုၢ်မဆါ တနံၤအံၤ ခဲလၢာ်လီၤ. 4 ယွၤ ကတိၤတၢ် ဒီး သု, ကွၢ်ဆၢညါ လၢကစၢၢ် အလိၤ, လၢမ့ၣ် အကျါလီၤ. 5 (အဆၢအကတီၢ်ဖဲန့ၣ် ယဲဒၣ်အံၤ, ယဆၢထၢၣ် လၢယွၤ ဒီးသု အဘၢၣ်စၢၤ, ဒ်သိး ယကဘိးဘၣ်သ့ၣ်ညါသု လၢယွၤအကလုၢ်အကထါလီၤ. အဂ့ၢ်ဒ်အံၤ, သုပျံၤတၢ် လၢမ့ၣ်အူ အဃိ, ဒီးတလဲၤထီၣ် လၢကစၢၢ်ဘၣ်.) ဒီးစံးဝဲဒၣ်, 6 ယဲဒၣ်အံၤ ယမ့ၢ် ယွၤ နကစၢ် လၢအဒုးဟးထီၣ်ကွံာ်နၤ လၢကီၢ်အဲၤကူပတူး အပူၤ, လၢပှၤကုၢ်ဖိ အဟံၣ်ပူၤလီၤ. 7 အိၣ်ဒီး ကစၢ် အဂုၤအဂၤတဖၣ် လၢယမဲာ်ညါ တဂ့ၤ. 8 တ့တၢ်ဂီၤတၢ်ဖီၣ် လၢနဂီၢ် တဂ့ၤ. တၢ်အိၣ်လၢမူခိၣ်ထး မ့ၢ်ဂ့ၤ, တၢ်အိၣ်လၢဟီၣ်ခိၣ်လာ် မ့ၢ်ဂ့ၤ, တၢ်အိၣ်လၢထံကျါ လၢဟီၣ်ခိၣ် အဖီလာ် မ့ၢ်ဂ့ၤ, တ့ အက့ၢ်အဂီၤ လၢနဂီၢ် နီတမံၤ တဂ့ၤ, 9 ဘါအီၤ တဂ့ၤ, မၤအတၢ် တဂ့ၤ. အဂ့ၢ်ဒ်အံၤ, ယဲဒၣ်ယွၤ နကစၢ်အံၤ, ယမ့ၢ်ကစၢ် လၢအသးက့ၣ်တၢ်, လၢအဒုးအိၣ်သကိး ပၢ်တဖၣ် အတၢ်ဒဲးဘးဖိတဖၣ် အလိၤ တုၤလီၤ လၢပှၤသးဟ့ယၤ သၢစိၤတစိၤ, ဒီးလွံၢ်စိၤတစိၤ, 10 ဒီး လၢအမၤဘျုးမၤဖှိၣ် ပှၤကထိသ့ၣ်တဖၣ်, လၢအအဲၣ်ယၤ, ဒီး တိၢ်န့ၢ် ယတၢ်မၤလိာ်တဖၣ်န့ၣ်လီၤ. ပှ့ၤဘၣ်ယွၤ နကစၢ်အမံၤ ဒီး တၢ်ကလီကလီ တဂ့ၤ. 11 အဂ့ၢ်ဒ်အံၤ, ပှၤလၢအပှ့ၤဘၣ် ယွၤအမံၤ ဒီးတၢ်ကလီကလီန့ၣ် ယွၤတပာ်ဘၣ်အီၤ လၢအတၢ်ဒဲးဘး တအိၣ်ဘၣ်န့ၣ်ဘၣ်. 12 တိၢ်န့ၢ် မုၢ်အိၣ်ဘှံးအနံၤ လၢနကပာ်စီဆှံအီၤ အဂ့ၢ်. @န့ၣ် ဒ်ယွၤ နကစၢ် မၤလိာ်နၤ အသိးန့ၣ် တက့ၢ်. 13 နကမၤဘၣ်တၢ် ဃုနံၤ, ဒီးမၤ နတၢ်မၤ ခဲလၢာ်လီၤ. 14 မ့မ့ၢ်မုၢ်နွံနံၤတနံၤန့ၣ်မ့ၢ် ယွၤ နကစၢ် အတၢ်အိၣ်ဘှံးလီၤ. နဲဒၣ်ဂ့ၤ, နဖိခွါဂ့ၤ, နဖိမုၣ်ဂ့ၤ, နကုၢ်နပှၤပိာ်ခွါဂ့ၤ, နကုၢ်နပှၤပိာ်မုၣ်ဂ့ၤ, နဂီၤဖံးဂ့ၤ, နကသ့ၣ်ယီၤဂ့ၤ, နဆၣ်ဖိကီၢ်ဖိ အဒၢဂ့ၤ, ပှၤတခီဘီတခီမုၢ်ဖိ လၢအအိၣ်လၢနပဲတရီအပူၤ ဂ့ၤ, သုတမၤ တၢ်မၤ နီတမံၤ တဂ့ၤ, ဒ်သိး နကုၢ်နပှၤပိာ်ခွါ, ဒီးနကုၢ်နပှၤပိာ်မုၣ် ကအိၣ်ဘှံး ဒ်နၤအသိး အဂ့ၢ်လီၤ. 15 ဒီးသ့ၣ်နီၣ်ထီၣ်က့ၤ လၢနမ့ၢ် တၢ်အကုၢ်အပှၤ လၢကီၢ်အဲၤကူပတူး အပူၤ, ဒီးယွၤ နကစၢ် ဒုးဟးထီၣ်ကွံာ်နၤ ဖဲန့ၣ် လၢအစုဆူၣ်, ဒီး လၢအစုယူာ်ထီၣ်အသးန့ၣ် တက့ၢ်. မၤသးဒ်န့ၣ်ဒီး ယွၤ နကစၢ် မၤလိာ်နၤ လၢနဘၣ်တိၢ်န့ၢ် မုၢ်အိၣ်ဘှံးအနံၤလီၤ. 16 ဒ်ယွၤ နကစၢ် မၤလိာ်နၤ အသိးန့ၣ်, ဒ်သိး နမုၢ်နံၤတဖၣ် ကထီထီၣ်, ဒီးတၢ်ကဂ့ၤထီၣ် လၢနဂီၢ်, လၢကီၢ်ပူၤ လၢယွၤဟ့ၣ်လီၤနၤဒီး, ယူးယီၣ် နမိၢ်နပၢ် တက့ၢ်. 17 မၤသံတၢ် တဂ့ၤ. 18 အဲၣ်ဘၢမါအဲၣ်ဘၢဝၤ တဂ့ၤ. 19 ဟုၣ်တၢ် တဂ့ၤ. 20 အုၣ်နသး လၢတၢ်ကဘျံးကဘျၣ် လၢပှၤ လၢနဃၢၤ အဂ့ၢ် တဂ့ၤ. 21 ဆၢန့ၢ်ဘၣ်ပှၤ လၢနဃၢၤအမါ တဂ့ၤ. ပှၤလၢနဃၢၤ အဟံၣ်ဂ့ၤ, အစံာ်အပှဲၤဂ့ၤ, အကုၢ်အပှၤပိာ်ခွါဂ့ၤ, အကုၢ်အပှၤပိာ်မုၣ်ဂ့ၤ, အဂီၤဖံးဂ့ၤ, အကသ့ၣ်ယီၤဂ့ၤ, ဖဲဒၣ် ပှၤလၢနဃၢၤ အတၢ်တမံၤမံၤဂ့ၤ, သုတသးကွံအီၤ တဂ့ၤ. 22 တၢ်ကတိၤတဖၣ်န့ၣ် ယွၤကတိၤဝဲ ဒီးသုတၢ်အိၣ်ဖှိၣ် ခဲလၢာ် လၢကစၢၢ် အလိၤ, လၢတၢ်အၢၣ် အမ့ၣ်အူ ဒီးတၢ်ခံးသူ အကျါ လၢအကလုၢ်ဖးဒိၣ်လီၤ. ဒီးတပာ်ဖှိၣ်တၢ် ဒီးအီၤဘၣ်. ဒီးကွဲးအီၤ လၢလၢၢ်ဘ့ၣ်ဘၣ် ခံဘ့ၣ် အလိၤ, ဒီးဟ့ၣ်လီၤအီၤ လၢယၤလီၤ. 23 ဒီးတုၤသု နၢ်ဟူ တၢ်သီၣ် လၢတၢ်ခံးကျါဒီး, (အဂ့ၢ်ဒ်အံၤ, ကစၢၢ် ကဲၤထီၣ် ဒီးမ့ၣ်အူ,) တၢ်မၤအသး လၢသုဟဲ ဘူးဒီးယၤ, သုဒူၣ်တဖၣ် အခိၣ်ခဲလၢာ်, ဒီးသုသူၣ်က့သးပှၢ်တဖၣ်, 24 ဒီးသုစံး, ကွၢ်ကွၢ်, ယွၤ ပကစၢ် လီၣ်ဖျါထီၣ် အလၤအကပီၤ ဒီးအတၢ်ဒိၣ် လၢပမဲာ်ညါလံ, ဒီးပနၢ်ဟူ အကလုၢ် လၢမ့ၣ်အူ အကျါလံ. ပထံၣ်ဘၣ်လံ လၢမုၢ်မဆါ တနံၤအံၤ လၢယွၤ ကတိၤတၢ် ဒီးပှၤကညီ, ဒီး လၢအမူဒံးန့ၣ်လီၤ. 25 ဒီးခဲကနံၣ်အံၤ ပကသံ ဘၣ်မနုၤလဲၣ်, အဂ့ၢ်ဒ်အံၤ, မ့ၣ်အူဖးဒိၣ်အံၤ ကအီၣ်ကွံာ်ပှၤလီၤ. ပမ့ၢ် နၢ်ဟူ ဒံးယွၤအကလုၢ်ဒီး, ပကသံလီၤ. 26 အဂ့ၢ်ဒ်အံၤ, လၢကယဲၢ် တၢ်ညၣ် အကျါန့ၣ်မ့ၢ် မတၤ နၢ်ဟူ ကစၢ်မူဝဲ အကလုၢ် ကတိၤတၢ် လၢမ့ၣ်အူ အကျါ ဒ်ပဝဲဒၣ်အသိး, ဒီးမူဝဲန့ၣ်လဲၣ်. 27 လဲၤဘူးနဲ, ဒီးကနၣ် ကယဲၢ် တၢ် လၢယွၤ ပကစၢ် ကစံး, ဒီးစံၣ်တဲၤတဲလီၤ ပှၤ လၢကယဲၢ် တၢ် လၢယွၤပကစၢ် ကတိၤတၢ် ဒီးနၤ, ဒီးပကဒိကနၣ် ဒီးမၤလီၤ. 28 ဒီးတုၤ သုကတိၤတၢ် ဒီးယၤဒီး, ယွၤ နၢ်ဟူ သုတၢ်ကတိၤအသီၣ်, ဒီးယွၤ စံးဘၣ်ယၤ, ယနၢ်ဟူလံ ပှၤဂီၢ်မုၢ် အတၢ်ကတိၤအသီၣ် လၢအကတိၤတၢ် ဒီးနၤလံ. ကယဲၢ် တၢ် လၢအစံးတ့ၢ် ခဲလၢာ်န့ၣ်မ့ၢ် အဂ့ၤလီၤ. 29 မ်အအိၣ်ဒီး အသးအံၤ လၢအကပျံၤယၤ, ဒီး တိၢ်န့ၢ် ယတၢ်မၤလိာ် ခဲလၢာ် ကိးမုၢ်နံၤမုၢ်နၤဒဲး တက့ၢ်, ဒ်သိး တၢ်ကဂ့ၤထီၣ် လၢအဂီၢ်, ဒီး လၢအဖိအလံၤ အဂီၢ် လီၤစိၤလီၤထီလီၤ. 30 လဲၤစံးဘၣ်အီၤ, က့ၤက့ၤဆူ သုဒဲပူၤတဖၣ် တက့ၢ်. 31 မ့မ့ၢ်နဲဒၣ်အံၤ ဆၢထၢၣ် ဖဲအံၤ ဒီးယၤ တက့ၢ်, ဒီးယကစံးဘၣ်နၤ လၢကယဲၢ် တၢ်မၤလိာ်, ဒီးတၢ်သိၣ်တၢ်သီ, ဒီးတၢ်စံၣ်ညီၣ် ခဲလၢာ် လၢနကသိၣ်လိအီၤ, ဒ်သိး အကတိၢ်န့ၢ်ဝဲ လၢကီၢ်ပူၤ လၢယဟ့ၣ်လီၤအီၤ လၢတၢ်န့ၢ်သါ အဂီၢ် တက့ၢ်. 32 ဒီးသုဘၣ်တိၢ်န့ၢ် ဒ်သိး သုကမၤတၢ်, ဒ်ယွၤ သုကစၢ် မၤလိာ်သု အသိးန့ၣ်လီၤ. လၢစုထွဲဂ့ၤ, လၢစုစ့ၣ်ဂ့ၤ, သုတဃၣ်သုသး တဂ့ၤ. 33 သုဘၣ်လဲၤပိာ် ကယဲၢ် အကျဲ လၢယွၤ သုကစၢ် မၤလိာ် သုခဲလၢာ်, ဒ်သိး သုကမူ, ဒီးတၢ်ကဂ့ၤထီၣ် လၢသုဂီၢ်, ဒီးသုကထုးထီထီၣ် သုမုၢ်နံၤတဖၣ် လၢကီၢ်ပူၤ လၢသုကမၤန့ၢ်အီၤလီၤ.

1 ဒီးအအံၤ မ့ၢ်တၢ်မၤလိာ်, ဒီးတၢ်သိၣ်တၢ်သီ, ဒီးတၢ်စံၣ်ညီၣ် လၢယွၤ သုကစၢ် မၤလိာ် လၢယကသိၣ်လိသု, ဒ်သိး သုကတိၢ်န့ၢ် အီၤ လၢကီၢ်ပူၤ ဖဲသုလဲၤမၤန့ၢ်အီၤ, 2 ဒ်သိး နကပျံၤ ယွၤ နကစၢ် လၢနကတိၢ်န့ၢ် ကယဲၢ် အတၢ်သိၣ်တၢ်သီ, ဒီးအတၢ်မၤလိာ် လၢယမၤလိာ်နၤ, နဲဒၣ်, ဒီးနဖိခွါ, ဒီးနဖိခွါ အဖိခွါ, တစိၤဒၣ်နၤ, ဒီး လၢမုၢ်နံၤတဖၣ် ကထီထီၣ် အဂ့ၢ်လီၤ. 3 ဒိကနၣ်, အံၣ်စရ့လးဧၢ, ဒီး တိၢ်န့ၢ် ဒ်သိး သုကမၤ အီၤ, ဒ်သိး တၢ်ကဂ့ၤထီၣ် လၢနဂီၢ်, ဒီးဒ်သိး သုကအါထီၣ် ဒိၣ်ဒိၣ်ကလဲာ်, ဒ်ယွၤနပၢ်တဖၣ် အကစၢ် စံးပာ်နၤ အသိး လၢကီၢ်ပူၤ လၢအယွၤဝဲ ဒီးတၢ်နုၢ်ထံ, ဒီးကနဲစီလီၤ. 4 ကနၣ် တက့ၢ်, အံၣ်စရ့လးဧၢ, ယွၤ ပကစၢ်န့ၣ်မ့ၢ် ယွၤ တဂၤဃီလီၤ. 5 ဒီးနဘၣ်အဲၣ်ယွၤ နကစၢ် လၢနသူၣ်ကံၢ်သးလဲ, ဒီးနသး ဒီဖျၢၣ်ညါ ဒီးနဂံၢ်နဘါ ခဲလၢာ်လီၤ. 6 ဒီးတၢ်ကတိၤတဖၣ်န့ၣ် လၢယမၤလိာ်နၤ လၢမုၢ်မဆါ တနံၤအံၤ ဘၣ်အိၣ်လၢနသးကံၢ်ပူၤန့ၣ်လီၤ. 7 ဒီးနဘၣ် သိၣ်က့ၤသီက့ၤ နဖိနလံၤ လၢအီၤ, ဒီးတုၤ နဆ့ၣ်နီၤ လၢနဟံၣ်ပူၤ, ဒီးတုၤ နပိာ်ကျဲ, ဒီးတုၤ နမံလီၤ, ဒီးတုၤ နဂဲၤဆၢထၢၣ်ဒီး, နဘၣ်ကတိၤတၢ် လၢအဂ့ၢ်အကျိၤလီၤ. 8 နဘၣ်ကံၢ်နစု ဒီးအီၤ လၢတၢ်ပနီၣ် အဂီၢ်, ဒီးကဟဲထီၣ် တၢ်အဘိ လၢနမဲာ် အဘၢၣ်စၢၤလီၤ. 9 ဒီးနဘၣ်ကွဲးအီၤ လၢနဟံၣ်ထူၣ် အလိၤ, ဒီး လၢနတြဲၤ အလိၤလီၤ. 10 ဒီးတၢ်ကမၤအသး ဖဲ ယွၤ နကစၢ် ကဒုးလဲၤနုာ်နၤ ဆူကီၢ်ပူၤ လၢအဆိၣ်တၢ် ဒီးနပၢ်တဖၣ်, ဒီးစီၤအၤဘြၤဟၣ်, ဒီးစီၤအံၤစဲး, ဒီးစီၤယၤကိာ် လၢအကဟ့ၣ်လီၤနၤ, ဝ့ၢ်တဖၣ် ဒိၣ်ဝဲ, ဒီးဂ့ၤဝဲ, လၢနတတ့ဘၣ်. 11 ဒီးဟံၣ်တဖၣ် ပှဲၤဒီး တၢ်ဂ့ၤ လၢနတမၤပှဲၤဘၣ်. ဒီးထံပူၤ ခူၣ်လီၤအသး လၢနတခူၣ်လီၤဘၣ်, ဒီးစပံးအလီၢ်, ဒီးသ့ၣ်စၤယံး လၢနတသူၣ်ဘၣ်, တုၤနအီၣ်ဒီးဘျဲးအီၣ်ဒီး, 12 တုၤနုၤတစု ပလီၢ် နသး ဒ်သိးနသု တသးပ့ၤနီၣ် ယွၤ လၢအဒုးဟးထီၣ်ကွံာ်နၤ လၢကီၢ်အဲၤကူပတူး အပူၤ, လၢပှၤကုၢ်ဖိ အဟံၣ်ပူၤ တဂ့ၤန့ၣ် တက့ၢ်. 13 နဘၣ်ပျံၤ ယွၤ နကစၢ်, ဒီးမၤအတၢ်, ဒီးဆိၣ်တၢ် လၢအမံၤလီၤ. 14 သုတလဲၤပိာ် ကစၢ်အဂၤတဖၣ် အခံ, ပှၤဂီၢ်မုၢ် လၢအအိၣ်ဝးတရံး သု အကစၢ်တဖၣ်န့ၣ် တဂ့ၤ. 15 (အဂ့ၢ်ဒ်အံၤ, ယွၤ နကစၢ်န့ၣ်မ့ၢ် ကစၢ် လၢအသးက့ၣ်တၢ် တဂၤ လၢသုကျါ,) ယွၤ နကစၢ် အသးထီၣ် ကကဲၤထီၣ် ဘၣ်ဖုးနၤ, ဒီးကမၤဟးဂီၤ ဘၣ်ဖုးနၤ လၢဟီၣ်ခိၣ်ချၢလီၤ. 16 သုတလ့ပစီ ယွၤ သုကစၢ်, ဒ်သုလ့ပစီအီၤ လၢမးစၤ အပူၤ အသိးန့ၣ် တဂ့ၤ. 17 သုဘၣ်တိၢ်န့ၢ် သပှၢ်တၢၢ် ယွၤ သုကစၢ် အတၢ်မၤလိာ်, ဒီးအတၢ်အုၣ်အသး, ဒီးအတၢ်သိၣ်တၢ်သီ လၢအမၤလိာ်တ့ၢ်နၤလီၤ. 18 ဒီးနဘၣ်မၤတၢ် လၢအတီ, ဒီးအဂ့ၤ လၢယွၤအမဲာ်ညါ, ဒ်သိး တၢ်ကဂ့ၤထီၣ် လၢနဂီၢ် ဒီးဒ်သိး နကလဲၤနုာ်, ဒီးမၤန့ၢ် ကီၢ်အဂ့ၤ လၢယွၤ ဆိၣ်တၢ် ဒီးနပၢ်တဖၣ်, 19 လၢအကဟီထီၣ်ကွံာ် နဒုၣ်နဒါ ခဲလၢာ် လၢနမဲာ်ညါ, ဒ်ယွၤ ကတိၤတၢ် အသိးန့ၣ်လီၤ. 20 တုၤ နဖိခွါ ကသံကွၢ်နၤ ခဲကိာ်, ဒီးစံး, တၢ်အုၣ်အသး, ဒီးတၢ်မၤလိာ်, ဒီးတၢ်စံၣ်ညီၣ် လၢယွၤမၤလိာ်သုန့ၣ်မ့ၢ် ဒ်လဲၣ်န့ၣ် ဒီး, 21 နဘၣ်စံးဆၢ နဖိခွါ, ပမ့ၢ်တ့ၢ်ဖၤရိၤ အကုၢ်အပှၤတဖၣ် လၢအဲၤကူပတူး အပူၤ, ဒီးယွၤ ဒုးဟးထီၣ်ကွံာ်ပှၤ လၢအဲၤကူပတူး ဒီးအစုဆူၣ်လီၤ. 22 ဒီးယွၤ ဟ့ၣ်လီၤ တၢ်အပနီၣ်လီၤလး ဒီးတၢ်လီၤလိၢ်လီၤလး လၢအဒိၣ်အအါန့ၣ် လၢအဲၤကူပတူး အဖီခိၣ် လၢဖၤရိၤ အလိၤ, ဒီး လၢအပှၤဟံၣ်ဖိ အလိၤန့ၣ် လၢပမဲာ်ညါလီၤ. 23 ဒီးဒုးဟးထီၣ်ကွံာ်ပှၤ ဖဲန့ၣ် ဒ်သိး အကဒုးလဲၤနုာ်ပှၤ, ဒ်သိး အကဟ့ၣ်လီၤ ပှၤ လၢထံဧိၤကီၢ်ဧိၤ လၢအဆိၣ်တၢ် ဒီးပပၢ်တဖၣ် လၢအဂ့ၢ်အကျိၤလီၤ. 24 ဒီးယွၤ မၤလိာ်ပှၤ ဒ်သိး ပကတိၢ်န့ၢ် တၢ်မၤလိာ်တဖၣ်အံၤ ခဲလၢာ်, ဒ်သိး ပကပျံၤ ယွၤပကစၢ် လၢပတၢ်ဂ့ၤ အဂီၢ်, ဒ်သိး အကဒုးမူဒံးပှၤ တဘိယူၢ်ဃီ, ဒ် လၢမုၢ်မဆါ တနံၤအံၤ အသိးန့ၣ်လီၤ. 25 ဒီးပမ့ၢ် ပလီၢ် ပသး ဒ်သိး ပကတိၢ်န့ၢ် ကယဲၢ် တၢ်မၤလိာ် ခဲလၢာ် လၢယွၤအမဲာ်ညါ, ဒ်အမၤလိာ်ပှၤ အသိးဒီး, ကကဲထီၣ် တၢ်တီတၢ်လိၤ လၢပဂီၢ်လီၤ.

1 တုၤ ယွၤ နကစၢ် ကဒုးလဲၤနုာ်နၤ ဆူကီၢ်ပူၤ ဖဲ နလဲၤမၤန့ၢ်အီၤ, ဒီးဟီထီၣ်ကွံာ် ပှၤအါကလုာ် လၢနမဲာ်ညါ, ပှၤဃ့ၤသးဖိ, ဒီးပှၤကံၣ်ကၣ်ဖိ, ဒီးပှၤအမိၢ်ဖိ, ဒီးပှၤကနၤဧၣ်ဖိ, ဒီးပှၤပရးစၤဖိ, ဒီးပှၤဃံၤဝံၤဖိ, ဒီးပှၤယဘူၣ်ဖိ, ပှၤနွံကလုာ် ဒိၣ်န့ၢ် ဆူၣ်န့ၢ်နၤ တက့ၢ်, 2 ဒီးတုၤ ယွၤ နကစၢ် ကဟ့ၣ်လီၤကွံာ်အီၤ လၢနမဲာ်ညါဒီး, နဘၣ်ကျီကွံာ်အီၤ, ဒီးမၤဟးဂီၤကွံာ်အီၤ စီဖ့ကလ့ၤလီၤ. အၢၣ်လီၤအီလီၤ တၢ်အၢၣ်လီၤအီလီၤ ဒီးအီၤ တဂ့ၤ, ဒီးသးကညီၤအီၤ တဂ့ၤ. 3 ဒီးဖျီလိာ်သုသး ဒီးအီၤ တဂ့ၤ. နဖိမုၣ် နတဘၣ်ဟ့ၣ် လၢအဝဲဒၣ် အဖိခွါ, ဒီးအဝဲဒၣ် အဖိမုၣ် နတဘၣ်ဟံးန့ၢ်ဘၣ် လၢနဖိခွါ အဂီၢ်ဘၣ်. 4 အဂ့ၢ်ဒ်အံၤ, ကဒုးဃၣ်ကွံာ် နဖိခွါအသး လၢအပိာ်ယခံ, ဒ်သိး အကမၤ ကစၢ်အဂၤတဖၣ် အတၢ်လီၤ. ဒီးယွၤအသးထီၣ် ကကဲထီၣ်ဘၣ်သု, ဒီးမၤဟးဂီၤကွံာ်နၤ သတူၢ်ကလာ်လီၤ. 5 မ့မ့ၢ်သုဘၣ်မၤအီၤ ဒ်အံၤ, သုဘၣ်မၤဟးဂီၤကွံာ် အတၢ်လုၢ်လီၢ်, ဒီးမၤကၢ်ကွံာ် အတၢ်ဂီၤ, ဒီးကူာ်ကွံာ် အၡ့ရၤ, ဒီးဆူးထီၣ်ကွံာ် အတၢ်ဂီၤစိးပျၤအသး လၢမ့ၣ်အူလီၤ. 6 အဂ့ၢ်ဒ်အံၤ, နမ့ၢ် ပှၤစီဆှံ တကလုာ် လၢယွၤ နကစၢ် အဂီၢ်လီၤ. ယွၤ နကစၢ် ဃုထၢနၤ, ဒ်သိး နကကဲထီၣ် ပှၤတကလုာ် လၢအလုၢ်ဒိၣ်ပှ့ၤဒိၣ် လၢအဂီၢ်, လၢပှၤကိးကလုာ်ဒဲး လၢဟီၣ်ခိၣ်ချၢ အဖီခိၣ်လီၤ. 7 မ့ၢ်သု အါန့ၢ် ပှၤကလုာ်အဂၤတဖၣ်ဒီး, ဘၣ်ယွၤအသး လၢသု, ဒီးဃုထၢသု တမ့ၢ်ဘၣ်. အဂ့ၢ်ဒ်အံၤ, သု စှၤန့ၢ် ပှၤကလုာ်အဂၤ ခဲလၢာ် တက့ၢ်လီၤ. 8 မ့ၢ်ယွၤအဲၣ် သုဒီး, မ့ၢ်အတိၢ်န့ၢ် အတၢ်ဆိၣ် လၢအဆိၣ်ဒီး သုပၢ်တဖၣ်ဒီး, ယွၤ ဒုးဟးထီၣ်ကွံာ်သု ဒီးအစုဆူၣ်, ဒီးပှ့ၤက့ၤ သု လၢတၢ်အကုၢ်အပှၤ အဟံၣ်ပူၤ, လၢအဲၤကူပတူး အစီၤပၤ ဖၤရိၤ အစုပူၤလီၤ. 9 ဒီးသ့ၣ်ညါ လၢယွၤ နကစၢ် မ့ၢ်ကစၢ် အဝဲဒၣ်လီၤ. ကစၢ် လၢအကလုၢ်တီ, လၢအတိၢ်န့ၢ် တၢ်အၢၣ်လီၤအီလီၤ ဒီးတၢ်သးကညီၤ, ဒီးပှၤ လၢအအဲၣ်အီၤ ဒီးတိၢ်န့ၢ် အတၢ်မၤလိာ်တဖၣ်န့ၣ် တုၤလီၤ လၢပှၤအစိၤ တကထိလီၤ. 10 ဒီးဟ့ၣ်ကၣ်တၢ် လၢပှၤ လၢအသးဟ့အီၤ လၢအမဲာ်ညါ, ဒ်သိး အကမၤဟးဂီၤကွံာ်အီၤလီၤ. တမၤယံာ်မၤနီၢ် အသး ဒီးပှၤ လၢအသးဟ့အီၤန့ၣ်ဘၣ်. ကဟ့ၣ်ကၣ်တၢ် လၢအမဲာ်ညါလီၤ. 11 ဒီးနဘၣ်တိၢ်န့ၢ် တၢ်မၤလိာ်, ဒီးတၢ်သိၣ်တၢ်သီ, ဒီး တၢ်စံၣ်ညီၣ် လၢယမၤလိာ်နၤ လၢမုၢ်မဆါ တနံၤအံၤ လၢနဘၣ်မၤအီၤလီၤ. 12 ဒီးတၢ်ကမၤအသး လၢသုမ့ၢ်ကနၣ် တၢ်စံၣ်ညီၣ်အံၤ, ဒီး တိၢ်န့ၢ်, ဒီးမၤအီၤ ဒီး, ယွၤ နကစၢ် ကတိၢ်န့ၢ် တၢ်အၢၣ်လီၤအီလီၤ, ဒီးတၢ်ဘျုးတၢ်ဖှိၣ် လၢနဂီၢ် လၢအဆိၣ်တၢ် ဒီးနပၢ်တဖၣ်လီၤ. 13 ဒီးကအဲၣ်နၤ, ဒီးဆိၣ်ဂ့ၤနၤ, ဒီးမၤအါထီၣ်နၤလီၤ. ဒီးကဆိၣ်ဂ့ၤ နဒၢလီၢ် အသၣ်, ဒီးနဟီၣ်ခိၣ် အတၤသၣ်, နဘုဧိၤဟုဧိၤ, ဒီးနစပံးထံ, ဒီးနသိ, နဂီၤဖံး အထီၣ်ဖိ, ဒီးနသိ အထီၣ်ဖိ လၢထံဧိၤကီၢ်ဧိၤ အပူၤ လၢအဆိၣ်တၢ် ဒီးနပၢ်တဖၣ် လၢအကဟ့ၣ်လီၤနၤလီၤ. 14 နကဘၣ် တၢ်ဆိၣ်ဂ့ၤနၤ လၢပှၤကလုာ် ခဲလၢာ် အဖီခိၣ်လီၤ. ပိာ်ခွါမ့ၢ်ဂ့ၤ, ပိာ်မုၣ်မ့ၢ်ဂ့ၤ, လၢအတူာ်ဖိ လၢသုဝဲအကျါ မ့ၢ်ဂ့ၤ, လၢသုဆၣ်ဖိကီၢ်ဖိ အဒၢ အကျါ မ့ၢ်ဂ့ၤ, တအိၣ်ဘၣ်လီၤ. 15 ဒီးယွၤ ကဒုးဟးထီၣ်ကွံာ် လၢနၤ ကယဲၢ် တၢ်ဆူးတၢ်ဆါ ခဲလၢာ်, ဒီးအဲၤကူပတူး အတၢ်ဆူးတၢ်ဆါ အအၢအသီ လၢနသ့ၣ်ညါန့ၣ် တပာ်ဘၣ်အီၤ လၢနလိၤ နီတမံၤဘၣ်. မ့ၢ်အကပာ်အီၤ လၢကယဲၢ် ပှၤလၢအသးဟ့နၤ အလိၤလီၤ. 16 ဒီးနဘၣ်မၤဟးဂီၤလၢာ်ကွံာ် ကယဲၢ် ပှၤလၢယွၤ နကစၢ် ကဟ့ၣ်လီၤနၤ ခဲလၢာ်လီၤ. နမဲာ် တဘၣ်သးလီအီၤဘၣ်. ဒီးနတဘၣ်မၤ အကစၢ်တဖၣ် အတၢ်ဘၣ်, အဂ့ၢ်ဒ်အံၤ, အဝဲန့ၣ် ကကဲထီၣ် ပျံၤသကွီၤ လၢနဂီၢ်လီၤ. 17 နမ့ၢ်စံး လၢနသးကံၢ်ပူၤ, ပှၤကလုာ်တဖၣ်အံၤ အါန့ၢ် ယၤ တက့ၢ်, ယဟီထီၣ်ကွံာ်အီၤ ကသ့ဒ်လဲၣ်န့ၣ် ဒီး, 18 ပျံၤအီၤ တဂ့ၤ. နဘၣ်သ့ၣ်နီၣ်ထီၣ်က့ၤ သပှၢ်တၢၢ် တၢ် လၢယွၤ နကစၢ် မၤ လၢဖၤရိၤ, ဒီးပှၤအဲၤကူပတူးဖိ ခဲလၢာ်, 19 တၢ်လ့ပစီဖးဒိၣ်တဖၣ် လၢနမဲာ်ထံၣ်ဘၣ်, ဒီးတၢ်လီၤလးအပနီၣ်, ဒီးတၢ်လီၤလိၢ်လီၤလး, ဒီးတၢ်အစုဆူၣ်, ဒီးအစုယူာ်ထီၣ်အသး လၢယွၤ နကစၢ် ဒုးဟးထီၣ်ကွံာ် နၤ လၢအီၤန့ၣ်လီၤ. ဒီးယွၤ နကစၢ် ကမၤ ကယဲၢ် ပှၤကလုာ်တဖၣ် လၢနပျံၤအီၤ ဒ်န့ၣ် အသိးလီၤ. 20 ဒီးယွၤ ကမၢလီၤ စ့ၢ်ကီး ဖျၢဧိၤဖျါဧိၤ လၢအကျါ တုၤ ပှၤ လၢအအိၣ်လီၤတဲာ်, ဒီးပာ်ခူသူၣ်အသး လၢနမဲာ်ညါန့ၣ် ကတုၤလၢတၢ်ဟးဂူာ်ဟးဂီၤလီၤ. 21 ပျံၤတၢ် လၢအမဲာ်ညါ တဂ့ၤ. အဂ့ၢ်ဒ်အံၤ, ယွၤ နကစၢ် အိၣ်ဝဲ လၢသုကျါ, ကစၢ် လၢအဒိၣ်, ဒီး လၢတၢ်ပျံၤအီၤ အလီၢ်အိၣ်ဝဲ တဂၤလီၤ. 22 ဒီးယွၤ နကစၢ် ကဟီထီၣ်ကွံာ် ပှၤကလုာ်တဖၣ် လၢနမဲာ်ညါ လၢတစဲးဘၣ်တစဲးလီၤ. နတမၤလၢာ်ကွံာ်ဘၣ်အီၤ တဘျီဃီဘၣ်. မ့တမ့ၢ်ဘၣ် ဒ်န့ၣ်ဒီး ဆၣ်ဖိကီၢ်ဖိ လၢပှၢ်လၢ်ကျါ ကအါထီၣ် ဘၣ်ဖုး ဒီးနၤလီၤ. 23 ဘၣ်ဆၣ်ဒီး ယွၤ နကစၢ် ကဟ့ၣ်လီၤအီၤ လၢနၤ, ဒီးနကမၤဟးဂီၤကွံာ်အီၤ ဒီးတၢ်မၤဟးဂီၤဖးဒိၣ်, တုၤ အတုၤလၢတၢ်ဟးဂူာ်ဟးဂီၤလီၤ. 24 ဒီးကဟ့ၣ်လီၤကွံာ် အစီၤပၤ လၢနစုပူၤ, ဒီးနဘၣ်မၤဟးဂီၤကွံာ် အမံၤ လၢမူခိၣ် အဖီလာ်လီၤ. ပှၤဆၢထၢၣ် လၢနမဲာ်ညါသ့ တအိၣ်ဘၣ် နီတဂၤ တုၤနမၤဟးဂီၤကွံာ် အီၤလီၤ. 25 အကစၢ်တဖၣ် အတၢ်ဂီၤစိးပျၤအသးတဖၣ်န့ၣ် သုဘၣ်ဆူးထီၣ်ကွံာ် လၢမ့ၣ်အူလီၤ. သုတသးကွံကျိၣ်ဧိၤစ့ဧိၤ, ဒီးထူဧိၤလွဲဧိၤ, လၢအအိၣ်လၢအလိၤ တဂ့ၤ, ဒီး ဟံးန့ၢ်အီၤ လၢနဂီၢ် တဂ့ၤ. နကဘၣ်ပျံၤသကွီၤ ဘၣ်ဖုး လၢအီၤလီၤ. အဂ့ၢ်ဒ်အံၤ, မ့ၢ်တၢ်သးဘၣ်အၢ လၢယွၤ နကစၢ် အမဲာ်ညါလီၤ. 26 ဒီးနတဘၣ်ဟဲစိာ် တၢ်သးဘၣ်အၢဆူ နဟံၣ်ပူၤဘၣ်. နကကဲထီၣ် ဘၣ်ဖုး တၢ်ဘၣ်တၢ်ဆိၣ်အၢ ဒ်အဝဲန့ၣ် အသိးလီၤ. နဘၣ်သးဟ့အီၤ သပှၢ်တၢၢ်, ဒီးနဘၣ်သးဘၣ်အၢအီၤ သပှၢ်တၢၢ်လီၤ. အဂ့ၢ်ဒ်အံၤ, မ့ၢ်တၢ် လၢအဘၣ် တၢ်ဆိၣ်အၢလီၤ.

1 ကယဲၢ် တၢ်မၤလိာ် လၢယမၤလိာ်နၤ လၢမုၢ်မဆါ တနံၤအံၤ သုဘၣ်တိၢ်န့ၢ် ဒီးမၤဒ်သိး သုကမူ, ဒီးအါထီၣ်, ဒီးလဲၤနုာ်, ဒီးမၤန့ၢ်ထံဧိၤကီၢ်ဧိၤ လၢယွၤဆိၣ်တၢ်ဒီးသု ပၢ်တဖၣ် လၢအဂ့ၢ်လီၤ. 2 ဒီးနဘၣ်သ့ၣ်နီၣ်ထီၣ်က့ၤ ကျဲ ဒီဘိညါ လၢယွၤ နကစၢ် ဒုးလဲၤနၤ အနံၣ် လွံၢ်ဆံအံၤ လၢပှၢ်မုၢ်ကနၢ ဒ်သိး အကဒုးဆီၣ်လီၤနသး, ဒ်သိး အကမၤကွၢ်နၤ, နကတိၢ်န့ၢ် အတၢ်မၤလိာ် နတတိၢ်ဘၣ်လဲၣ်န့ၣ်, ဒ်သိး အကသ့ၣ်ညါ တၢ်အိၣ်လၢနသးကံၢ်ပူၤလီၤ. 3 ဒီးဒုးဆီၣ်လီၤနသး, ဒီးဒုးသၣ်ဝံၤနသး, ဒီးဒုးအီၣ် နၤ လၢမၤနၤ, လၢနတသ့ၣ်ညါဘၣ်အီၤ ဒီးနပၢ်တဖၣ် တသ့ၣ်ညါဘၣ်အီၤ, ဒ်သိး အကဘိးဘၣ်သ့ၣ်ညါနၤ လၢပှၤကညီ မူဝဲထဲ လၢကိၣ်တမ့ၢ်ဘၣ်, မ့ၢ် လၢဖဲဒၣ်တၢ် လၢအထီၣ်ဖျဲး လၢယွၤအထးခိၣ် တမံၤလၢ်လၢ် သတးဒီး ပှၤကညီ မူဝဲလီၤ. 4 နကူနသိး တလီၢ်လံၤဘၣ် လၢနလိၤဘၣ်, ဒီးနခီၣ် တညိးထီၣ်ဘၣ် လၢအနံၣ်လွံၢ်ဆံ အတီၢ်ပူၤဘၣ်လီၤ. 5 နဘၣ်သ့ၣ်ညါ လၢနသးကံၢ်ပူၤ လၢ, ဒ်ပှၤသိၣ်ဃီၣ် အဖိခွါ အသိးန့ၣ်, ယွၤ သိၣ်ဃီၣ်နၤ ဒ်န့ၣ်သိးလီၤ. 6 ဒီးနဘၣ်တိၢ်န့ၢ် ယွၤ နကစၢ် အတၢ်မၤလိာ်တဖၣ်, ဒ်သိး နကပိာ် အကျဲတဖၣ်, ဒီးပျံၤအီၤလီၤ. 7 အဂ့ၢ်ဒ်အံၤ, ယွၤ နကစၢ် ဒုးလဲၤနုာ်နၤ လၢထံဧိၤကီၢ်ဧိၤ အဂ့ၤ အပူၤ, ကီၢ်တဘ့ၣ် အိၣ်ဒီး ထံကျိ, ဒီးထံမူထီၣ်ပၢၢ်, ဒီးနိၣ် လၢအထံထီၣ်ပၢၢ် လၢကစၢၢ်ကဆူး, ဒီးကစၢၢ်ကလိ, 8 ကီၢ်တဘ့ၣ် အိၣ်ဒီး ဘုကၠူၣ်, ဒီးဘုမုယီၤ, ဒီးစပံးမုၢ်, ဒီးချၢၣ်ဒၢ, ဒီးသ့ၣ်သလဲ, ကီၢ်တဘ့ၣ် အိၣ်ဒီး သ့ၣ်စၤယံးအသိ, ဒီးကနဲစီ, 9 ကီၢ်တဘ့ၣ် လၢကိၣ်တဘ့ၣ် လၢကိၣ်တကၤဘၣ်ဒီး, နကအီၣ်တၢ်လီၤ. န တဆၢန့ၢ်ဘၣ်တၢ် လၢအတအိၣ်ဘၣ် လၢအပူၤ နီတမံၤ, ကီၢ်တဘ့ၣ် လၢအလၢၢ်မ့ၢ်ထး, ဒီး လၢအကစၢၢ်ကလိ အပူၤန့ၣ် နကခူၣ်ထီၣ် တိၢ်ဧိၤပှာ်ဧိၤလီၤ. 10 ဒီးတုၤ နအီၣ်တၢ် ဒီးနဘျဲးအီၣ်တၢ်ဒီး, နဘၣ်စံးထီၣ်ပတြၢၤ ယွၤ နကစၢ် လၢထံဧိၤကီၢ်ဧိၤ အဂ့ၤ လၢအဟ့ၣ်လီၤနၤ အဃိလီၤ. 11 ပလီၢ် နသး ဒ်သိး နသု တသးပ့ၤနီၣ် ယွၤ နကစၢ်, လၢနတတိၢ်န့ၢ်ဘၣ် အတၢ်မၤလိာ်, ဒီးအတၢ်စံၣ်ညီၣ် လၢယမၤလိာ်နၤ လၢမုၢ်မဆါ တနံၤအံၤ တဂ့ၤန့ၣ် တက့ၢ်. 12 တုၤ နအီၣ်တၢ် ဒီးဘျဲးအီၣ်, ဒီးသူၣ် ဟံၣ်အဂ့ၤ, ဒီးအိၣ်လၢအပူၤ, 13 ဒီးနဂီၤဘုၣ်ဂီၤဖံး, ဒီးနသိမဲာ်တဲးလဲး အါထီၣ်, ဒီးနကျိၣ်ဧိၤစ့ဧိၤ, ဒီးနထူဧိၤလွဲဧိၤ အါထီၣ်, ဒီး ကယဲၢ် တၢ် လၢအအိၣ်ဒီးနၤ အါထီၣ်ဒီး, 14 နကပာ်ထီၣ်ထီနသး ဒီးသးပ့ၤနီၣ် ဘၣ်ဖုး ယွၤ နကစၢ် လၢအဒုးဟးထီၣ်ကွံာ်နၤ လၢကီၢ်အဲၤကူပတူး အပူၤ, လၢပှၤကုၢ်ဖိ အဟံၣ်ပူၤ, 15 လၢအဒုးလဲၤနၤ လၢပှၢ်မုၢ်ကနၢဖးဒိၣ် အိၣ်ဒီး တၢ်ပျံၤအလီၢ်, ဂုၢ်စရာ်, ဒီးပတ့ၤချဲး, ဒီးအလီၢ်ဃ့ ဖဲထံတအိၣ်ဘၣ်, လၢအဒုးဟဲထီၣ်ထံ လၢနဂီၢ် လၢလၢၢ်မ့ၣ်အူ အပူၤ, 16 လၢအဒုးအီၣ်နၤ လၢပှၢ်မုၢ်ကနၢ လၢမၤနၤ လၢနပၢ်တဖၣ် တသ့ၣ်ညါဘၣ်အီၤ, ဒ်သိး အကဒုးဆီၣ်လီၤနသး, ဒ်သိး အကမၤကွၢ်နၤ, ဒီးမၤဂ့ၤနၤ လၢနကတၢၢ်န့ၣ်လီၤ. 17 ဒီးနကစံး ဘၣ်ဖုး လၢနသးကံၢ်ပူၤ, ယမၤန့ၢ် ယစုလီၢ်ယခီၣ်ခိၣ်အံၤ လၢယစိယကမီၤ, ဒီး ယစု အဂံၢ်ဆူၣ်အဘါဆူၣ်န့ၣ်လီၤ. 18 မ့မ့ၢ်နဘၣ်သ့ၣ်နီၣ်ထီၣ် ယွၤ နကစၢ်လီၤ. အဂ့ၢ်ဒ်အံၤ, မ့ၢ်အဝဲဒၣ် လၢအဟ့ၣ်လီၤနၤ လၢတၢ်အစိအကမီၤ လၢနကန့ၢ်ဘၣ် နစုလီၢ်နခီၣ်ခိၣ် လၢအီၤ, ဒ်သိး အကဒုးအိၣ်ဂၢၢ်ဆိးကျၢၤ အတၢ်အၢၣ်လီၤအီလီၤ လၢအဆိၣ်တၢ် ဒီးနပၢ်တဖၣ်, ဒ် လၢမုၢ်မဆါ တနံၤအံၤ အသိးန့ၣ်လီၤ. 19 ဒီးနမ့ၢ်သးပ့ၤနီၣ် ယွၤ နကစၢ် သပှၢ်တၢၢ်, ဒီးပိာ် ကစၢ် အဂၤတဖၣ် အခံ, ဒီးမၤအတၢ်, ဒီးဘါအီၤ ဒီး, ယအုၣ် ယသး လၢသုဂ့ၢ်သုကျိၤ လၢမုၢ်မဆါ တနံၤအံၤ, လၢတၢ်ကမၤအသး လၢသုကတုၤ လၢတၢ်ဟးဂူာ်ဟးဂီၤ သပှၢ်ကတၢၢ်လီၤ. 20 ဒ်ပှၤကလုာ်တဖၣ် လၢယွၤမၤဟးဂီၤအီၤ လၢသုမဲာ်ညါ အသိးန့ၣ်, သုကတုၤ လၢတၢ်ဟးဂူာ်ဟးဂီၤ ဒ်န့ၣ်သိးလီၤ. အဂ့ၢ်ဒ်အံၤ, သုတဒိကနၣ်ဘၣ် ယွၤ သုကစၢ် အကလုၢ်ဘၣ်လီၤ.

1 အံၣ်စရ့လးဧၢ, ကနၣ်တက့ၢ်. လၢမုၢ်မဆါ တနံၤအံၤ, နကခီဂာ် ထံကျိ ယၢ်ဒ့ၣ်, ဒ်သိး နကလဲၤနုာ် မၤန့ၢ် ပှၤကလုာ်တဖၣ် ဒိၣ်န့ၢ် ဒီးဆူၣ်န့ၢ်နၤ တက့ၢ်, ဝ့ၢ်ဖးဒိၣ်တဖၣ်, အိၣ်ဒီး အခိၣ်ဒူ ပၢၢ်လၢမူခိၣ်လီၤ. 2 ပှၤဂီၢ်မုၢ် လၢအနီၢ်ဒိၣ်, ဒီးအနီၢ်ထီ, ပှၤဧနးဖိ လၢနသ့ၣ်ညါအီၤ, ဒီးနနၢ်ဟူ ပှၤစံး, မ့ၢ်မတၤ ဆၢထၢၣ် လၢပှၤဧနးဖိ အမဲာ်ညါ သ့တဂၤလဲၣ်န့ၣ်လီၤ. 3 ဒီး လၢမုၢ်မဆါ တနံၤအံၤ သ့ၣ်ညါ လၢယွၤ နကစၢ်, ပှၤလၢအခီဂာ်တၢ် လၢနမဲာ်ညါန့ၣ်, မ့ၢ်မ့ၣ်အူ လၢအအီၣ်တၢ်န့ၣ် တက့ၢ်. အဝဲဒၣ် ကဒုးဟးဂီၤအီၤ, ဒီးကဒုးလီၤဃံၤအီၤ လၢနမဲာ်ညါ, ဒီးနကဟီထီၣ်ကွံာ်အီၤ, ဒီးမၤဟးဂီၤကွံာ်အီၤ ချ့သဒံး, ဒ်ယွၤ စံးတ့ၢ်နၤ အသိးန့ၣ်လီၤ. 4 တုၤ ယွၤ နကစၢ် ဟီထီၣ်ကွံာ်အီၤ လၢနမဲာ်ညါဒီး, မ်န သုတကတိၤတၢ် လၢနသးကံၢ်ပူၤ ဒီးစံး, မ့ၢ် လၢယတၢ်တီတၢ်လိၤ အဃိဒီး, ယွၤဒုးလဲၤနုာ် မၤန့ၢ်ယၤ လၢကီၢ်န့ၣ် တဂ့ၤ, မ့ၢ်ဝဲတခီ လၢပှၤကလုာ်တဖၣ် အတၢ်ဒဲးဘး အဃိဒီး, ယွၤ ဟီထီၣ်ကွံာ်အီၤ လၢနမဲာ်ညါန့ၣ်လီၤ. 5 လၢနတၢ်တီတၢ်လိၤ အဃိ, လၢနသူၣ်လိၤသးလိၤ အဃိဒီး, နလဲၤမၤန့ၢ် ကီၢ် တမ့ၢ်ဘၣ်, မ့ၢ် လၢပှၤကလုာ်တဖၣ် အတၢ်ဒဲးဘး အဃိ, ယွၤ နကစၢ် ဟီထီၣ်ကွံာ်အီၤ လၢနမဲာ်ညါ, ဒီးဒ်သိး အကမၤတီ အကလုၢ် လၢအဆိၣ်ဒီး နပၢ်တဖၣ်, စီၤအၤဘြၤဟၣ်, စီၤအံၤစဲး, ဒီးစီၤယၤကိာ်န့ၣ်လီၤ. 6 ဒီးသ့ၣ်ညါ လၢယွၤ နကစၢ် တဟ့ၣ်လီၤဘၣ်နၤ လၢကီၢ်အဂ့ၤအံၤ ဒ်သိးနကမၤန့ၢ်အီၤ လၢနတၢ်တီတၢ်လိၤ အဃိဘၣ်န့ၣ် တက့ၢ်. အဂ့ၢ်ဒ်အံၤ, နမ့ၢ် ပှၤလၢအကိာ်ဆူၣ် တကလုာ်လီၤ. 7 လၢနမၤသးထီၣ် ယွၤ နကစၢ် လၢပှၢ်မုၢ်ကနၢန့ၣ် သ့ၣ်နီၣ်ထီၣ်က့ၤ တက့ၢ်, သးပ့ၤနီၣ်တဂ့ၤ, လၢမုၢ်တနံၤ လၢသုဟးထီၣ် လၢကီၢ်အဲၤကူပတူး အပူၤ တုၤဖဲအံၤဒီး, သု မ့ၢ် ပှၤလၢအပူထီၣ် ယွၤတကလုာ်လီၤ. 8 လၢဃိၤရ့းအပူၤဒၣ်လဲာ် သုမၤသးထီၣ်ယွၤ, ဒီးယွၤ သးထီၣ်သု လၢအသါ ကမၤဟးဂီၤသုလီၤ. 9 တုၤ ယလဲၤထီၣ် လၢကစၢၢ်လိၤ ဒ်သိး ယကဒိးန့ၢ် လၢၢ်ဘ့ၣ်ဘၣ် ခံဘ့ၣ်, လၢၢ်ဘ့ၣ်ဘၣ် ဘၣ်ဃးဒီး တၢ်အၢၣ်လီၤအီလီၤ ဒီးသုန့ၣ် ဒီး, ယအိၣ်လၢကစၢၢ်အလိၤ အနံၤ လွံၢ်ဆံ, ဒီးအနၤ လွံၢ်ဆံလီၤ. ဒီးယတအီၣ်ဘၣ် ကိၣ်, ဒီး ယတအီဘၣ် ထံဘၣ်. 10 ဒီးယွၤ ဟ့ၣ်လီၤယၤ လၢလၢၢ်ဘ့ၣ်ဘၣ် ခံဘ့ၣ် ကွဲးအသး လၢယွၤအစု, ဒီးတၢ်အိၣ်လၢအလိၤမ့ၢ် ဒ်ကယဲၢ် တၢ်ကတိၤ လၢယွၤ ကတိၤတၢ် ဒီးသု လၢကစၢၢ် အလိၤ, လၢမ့ၣ်အူ အကျါ, လၢတၢ်အိၣ်ဖှိၣ် အမုၢ်တနံၤ အတီၢ်ပူၤ အသိးန့ၣ်လီၤ. 11 ဒီးတၢ်မၤအသး လၢအနံၤ လွံၢ်ဆံ ပူၤကွံာ်ဒီး, ယွၤ ဟ့ၣ်လီၤယၤ လၢလၢၢ်ဘ့ၣ်ဘၣ် ခံဘ့ၣ်, တၢ်အၢၣ်လီၤအီလီၤ အလၢၢ်ဘ့ၣ်ဘၣ်န့ၣ်လီၤ. 12 ဒီးယွၤ စံးဘၣ်ယၤ, ဂဲၤဆၢထၢၣ်, လဲၤလီၤ ဖဲအံၤ ချ့ချ့ တက့ၢ်. အဂ့ၢ်ဒ်အံၤ, နပှၤဂီၢ်မုၢ် လၢနဒုးဟးထီၣ်ကွံာ် လၢအဲၤကူပတူး အပူၤန့ၣ် မၤဘၣ်အၢလံ အသးလံ, ဃၣ်ကွံာ်လံအသး လၢကျဲ လၢယမၤလိာ်အီၤန့ၣ် ချ့သဒံးလံ, တ့လံ တၢ်ဂီၤသိအသး တဒု လၢအဂီၢ်လံ. 13 ဒီးယွၤ ကတိၤတၢ် ဒီးယၤ, ဒီးစံးဝဲဒၣ်, ယကွၢ်လံ ပှၤဂီၢ်မုၢ်အံၤလံ, ဒီးကွၢ်ကွၢ်, မ့ၢ်ဝဲ လၢပှၤ လၢအကိာ်ဆူၣ် တကလုာ်လီၤ. 14 တြီယၤ တဂ့ၤဒီး ယကမၤဟးဂီၤကွံာ်အီၤ ဒီးတြူာ်ကွံာ် အမံၤ လၢမူခိၣ် အဖီလာ်, ဒီးယကမၤနၤ လၢပှၤတကလုာ်ဆူၣ်န့ၢ်အီၤ, ဒီး အါန့ၢ် အီၤ တက့ၢ်လီၤ. 15 ဒီးယဃၣ်ယသး, ဒီးယဟဲလီၤ လၢကစၢၢ် အလိၤ, ဒီး ကစၢၢ် ကဲၤထီၣ် ဒီးမ့ၣ်အူ, ဒီးတၢ်အၢၣ်လီၤအီလီၤ အလၢၢ်ဘ့ၣ်ဘၣ် ခံဘ့ၣ် အိၣ်လၢယစု ခံခီ အပူၤလီၤ. 16 ဒီးယကွၢ်တၢ်, ဒီးကွၢ်ကွၢ်, သုမၤကမၣ်လံ ယွၤသုကစၢ်လံ. သုတ့လံ ဂီၤဖံးဖိ လၢအသိအသး လၢသုဂီၢ်လံ. ကျဲ လၢယွၤမၤလိာ်သုန့ၣ် သုဃၣ်ကွံာ်လံသုသး လၢအီၤ ချ့သဒံးလံလီၤ. 17 ဒီးယဟံးန့ၢ် လၢၢ်ဘ့ၣ်ဘၣ် ခံဘ့ၣ်, ဒီးယကွံာ်တ့ၢ်ကွံာ်အီၤ လၢယစုခံခီ အပူၤ, ဒီးမၤကၢ်အီၤ လၢသုမဲာ်ညါလီၤ. 18 ဒီးယထိၣ်လီၤပှီၤယသး လၢယွၤအမဲာ်ညါ, ဒ် လၢအခီၣ်ထံး အသိးန့ၣ်, အနံၤ လွံၢ်ဆံ ဒီးအနၤ လွံၢ်ဆံ, ယတအီၣ်ဘၣ် ကိၣ်, ယတအီဘၣ် ထံဘၣ်, လၢသုတၢ်ကမၣ် လၢသုမၤကမၣ်တၢ် အဃိ, လၢသုမၤ တၢ်အၢ လၢယွၤအမဲာ်ညါ လၢအမၤသးထီၣ်အီၤ အဃိလီၤ. 19 အဂ့ၢ်ဒ်အံၤ, ယပျံၤ တၢ်အသးထီၣ်, ဒီးတၢ်သးကိၢ်လူး လၢယွၤသးထီၣ်သု ဒ်သိး အကမၤဟးဂီၤသုလီၤ. ဘၣ်ဆၣ်ဒီး အဆၢအကတီၢ်ဖဲန့ၣ် ယွၤကနၣ် ယကလုၢ် စ့ၢ်ကီး လီၤ. 20 ဒီးယွၤ သးထီၣ် စီၤအၤဟရိၣ် တုၤအကမၤဟးဂီၤတ့ၢ် အီၤလီၤ. ဒီးယဃ့ကညးန့ၢ် လၢအဂီၢ် လၢအဆၢအကတီၢ်ဖဲန့ၣ် စ့ၢ်ကီး လီၤ. 21 ဒီးယဟံးန့ၢ် သုတၢ်ဒဲးဘး, ဂီၤဖံးဖိ လၢသုတ့အီၤတဒု, ဒီးယဆူးထီၣ်ကွံာ်အီၤ လၢမ့ၣ်အူ, ဒီးယတိၢ်သဘှံးအီၤ, ဒီးယဂံာ်ကမူၣ်အီၤပြံကဒံ, တုၤအကဲထီၣ် တၢ်ကမူၣ်, ဒီးယကွံာ်တ့ၢ်အီၤ လၢထံကျိပူၤ, လၢအယွၤလီၤ လၢကစၢၢ် အလိၤလီၤ. 22 ဒီးသုမၤသးထီၣ် ယွၤ လၢတးဘဧ့ရၤ အပူၤ, ဒီး လၢမးစၤ အပူၤ, ဒီး လၢကံးဘြိၤဟးတဝၤ အပူၤလီၤ. 23 ဒီး လၢယွၤ မၢလီၤ သုလဲၤတၢ် လၢကၤဒ့ၣ်ဘၢ်န့, ဒီးစံး, လဲၤထီၣ် မၤန့ၢ် ကီၢ် လၢယဟ့ၣ်လီၤသုန့ၣ်, သုပူထီၣ်ယွၤ အထးခိၣ်, ဒီးတနာ်ဘၣ်အီၤ, ဒီးတကနၣ်ဘၣ် အကလုၢ်ဘၣ်လီၤ. 24 လၢမုၢ်တနံၤ လၢယသ့ၣ်ညါသု လံၤလံၤန့ၣ် သုမ့ၢ် ပှၤလၢအပူထီၣ်ဘၣ်ယွၤလီၤ. 25 ဒီးယ ထိၣ်လီၤပှီၤယသး လၢယွၤအမဲာ်ညါ အနံၤ လွံၢ်ဆံ, ဒီးအနၤ လွံၢ်ဆံ, ဒ်ယထိၣ်လီၤပှီၤယသး လၢအခီၣ်ထံး အသိးန့ၣ်လီၤ. အဂ့ၢ်ဒ်အံၤ, ယွၤ စံး လၢအကမၤဟးဂီၤသုလီၤ. 26 ဒီးယ ဘါထုကဖၣ် ယွၤ, ဒီးယစံး, ယွၤကစၢ်ဧၢ, မ်န သုတမၤဟးဂီၤ နပှၤဂီၢ်မုၢ်, နတၢ်န့ၢ်သါ, လၢနပှ့ၤက့ၤ လၢနတၢ်ဒိၣ်တၢ်ထီ, လၢနဒုးဟးထီၣ်ကွံာ် လၢအဲၤကူပတူး အပူၤ ဒီးနစုဆူၣ်န့ၣ် တဂ့ၤ. 27 သ့ၣ်နီၣ်ထီၣ်က့ၤ နခ့နပှၤ စီၤအၤဘြၤဟၣ် ဒီးစီၤအံၤစဲး, ဒီးစီၤယၤကိာ်န့ၣ် တက့ၢ်. ကွၢ် ပှၤဂီၢ်မုၢ်အံၤ အတၢ်သူၣ်ကီသးကီ, အတၢ်အၢတၢ်သီ, ဒီးအတၢ်ဒဲးတူာ် အတၢ်ဒဲးဘးန့ၣ် တဂ့ၤ. 28 ပှၤကီၢ်ဖိ လၢနဒုးဟးထီၣ်ကွံာ်ပှၤ လၢအကျါ ကစံး ဘၣ်ဖုး, မ့ၢ်ယွၤ ဒုးလဲၤနုာ်အီၤဆူ ကီၢ်ပူၤ လၢအစံး အကဟ့ၣ်အီၤ တသ့ဘၣ်, ဒီးမ့ၢ်အသးဟ့အီၤ ဒီး, ဒုးဟးထီၣ်ကွံာ်အီၤ ဒ်သိး အကမၤသံအီၤ လၢပှၢ်မုၢ်ကနၢန့ၣ်လီၤ. 29 ဒီးမ့ၢ်ဝဲ လၢနပှၤဂီၢ်မုၢ် ဒီးနတၢ်န့ၢ်သါ လၢနဒုးဟးထီၣ်ကွံာ် လၢနစိဒိၣ်နကမီၤဒိၣ်, ဒီး လၢနစုယူာ်ထီၣ်အသး လီၤ.

1 အဆၢအကတီၢ်ဖဲန့ၣ် ယွၤ စံးဘၣ်ယၤ, စိးပျၤန့ၢ် လၢၢ်ဘ့ၣ်ဘၣ် ခံဘ့ၣ် လၢနဂီၢ် လီၤဂာ် အခီၣ်ထံးတဖၣ်, ဒီးဟဲထီၣ်ဆူ ယအိၣ်လၢကစၢၢ် အလိၤ, ဒီးတ့ တလါသ့ၣ် တဖျၢၣ် လၢနဂီၢ် တက့ၢ်. 2 ဒီးယကကွဲး တၢ်ကတိၤ လၢတၢ်ဘ့ၣ်ဘၣ် အလိၤ, လၢအအိၣ်ဝဲ လၢတၢ်ဘ့ၣ်ဘၣ် အခီၣ်ထံး အလိၤန့ၣ် လၢနမၤကၢ်အီၤ, ဒီးနဘၣ်ဒၢနုာ်အီၤ လၢတလါပူၤန့ၣ်လီၤ. 3 ဒီးယတ့ တလါ တဖျၢၣ် လၢသ့ၣ်ဖှ့ၡံးတၤ, ဒီးယစိးပျၤ လၢၢ်ဘ့ၣ်ဘၣ် ခံဘ့ၣ်, ဒ်တၢ်အိၣ်လၢအခီၣ်ထံး အသိးန့ၣ်, ဒီးယလဲၤထီၣ်ဆူ ကစၢၢ် အလိၤ အိၣ်ဒီး လၢၢ်ဘ့ၣ်ဘၣ် ခံဘ့ၣ် လၢယစုပူၤလီၤ. 4 ဒီးကွဲးဝဲ လၢတၢ်ဘ့ၣ်ဘၣ် အလိၤ, ဒ်အကွဲးတၢ် လၢအခီၣ်ထံး အသိး, တၢ်မၤလိာ် အဘီတဆံ, လၢယွၤ ကတိၤတၢ် ဒီးသု လၢကစၢၢ်အလိၤ လၢမ့ၣ်အူကျါ, လၢတၢ်အိၣ်ဖှိၣ် အမုၢ်တနံၤ အတီၢ်ပူၤန့ၣ် ဝံၤဒီး, ယွၤဟ့ၣ်အီၤ လၢယၤလီၤ. 5 ဒီးယဃၣ်ယသး, ဒီးဟဲလီၤ လၢကစၢၢ်အလိၤ, ဒီးဒၢနုာ် တၢ်ဘ့ၣ်ဘၣ် လၢတလါ လၢယတ့အီၤန့ၣ် အပူၤ, ဒီး အိၣ်ဖဲန့ၣ်, ဒ်ယွၤမၤလိာ်ယၤ အသိးန့ၣ်လီၤ. 6 ဒီးပှၤအံၣ်စရ့လးဖိ ဟးထီၣ်ဝဲ လၢဘအ့ရိး ဘၣ်ဃးဒီး ပှၤယၤကၣ်အဖိ ဆူမိၤစ့ရၤ, ဖဲစီၤအၤဟရိၣ် သံဝဲ, ဒီး ဘၣ်တၢ်ခူၣ်လီၤကွံာ်အီၤ ဖဲန့ၣ်, ဒီး အဖိခွါ စီၤအလၤဧစၢ် မၤ ပှၤလုၢ်တၢ်အဒိၣ် အတၢ် လၢအလီၢ်လီၤ. 7 ဟးဝဲဖဲန့ၣ် ဆူကူးဒကိဒၤ, ဒီး လၢကူးဒကိဒၤန့ၣ် ဆူ ယးတဘၤသၤ, ကီၢ်တဘ့ၣ် အိၣ်ဒီး ထံကျိတဖၣ်လီၤ. 8 အဆၢအကတီၢ်ဖဲန့ၣ် ယွၤ နီၤဖး ပှၤလ့ၤဝံဖိ တကလုာ် ဒ်သိး အကစိာ် ယွၤအတၢ်အၢၣ်လီၤအီလီၤ အတလါ, ဒ်သိးအဆၢထၢၣ် လၢယွၤအမဲာ်ညါ, ဒ်သိး အကမၤ အခ့အပှၤ အတၢ်မၤ, ဒီးဒ်သိး အကဆိၣ်ဂ့ၤတၢ် လၢအမံၤ, တုၤ မုၢ်မဆါ တနံၤအံၤလီၤ. 9 မၤသးဒ်န့ၣ်ဒီး စီၤလ့ၤဝံ တအိၣ်ဘၣ် ဒီးအဂီၢ်, ဒီးအတၢ်န့ၢ်သါ လၢအဒီပုၢ်ဝဲၢ် အကျါဘၣ်. ယွၤန့ၣ်မ့ၢ် အတၢ်န့ၢ်သါ, ဒ်ယွၤ နကစၢ် ကတိၤတၢ် ဒီးအီၤ အသိးန့ၣ်လီၤ. 10 ဒီးယအိၣ်လၢကစၢၢ်အလိၤ, မၤသးဒ် လၢအခီၣ်ထံး တဘျီ အသိးန့ၣ်, အနံၤ လွံၢ်ဆံ ဒီးအနၤ လွံၢ်ဆံ, ဒီးယွၤ ကနၣ် ယကလုၢ် အဆၢအကတီၢ်ဖဲန့ၣ် စ့ၢ်ကီး လီၤ. ယွၤ မၤဟးဂီၤနၤ အသး တအိၣ်ဘၣ်. 11 ဒီးယွၤ စံးဘၣ်ယၤ, ဂဲၤဆၢထၢၣ်, လဲၤတၢ် လၢပှၤဂီၢ်မုၢ် အမဲာ်ညါ ဒ်သိး အကလဲၤနုာ် မၤန့ၢ် ကီၢ်တဘ့ၣ် လၢယဆိၣ်တၢ် ဒီးအပၢ်တဖၣ် လၢယကဟ့ၣ်လီၤအီၤန့ၣ် တက့ၢ်. 12 ဒီးခဲကနံၣ်အံၤ, အံၣ်စရ့လးဧၢ, မ့တမ့ၢ်ဘၣ် လၢနကပျံၤ ယွၤ နကစၢ်, လၢနကပိာ် အကျဲ ခဲလၢာ်, ဒီးအဲၣ် အီၤ, ဒီးမၤ ယွၤ နကစၢ် အတၢ် လၢနသူၣ်ကံၢ်သးလဲ, ဒီး နသး ဒီဖျၢၣ်ညါ, 13 ဒ်သိးနကတိၢ်န့ၢ် ယွၤအတၢ်မၤလိာ်, ဒီးအတၢ်သိၣ်တၢ်သီ လၢယမၤလိာ်နၤ လၢနတၢ်ဂ့ၤ အဂီၢ် လၢမုၢ်မဆါ တနံၤအံၤ ဘၣ်ဒီး, ယွၤ နကစၢ် ဃ့တၢ် လၢနၤ လၢမနုၤတမံၤလဲၣ်. 14 ကွၢ်ကွၢ်, မူခိၣ် ဒီးမူခိၣ်အမူခိၣ်န့ၣ်မ့ၢ် ယွၤ နကစၢ် အတၢ်, ဟီၣ်ခိၣ်ဒီး ကယဲၢ် တၢ်အိၣ်လၢအချၢလီၤ. 15 ထဲတၢ်ဘၣ်ယွၤအသး လၢအကအဲၣ် နပၢ်တဖၣ်, ဒီးဃုထၢ အချံအသၣ် လၢအလီၢ်ခံ, သုဝဲဒၣ် လၢပှၤဂီၢ်မုၢ် ခဲလၢာ် အဖီခိၣ်, ဒ် လၢမုၢ်မဆါ တနံၤအံၤ အသိးန့ၣ်လီၤ. 16 ဒီးကူးတရံးသုသးအဖံးန့ၣ် တက့ၢ်, အိၣ်လၢၤ ဒီးသုကိာ်ဆူၣ် တဂ့ၤ. 17 အဂ့ၢ်ဒ်အံၤ, ယွၤ သုကစၢ်န့ၣ်မ့ၢ် ယွၤတဖၣ် အယွၤ, ဒီးကစၢ်တဖၣ် အကစၢ်, ကစၢ်ဖးဒိၣ်, လၢအအိၣ်ဒီး အစိအကမီၤ, ဒီးတၢ်ပျံၤအလီၢ်, လၢအတကွၢ်မဲာ်ဘၣ် ပှၤကညီ, ဒီးတဟံးန့ၢ်ဘၣ် ခိၣ်ဖးဘၣ်. 18 မၤဝဲ လၢတၢ်စံၣ်ညီၣ် ပှၤဖိၣ်ဃဲ, ဒီးပှၤမုၣ်ကမဲ, ဒီးအဲၣ်ပှၤ တခီဘီမုၢ်ဖိ, ဒီးဟ့ၣ်လီၤအီၤ လၢတၢ်အီၣ်တၢ်အီ, ဒီး အကူအသိးလီၤ. 19 မၤသးဒ်န့ၣ်ဒီး အဲၣ်သုဝဲ ပှၤတခီဘီမုၢ်ဖိ တက့ၢ်, အဂ့ၢ်ဒ်အံၤ, သုမ့ၢ်တ့ၢ် ပှၤတခီဘီမုၢ်ဖိ လၢကီၢ်အဲၤကူပတူး အပူၤလီၤ. 20 နဘၣ်ပျံၤ ယွၤ နကစၢ်, နဘၣ်မၤ အတၢ်, ဒီးနဘၣ်စဲဘူး ဒီးအီၤ, ဒီးဆိၣ်တၢ် လၢအမံၤလီၤ. 21 အဝဲဒၣ်န့ၣ်မ့ၢ် နတၢ်စံးထီၣ်ပတြၢၤ အလီၢ်, ဒီးအဝဲဒၣ်န့ၣ်မ့ၢ် နကစၢ် လၢအမၤ တၢ်အဒိၣ်အထီ, ဒီးတၢ်ပျံၤအလီၢ်တဖၣ် လၢနဂီၢ် လၢနထံၣ်ဘၣ်လံ လၢနမဲာ်န့ၣ်လီၤ. 22 နပၢ်တဖၣ် လဲၤလီၤဆူ အဲၤကူပတူး, ပှၤနွံဆံလီၤ, ဒီး ခဲကနံၣ်အံၤ ယွၤ နကစၢ် မၤလံနၤ လၢအအါ ဒ်ဆၣ်ဧိၤဖီဧိၤ လၢမူခိၣ် အသိးန့ၣ်လီၤ.

1 ဒီးနဘၣ်အဲၣ် ယွၤ နကစၢ်, ဒီး တိၢ်န့ၢ် အတၢ်ကွၢ်, ဒီး အတၢ်သိၣ်တၢ်သီ, ဒီးအတၢ်စံၣ်ညီၣ်, ဒီးအတၢ်မၤလိာ်န့ၣ် ကိးမုၢ်နံၤမုၢ်နၤဒဲးလီၤ. 2 သ့ၣ်ညါသုဝဲ လၢမုၢ်မဆါ တနံၤအံၤ တက့ၢ်. အဂ့ၢ်ဒ်အံၤ, တမ့ၢ်ဘၣ်ယစံး သုဖိသုလံၤ လၢအတသ့ၣ်ညါဘၣ်, ဒီးတထံၣ်ဘၣ် ယွၤ သုကစၢ် အသိၣ်ဃီၣ်တၢ်, အဒိၣ်အထီ, အစုဆူၣ်, ဒီးအစုယူာ်ထီၣ်အသး, 3 ဒီးအတၢ်လီၤလး, ဒီးအတၢ်မၤ လၢအမၤ လၢအဲၤကူပတူး အသးကံၢ်ပူၤ လၢအဲၤကူပတူး အစီၤပၤ ဖၤရိၤ, ဒီးအကီၢ် ဒီဘ့ၣ်ညါ, 4 ဒီးတၢ် လၢအမၤ အဲၤကူပတူး အသုးမုၢ်, အကသ့ၣ်, ဒီးအလ့ၣ်ကဟၣ်, ဒီး လၢအဒုးလုၣ်ဘၢ အီၤ လၢပီၣ်လဲၣ်ဂီၤ အထံ လၢအလူၤပိာ် သုခံ အဖၢမုၢ်, ဒီး ယွၤ မၤဟးဂီၤကွံာ်အီၤ တုၤ မုၢ်မဆါ တနံၤအံၤ, 5 ဒီးတၢ် လၢအမၤသု လၢပှၢ်မုၢ်ကနၢ တုၤလီၤ လၢသုဟဲဆူအလီၢ် ဖဲအံၤ, 6 ဒီးတၢ် လၢအမၤ စီၤရူၤဘ့ၣ် အဖိခွါ စီၤအလံအာ် အဖိခွါတဖၣ်, စီၤဒၤသၣ်, ဒီးစီၤအဘံရၣ်, လၢဟီၣ်ခိၣ် အဲးထီၣ် အထးခိၣ်, ဒီးယူၢ်လီၤကွံာ်အီၤ, ဒီးအပှၤဟံၣ်ဖိ, ဒီးအဒဲတဖၣ်, ဒီး ကယဲၢ် အတၢ်ဖိတၢ်လံၤ လၢအအိၣ်ဒီး အီၤ လၢပှၤအံၣ်စရ့လးဖိ ခဲလၢာ် အကျါန့ၣ်ဘၣ်လီၤ. 7 မ့မ့ၢ် သုဝဲဒၣ်အံၤ, သုမဲာ်ထံၣ်ဘၣ်လံ ကယဲၢ် ယွၤမၤ တၢ်အဒိၣ် လၢအမၤဝဲ ခဲလၢာ်လီၤ. 8 ဒီးသုဘၣ်တိၢ်န့ၢ် ကယဲၢ် တၢ်မၤလိာ် လၢယမၤလိာ်သု လၢမုၢ်မဆါ တနံၤအံၤ, ဒ်သိး သုဂံၢ်သုဘါ ကဆူၣ်ထီၣ်, ဒီးသုကလဲၤနုာ် မၤန့ၢ် ကီၢ် ဖဲသုလဲၤနုာ် ဒ်သိး သုကမၤန့ၢ်အီၤ, 9 ဒီးဒ်သိး သု ကထုးထီထီၣ် သုမုၢ်နံၤတဖၣ် လၢထံဧိၤကီၢ်ဧိၤ အပူၤ လၢယွၤဆိၣ်တၢ် ဒီးသုပၢ် လၢအကဟ့ၣ်လီၤအီၤ ဒီးအချံအသၣ်, ကီၢ်တဘ့ၣ် လၢအယွၤဝဲ ဒီးတၢ်နုၢ်ထံ ဒီးကနဲစီလီၤ. 10 အဂ့ၢ်ဒ်အံၤ, ထံဧိၤကီၢ်ဧိၤ လၢနလဲၤနုာ် ဒ်သိး နကမၤန့ၢ်အီၤ, တဒ်သိးဘၣ် ဒီးကီၢ်အဲၤကူပတူး လၢသုဟးထီၣ်ကွံာ် လၢအပူၤ အသိး, ဖဲနဖှံ နတၢ်ချံ, ဒီးမၤဘၣ်စီၣ်အီၤ လၢနခီၣ် ဒ်တၤသၣ်အလီၢ် အသိးန့ၣ်ဘၣ်. 11 မ့မ့ၢ်ထံဧိၤကီၢ်ဧိၤ လၢနလဲၤနုာ် ဒ်သိး နကမၤန့ၢ်အီၤ တဘ့ၣ်န့ၣ်မ့ၢ် ကီၢ်တဘ့ၣ် အိၣ်ဒီး ကစၢၢ်ကလိ, ဒီးကစၢၢ်ကဆူး လၢအီထံ လၢမူခိၣ် အတၢ်စူၤလီၤ. 12 ထံဧိၤကီၢ်ဧိၤ လၢယွၤ နကစၢ် ပးကဲဝဲလီၤ. ယွၤ နကစၢ် အမဲာ်ကွၢ်အီၤ တထံၣ်ဃီ လၢနံၣ်အခီၣ်ထံး တုၤလၢအကတၢၢ်န့ၣ်လီၤ. 13 ဒီးတၢ် ကမၤအသး လၢသုမ့ၢ် ဒိကနၣ် သပှၢ်တၢၢ် ယတၢ်မၤလိာ် လၢယမၤလိာ်သု လၢမုၢ်မဆါ တနံၤအံၤ, လၢသုဘၣ်အဲၣ်ယွၤ သုကစၢ်, ဒီးမၤအတၢ် လၢသုသူၣ်ကံၢ်သးလဲ, ဒီး လၢသုသး ဒီဖျၢၣ်ညါဒီး, 14 ယကဟ့ၣ်လီၤ သုထံသုကီၢ် အတၢ်စူၤ လၢအဆၢအကတီၢ်ဒၣ်ဝဲ, တၢ်စူၤ လၢအဒုးမဲထီၣ်တၢ်, ဒီးတၢ်စူၤ လၢအဒုးသၣ်ထီၣ်တၢ်, ဒ်သိး နကထၢဖှိၣ် နဘု, ဒီးနစပံးထံ, ဒီးနသိလီၤ. 15 ဒီးယဟ့ၣ်လီၤ နီၣ်ဧိၤမံၤဧိၤ လၢနပျီပူၤ လၢနဆၣ်ဖိကီၢ်ဖိ အဂီၢ်, ဒ်သိး နကအီၣ်တၢ် ဒီးဘျဲးအီၣ်လီၤ. 16 ပလီၢ် သုသး ဒ်သိး သုသုတလီလီၤသုသး, ဒီးဃၣ်ကပၤ, ဒီးမၤ ကစၢ် အဂၤတဖၣ် အတၢ်, ဒီးဘါထီၣ်အီၤ တဂ့ၤန့ၣ် တက့ၢ်. 17 အဂ့ၢ်ဒ်အံၤ, ယွၤအသး ကထီၣ်ဘၣ်သု, ဒီးကကးတံာ်ဃာ် မူခိၣ် အတြဲၤ ဒ်သိးတၢ်သုတဟဲစူၤ တဂ့ၤ, ဒီးထံဧိၤကီၢ်ဧိၤ အသု တသၣ်ထီၣ် အတၤသၣ် တဂ့ၤ, ဒီးသုကဟးဂီၤကွံာ် ချ့သဒံး လၢကီၢ်အဂ့ၤ လၢယွၤ ဟ့ၣ်လီၤသု အပူၤ ဘၣ်ဖုးန့ၣ်လီၤ. 18 ဒီးသုဘၣ်ပာ်ဖှိၣ် ယတၢ်ကတိၤအံၤ လၢသုသး တဖျၢၣ် အပူၤ, ဒီးသုသူၣ်ကံၢ်သးလဲ, ဒီးကံၢ်သုစုဒီးအီၤ ဒ်သိး အကကဲထီၣ် ဒ်တၢ်ဘိ လၢသုမဲာ် အဘၢၣ်စၢၤ အသိးန့ၣ်လီၤ. 19 ဒီးသုဘၣ်သိၣ်လိအီၤ လၢသုဖိသုလံၤ, ဒီးတုၤနဆ့ၣ်နီၤ လၢနဟံၣ်ပူၤ, တုၤနလဲၤတၢ် လၢကျဲပူၤ, တုၤနမံလီၤ ဒီးတုၤနဂဲၤဆၢထၢၣ်ဒီး, နဘၣ်ကတိၤတၢ် လၢအဂ့ၢ်အကျိၤလီၤ. 20 ဒီးနဘၣ်ကွဲးအီၤ လၢနဟံၣ် အကျဲစၢၤထူၣ် အလိၤ ဒီးလၢနတြဲၤ အလိၤ, 21 ဒ်သိး သုမုၢ်နံၤ ကအါထီၣ်, ဒီးသုဖိသုလံၤ အမုၢ်နံၤ လၢထံဧိၤကီၢ်ဧိၤ အပူၤ လၢယွၤဆိၣ်တၢ် ဒီးသုပၢ်တဖၣ် လၢအကဟ့ၣ်လီၤအီၤ ဒ်မူခိၣ် အမုၢ်နံၤတဖၣ် လၢဟီၣ်ခိၣ် အဖီခိၣ် အသိးန့ၣ်လီၤ. 22 အဂ့ၢ်ဒ်အံၤ, သုမ့ၢ် တိၢ်န့ၢ် တၢ်မၤလိာ်အံၤ ခဲလၢာ် သပှၢ်တၢၢ် လၢသုဘၣ်မၤအီၤ, လၢသုကအဲၣ်ယွၤ သုကစၢ်, လၢသုကပိာ်အကျဲ ခဲလၢာ်, ဒီးစဲဘူးဒီးအီၤ ဒီး, 23 ယွၤ ကဟီထီၣ်ကွံာ် ပှၤအကလုာ် ခဲလၢာ်န့ၣ် လၢသုမဲာ်ညါ, ဒီးသုကမၤန့ၢ် ပှၤကလုာ်တဖၣ် ဒိၣ်န့ၢ် ဆူၣ်န့ၢ် သုကစၢ်ဒၣ်သုဝဲလီၤ. 24 ကယဲၢ် တၢ်အလီၢ် လၢသုခီၣ်ညါသး ယီၢ်လီၤန့ၣ် ကကဲထီၣ် သုတၢ်လီၤ. လၢပှၢ်မုၢ်ကနၢ, ဒီးလဘၤနိၣ်, လၢထံမိၢ်ပှၢ်, ထံပရၤသး, ဒီး ပၢၢ်လၢပီၣ်လဲၣ် လၢခံကတၢၢ်တဘ့ၣ်န့ၣ် သုကီၢ်အဃၢၤတဖၣ် ကအိၣ်လီၤ. 25 ပှၤတဆၢထၢၣ်ဘၣ် လၢသုမဲာ်ညါဘၣ်, ယွၤ သုကစၢ် ကပာ် တၢ်ပျံၤသု, ဒီးကပာ်သု လၢတၢ်ပျံၤအလီၢ် လၢကယဲၢ် ဟီၣ်ခိၣ် လၢသုကယီၢ်အီၤ တပူၤလၢ်လၢ်, ဒ်အစံးဘၣ်သု အသိးန့ၣ်လီၤ. 26 ကွၢ်ကွၢ်, လၢမုၢ်မဆါ တနံၤအံၤ, ယပာ် တၢ်ဆိၣ်ဂ့ၤ, ဒီးတၢ်ဆိၣ်အၢ လၢသုမဲာ်ညါလီၤ. 27 သုမ့ၢ်ဒိကနၣ် ယွၤ သုကစၢ် အတၢ်မၤလိာ်တဖၣ် လၢယမၤလိာ်သု လၢမုၢ်မဆါ တနံၤအံၤဒီး, တၢ်ဆိၣ်ဂ့ၤလီၤ. 28 ဒီးသုမ့ၢ် တဒိကနၣ်ဘၣ် ယွၤ သုကစၢ် အတၢ်မၤလိာ်တဖၣ်, ဒီးဃၣ်ကပၤ လၢကျဲ လၢယမၤလိာ်သု လၢမုၢ်မဆါ တနံၤအံၤ, ဒ်သိး သုကလဲၤပိာ် ကစၢ်အဂၤတဖၣ် လၢသုတသ့ၣ်ညါဘၣ်အီၤ အခံဒီး, တၢ်ဆိၣ်အၢလီၤ. 29 ဒီးတုၤ ယွၤ နကစၢ် ကဒုးလဲၤနုာ်နၤ လၢထံဧိၤကီၢ်ဧိၤ အပူၤ ဖဲနလဲၤမၤန့ၢ်အီၤ ဒီး, တၢ် ကမၤအသး လၢနဘၣ် ပာ် တၢ်ဆိၣ်ဂ့ၤ လၢကစၢၢ်ကရံးစံၣ် အလိၤ, ဒီးတၢ်ဆိၣ်အၢ လၢကစၢၢ် ဧ့ၤဘါလး အလိၤလီၤ. 30 အိၣ်ဝဲ လၢထံ ယၢ်ဒ့ၣ် ဝၢ်ဘးခီ လၢကျဲ ဖဲမုၢ်လီၤနုာ်, လၢပှၤကနၤဧၣ်ဖိ အကီၢ်ပူၤ, လၢအအိၣ်ဝဲ လၢတၢ်ပျီပူၤ လၢကံးလကၤလး အမဲာ်ညါ ဖဲမိၤရံယၤ အသ့ထိးဖၣ်န့ၣ် တမ့ၢ်ဘၣ်ဧါ. 31 အဂ့ၢ်ဒ်အံၤ, သုကခီဂာ် ယၢ်ဒ့ၣ်, ဒ်သိး သုကလဲၤနုာ် မၤန့ၢ်ကီၢ် လၢယွၤ သုကစၢ် ဟ့ၣ်လီၤသု, ဒီးသုကမၤန့ၢ် အီၤ, ဒီးအိၣ်လၢအပူၤလီၤ. ဒီးသုဘၣ် ပလီၢ်သုသး ဒ်သိး သုကတိၢ်န့ၢ် ကယဲၢ် တၢ်မၤလိာ်, 32 ဒီးတၢ်စံၣ်ညီၣ် လၢယပာ် လၢသုမဲာ်ညါ လၢမုၢ်မဆါ တနံၤအံၤလီၤ.

1 အအံၤမ့ၢ် တၢ်မၤလိာ်, ဒီးတၢ်စံၣ်ညီၣ် လၢသုဘၣ် ပလီၢ် သုသး ဒ်သိး သုကမၤအီၤ လၢကီၢ် လၢယွၤ သုပၢ်တဖၣ် အကစၢ် ဟ့ၣ်လီၤ လၢနၤ, ဒ်သိး သုကမၤန့ၢ်အီၤ, ကယဲၢ် မုၢ်နံၤတဖၣ် လၢသုအိၣ်လၢဟီၣ်ခိၣ်ချၢန့ၣ်လီၤ. 2 သု ဘၣ်မၤဟးဂီၤ ကယဲၢ် အလီၢ် ဖဲပှၤကလုာ် လၢသုကမၤန့ၢ် အီၤတဖၣ် မၤ အကစၢ် အတၢ်မၤ, လၢကစၢၢ်ထီ အလိၤ, ဒီး လၢတၢ်စိခိၣ် အလိၤ, ဒီး လၢကယဲၢ် သ့ၣ်သံကစဲာ် အဖီလာ်လီၤ. 3 ဒီးသုဘၣ်မၤဟးဂီၤကွံာ် အတၢ်လုၢ်လီၢ်တဖၣ် ဒီးမၤကၢ်ကွံာ် အထူၣ်တဖၣ်, ဒီးဆူးထီၣ်ကွံာ် အၡ့ရၤ လၢမ့ၣ်အူ, ဒီးကူာ်ကွံာ် အကစၢ်တဖၣ် အတၢ်ဂီၤစိးပျၤ အသး, ဒီးမၤဟးဂီၤကွံာ် အမံၤ လၢအလီၢ် ဖဲန့ၣ်လီၤ. 4 မ့မ့ၢ်ယွၤ သုကစၢ်န့ၣ် သုတဘၣ်မၤအီၤ ဒ်န့ၣ်အသိးဘၣ်. 5 မ့ၢ်ဆူတၢ်အလီၢ် ဖဲ ယွၤ သုကစၢ် ကဃုထၢအီၤ လၢသုဒူၣ်တဖၣ် ခဲလၢာ် အကျါ, ဒ်သိး အကပာ်လီၤ အမံၤဖဲန့ၣ်, ဆူအအိၣ်အဆိးအလီၢ်န့ၣ် သုဘၣ်ဃုဒီး သုဘၣ်ဟဲဆူန့ၣ်လီၤ. 6 ဒီးသုဘၣ်ဟဲစိာ်ဆူန့ၢ် သုတၢ်လုၢ်မ့ၣ်အူ, ဒီးသုတၢ်လုၢ်, ဒီးသုတၢ်ဆံဆဲၣ်ပူတပူ, ဒီးတၢ်ဝံၢ် လၢသုစု, ဒီးသုတၢ်မၤဘူၣ် ဘၣ်ဃးဒီး ဆိၣ်တၢ်, ဒီး သုမၤဘူၣ်ဒၣ်တၢ်, ဒီးသုဂီၤဘုၣ်ဂီၤဖံး, ဒီးသုသိသုမဲာ်တဲးလဲး အဖိဝဲၢ်ကိတဖၣ်န့ၣ်လီၤ. 7 ဒီးသုဘၣ်အီၣ်တၢ်ဖဲန့ၣ် လၢယွၤ သုကစၢ် အမဲာ်ညါ, ဒီးသုကသးခု လၢကယဲၢ် တၢ် လၢသုပာ်သုစု လၢအလိၤ အပူၤ, သုဝဲ ဒီးသုပှၤဟံၣ်ဖိလီၤ. အဂ့ၢ်ဒ်အံၤ, ယွၤ သုကစၢ် ဆိၣ်ဂ့ၤလံ နၤလီၤ. 8 သုတဘၣ်မၤ ဒ်ကယဲၢ် တၢ် လၢပမၤဖဲအံၤ လၢမုၢ်မဆါ တနံၤအံၤ အသိးန့ၣ်, တဂၤ ဖဲဒၣ်အတီ လၢအမဲာ်ဒၣ်ဝဲ, တဂၤ ဖဲဒၣ်အတီ လၢအမဲာ်ဒၣ်ဝဲဘၣ်. 9 အဂ့ၢ်ဒ်အံၤ, သု တတုၤဒံးဘၣ် လၢတၢ်အိၣ်ဘှံး, ဒီးတၢ်န့ၢ်သါ လၢယွၤ သုကစၢ် ဟ့ၣ်လီၤသုဘၣ်. 10 ဒီးတုၤသုခီဂာ် ထံကျိ ယၢ်ဒ့ၣ်, ဒီးသုအိၣ်လၢထံဧိၤကီၢ်ဧိၤ အပူၤ လၢယွၤ သုကစၢ် ဟ့ၣ်လီၤသု, ဒ်သိး သုကန့ၢ်ဘၣ်သါအီၤ, ဒီးဒုးအိၣ်ဘှံးသု လၢသုဒုၣ်သုဒါ အိၣ်ဝးတရံးဝဲ ခဲလၢာ်, ဒီးသုအိၣ်ခၢၣ်တနၢၢ်ဒီး, 11 တၢ်အလီၢ် ကအိၣ်လၢယွၤ သုကစၢ် ကဃုထၢအီၤ, ဒ်သိး အကဒုးအိၣ်ဒုးဆိး အမံၤ ဖဲန့ၣ်လီၤ. သုဘၣ်ဟဲစိာ်ဖဲန့ၣ် ကယဲၢ် တၢ် လၢယမၤလိာ်သု, သုတၢ်လုၢ်မ့ၣ်အူ, သုတၢ်လုၢ်, သု တၢ်ဆံဆဲၣ်ပူတပူ, ဒီးတၢ်ဝံၢ် လၢသုစု, ဒီး ကယဲၢ် သုမၤဘူၣ်ဃုထၢအသး ဘၣ်ဃးဒီး တၢ်ဆိၣ်, လၢသုဆိၣ်တၢ် လၢယွၤ အဂီၢ်လီၤ. 12 ဒီးသုကသးခု လၢယွၤ သုကစၢ် အမဲာ်ညါ, သုဝဲ, ဒီး သုဖိခွါ ဒီးသုဖိမုၣ်, ဒီးသုကုၢ်ပိာ်ခွါ, ဒီးသုကုၢ်ပိာ်မုၣ်, ဒီးပှၤလ့ၤဝံဖိ အိၣ်ဝဲ လၢသုပဲတရီ အပူၤလီၤ. အဂ့ၢ်ဒ်အံၤ, အဂီၢ် ဒီးအတၢ်န့ၢ်သါ တအိၣ်ဘၣ် ဒီးသုဘၣ်လီၤ. 13 ပလီၢ် နသး ဒ်သိး နသုတလုၢ် နတၢ်လုၢ်မ့ၣ်အူ လၢကယဲၢ် တၢ်အလီၢ် လၢနထံၣ်ဘၣ်အီၤ တဂ့ၤန့ၣ် တက့ၢ်. 14 မ့မ့ၢ်ဖဲတၢ်အလီၢ် လၢယွၤကဃုထၢအီၤ လၢနပှၤအဒူၣ်တဖၣ် အပူၤန့ၣ် နဘၣ်လုၢ် နတၢ်လုၢ်မ့ၣ်အူဖဲန့ၣ်, ဒီးဖဲန့ၣ် နဘၣ်မၤ ကယဲၢ် တၢ် လၢယမၤလိာ်နၤ ခဲလၢာ်လီၤ. 15 ဘၣ်ဆၣ်ဒီး နကမၤသံ ဒီးအီၣ်ဘၣ် တၢ်ညၣ် ဖဲနသး အဲၣ်ဒိး တမံၤလၢ်လၢ် လၢနပဲတရီ ခဲလၢာ် အပူၤ, ဒ်ယွၤ နကစၢ် အတၢ်ဆိၣ်ဂ့ၤ လၢအဆိၣ်ဂ့ၤနၤ အသိးန့ၣ်, ပှၤတကဆှီဘၣ်, ဒီးပှၤအကဆှီတဖၣ်န့ၣ် ကအီၣ်ဘၣ်အီၤ, ဒ်တၤဟိစဘံ အသိး, ဒီးဒ်တၤယုၢ် အသိးန့ၣ်လီၤ. 16 မ့မ့ၢ် အသွံၣ်တမံၤ သုတအီၣ်အီၤ တဂ့ၤ. သုဘၣ်လူလီၤအီၤ လၢဟီၣ်ခိၣ်ချၢ, ဒ်ထံ အသိးန့ၣ်လီၤ. 17 နဘု, ဒီးနစပံးထံ, ဒီးနသိ အတၢ်ဆံဆဲၣ်ပူတပူဂ့ၤ, ဒီးနဂီၤဖံးဖိဝဲၢ်ကိဂ့ၤ, နသိနမဲာ်တဲးလဲး အဝဲၢ်ကိဂ့ၤ, နတၢ်မၤဘူၣ် ဘၣ်ဃးဒီး တၢ်ဆိၣ် လၢနဆိၣ်တၢ် တမံၤမံၤဂ့ၤ, နမၤဘူၣ်ဒၣ်တၢ်ဂ့ၤ, နတၢ်ဝံၢ် လၢနစုဂ့ၤ, သုတအီၣ် လၢနပဲတရီအပူၤ တဂ့ၤ. 18 နဘၣ်အီၣ်အီၤ လၢယွၤ နကစၢ် အမဲာ်ညါ, ဖဲအလီၢ် လၢယွၤ နကစၢ် ကဃုထၢအီၤ, နဲဒၣ်, ဒီးနဖိခွါ, ဒီနဖိမုၣ်, ဒီးနကုၢ်ပိာ်ခွါ, ဒီးနကုၢ်ပိာ်မုၣ်, ဒီးပှၤလ့ၤဝံဖိ လၢအအိၣ်ဝဲ လၢနပဲတရီ အပူၤလီၤ. ဒီးနကသးခု လၢယွၤအမဲာ်ညါ လၢကယဲၢ် တၢ် လၢနပာ်နစု လၢအလိၤ အပူၤလီၤ. 19 ပလီၢ် နသး ဒ်သိး နသု တလဲၤသဒၣ် ပှၤလ့ၤဝံဖိ မုၢ်နံၤ မုၢ်နၤ လၢနအိၣ်လၢဟီၣ်ခိၣ်ချၢ နီတစု တဂ့ၤန့ၣ် တက့ၢ်. 20 တုၤ ယွၤ နကစၢ် ကမၤလဲၢ်ထီၣ် နကီၢ်အဃၢၤ, ဒ်အကတိၤတၢ် ဒီးနၤ အသိးန့ၣ်, ဒီးနစံး, ယကအီၣ် တၢ်ညၣ် ဒီး (မ့ၢ် လၢနဆၢအီၣ် တၢ်ညၣ် အဃိ), နကအီၣ်ဘၣ် တၢ်ညၣ် ဖဲဒၣ်တၢ်မိၣ် အီၣ်ဘၣ် နသး လၢအီၤ တမံၤလၢ်လၢ် လီၤ. 21 တုၤ တၢ်အလီၢ် လၢယွၤ သုကစၢ် ဃုထၢ လၢအကပာ် အမံၤဖဲန့ၣ် အိၣ်ယံၤကဲၣ်ဆိး ဒီးနၤဒီး, နဘၣ်မၤသံတၢ် လၢနဂီၤဖံး, နသိနမဲာ်တဲးလဲး အကျါ လၢယွၤ နကစၢ် ဟ့ၣ်လီၤနၤ, ဒ်ယမၤလိာ်နၤ အသိး, ဒီးနကအီၣ်ဘၣ် လၢနပဲတရီ အပူၤ, ဖဲဒၣ် တၢ် လၢတၢ်မိၣ် အီၣ်ဘၣ်နသး လၢအီၤ တမံၤမံၤလီၤ. 22 ဒ်တၤဟိစဘံ ဒီးတၤယုၢ် ဘၣ်တၢ်အီၣ်အီၤ အသိးန့ၣ်, နကအီၣ်ဘၣ်အီၤ ဒ်န့ၣ်သိးလီၤ. ပှၤတကဆှီဘၣ်, ဒီးပှၤကဆှီတဖၣ်န့ၣ် ကအီၣ်ဘၣ်ဝဲ တပူၤဃီလီၤ. 23 ထဲအိၣ်ဒီး နသးဆူၣ် လၢနတအီၣ်ဘၣ် တၢ်သွံၣ်တမံၤန့ၣ် တက့ၢ်. အဂ့ၢ်ဒ်အံၤ, တၢ်သွံၣ်န့ၣ်မ့ၢ် တၢ်အသး, ဒီးနတဘၣ်အီၣ် တၢ်အသး အိၣ်ဒီး တၢ်ညၣ်ဘၣ်, 24 နတဘၣ်အီၣ်အီၤဘၣ်, နဘၣ်လူလီၤအီၤ လၢဟီၣ်ခိၣ် အဖီခိၣ် ဒ်ထံ အသိးန့ၣ်လီၤ. 25 နတဘၣ်အီၣ်အီၤဘၣ် ဒ်သိး တၢ်ကဂ့ၤ လၢနဂီၢ်, ဒီးနဖိနလံၤ လၢနလီၢ်ခံ အဂီၢ်, ဖဲနမၤတၢ် လၢအတီအလိၤ လၢယွၤ အမဲာ်ညါန့ၣ်လီၤ. 26 မ့မ့ၢ် နတၢ်စီဆှံတဖၣ်, ဒီးနတၢ်မၤဘူၣ် ဘၣ်ဃးဒီး တၢ်ဆိၣ်တဖၣ်န့ၣ် နဘၣ်ဟံးန့ၢ်အီၤ, ဒီးလဲၤဆူ တၢ်အလီၢ် လၢယွၤကဃုထၢအီၤလီၤ. 27 ဒီးနဘၣ်လုၢ် နတၢ်လုၢ်မ့ၣ်အူ, တၢ်ညၣ်, ဒီးတၢ်သွံၣ် လၢယွၤ နကစၢ် အတၢ်လုၢ်လီၢ် အဖီခိၣ်, ဒီးနတၢ်လုၢ်တဖၣ် အသွံၣ် ကဘၣ် တၢ်လူလီၤအီၤ လၢယွၤ နကစၢ် အတၢ်လုၢ်လီၢ် အဖီခိၣ်, ဒီးနကအီၣ်ဘၣ် အညၣ်န့ၣ်လီၤ. 28 တိၢ်န့ၢ်, ဒီးဒိကနၣ် ကယဲၢ် တၢ်ကတိၤ လၢယမၤလိာ် နၤ, ဒ်သိးတုၤ နမၤ တၢ်အဂ့ၤအဘၣ် လၢယွၤ နကစၢ် အမဲာ်ညါဒီး, တၢ်ကဂ့ၤ လၢနဂီၢ်, ဒီး လၢနဖိနလံၤ လၢနလီၢ်ခံန့ၣ် အဂီၢ် လီၤစိၤလီၤထီ တက့ၢ်. 29 တုၤ ယွၤ နကစၢ် ကဒီၣ်တဲာ်ကွံာ် ပှၤကလုာ်တဖၣ် လၢနမဲာ်ညါ, ဖဲနလဲၤမၤန့ၢ်အီၤ, ဒီးနအိၣ်လၢအလီၢ်, ဒီးနအိၣ်နဆိး လၢအကီၢ်ပူၤဒီး, 30 တုၤအဟးဂူာ်ဟးဂီၤ လၢနမဲာ်ညါ အလီၢ်ခံန့ၣ် ဒီး, ပလီၢ်နသး လၢနသုတပိာ် အခံ, ဒီးဘၣ်တၢ်ပျံၤသကွီၤ လၢအဃိ တဂ့ၤ, ဒီးသုတသံကွၢ်တၢ် လၢအကစၢ်တဖၣ် အဂ့ၢ်အကျိၤ ဒီးစံး, ပှၤအကလုာ်တဖၣ်န့ၣ် မၤ အကစၢ်တဖၣ် အတၢ် ဒ်လဲၣ်, ယကမၤ ဒ်န့ၣ်သိး စ့ၢ်ကီး လီၤန့ၣ် တဂ့ၤ. 31 နတဘၣ်မၤ ယွၤ နကစၢ် ဒ်န့ၣ်ဘၣ်, အဂ့ၢ်ဒ်အံၤ, ကယဲၢ် ယွၤ အတၢ်သးဘၣ်အၢ လၢအသးဟ့အီၤ တမံၤလၢ်လၢ်န့ၣ် အဝဲသ့ၣ် မၤဘၣ်လံ အကစၢ်တဖၣ်လံ. အဂ့ၢ်ဒ်အံၤ, ဆူးထီၣ်ကွံာ်လံ အဖိခွါ ဒီးအဖိမုၣ် ဒၣ်လဲာ် လၢမ့ၣ်အူ လၢအကစၢ်တဖၣ် အဂီၢ်လံလီၤ. 32 ကယဲၢ် တၢ် လၢယမၤလိာ်သု တမံၤလၢ်လၢ်န့ၣ် ပလီၢ် နသး လၢနကမၤအီၤ တက့ၢ်. ပာ်ဖှိၣ်တၢ် ဒီးအီၤ တဂ့ၤ, ဒီးဟံးထီၣ်ကွံာ်တၢ် လၢအီၤ တဂ့ၤ.

1 ဒီးဝံတဂၤ မ့ၢ်ဂ့ၤ, ပှၤမံမီၢ် တၢ်မံမီၢ် မ့ၢ်ဂ့ၤ, မ့ၢ်ဂဲၤဆၢထၢၣ် လၢသုကျါ ဒီးဟ့ၣ်လီၤနၤ လၢတၢ်ပနီၣ်လီၤလးဂ့ၤ, တၢ်လီၤလိၢ်လီၤလးဂ့ၤ, 2 ဒီးတၢ်အပနီၣ်လီၤလးဂ့ၤ, တၢ်လီၤလိၢ်လီၤလးဂ့ၤ, မ့ၢ်မၤအသး လၢအကတိၤတၢ် ဒီးစံး, လဲၤပိာ်သကိး ကစၢ်အဂၤတဖၣ် အခံ, လၢနတသ့ၣ်ညါဘၣ်အီၤ, ဒီးမၤသကိး အတၢ် တက့ၢ်န့ၣ် ဒီး, ဝံတဂၤန့ၣ် ဂ့ၤ, ပှၤမံမီၢ် တၢ်မံမီၢ် တဂၤန့ၣ် ဂ့ၤ, 3 ဒိကနၣ် အကလုၢ် တဂ့ၤ. အဂ့ၢ်ဒ်အံၤ, ယွၤ သုကစၢ် မၤကွၢ်သု, မ့ၢ်သုအဲၣ် ယွၤ သုကစၢ် လၢသုသူၣ်ကံၢ်သးလဲ လၢသုသး ဒီဖျၢၣ်ညါဧါန့ၣ် ဒ်သိး အကသ့ၣ်ညါလီၤ. 4 သုဘၣ်ပိာ်ယွၤ သုကစၢ် အခံ, ဒီးပျံၤအီၤ, ဒီး တိၢ်န့ၢ် အတၢ်မၤလိာ်, ဒီးဒိကနၣ် အကလုၢ် အကထါ, ဒီးသု ဘၣ်မၤ အတၢ်, ဒီးစဲဘူးဒီးအီၤလီၤ. 5 ဒီးဝံတဂၤန့ၣ် မ့ၢ်ဂ့ၤ, ပှၤမံမီၢ် တၢ်မံမီၢ် တဂၤန့ၣ်မ့ၢ်ဂ့ၤ, ကဘၣ် တၢ်မၤသံ အီၤလီၤ. အဂ့ၢ်ဒ်အံၤ, ကတိၤတၢ် ဒ်သိး အကဒုးဃၣ်ကွံာ် သုသး လၢယွၤ သုကစၢ် အအိၣ်လၢအဒုးဟးထီၣ်ကွံာ် သု လၢကီၢ်အဲၤကူပတူး အပူၤ, ဒီးပှ့ၤက့ၤသု လၢပှၤကုၢ်ဖိ အဟံၣ်ပူၤ, ဒ်သိး အကဆီၣ်ကွံာ်နၤ လၢကျဲပူၤ လၢယွၤ နကစၢ်မၤလိာ်နၤ လၢနဘၣ်လဲၤတၢ် လၢအပူၤလီၤ. ဒီးနဘၣ်ဒီၣ်တဲာ်ကွံာ် တၢ်အၢ လၢနပူၤလီၤ. 6 နဒီပုၢ်ဝဲၢ်ခွါ, နမိၢ် အဖိခွါဂ့ၤ, နဖိခွါဂ့ၤ, နဖိမုၣ်ဂ့ၤ, နမါ လၢနသးနါပှၢ်ဂ့ၤ, နတံၤနသကိး လၢအမၤသး ဒ်နသးဒၣ်နဲ အသိးန့ၣ် ဂ့ၤ, မ့ၢ်ကလံာ်နၤခူသူၣ်, ဒီးစံး, လဲၤ သကိး ဒီးမၤ ကစၢ်အဂၤတဖၣ် အတၢ်, လၢနတသ့ၣ်ညါဘၣ်အီၤ, နဲဒၣ်, ဒီးနပၢ်တဖၣ်, 7 ဒ်ပစံးတၢ်အသိး, ပှၤဂီၢ်မုၢ် လၢအအိၣ်ဝးတရံးနၤ အကစၢ်တဖၣ်, အိၣ်ဘူးဒီးနၤ မ့ၢ်ဂ့ၤ, အိၣ်ယံၤဒီးနၤ, လၢဟီၣ်ခိၣ်အံၤ အကတၢၢ် ပၢၢ်လၢဟီၣ်ခိၣ်အန့ၣ် အကတၢၢ် မ့ၢ်ဂ့ၤ, 8 အၢၣ်လီၤအီလီၤ ဒီးအီၤ တဂ့ၤ, ဒီးဒိကနၣ် အကလုၢ် တဂ့ၤ, ဒီးနမဲာ် တဘၣ်သးလီအီၤဘၣ်, ဒီးနတဘၣ်မၤပူၤဖျဲးအီၤ ဒီးနတဘၣ်ပာ်ဘၣ်အီၤ ခူသူၣ်ဘၣ်, 9 မ့မ့ၢ် နဘၣ်မၤသံအီၤ သပှၢ်တၢၢ် တခီလီၤ. နစု ဘၣ်အိၣ်ဆိ လၢအပူၤ ဒ်သိး အကဘၣ် တၢ်မၤသံအီၤ, ဒီး လၢအလီၢ်ခံန့ၣ် ပှၤဂီၢ်မုၢ် ခဲလၢာ် အစုလီၤ. 10 ဒီးနဘၣ်ကွံာ်သံအီၤ လၢလၢၢ်လီၤ. အဂ့ၢ်ဒ်အံၤ, ဃုဝဲ ဒ်သိး အကဆီၣ်ကွံာ်နၤ, လၢယွၤ နကစၢ် အအိၣ်လၢအဒုးဟးထီၣ်ကွံာ်နၤ လၢကီၢ်အဲၤကူပတူး အပူၤ, လၢပှၤကုၢ်ဖိ အဟံၣ်ပူၤလီၤ. 11 ပှၤအံၣ်စရ့လးဖိ ခဲလၢာ် ကနၢ်ဟူတၢ်, ဒီးပျံၤတၢ်, ဒီးတမၤလၢၤဘၣ် တၢ်အၢ ဒ်န့ၣ်သိး လၢသုကျါဘၣ်. 12 ဒီးနမ့ၢ် နၢ်ဟူတၢ် လၢနဝ့ၢ်တဝ့ၢ် အပူၤ လၢယွၤ ဟ့ၣ်လီၤနၤ, ဒ်သိး နကအိၣ်ဖဲန့ၣ်, ဒီးပှၤစံးဝဲ, 13 ပှၤတဖၣ်, ပှၤဘလးယဧၤလးဖိ ဟးထီၣ် လၢသုကျါ, ဒီးကလံာ်ထီၣ်ကွံာ် ပှၤဝ့ၢ်ဖိတဖၣ်, ဒီးစံးဝဲ, လဲၤသကိး ဒီးမၤ ကစၢ်အဂၤတဖၣ် အတၢ် လၢသုတသ့ၣ်ညါဘၣ်အီၤန့ၣ် တက့ၢ်ဒီး, 14 နဘၣ်ဃု, ဒီးချု, ဒီးသံကွၢ် တၢ်လီၤတံၤလီၤဆဲး ဒီးကွၢ်ကွၢ်, မ့ၢ်တီ, တၢ်တမံၤန့ၣ် ပှၤမ့ၢ်မၤအီၤ သပှၢ်ပှၢ်, ဒီး တၢ်သးဘၣ်အၢန့ၣ်, မၤအသး လၢသုကျါဒီး, 15 နဘၣ်ကျီကွံာ် ပှၤဝ့ၢ်ဖိ လၢနးအကနၣ် သပှၢ်တၢၢ်, ဒီးမၤဟးဂီၤကွံာ်အီၤ ဒီးကယဲၢ် တၢ် လၢအအိၣ်လၢအပူၤ, ဒီးဆၣ်ဖိကီၢ်ဖိ လၢနးအကနၣ်လီၤ. 16 ဒီးနဘၣ်ပာ်ဖှိၣ် အတၢ်ဖိတၢ်လံၤ လၢကျဲ အသးကံၢ်ပူၤ, ဒီးနဘၣ်ဆူးထီၣ်ကွံာ်ဝ့ၢ်န့ၣ် ဒီးအတၢ်ဖိတၢ်လံၤ စီဖ့ကလ့ၤ လၢယွၤ နကစၢ် အဂီၢ်, ဒီးကမ့ၢ်တၢ်အပူ လီၤထူလီၤယိာ်, ဒီးပှၤတမၤက့ၤလၢၤဘၣ်အီၤဘၣ်. 17 ဒီးတၢ်ဘၣ်တၢ်ဆိၣ်အၢန့ၣ် တဘၣ်စဲဘူး ဒီးနစု နီတမံၤဘၣ်, ဒ်သိး ယွၤကဃၣ်အသး လၢအသးထီၣ်ဆူၣ်, ဒီးကသးကညီၤနၤ, သးအိၣ်နၤ, ဒီးမၤအါထီၣ်နၤ, ဒ်အဆိၣ်တၢ် ဒီးနပၢ်တဖၣ် အသိး, 18 ဖဲနဒိကနၣ် ယွၤ နကစၢ် အကလုၢ် ဒ်သိး နကတိၢ်န့ၢ် အတၢ်မၤလိာ် ခဲလၢာ် လၢယမၤလိာ်နၤ လၢမုၢ်မဆါ တနံၤအံၤ, လၢနကမၤ တၢ်တီတၢ်လိၤ လၢယွၤ နကစၢ် အမဲာ်ညါလီၤ.

1 သုမ့ၢ် ယွၤ သုကစၢ် အဖိအလံၤလီၤ. သုတဂဲာ်လီၤသုသး တဂ့ၤ, ဒီးသုတမၤတၢ်အလ့ၤ လၢသုမဲာ် အဘၢၣ်စၢၤ လၢပှၤသံ အဃိ တဂ့ၤ. 2 အဂ့ၢ်ဒ်အံၤ, နမ့ၢ် ပှၤစီဆှံ တကလုာ် လၢယွၤ သုကစၢ် အဂီၢ်, ဒီးယွၤ ဃုထၢသု, ဒ်သိး သုကကဲထီၣ် ပှၤတကလုာ် လၢအလုၢ်ဒိၣ်ပှ့ၤဒိၣ် လၢအဂီၢ်, လၢပှၤကိးကလုာ်ဒဲး လၢဟီၣ်ခိၣ်ချၢ အဖီခိၣ်လီၤ. 3 အီၣ် တၢ်သးဘၣ်အၢ နီတမံၤ တဂ့ၤ. 4 အအံၤမ့ၢ် ဆၣ်ဧိၤကီၢ်ဧိၤ လၢသုကအီၣ်ဘၣ်, ဂီၤဘုၣ်ဂီၤဖံး, ဒီးသိ, ဒီးမဲာ်တဲးလဲး, 5 တၤယုၢ်, ဒီးတၤဟိစဘံ, ဒီးတၤယုၢ်ယးဃမိၢ်, ဒီးမဲာ်တဲးလဲးမံၤ, ဒီးတၤဖးဒံၡိၣ်, ဒီးတၤဖးသအိမံၤ, ဒီးတၤဖးစမ့ၢ်, 6 ဒီး ကယဲၢ် တၢ် လၢအမၤသ့ၣ်ဖးအခီၣ်, ဒီးအခီၣ်သ့ၣ်ဖးခံခီ, ဒီးကလိာ်ထီၣ် အဆၣ် လၢဆၣ်ဖိကီၢ်ဖိ တမံၤလၢ်လၢ် အကျါန့ၣ် သု ကအီၣ်ဘၣ်အီၤလီၤ. 7 ဘၣ်ဆၣ်ဒီး အအံၤမ့ၢ် တၢ် လၢအကလိာ်ထီၣ် အဆၣ် အကျါ, ဒီးတၢ် လၢအမၤသ့ၣ်ဖး အခီၣ် အကျါ လၢသုတဘၣ်အီၣ်အီၤ, ကီၤလၤအူး, ဒီးယူၣ်, ဒီးၡၤဖးလီၤ. အဂ့ၢ်ဒ်အံၤ, ကလိာ်ထီၣ်ဝဲ အဆၣ် ဘၣ်ဆၣ်ဒီး, တမၤသ့ၣ်ဖး အခီၣ်ဘၣ်, မ့ၢ်တၢ်တကဆှီဘၣ် လၢသုဂီၢ်လီၤ. 8 ဒီးထိးလီၤ. အဂ့ၢ်ဒ်အံၤ, မၤသ့ၣ်ဖး အခီၣ် ဘၣ်ဆၣ်ဒီး, တကလိာ်ထီၣ်ဘၣ် အဆၣ်ဘၣ်, မ့ၢ်တၢ်တကဆှီဘၣ် လၢသုဂီၢ်လီၤ. သုတအီၣ် အညၣ် တဂ့ၤ, ဒီးသုတထိး အစိၣ် တဂ့ၤ. 9 အအံၤမ့ၢ် တၢ် လၢသုကအီၣ်ဘၣ် လၢအအိၣ်လၢထံကျါ ခဲလၢာ် အကျါန့ၣ်, ကယဲၢ် တၢ် လၢအအိၣ်ဒီး အရုအဒံး, ဒီးအသဒံၣ် ခဲလၢာ်လီၤ. 10 ဒီးတၢ် လၢအတအိၣ်ဘၣ် ဒီးအရုအဒံး, ဒီးအသဒံၣ်တဖၣ်န့ၣ် သုတအီၣ်အီၤ တဂ့ၤ, မ့ၢ်တၢ်တကဆှီဘၣ် လၢသုဂီၢ်လီၤ. 11 ကယဲၢ် ထိၣ် လၢအကဆှီ ခဲလၢာ်န့ၣ် သုကအီၣ်ဘၣ် လီၤ. 12 မ့မ့ၢ်တၢ် လၢသုတဘၣ်အီၣ်တဖၣ်န့ၣ်မ့ၢ် အအံၤ, လံာ်ကြီကြာ်, ဒီးလီတာ်ခၣ်ဆူၣ်, ဒီးလံာ်ထိးထံ, 13 ဒီးလံာ်ဃး, ဒီးလီတာ် ဒ်အကလုာ် အသိး, 14 ဒီး ကယဲၢ် စိးဝၣ်ဃး ဒ်အကလုာ် အသိး, 15 ဒီးထိၣ်ကီၤလၤအူး, ဒီးထိၣ်သဘၣ်, ဒီးထိၣ်ၡဃး ဒီးလံာ်ပီၢ်တ့ ဒ်အကလုၢ် အသိး, 16 ဒိကအိ, ဒီးထိၣ်ဂီၤဖံး, ဒီးထိၣ်လဲၤလုး တကုာ်, 17 ဒီးထိၣ်စီၢ်မီ, ဒီးလီတာ်ဝါ, ဒီးထိၣ်ကံၣ်ပီၣ်လဲၣ်, 18 ဒီးထိၣ်ဃၤစံး, ဒီးဝါလၢၢ်ထံ ဒ်အကလုာ် အသိး, ဒီးဘီစံၣ်ဃီၣ်, ဒီးဘျါဧိၤတြၤဧိၤန့ၣ်လီၤ. 19 ဒီး ကယဲၢ် တၢ် လၢအစွါ ဒီးယူၤဝဲ ခဲလၢာ်န့ၣ်မ့ၢ် တကဆှီဘၣ် လၢသုဂီၢ်လီၤ. ပှၤတဘၣ်အီၣ်အီၤဘၣ်. 20 ကယဲၢ် ထိၣ်ဧိၤလံၣ်ဧိၤ လၢအကဆှီ ခဲလၢာ်န့ၣ် သုကအီၣ်ဘၣ်လီၤ. 21 တၢ် လၢအသံဒၣ်တၢ်န့ၣ် သုတအီၣ်အီၤ နီတမံၤ တဂ့ၤ, နကဟ့ၣ်လီၤဘၣ်အီၤ လၢပှၤတခီဘီမုၢ်ဖိ လၢအအိၣ်လၢနပဲတရီ အပူၤ ဒ်သိး အကအီၣ်ဝဲ, ဒီးတခီ နကဆါ ကွံာ်ဘၣ်အီၤ လၢပှၤတခီဘီမုၢ်ဖိလီၤ. အဂ့ၢ်ဒ်အံၤ, နမ့ၢ် ပှၤစီဆှံ တကလုာ် လၢယွၤ နကစၢ် အဂီၢ်လီၤ. ချီ မဲာ်တဲးလဲးဖိ လၢအမိၢ်နုၢ်ထံပူၤ တဂ့ၤ. 22 တၢ်ချံတၢ်သၣ် လၢနဟီၣ်ခိၣ် အလီၢ် ဒုးအိၣ်ထီၣ် တနံၣ်ဘၣ်တနံၣ်န့ၣ် နဘၣ်နီၤဖး ဆံဆဲၣ်ပူတပူ အဆၢ လီၤတံၢ်လီၤဆဲးလီၤ. 23 ဒီးဖဲအလီၢ် လၢယွၤကဃုထၢပာ်လီၤအမံၤန့ၣ် နဘၣ်အီၣ် နဘု, ဒီးနစပံးထံ, ဒီးနသိ အတၢ်ဆံဆဲၣ်ပူတပူ, ဒီးနဂီၤဖံး, ဒီးနသိနမဲာ်တဲးလဲး အဖိဝဲၢ်ကိ လၢယွၤအမဲာ်ညါဖဲန့ၣ်, ဒ်သိး နကမၤလိ လၢနဘၣ်ပျံၤ ယွၤ နကစၢ် ကိးမုၢ်နံၤမုၢ်နၤဒဲးလီၤ. 24 ဒီးကျဲမ့ၢ်ယံၤကဲၣ်ဆိး လၢနဂီၢ် တုၤနလဲၤစိာ်တၢ်န့ၣ် တသ့ဘၣ်, တၢ်အလီၢ် ဖဲယွၤဃုထၢပာ် အမံၤန့ၣ်မ့ၢ် ယံၤကဲၣ်ဆိး ဒီးနၤဒီး, တုၤယွၤဆိၣ်ဂ့ၤနၤဒီး, 25 နဘၣ်ဆါကွံာ် လၢစ့, ဒီးဘိၣ်ထီၣ်စ့န့ၣ် လၢနစုပူၤ, ဒီးလဲၤတၢ်ဆူ တၢ်အလီၢ် ဖဲယွၤကဃုထၢအီၤလီၤ. 26 ဒီးနဘၣ်ဟ့ၣ်လီၤ နစ့န့ၣ် လၢဖဲဒၣ် တၢ် လၢနဆၢန့ၢ်ဘၣ်အီၤ တမံၤမံၤ အဂီၢ်, ဂီၤဖံးမ့ၢ်ဂ့ၤ, သိမဲာ်တဲးလဲးမ့ၢ်ဂ့ၤ, စပံးထံမ့ၢ်ဂ့ၤ, သံးမ့ၢ်ဂ့ၤ, ဖဲဒၣ် နသးဆၢန့ၢ် ဘၣ်တၢ်တမံၤမံၤ, ဒီးနဘၣ်အီၣ်တၢ်ဖဲန့ၣ် လၢယွၤ နကစၢ် အမဲာ်ညါ, ဒီး နသးကခု, နဲဒၣ်, ဒီးနပှၤဟံၣ်ဖိ, 27 ဒီးပှၤလ့ၤဝံဖိ လၢအအိၣ်လၢနပဲတရီ အပူၤလီၤ. နတဘၣ်လဲၤသဒၣ်အီၤဘၣ်, အဂ့ၢ်ဒ်အံၤ, အဂီၢ် ဒီးအတၢ်န့ၢ်သါ တအိၣ်ဘၣ်ဒီးနၤဘၣ်. 28 ဒီးသၢနံၣ် အကတၢၢ်န့ၣ် နဘၣ်ဟဲစိာ် နတၢ်အါထီၣ် ဆံဆဲၣ်ပူတပူ ခဲလၢာ် တနံၣ်ဃီန့ၣ်, ဒီးနဘၣ်ပာ်ဖှိၣ်အီၤ လၢနပဲတရီ အပူၤ, 29 ဒီးပှၤလ့ၤဝံဖိ (အဂ့ၢ်ဒ်အံၤ, အဂီၢ်ဒီး အတၢ်န့ၢ်သါ တအိၣ်ဘၣ် ဒီးနၤဘၣ်), ဒီးပှၤတခီဘီမုၢ်ဖိ, ဒီးပှၤဖိၣ်ဃဲ, ဒီးပှၤမုၣ်ကမဲ လၢအအိၣ်လၢနပဲတရီ အပူၤန့ၣ် ကဟဲ, ဒီးကအီၣ်တၢ် ဒီးဘျဲးအီၣ်, ဒ်သိး ယွၤ နကစၢ် ကဆိၣ်ဂ့ၤနၤ, လၢကယဲၢ် နတၢ်မၤ လၢနစု, လၢနမၤအီၤလီၤ.

1 နွံနံၣ် အကတၢၢ်န့ၣ် နဘၣ်မၤ တၢ်ထူၣ်ဖျဲးလီၤ. 2 ဒီး တၢ်ထူၣ်ဖျဲးတမံၤန့ၣ်မ့ၢ် အအံၤ, ကယဲၢ် ဒ့ၣ်ဧိၤကမၢ်ဧိၤ အကစၢ် လၢအဒုးလိၢ်တၢ် လၢပှၤ လၢအဃၢၤ တဂၤလၢ်လၢ်န့ၣ် ဘၣ်ပျၢ်ဝဲလီၤ. လၢပှၤ လၢအဃၢၤမ့ၢ်ဂ့ၤ, လၢအဒီပုၢ်ဝဲၢ်မ့ၢ်ဂ့ၤ, တဘၣ်ဃ့လၢၤဘၣ်. အဂ့ၢ်ဒ်အံၤ, တၢ်ကိးအီၤ လၢယွၤ အတၢ်ပျၢ်လီၤ. 3 နကဃ့ဘၣ်တၢ် လၢပှၤတခီဘီမုၢ်ဖိန့ၣ်လီၤ. မ့မ့ၢ်နတၢ် လၢအအိၣ် ဒီးနဒီပုၢ်ဝဲၢ်န့ၣ် နစု ဘၣ်ပျၢ်အီၤလီၤ. 4 ဘၣ်ဆၣ်ဒီး ပှၤဖှီၣ်ဖိယာ်ဖိ တအိၣ်ဘၣ် လၢသုကျါဘၣ်. အဂ့ၢ်ဒ်အံၤ, ယွၤကဆိၣ်ဂ့ၤနၤ သပှၢ်တၢၢ် လၢထံဧိၤကီၢ်ဧိၤ အပူၤ လၢယွၤ နကစၢ် ဟ့ၣ်လီၤနၤ လၢတၢ်န့ၢ်သါ လၢနကမၤန့ၢ်အီၤလီၤ. 5 ထဲနမ့ၢ် ဒိကနၣ် ယွၤ နကစၢ် အကလုၢ်အကထါ သပှၢ်တၢၢ်, ဒ်သိး နကပလီၢ်နသး လၢနကမၤ ကယဲၢ် တၢ်မၤလိာ် လၢယမၤလိာ်နၤ လၢမုၢ်မဆါ တနံၤအံၤလီၤ. 6 အဂ့ၢ်ဒ်အံၤ, ယွၤ နကစၢ် ဆိၣ်ဂ့ၤနၤ, ဒ်အကတိၤတၢ် ဒီးနၤ အသိးန့ၣ်, ဒီးနကဒုးလိၢ်တၢ် လၢပှၤအါကလုာ် ဘၣ်ဆၣ်ဒီး နတလိၢ်ဘၣ်တၢ်ဘၣ်, ဒီးနကပၢ ပှၤအါကလုာ် ဘၣ်ဆၣ်ဒီး, အဝဲသ့ၣ်တဖၣ်န့ၣ် တပၢဘၣ် နၤဘၣ်. 7 ဒီးပှၤဖှီၣ်ဖိယာ်ဖိ, နဒီပုၢ်ဝဲၢ်တဂၤ မ့ၢ်အိၣ်လၢသုကျါ, လၢသုပဲတရီ တပူၤပူၤ လၢနကီၢ်ပူၤ လၢယွၤ နကစၢ် ဟ့ၣ်လီၤနၤ ဒီး, နတဘၣ်မၤကိၤ နသး, ဒီးနတဘၣ်တၢၤဒုၣ် နစု လၢနဒီပုၢ်ဝဲၢ် အဖှီၣ်အယာ်ဘၣ်. 8 ဒီးနဘၣ်အိးထီၣ် နစုဖးလဲၢ်, ဒီးနဘၣ်ဒုးလိၢ်အီၤ ဖဲအကြၢး ဒီးတၢ် လၢအန့ၢ်ဘၣ် အလီၢ်အိၣ်ဝဲန့ၣ်လီၤ. 9 ပလီၢ်နသး ဒ်သိး တၢ်ဆိကမိၣ် အသု တအိၣ်ထီၣ် လၢနသးအၢ အပူၤ လၢအစံး, နွံနံၣ်တနံၣ်န့ၣ် တၢ်ပျၢ်အနံၣ် အိၣ်ဘူးထီၣ်လံန့ၣ် တဂ့ၤ. ဒီးနမဲာ် အၢထီၣ် လၢနဒီပုၢ်ဝဲၢ် အဖှီၣ်အယၣ် အလိၤ, ဒီးနတဟ့ၣ်လီၤဘၣ်အီၤ လၢတၢ်နီတမံၤဘၣ်, ဒီးအဝဲဒၣ် ကိးထီၣ်ဆူ ယွၤ လၢနဂ့ၢ်, ဒီး တၢ်ဒဲးဘးဘၣ်နၤ တဂ့ၤန့ၣ် တက့ၢ်. 10 နဘၣ်ဟ့ၣ်လီၤအီၤ လၢတၢ်သပှၢ်တၢၢ်, ဒီးတုၤ နဟ့ၣ်လီၤအီၤ ဒီး, နတဘၣ်သးအုးဘၣ်. အဂ့ၢ်ဒ်အံၤ, လၢတၢ်န့ၣ်တမံၤ အဃိ, ယွၤ နကစၢ် ကဆိၣ်ဂ့ၤနၤ လၢနမၤတၢ်ခဲလၢာ်, ဒီး လၢကယဲၢ် တၢ် လၢနပာ်နစု လၢအလိၤလီၤ. 11 အဂ့ၢ်ဒ်အံၤ, ပှၤဖှီၣ်ဖိယာ်ဖိ တဟါမၢ် လၢကီၢ်ပူၤဘၣ်, မၤသးဒ်န့ၣ်ဒီး ယမၤလိာ်နၤ, ဒီးစံး, နဘၣ်အိးထီၣ် နစုဖးလဲၢ်, လၢနဒီပုၢ်ဝဲၢ် အဂီၢ်, လၢနပှၤဖှီၣ်ဖိယာ်ဖိ အဂီၢ်, ဒီး လၢနပှၤ လၢအဘၣ်ဖှီၣ်ဘၣ်ယာ် လၢနကီၢ်ပူၤလီၤ. 12 နဒီပုၢ်ဝဲၢ် ပှၤဧ့ၤဘြံၤခွါမ့ၢ်ဂ့ၤ, ပှၤဧ့ၤဘြံၤမုၣ်မ့ၢ်ဂ့ၤ, မ့ၢ်ဘၣ် တၢ်ဆါကွံာ်အီၤ လၢနၤ ဒီးမၤ နတၢ် ဃုနံၣ်ဒီး, နွံနံၣ်တနံၣ်န့ၣ် နဘၣ်ပျၢ်အီၤ လၢနအိၣ်လီၤ. 13 ဒီးတုၤနပျၢ်အီၤ လၢနအိၣ်ဒီး, နတပျၢ်ဘၣ်အီၤ အိၣ်ကလီဘၣ်, 14 နဘၣ်ဟ့ၣ်လီၤအီၤ လၢတၢ် လၢနသိ လၢနမဲာ်တဲးလဲး အကျါ, ဒီး လၢနဘုဧိၤဟုဧိၤ အကျါ, ဒီး လၢနနီၣ်စံၢ်စပံးသၣ် အပူၤလီၤ. နဘၣ်ဟ့ၣ်လီၤအီၤ လၢတၢ် လၢယွၤ နကစၢ် ဆိၣ်ဂ့ၤနၤ လၢအီၤလီၤ. 15 ဒီးနဘၣ်သ့ၣ်နီၣ်ထီၣ်က့ၤ လၢနမ့ၢ် ပှၤကုၢ်ဖိ လၢကီၢ်အဲၤကူပတူး အပူၤ, ဒီးယွၤ နကစၢ် ပှ့ၤက့ၤနၤလီၤ. မၤသးဒ်န့ၣ်ဒီး ယမၤလိာ်နၤ လၢတၢ်တမံၤန့ၣ် လၢမုၢ်မဆါ တနံၤအံၤလီၤ. 16 ဒီးအဝဲဒၣ် မ့ၢ်စံးဘၣ်နၤ, ယတဟးထီၣ်ကွံာ် ဒီးနၤဘၣ်, (အဂ့ၢ်ဒ်အံၤ, အဲၣ်နၤ ဒီးနပှၤဟံၣ်ဖိလီၤ. အဂ့ၢ်ဒ်အံၤ, လၢအအိၣ်ဒီးနၤန့ၣ် တၢ်ဂ့ၤ အိၣ်ဒီးအီၤလီၤ), 17 တၢ်ကမၤအသး လၢနဘၣ်ဟံးန့ၢ် ထးလူ ဒီးလူဖျိအနၢ် လၢကျဲစၢၤထူၣ်လိၤလီၤ. ဒီးကကဲထီၣ် နကုၢ်နပှၤ တစိၤဒၣ်အီၤလီၤ. ဒီးနကုၢ်ပိာ်မုၣ်န့ၣ် နဘၣ်မၤအီၤ ဒ်န့ၣ်သိးလီၤ. 18 ဒီးတုၤ နပျၢ်အီၤ လၢနအိၣ်ဒီး, တဘၣ်မ့ၢ် တၢ်ကီ လၢနမဲာ်ညါဘၣ်, အဂ့ၢ်ဒ်အံၤ, လၢအမၤ နတၢ် ဃုနံၣ်န့ၣ် ဂ့ၤ လၢနဂီၢ် ထဲသိးဒီးပှၤဒိးလဲဖိ ခံစးလီၤ. ဒီးယွၤ နကစၢ် ဆိၣ်ဂ့ၤနၤ လၢကယဲၢ် တၢ် လၢနမၤအီၤလီၤ. 19 ကယဲၢ် နဂီၢ်ဖံးဖါဖိဝဲၢ်ကိ, ဒီးနသိဖါ နမဲာ်တဲးလဲးဖါဖိဝဲၢ်ကိ လၢအအိၣ်ဖျဲၣ် ခဲလၢာ်န့ၣ် နဘၣ်ပာ်အီၤစီဆှံ လၢယွၤ နကစၢ် အဂီၢ်လီၤ. နတဘၣ်မၤ တၢ်မၤ လၢနဂီၤဖံးဖါ အဖိဝဲၢ်ကိဘၣ်, ဒီးနတဘၣ်တံာ် နသိ အဖိဝဲၢ်ကိ အဆူၣ်ဘၣ်. 20 နဘၣ်အီၣ်တၢ် တနံၣ်ဘၣ်တနံၣ် တနံၣ်ဘၣ်တနံၣ် ဖဲအလီၢ် လၢယွၤ နကစၢ် ဃုထၢအီၤ, နဲဒၣ် ဒီးနပှၤဟံၣ်ဖိလီၤ. 21 ဒီးအမဲၣ် မ့ၢ်အိၣ်လၢအလိၤဒီး, အခီၣ် မ့ၢ်ဟးဂီၤ, အမဲာ်မ့ၢ်ဘျီၣ်, အမဲၣ်အအၢ တမံၤမံၤ မ့ၢ်အိၣ်ဒီး, နတဘၣ်လုၢ်ဘၣ်အီၤ လၢယွၤ နကစၢ်ဘၣ်. 22 နဘၣ်အီၣ်အီၤ လၢနပဲတရီ အပူၤ, ပှၤတကဆှီ ဒီးပှၤအကဆှီ တပူၤဃီ, ဒ်တၤဟိစဘံ အသိး, ဒီးဒ်တၤယုၢ် အသိးန့ၣ်လီၤ. 23 မ့မ့ၢ်အသွံၣ်န့ၣ် အီၣ်အီၤ တဂ့ၤ. နဘၣ်လူလီၤအီၤ လၢဟီၣ်ခိၣ်ချၢ ဒ်ထံ အသိးန့ၣ်လီၤ.

1 တိၢ်န့ၢ် လါအါဘံာ်, ဒီးမၤဘူၣ်လဲၤကပာ် လၢယွၤ နကစၢ် အဂီၢ် တက့ၢ်. အဂ့ၢ်ဒ်အံၤ, လၢလါအါဘံာ် အတီၢ်ပူၤန့ၣ် ယွၤ ဒုးဟးထီၣ်ကွံာ်နၤ လၢအဲၤကူပတူး လၢမုၢ်နၤန့ၣ်လီၤ. 2 ဒီး လၢသိ လၢမဲာ်တဲးလဲး မ့ၢ်ဂ့ၤ, လၢဂီၤဘုၣ်ဂီၤဖံး မ့ၢ်ဂ့ၤ, နဘၣ်လုၢ် တၢ်လဲၤကပာ် လၢယွၤ နကစၢ် အဂီၢ် ဖဲအလီၢ် လၢယွၤ နကစၢ် ကဃုထၢပာ် အမံၤန့ၣ်လီၤ. 3 နတဘၣ်အီၣ် ကိၣ် အိၣ်ဒီးကိၣ်မံၣ် ဒီးအီၤဘၣ်, နဘၣ်အီၣ် ကိၣ် တအိၣ်ဒီးကိၣ်မံၣ် နွံနံၤ, ကိၣ် ဘၣ်ဃးဒီး တၢ်နးတၢ်ဖှီၣ်, (အဂ့ၢ်ဒ်အံၤ, နဟးထီၣ်ကွံာ် လၢကီၢ်အဲၤကူပတူး ချ့ချ့), ဒ်သိး နကသ့ၣ်နီၣ်ထီၣ်က့ၤ မုၢ်တနံၤ လၢနဟးထီၣ်ကွံာ် လၢကီၢ်အဲၤကူပတူး အပူၤ တစိၤဒၣ်နၤ ကိးမုၢ်နံၤမုၢ်နၤဒဲးလီၤ. 4 ဒီးကိၣ် အိၣ်ဒီးကိၣ်မံၣ်န့ၣ် တဘၣ်အိၣ်လၢနဃၢၤ နီတပူၤ နွံနံၤညါ, ဒီးတၢ်ညၣ် လၢနလုၢ်အီၤ, လၢအခီၣ်ထံး တနံၤန့ၣ် တဘၣ်အိၣ်လီၤတဲာ် သီတနၤကျၢၤ တုၤ မုၢ်ဂီၤဘၣ်. 5 နတဘၣ်လုၢ် တၢ်လဲၤကပာ် လၢနပဲတရီ အပူၤ လၢယွၤ နကစၢ် ဟ့ၣ်လီၤနၤ နီတပူၤဘၣ်, 6 မ့ၢ် လၢအလီၢ် ဖဲယွၤ နကစၢ် ကဃုထၢပာ် အမံၤ, ဖဲန့ၣ် နဘၣ်လုၢ် တၢ်လဲၤကပာ် လၢမုၢ်ဟါ, လၢမုၢ်လီၤနုာ်, အဆၢအကတီၢ် လၢနဟးထီၣ်ကွံာ် လၢအဲၤကူပတူး အပူၤလီၤ. 7 ဒီးနဘၣ်ကၣ်အီၤ, ဒီးအီၣ်အီၤ ဖဲအလီၢ် လၢယွၤ နကစၢ် ကဃုထၢ, ဒီးနဘၣ်ဃၣ်နသး လၢမုၢ်ဆ့ၣ်ထီၣ်, ဒီးက့ၤက့ၤဆူ နဒဲတဖၣ် အပူၤလီၤ. 8 ဃုနံၤ နဘၣ်အီၣ် ကိၣ် တအိၣ်ဘၣ်ဒီးကိၣ်မံၣ်ဘၣ်, ဒီးနွံနံၤတနံၤ တၢ်အိၣ်ဖှိၣ် လၢယွၤ နကစၢ် အဂီၢ်န့ၣ် ကအိၣ်လီၤ. နတဘၣ်မၤ တၢ်မၤဘၣ်. 9 နဘၣ်ဂံၢ် နွံနံၤ လၢနဂီၢ်လီၤ. လၢနဒၢနုာ်သီ ထါဂဲာ် လၢဘုကျါန့ၣ် နဘၣ်ဂံၢ်သီ နွံနွံန့ၣ်လီၤ. 10 ဒီးနဘၣ်မၤ တၢ်မၤဘူၣ်နွံတဖၣ် လၢတၢ်မၤဘူၣ်ဒၣ်တၢ် လၢနစုပူၤ လၢနဘၣ်ဟ့ၣ် လၢယွၤ နကစၢ်, ဒ်ယွၤ နကစၢ် ဆိၣ်ဂ့ၤနၤ အသိးန့ၣ်လီၤ. 11 ဒီးနသးကခု လၢယွၤ နကစၢ် အမဲာ်ညါ, နဲဒၣ်, ဒီးနဖိခွါ, ဒီးနဖိမုၣ်, ဒီးနကုၢ်ပိာ်ခွါ, ဒီးနကုၢ်ပိာ်မုၣ်, ဒီးပှၤလ့ၤဝံဖိ လၢအအိၣ်လၢနပဲတရီ အပူၤ, ဒီးပှၤတခီဘီမုၢ်ဖိ, ဒီးပှၤဖိၣ်ဃဲ, ဒီးပှၤမုၣ်ကမဲ, လၢအအိၣ်လၢသုကျါ ဖဲအလီၢ် အိၣ်လၢယွၤ နကစၢ် ကဃုထၢပာ် အမံၤလီၤ. 12 ဒီးနဘၣ်သ့ၣ်နီၣ်ထီၣ်က့ၤ လၢနမ့ၢ် ပှၤကုၢ်ဖိ လၢအဲၤကူပတူး အပူၤ, ဒီးနဘၣ်တိၢ်န့ၢ်, ဒီးမၤ တၢ်မၤလိာ်တဖၣ်အံၤလီၤ. 13 ဒီးနပာ်ဖှိၣ် နဘု ဒီးနစပံးထံအလီၢ်ခံန့ၣ် နဘၣ်မၤ တၢ်ဘူၣ်ဒဲ နွံနံၤလီၤ. 14 နသးကခု လၢနဘူၣ်ပူၤ, နဲဒၣ်, ဒီး နဖိခွါ, ဒီးနဖိမုၣ်, ဒီးနကုၢ်ပိာ်ခွါ, ဒီးနကုၢ်ပိာ်မုၣ်, ဒီးပှၤလ့ၤဝံဖိ, ဒီးပှၤတခီဘီမုၢ်ဖိ ဒီးပှၤဖိၣ်ဃဲ, ဒီးပှၤမုၣ်ကမဲ, လၢအအိၣ်လၢနပဲတရီ အပူၤလီၤ. 15 နွံနံၤန့ၣ် နဘၣ်မၤတၢ် လၢယွၤအဂီၢ် ဖဲအလီၢ် လၢယွၤ နကစၢ် ကဃုထၢအီၤလီၤ. အဂ့ၢ်ဒ်အံၤ ယွၤ နကစၢ် ကဆိၣ်ဂ့ၤနၤ လၢနတၢ်အါထီၣ် ခဲလၢာ်, ဒီး လၢကယဲၢ် နမၤတၢ် လၢနစုလီၤ. မၤသးဒ်န့ၣ်ဒီး နသးကခုလီၤ. 16 တနံၣ် အတီၢ်ပူၤန့ၣ် ကယဲၢ် နဖိခွါ ဘၣ်အိၣ်ဖျါထီၣ် သၢဘျီ လၢယွၤ နကစၢ် အမဲာ်ညါ, ဖဲအလီၢ် လၢအကဃုထၢအီၤ, လၢဘူၣ်ကိၣ် တအိၣ်ဒီးကိၣ်မံၣ် အပူၤ, ဒီး လၢဘူၣ်နွံတဖၣ် အပူၤ, ဒီး လၢဘူၣ်ဒဲ အပူၤလီၤ. ဒီးတဘၣ်အိၣ်ဖျါ လၢယွၤအမဲာ်ညါ အိၣ်ကလီဘၣ်. 17 တဂၤဒ်တၢ်ဟ့ၣ် လၢအစု, တဂၤဒ်တၢ်ဟ့ၣ် လၢအစု အသိးန့ၣ်, ဒ်ယွၤ နကစၢ် အတၢ်ဆိၣ်ဂ့ၤ လၢအဟ့ၣ်လီၤနၤ အသိးန့ၣ်လီၤ. 18 ဒီးနဘၣ်ပာ် ပှၤစံၣ်ညီၣ်ကွီၢ်, ဒီးပှၤကွဲးလံာ် လၢကယဲၢ် နပဲတရီ အပူၤ လၢယွၤ နကစၢ် ဟ့ၣ်လီၤနၤ လၢနဒူၣ် ခဲလၢာ် အကျါလီၤ. ဒီးအဝဲသ့ၣ်တဖၣ်န့ၣ် ကစံၣ်ညီၣ် ပှၤဂီၢ်မုၢ် ဒီးတၢ်စံၣ်ညီၣ်တီလီၤ. 19 နတဘၣ်ဘိးကမၣ် တၢ်စံၣ်ညီၣ်ဘၣ်, နတဘၣ်ကွၢ်မဲာ် ပှၤကညီဘၣ်, ဒီးနတဘၣ်ဒိးန့ၢ် ခိၣ်ဖးဘၣ်. အဂ့ၢ်ဒ်အံၤ, ခိၣ်ဖးန့ၣ် မၤဘျီၣ် ပှၤကူၣ်တၢ်သ့ အမဲာ်, ဒီးဒုးတလံာ် ပှၤတီပှၤလိၤ အတၢ်ကတိၤန့ၣ်လီၤ. 20 နဘၣ်ပိာ် တၢ်တီတၢ်လိၤအခံ ဒ်သိး နကမူ ဒီးန့ၢ်သါ ကီၢ် လၢယွၤ နကစၢ် ဟ့ၣ်လီၤနၤလီၤ. 21 သူၣ် အၡ့ရၤ ဘူးဒီး ယွၤ နကစၢ် အတၢ်လုၢ်လီၢ် လၢနကမၤ လၢနဂီၢ် နီတမံၤ တဂ့ၤ. 22 ဒီးဘိးဆၢထၢၣ် တၢ်ဂီၤ လၢယွၤ နကစၢ် သးဟ့အီၤ တဂ့ၤ.

1 ဂီၤဖံး မ့ၢ်ဂ့ၤ, သိမဲာ်တဲးလဲး မ့ၢ်ဂ့ၤ, လၢအအိၣ်ဒီး အမဲၣ်, လၢတၢ်အၢ တမံၤမံၤ အိၣ်လၢအလိၤန့ၣ် လုၢ် ယွၤ နကစၢ် လၢအီၤ တဂ့ၤ. 2 ဒီး လၢနပဲတရီ အပူၤ လၢယွၤ နကစၢ် ကဟ့ၣ်လီၤနၤန့ၣ် တၢ်မ့ၢ်ထံၣ်န့ၢ် လၢသုကျါ ပိာ်ခွါမ့ၢ်ဂ့ၤ, ပိာ်မုၣ်မ့ၢ်ဂ့ၤ, လၢအလုၣ်သ့ၣ်ခါပတာ် ယွၤအတၢ်အၢၣ်လီၤအီလီၤ သတးဒီး, မၤ တၢ်အၢ လၢယွၤ နကစၢ် အမဲာ်ညါ, 3 ဒီးလဲၤမၤ ကစၢ်အဂၤတဖၣ် အတၢ်, ဒီးဘါထီၣ်အီၤ, မုၢ်ဂ့ၤ, လါဂ့ၤ, မူခိၣ်အသုး မုၢ်ဂ့ၤ, လၢယတမၤလိာ်ဘၣ်, 4 ဒီးပှၤဒုးနဲၣ်နၤ, ဒီးန နၢ်ဟူ, ဒီးနဃုတၢ် ထံထံ, ဒီးကွၢ်ကွၢ်, မ့ၢ်ဝဲ, တၢ်န့ၣ် အိၣ်နီၢ်နီၢ်, တၢ်သးဘၣ်အၢန့ၣ် မၤအသး လၢအံၣ်စရ့လး အကျါ သပှၢ်တၢၢ်ဒီး, ပိာ်ခွါဂ့ၤ, ပိာ်မုၣ်ဂ့ၤ, လၢအမၤ တၢ်အၢန့ၣ် နဘၣ်ဟဲစိာ် ဆူနပဲတရီန့ၣ်လီၤ. 5 တၢ် လၢပိာ်ခွါဂ့ၤ, ပိာ်မုၣ်ဂ့ၤ နဘၣ်ကွံာ်အီၤ လၢလၢၢ် တုၤအသံလီၤ. 6 ဖဲဒၣ် ပှၤအုၣ်အသး ခံဂၤ, သၢဂၤ အထးခိၣ်န့ၣ် ပှၤလၢအကြၢးသံ ကဘၣ် တၢ်မၤသံအီၤလီၤ. မ့မ့ၢ်ဖဲဒၣ် ပှၤအုၣ်အသး တဂၤဧိၤန့ၣ် တဘၣ်ဘၣ် တၢ်မၤသံအီၤဘၣ်. 7 ပှၤအုၣ်အသးတဖၣ် အစု ကဘၣ်အိၣ်ဆိ လၢအလိၤ ဒ်သိး အကမၤသံအီၤ, ဒီး လၢအလီၢ်ခံန့ၣ် ပှၤဂီၢ်မုၢ် ခဲလၢာ် အစုလီၤ. ဒီးနဘၣ်ပာ်ကွံာ် တၢ်အၢ လၢသုကျါလီၤ. 8 တၢ်ကီကဲၣ်ဆိး လၢနဂီၢ် တမံၤ မ့ၢ်အိၣ်ထီၣ် လၢတၢ်စံၣ်ညီၣ်, လၢတၢ်သွံၣ် ဒီးတၢ်သွံၣ် အဘၢၣ်စၢၤ, လၢတၢ်လိာ်ကွီၢ် ဒီးတၢ်လိာ်ကွီၢ် အဘၢၣ်စၢၤ, လၢတၢ်တီၢ် ဒီးတၢ်တီၢ် အဘၢၣ်စၢၤ, တၢ်လိာ်ကွီၢ်တဖၣ် လၢနပဲတရီ အပူၤ ဒီး, နဘၣ်ဂဲၤဆၢထၢၣ်, ဒီးလဲၤထီၣ်ဆူ အလီၢ် လၢယွၤ နကစၢ် ကဃုထၢ, 9 ဒီးနဘၣ်လဲၤဆူ ပှၤလုၢ်တၢ်အဒိၣ် ဒီးပှၤလ့ၤဝံဖိ, ဒီးပှၤစံၣ်ညီၣ်ကွီၢ် လၢအကိၣ် လၢမုၢ်နံၤတဖၣ်န့ၣ် အအိၣ်, ဒီးနဘၣ်သံကွၢ်တၢ်, ဒီးအဝဲသ့ၣ်တဖၣ်န့ၣ် ကဒုးနဲၣ်နၤ လၢတၢ်စံၣ်ညီၣ်လီၤ. 10 ဒီးနဘၣ်မၤ ဒ်တၢ်စံၣ်ညီၣ် လၢပှၤ လၢအလီၢ်ဖဲန့ၣ် ကဒုးနဲၣ်နၤ, ဒီးနဘၣ်ပလီၢ်နသး ဒ်သိး နကမၤတၢ် ဒ်ကယဲၢ် တၢ် လၢအဝဲသ့ၣ်တဖၣ်န့ၣ် သိၣ်လိနၤလီၤ. 11 ဖဲတၢ်သိၣ်တၢ်သီ အထးခိၣ် လၢအဝဲသ့ၣ်တဖၣ် ကသိၣ်လိနၤ, ဒီးဒ်တၢ်စံၣ်ညီၣ် လၢအဝဲသ့ၣ်တဖၣ် ကစံးဘၣ်နၤန့ၣ် နဘၣ်မၤလီၤ. လၢတၢ်စံၣ်ညီၣ် လၢအကဒုးနဲၣ်နၤ, နတဘၣ်ဃၣ်ကပၤ လၢနစုထွဲ, လၢနစုစ့ၣ်ဘၣ်. 12 ဒီးပှၤ လၢအပာ်အသးကဖိလိ, ဒီးတကနၣ်ဘၣ် ပှၤလုၢ်တၢ်အဒိၣ် အကလုၢ် လၢအဆၢထၢၣ် ဒ်သိး အကမၤတၢ် လၢယွၤ နကစၢ် အမဲာ်ညါ မ့ၢ်ဂ့ၤ, လၢပှၤစံၣ်ညီၣ်ကွီၢ် အကလုၢ် မ့ၢ်ဂ့ၤ, အဝဲဒၣ်န့ၣ် ကဘၣ် တၢ်မၤသံအီၤလီၤ. နဘၣ်ပာ်ကွံာ် တၢ်အၢ လၢအံၣ်စရ့လး အပူၤလီၤ. 13 ဒီးကယဲၢ် ပှၤဂီၢ်မုၢ် ကနၢ်ဟူ, ဒီးပျံၤတၢ်, ဒီးတပာ်လၢၤဘၣ်အသးကဖိလိဘၣ်. 14 တုၤ နလဲၤတုၤ လၢကီၢ်ပူၤ လၢယွၤ နကစၢ် ဟ့ၣ်လီၤနၤ, ဒီးန့ၢ်ဘၣ် အီၤ, ဒီးအိၣ်လၢအပူၤ, ဒီးစံး, ယကပာ် စီၤပၤ လၢယဖီခိၣ် ဒ်ပှၤကလုာ် ခဲလၢာ် လၢအအိၣ်ဝးတရံး ယၤ အသိးန့ၣ် ဒီး, 15 နဘၣ်ပာ် သပှၢ်တၢၢ် စီၤပၤ လၢနဖီခိၣ် လၢယွၤ နကစၢ် ဃုထၢအီၤလီၤ. ပှၤလၢနဒီပုၢ်ဝဲၢ် အကျါန့ၣ် နဘၣ်ပာ် စီၤပၤ လၢနဖီခိၣ်လီၤ. နတဘၣ်ပာ် ပှၤတခီဘီမုၢ်ဖိ, ပှၤလၢအတမ့ၢ်ဘၣ် နဒီပုၢ်ဝဲၢ် လၢနဖီခိၣ်ဘၣ်. 16 ဘၣ်ဆၣ်ဒီး တဘၣ်မၤအါထီၣ် ကသ့ၣ် လၢအဂီၢ်ဒၣ်ဝဲ, ဒီးတဘၣ်ဒုးက့ၤက့ၤ ပှၤဂီၢ်မုၢ်ဆူ အဲၤကူပတူး အပူၤ, ဒ်သိး အကမၤအါထီၣ် ကသ့ၣ်ဘၣ်. အဂ့ၢ်ဒ်အံၤ, ယွၤ စံးတ့ၢ်သု, သုတက့ၤပိာ်လၢၤ ကျဲအဝဲန့ၣ် တဂ့ၤ. 17 ဒီးတဘၣ်မၤအါထီၣ် အမါတဖၣ် လၢအဂီၢ်ဒၣ်ဝဲ, ဒ်သိးအသး သု တဃၣ်ကပၤအသး တဂ့ၤ, ဒီးတမၤအါထီၣ်ဘၣ် စ့ၢ်ကီး ကျိၣ်ဧိၤစ့ဧိၤ, ထူဧိၤလွဲဧိၤ အါအါကလဲာ်ဘၣ်. 18 ဒီးတုၤ အဆ့ၣ်နီၤ လၢအဘီမုၢ် အလီၢ်ပစိာ် အဖီခိၣ်ဒီး, တၢ်ကမၤအသး လၢအဘၣ်ကွဲးဆဲ လံာ်တၢ်သိၣ်တၢ်သီအံၤ လၢလံာ် လၢအအိၣ်လၢပှၤလုၢ်တၢ်အဒိၣ်, ပှၤလ့ၤဝံဖိ အမဲာ်ညါလီၤ. 19 ဒီးကအိၣ်ဒီးအီၤ, ဒီးကဖး လၢအပူၤ တစိၤဒၣ်အီၤ ကိးမုၢ်နံၤမုၢ်နၤဒဲး, ဒ်သိး အကမၤလိ တၢ်ပျံၤယွၤ အကစၢ်, ဒီး တိၢ်န့ၢ် တၢ်သိၣ်တၢ်သီအံၤ, ဒီးတၢ်မၤလိာ်တဖၣ်အံၤ အကလုၢ်ကထါ ခဲလၢာ်, ဒ်သိး အကမၤအီၤ, 20 ဒ်သိးအသး သုတပာ်ထီၣ်ထီအသး လၢအဒီပုၢ်ဝဲၢ် အဖီခိၣ်, ဒီးဒ်သိး အသု တဃၣ်ကပၤအသး လၢတၢ်မၤလိာ် အအိၣ်, ဆူစုထွဲဂ့ၤ ဆူစုစ့ၣ်ဂ့ၤန့ၣ် တဂ့ၤ, ဒ်သိး အကထုးထီထီၣ် အမုၢ်နံၤ လၢအဘီအမုၢ် အပူၤ, အဝဲဒၣ်, ဒီးအဖိတဖၣ် လၢအံၣ်စရ့လး အကျါလီၤ.

1 ပှၤလုၢ်တၢ်အဒိၣ် ဒီးပှၤလ့ၤဝံဖိတဒူၣ် ခဲလၢာ်န့ၣ် အဂီၢ် ဂ့ၤ, အတၢ်န့ၢ်သါဂ့ၤ, တဘၣ်အိၣ်ဒီး ပှၤအံၣ်စရ့လးဖိဘၣ်, ဘၣ်အီၣ် ယွၤအတၢ်လုၢ်မ့ၣ်အူ, ဒီးအတၢ်န့ၢ်သါ လီၤ. 2 ဒီးတဘၣ်အိၣ်ဒီး အတၢ်န့ၢ်သါ လၢအဒီပုၢ်ဝဲၢ် အကျါဘၣ်, ယွၤမ့ၢ် အတၢ်န့ၢ်သါ, ဒ်အစံးဘၣ်အီၤ အသိးန့ၣ်လီၤ. 3 ဒီးအအံၤမ့ၢ် တၢ်စံၣ်ညီၣ် ဘၣ်ဃးဒီး ပှၤလုၢ်တၢ်အဒိၣ် လၢအကန့ၢ်ဘၣ် လၢပှၤဂီၢ်မုၢ်, ဒီး လၢပှၤ လၢအလုၢ် တၢ်လုၢ်ဂီၤဖံး မ့ၢ်ဂ့ၤ, သိမဲာ်တဲးလဲး မ့ၢ်ဂ့ၤ, ဘၣ်ဟ့ၣ် ပှၤလုၢ်တၢ်အဒိၣ် လၢအဖံဘၣ်ခိၣ်, ဒီးအဘိးခံခီ, ဒီးအကဖု လီၤ. 4 တၢ်အဆိ ဘၣ်ဃးဒီး နဘုဧိၤဟုဧိၤ, နစပံးထံ, ဒီးနသိ ဒီးသိအဆူၣ် လၢနတံာ်ဆိန့ၣ် နဘၣ်ဟ့ၣ်လီၤအီၤ လီၤ. 5 အဂ့ၢ်ဒ်အံၤ, ယွၤ နကစၢ် ဃုထၢလံအီၤ လၢနဒူၣ် ခဲလၢာ် အကျါ, ဒ်သိး အကဆၢထၢၣ် မၤတၢ် လၢယွၤအမံၤ, အဝဲဒၣ် ဒီးအဖိခွါ ကိးမုၢ်နံၤမုၢ်နၤဒဲးလီၤ. 6 ဒီးပှၤလ့ၤဝံဖိ မ့ၢ်ဟဲ လၢနပဲတရီ တပူၤပူၤ လၢကယဲၢ် ပှၤအံၣ်စရ့လးဖိ အကျါ ဖဲအအိၣ်ဝဲ, ဒီးဟဲဆၢတၢ် လၢအသး ဒီဖျၢၣ်ညါဆူ တၢ်အလီၢ် လၢယွၤကဃုထၢအီၤ ဒီး, 7 ကမၤတၢ် လၢယွၤ အကစၢ် အမံၤ, ဒ်အဒီပုၢ်ဝဲၢ် ခဲလၢာ် ပှၤလ့ၤဝံဖိ, လၢအဆၢထၢၣ်ဖဲန့ၣ် လၢယွၤအမဲာ်ညါ အသိးန့ၣ်လီၤ. 8 ဒီးကအီၣ်ဘၣ် အဂီၢ် ဒ်အဝဲသ့ၣ် အဂီၢ် အသိးန့ၣ်လီၤ. လၢန့ၣ် အမဲာ်ညါ ကန့ၢ်ဘၣ် တၢ် လၢအဟဲ လၢအဆါကွံာ်တၢ် လၢအပၢ် အတၢ်တဖၣ်လီၤ. 9 တုၤ နလဲၤတုၤ လၢကီၢ်ပူၤ လၢယွၤ နကစၢ် ဟ့ၣ်လီၤနၤ ဒီး, နတဘၣ်မၤလိမၤတၢ် ဒ်ပှၤကလုာ်တဖၣ် အတၢ်သးဘၣ်အၢ အသိးန့ၣ်ဘၣ်. 10 ပှၤလၢအမၢ အဖိခွါဂ့ၤ, အဖိမုၣ်ဂ့ၤ, ခီဂာ်မ့ၣ်အူမ့ၢ်ဂ့ၤ, ပှၤဖးတၢ်ဖိမ့ၢ်ဂ့ၤ, ပှၤလၢအဒုၣ် တၢ်အဆၢကတီၢ် မ့ၢ်ဂ့ၤ, ပှၤလၢအဟိၣ်တၢ်လိၢ်တၢ် မ့ၢ်ဂ့ၤ, ပှၤမၤကဒါပမဲာ် မ့ၢ်ဂ့ၤ, 11 ပှၤသ့တၢ်အူတၢ်သမူ မ့ၢ်ဂ့ၤ, ပှၤမၤန့ၢ် ပှၤသံကလၤ မ့ၢ်ဂ့ၤ, ပှၤမဲာ်ထံၣ်ဝံ မ့ၢ်ဂ့ၤ, ပှၤလၢအသံကွၢ်တၢ် လၢပှၤသံ မ့ၢ်ဂ့ၤ, တဘၣ်အိၣ်လၢသုကျါဘၣ်. 12 အဂ့ၢ်ဒ်အံၤ, ကယဲၢ် ပှၤလၢအမၤတၢ်တဖၣ်န့ၣ်မ့ၢ် ယွၤ အတၢ်သးဘၣ်အၢလီၤ. ဒီးယွၤ နကစၢ် ဟီထီၣ်ကွံာ်အီၤ လၢနမဲာ်ညါ လၢတၢ်သးဘၣ်အၢန့ၣ်တဖၣ် အဃိလီၤ. 13 နဘၣ် လၢထီၣ်ပှဲၤထီၣ် ဒီးယွၤ နကစၢ်လီၤ. 14 အဂ့ၢ်ဒ်အံၤ, ပှၤကလုာ် လၢနကမၤန့ၢ်အီၤတဖၣ်န့ၣ် ဒိကနၣ် ပှၤ လၢအဒုၣ် တၢ်အဆၢကတီၢ်, ဒီးပှၤ လၢအဖးတၢ်တဖၣ် အကလုၢ်လီၤ. မ့မ့ၢ်နဲဒၣ်အံၤ တဟ့ၣ် နမၤတၢ် ဒ်န့ၣ်ဘၣ်. 15 ယွၤ နကစၢ် ကဒုးဂဲၤဆၢထၢၣ် ဝံတဂၤ လၢနဒီပုၢ်ဝဲၢ် အကျါ ဒ်ယၤ အသိးန့ၣ်, သုဘၣ်ဒိကနၣ် အကလုၢ်အကထါလီၤ. 16 ဒ်ကယဲၢ် တၢ် လၢနဃ့ လၢယွၤ နကစၢ် လၢဃိၤရ့း အပူၤ လၢတၢ်အိၣ်ဖှိၣ် အမုၢ်နံၤ အသိးန့ၣ်, လၢန စံး, မ်ယသု တနၢ်ဟူလၢၤ ယွၤယကစၢ် အကလုၢ်, ဒီးမ် ယသု တထံၣ်ဘၣ်လၢၤ မ့ၣ်အူဖးဒိၣ်အံၤ တဂ့ၤ, ဒ်သိး ယ သုတသံ တဂ့ၤန့ၣ်လီၤ. 17 ဒီးယွၤ စံးဘၣ်ယၤ, တၢ် လၢအကတိၤတၢ်န့ၣ် ဂ့ၤမး လီၤ. 18 ယကဒုးဂဲၤဆၢထၢၣ် ဝံတဂၤ လၢအဒီပုၢ်ဝဲၢ် အကျါ, ဒ်နၤအသိး, ဒီးယကပာ် ယတၢ်ကတိၤ လၢအထးခိၣ်, ဒီးအဝဲဒၣ် ကကတိၤတၢ် ဒီးအီၤ လၢကယဲၢ် တၢ် လၢယကမၤလိာ်အီၤလီၤ. 19 ဒီးတၢ်ကမၤအသး လၢဖဲဒၣ် ပှၤလၢအတဒိကနၣ်ဘၣ် ယကလုၢ်ကထါ လၢအဝဲဒၣ် ကကတိၤတၢ် လၢယမံၤ တဂၤဂၤန့ၣ် ယကဃုတၢ် လၢအီၤလီၤ. 20 မ့မ့ၢ်ဝံ လၢအပာ်အသးကဖိလိ, ဒီးကတိၤ တၢ်ကတိၤ တထံၣ် လၢယမံၤ လၢယတမၤလိာ်ဘၣ်အီၤ ဒ်သိး အကကတိၤတၢ် မ့ၢ်ဂ့ၤ, မ့ၢ်ကတိၤတၢ် လၢကစၢ်အဂၤတဖၣ် အမံၤ မ့ၢ်ဂ့ၤ, တၢ် လၢဝံတဂၤန့ၣ် ကဘၣ် တၢ်မၤသံအီၤလီၤ. 21 ဒီးတၢ်ကတိၤ လၢယွၤ တကတိၤဘၣ်န့ၣ် ပကသ့ၣ်ညါ ဒ်လဲၣ်န့ၣ် နမ့ၢ်စံး လၢနသးကံၢ်ပူၤဒီး, 22 တုၤ ဝံတဂၤ ကတိၤတၢ် လၢယွၤအမံၤဒီး, တၢ်မ့ၢ်တမၤအသးဘၣ်, ဒီးတကဲထီၣ်ဘၣ် တၢ်ဘၣ်ဒီး, တၢ်န့ၣ်တမံၤ မ့ၢ်တၢ် လၢယွၤ တကတိၤဘၣ်, မ့ၢ်ဝံတဂၤန့ၣ် ပာ်အသးကဖိလိ ဒီးကတိၤတၢ်န့ၣ်လီၤ, ပျံၤအီၤ တဂ့ၤ.


လံာ်စီၤမိၤၡ့ ယဲၢ်ဘ့ၣ်တဘ့ၣ်. Deuteronomy 19

1 တုၤ ယွၤ ဒီၣ်တဲာ်ကွံာ် ပှၤကလုာ်တဖၣ် လၢယွၤဟ့ၣ်လီၤ အထံအကီၢ် လၢနၤ, ဒီးနမၤန့ၢ် အတၢ်, ဒီးနအိၣ်လၢအဝ့ၢ်ပူၤ, ဒီးအဟံၣ်ပူၤဒီး, 2 နဘၣ်နီၤဖး ဝ့ၢ် သၢဖျၢၣ် လၢနဂီၢ် လၢနကီၢ် တဘ့ၣ် အသးကံၢ်ပူၤ, လၢယွၤ ဟ့ၣ်လီၤနၤ ဒ်သိး နကမၤန့ၢ်အီၤလီၤ. 3 နဘၣ်ကတဲာ်ကတီၤ ကျဲတဘိ လၢနဂီၢ်, ဒီးနီၤဖး နကီၢ်အဃၢၤ လၢယွၤ ဟ့ၣ်လီၤနၤ ဒ်သိး နကမၤန့ၢ်အီၤ, လၢသၢပူၤ, ဒ်သိး ကယဲၢ် ပှၤလၢအမၤသံပှၤကညီ ကဃ့ၢ်ဆူန့ၣ် ကိးဂၤဒဲးလီၤ. 4 ဒီးပှၤ လၢအမၤသံပှၤကညီ ဒီးဃ့ၢ်ဆူန့ၣ် ဒ်သိး အကမူဝဲန့ၣ်မ့ၢ် တၢ်အံၤ, ပှၤလၢအတသ့ၣ်ညါဘၣ် ဒီးမၤသံ ပှၤလၢအဃၢၤ လၢအတသးဟ့ဘၣ်အီၤ လၢမဟါမဟိ လီၤ. 5 မ့ၢ်ဒ်အံၤ, ပှၤလၢအလဲၤတၢ် ဒီးပှၤ လၢအဃၢၤဆူ ပှၢ်လၢ်ကျါ ဒ်သိး အကကူာ် သ့ၣ်, ဒီးယၤထီၣ် အစု အိၣ်ဒီး ကွါ တဘ့ၣ်, ဒ်သိး အကကူာ်လီၤသ့ၣ်, ဒီးကွါ အကနၣ် ဖျုထီၣ် လၢအတိၢ်, ဒီးဘၣ်ပှၤ လၢအဃၢၤ, ဒီးသံဝဲဒၣ် လီၤ. အဝဲဒၣ်တဂၤ ကဃ့ၢ်ဆူ ဝ့ၢ်န့ၣ် တဖျၢၣ်ဖျၢၣ် အပူၤ ဒီးကမူဝဲလီၤ.) 6 မ့တမ့ၢ်ဘၣ် ဒ်န့ၣ်ဒီး ပှၤမၤကၣ်တၢ်သွံၣ် လၢအသးကိၢ် အဖၢမုၢ်န့ၣ် ကလူၤ ပှၤမၤသံတၢ်, ဒီးကချုးန့ၢ်အီၤ လၢကျဲယံၤ အဃိ, ဒီးကမၤသံ ဘၣ်ဖုးအီၤလီၤ. ဘၣ်ဆၣ်ဒီး တကြၢးသံဘၣ်. အဂ့ၢ်ဒ်အံၤ, တသးဟ့တ့ၢ်အီၤ လၢမဟါမဟိဘၣ်. 7 မၤသးဒ်န့ၣ်ဒီး ယမၤလိာ်နၤ, ဒီးစံး, နဘၣ်နီၤဖး ဝ့ၢ် သၢဖျၢၣ် လၢနဂီၢ်လီၤ. 8 ဒီးယွၤ နကစၢ် မ့ၢ်မၤလဲၢ်ထီၣ် နကီၢ်အဃၢၤတဖၣ်, ဒ်အဆိၣ်တၢ် ဒီးနပၢ်တဖၣ်, ဒီးဟ့ၣ်လီၤ နကီၢ် ဒီဘ့ၣ်ညါ လၢအစံး လၢအကဟ့ၣ်လီၤ နပၢ်တဖၣ်ဒီး, 9 နမ့ၢ် တိၢ်န့ၢ် တၢ်မၤလိာ် ဒ်သိး နကမၤအီၤ, လၢယမၤလိာ်နၤ လၢမုၢ်မဆါ တနံၤအံၤ, ဒ်သိး နကအဲၣ် ယွၤ နကစၢ်, ဒီးပိာ်အကျဲတဖၣ် ကိးမုၢ်နံၤမုၢ်နၤဒဲးဒီး, နဘၣ်ပာ်ဖှိၣ်ဒံး ဝ့ၢ် သၢဖျၢၣ် လၢဝ့ၢ်သၢဖျၢၣ်န့ၣ် အဖီခိၣ် လၢနဂီၢ်, 10 ဒ်သိး တၢ်သွံၣ် လၢအတၢ်ဒဲးဘး တအိၣ်ဘၣ် အသု တဂၢ်လီၤအသး လၢနကီၢ်ပူၤ လၢယွၤ နကစၢ် ဟ့ၣ်လီၤ နၤ လၢတၢ်န့ၢ်သါ အဂီၢ် တဂ့ၤ, ဒီးတၢ်သွံၣ် အသုတဘၣ် နလိၤ တဂ့ၤလီၤ. 11 မ့မ့ၢ် ပှၤမ့ၢ်သးဟ့ ပှၤလၢအဃၢၤ, ဒီးအိၣ်ခိးခူသူၣ် အီၤ, ဒီးဂဲၤဆၢထၢၣ် လၢအလိၤ, ဒီးကျီအီၤ, တုၤအသံ ဒီး, ဃ့ၢ်ဝဲဆူ ဝ့ၢ်န့ၣ် တဖျၢၣ်ဖျၢၣ်ဒီး, 12 ပှၤသူၣ်က့သးပှၢ် လၢအဝ့ၢ်န့ၣ် ဘၣ်မၢလီၤ ပှၤဟဲက့ၤစိာ်အီၤ, ဒီးဟ့ၣ်လီၤ အီၤ လၢပှၤမၤကၣ်တၢ်သွံၣ် အစုပူၤ ဒ်သိး အကသံလီၤ. 13 နမဲာ် တဘၣ်သးလီအီၤဘၣ်. ဒီးနဘၣ်ပာ်ကွံာ် တၢ်သွံၣ် လၢအတၢ်ဒဲးဘး တအိၣ်ဘၣ် လၢအံၣ်စရ့လး အပူၤ, ဒ်သိး တၢ်ကဂ့ၤထီၣ် လၢနဂီၢ်လီၤ. 14 ပှၤလၢနဃၢၤ အဟီၣ်ခိၣ်အပနီၣ် လၢပှၤ လၢသီပာ် လၢနတၢ်န့ၢ်သါ လၢနကန့ၢ်ဘၣ်သါ လၢကီၢ်ပူၤ လၢယွၤ နကစၢ် ဟ့ၣ်လီၤနၤ ဒ်သိး နကမၤန့ၢ်အီၤန့ၣ်, နတဘၣ်သုးအလီၢ်ဘၣ်. 15 ပှၤအုၣ်အသး တဂၤဧိၤ တဘၣ်ဂဲၤဆၢထၢၣ်ထီဒါ ပှၤကညီ လၢတၢ်အၢ တမံၤမံၤ အဃိ မ့ၢ်ဂ့ၤ, လၢတၢ်ကမၣ် တမံၤမံၤ လၢအမၤကမၣ်တၢ် အဃိ မ့ၢ်ဂ့ၤန့ၣ်ဘၣ်. ဖဲပှၤအုၣ်အသး ခံဂၤ အထးခိၣ် မ့ၢ်ဂ့ၤ, ဖဲပှၤအုၣ်အသး သၢဂၤ အထးခိၣ် မ့ၢ်ဂ့ၤ, တၢ်အကွီၢ် ကအိၣ်ဂၢၢ်ဆိးကျၢၤလီၤ. 16 ပှၤအုၣ်အသး ကဘျံးကဘျၣ်တဂၤ မ့ၢ်ဂဲၤဆၢထၢၣ်ထီဒါ ပှၤတဂၤဂၤ ဒ်သိး အကအုၣ်အသး လၢတၢ်အၢ လၢအဂ့ၢ်ဒီး, 17 ပှၤခံဂၤ လၢအလိာ်ကွီၢ်န့ၣ် ဘၣ်ဆၢထၢၣ် လၢယွၤအမဲာ်ညါ, လၢပှၤလုၢ်တၢ်အဒိၣ်, ဒီးပှၤစံၣ်ညီၣ်ကွီၢ်တဖၣ် အမဲာ်ညါ လၢအကအိၣ်လၢမုၢ်နံၤတဖၣ်, 18 ဒီးပှၤစံၣ်ညီၣ်ကွီၢ် ဘၣ်သံကွၢ်တၢ် ထံထံ, ဒီးကွၢ်ကွၢ်, ပှၤအုၣ်အသး မ့မ့ၢ် ပှၤအုၣ်တၢ်ကဘျံးကဘျၣ် လၢအဒီပုၢ်ဝဲၢ် အဂ့ၢ်ဒီး, 19 သုဘၣ်မၤအီၤ ဒ်အဆိကမိၣ် လၢအကမၤ အဒီပုၢ်ဝဲၢ် အသိးန့ၣ်လီၤ. ဒီးသုဘၣ်ပာ်ကွံာ် တၢ်အၢ လၢသုကျါလီၤ. 20 ဒီးပှၤ လၢအအိၣ်လီၤတဲာ်တဖၣ်န့ၣ် ကနၢ်ဟူ, ဒီးပျံၤတၢ်, ဒီးတမၤလၢၤဘၣ် တၢ်အၢ ဒ်န့ၣ်သိး လၢသုကျါဘၣ်. 21 ဒီးနမဲာ်တဘၣ်သးလီဘၣ်, သး လၢသး အဂီၢ်, မဲာ် လၢမဲာ် အဂီၢ်, မဲ လၢမဲ အဂီၢ်, စု လၢစု အဂီၢ်, ခီၣ် လၢခီၣ် အဂီၢ်လီၤ.


လံာ်စီၤမိၤၡ့ ယဲၢ်ဘ့ၣ်တဘ့ၣ်. Deuteronomy 20

1 တုၤ နလဲၤထီၣ် ဒုးသုး ဒီးနဒုၣ်နဒါ, ဒီးနထံၣ်ဘၣ် ကသ့ၣ်, ဒီးလ့ၣ်ကဟၣ်, ပှၤဂီၢ်မုၢ် အါန့ၢ် နၤ တက့ၢ်ဒီး, ပျံၤ အီၤ တဂ့ၤ. အဂ့ၢ်ဒ်အံၤ, ယွၤ နကစၢ် အိၣ်ဒီးနၤ, လၢအဒုးဟးထီၣ်ကွံာ်နၤ လၢကီၢ်အဲၤကူပတူး အပူၤလီၤ. 2 ဒီးတုၤ နလဲၤဘူး ဒီးတၢ်ဒုးသုးဒီး, တၢ်ကမၤအသး လၢပှၤလုၢ်တၢ်အဒိၣ် ဘၣ်သုးဘူး အသးဒီး ကတိၤတၢ် ဒီးပှၤဂီၢ်မုၢ်လီၤ. 3 ဒီးဘၣ်စံးဘၣ်အီၤ, အံၣ်စရ့လးဧၢ, ကနၣ် တက့ၢ်. လၢမုၢ်မဆါ တနံၤအံၤ သုလဲၤ ဒုးသုး ဒီးသုဒုၣ်သုဒါလီၤ. မ်သုသး အဂံၢ်အဘါ သုတစၢ်လီၤ တဂ့ၤ, ပျံၤတၢ် တဂ့ၤ, ကနိး တဂ့ၤ, ဘၣ်ယိၣ်တၢ် လၢအဃိ တဂ့ၤ, 4 အဂ့ၢ်ဒ်အံၤ, ယွၤ သုကစၢ် မ့ၢ် ပှၤလၢအလဲၤတၢ်ဒီး သု, ဒ်သိး အကဒုးတၢ် ဒီးသုဒုၣ်သုဒါ လၢသုဂီၢ် ဒ်သိး အကအုၣ်က့ၤခီၣ်က့ၤသုလီၤ. 5 ဒီးပှၤကွဲးလံာ်တဖၣ် ဘၣ်ကတိၤတၢ် ဒီးပှၤဂီၢ်မုၢ်ဒီး စံး, ပှၤလၢအသူၣ်အဟံၣ်သီ, ဒီးတပာ်စီဆှံဒံးဘၣ်န့ၣ်မ့ၢ် မတၤတဂၤလဲၣ်, မ်အလဲၤတၢ်, ဒီးက့ၤက့ၤဆူအဟံၣ် တက့ၢ်. ကသံ ဘၣ်ဖုး လၢတၢ်ဒုးသုး အပူၤ, ဒီးပှၤဂၤ ကပာ်စီဆှံအီၤလီၤ. 6 ဒီးပှၤ လၢအသူၣ် အစပံးမုၢ်အလီၢ်, ဒီးတအီၣ်ဒံးဘၣ် အတၤသၣ်န့ၣ်မ့ၢ် မတၤတဂၤလဲၣ်, မ်အလဲၤတၢ်, ဒီး က့ၤက့ၤဆူ အဟံၣ် တက့ၢ်. ကသံ ဘၣ်ဖုး လၢတၢ်ဒုးသုး အပူၤ, ဒီးပှၤဂၤ ကအီၣ် အတၤသၣ်န့ၣ်လီၤ. 7 ဒီးပှၤ လၢအအဲၣ်တီအမါ, ဒီးအတဟံးန့ၢ်ဘၣ် အီၤ ဘၣ်န့ၣ်မ့ၢ် မတၤတဂၤလဲၣ်, မ်အလဲၤတၢ်, ဒီးက့ၤက့ၤဆူ အဟံၣ် တက့ၢ်. ကသံ ဘၣ်ဖုး လၢတၢ်ဒုးသုး အပူၤ, ဒီးပှၤဂၤ ကဟံးန့ၢ်အီၤလီၤ. 8 ဒီးပှၤကွဲးလံာ်တဖၣ်န့ၣ် ဘၣ်ကတိၤဒံး ဒီးပှၤဂီၢ်မုၢ် ဒီးစံး, မ့ၢ်မတၤ ပျံၤတၢ်, ဒီးအသး လီၤဘှါ တဂၤလဲၣ်. မ် အလဲၤတၢ်, ဒီးက့ၤက့ၤဆူ အဟံၣ် တက့ၢ်. အဒီပုၢ်ဝဲၢ်အသး ကလီၤဘှါ ဘၣ်ဖုး ဒ်အဝဲဒၣ်အသး အသိးန့ၣ်လီၤ. 9 ဒီးပှၤကွဲးလံာ်တဖၣ်န့ၣ် ကတိၤတၢ် ဒီးပှၤဂီၢ်မုၢ် လၢာ် ဝံၤဒီး, တၢ်ကမၤအသး လၢအဘၣ်ပာ် သုးမုၢ်အပဒိၣ်တဖၣ် လၢပှၤဂီၢ်မုၢ် အခိၣ်လီၤ. 10 တုၤ နလဲၤဘူးဒီး ဝ့ၢ်တဖျၢၣ် လၢနကဒုးတၢ် ဒီးအီၤ ဒီး, နဘၣ်ကိးထီၣ် တၢ်ဃူတၢ်ဖိး ဒီးအီၤလီၤ. 11 ဒီးတၢ်ကမၤအသး လၢအမ့ၢ် စံးဆၢနၤ လၢတၢ်အဃူအဖိး, ဒီးအိးထီၣ် လၢနဂီၢ်ဒီး, တၢ်ကမၤအသး လၢပှၤဂီၢ်မုၢ် လၢတၢ်ထံၣ်န့ၢ်အီၤ လၢအပူၤ ခဲလၢာ်န့ၣ် ကကဲထီၣ် ပှၤဟ့ၣ်သွဲ လၢနၤ, ဒီးဘၣ်မၤ နတၢ်လီၤ. 12 ဒီးမ့ၢ်တမၤဃူမၤဖိးဘၣ်ဒီးနၤ, ဒီးမ့ၢ်ဒုးသုး ဒီးနၤဒီး နကကဝီၤဃာ်အီၤလီၤ. 13 ဒီးတုၤ ယွၤဟ့ၣ်လီၤအီၤ လၢနစုပူၤဒီး, နဘၣ်ကျီသံကွံာ် ပှၤပိာ်ခွါ လၢနးအကနၣ် ကိးဂၤဒဲးလီၤ. 14 မ့မ့ၢ်ပိာ်မုၣ်ပိာ်မၢၤ, ဒီးဖိဒံဖိသၣ်, ဒီးဆၣ်ဖိကီၢ်ဖိ အဒၢ, ဒီး ကယဲၢ် တၢ်အိၣ်လၢဝ့ၢ်ပူၤ, အတၢ်ဖိတၢ်လံၤ ခဲလၢာ်န့ၣ် နကဟံးန့ၢ်ဘၣ် လၢနဂီၢ်ဒၣ်နဲ, ဒီးန ကအီၣ်ဘၣ် နဒုၣ်နဒါ အတၢ်ဖိတၢ်လံၤ လၢယွၤ နကစၢ် ဟ့ၣ်လီၤနၤလီၤ. 15 ဒီးဒ်န့ၣ်အသိး နဘၣ်မၤ ကယဲၢ် ဝ့ၢ် လၢအအိၣ်ဖးယံၤ ဒီးနၤ, လၢအတမ့ၢ်ဘၣ် ပှၤကလုာ်တဖၣ်အံၤ အဝ့ၢ်ဘၣ် လီၤ. 16 မ့မ့ၢ်ဝ့ၢ် လၢပှၤကလုာ်တဖၣ် လၢယွၤ နကစၢ် ဟ့ၣ်လီၤ နၤ လၢတၢ်န့ၢ်သါ အဂီၢ်န့ၣ် နတဒုးမူဘၣ်တၢ် လၢအသါဝဲ နီတမံၤဘၣ်. 17 နဘၣ်မၤဟးဂီၤအီၤ စီဖ့ကလ့ၤ, ပှၤဃ့ၤသးဖိ, ဒီးပှၤအမိၢ်ဖိ, ဒီးပှၤကနၤဧၣ်ဖိ, ဒီးပရးစၤဖိ, ပှၤဃံၤဝံဖိ, ဒီးပှၤယဘူၣ်ဖိ, ဒ်ယွၤ နကစၢ် မၤလိာ်နၤ အသိးန့ၣ်, 18 ဒ်သိး အသု တသိၣ်လိသု လၢသုကမၤထွဲ အတၢ်သးဘၣ်အၢ ခဲလၢာ် အခံ လၢအမၤ အကစၢ်, ဒ်သိး သု သုတမၤကမၣ်ဘၣ် ယွၤ သုကစၢ် တဂ့ၤလီၤ. 19 တုၤ နဒုးတၢ် ဒီးဝ့ၢ်တဖျၢၣ် ဒ်သိး နကမၤန့ၢ်အီၤ, ဒီး ကဝီၤဃာ်အီၤ အါနံၤအါသီဒီး, ကူာ်ဟးဂီၤ အသ့ၣ် လၢကွါ တဂ့ၤ. အဂ့ၢ်ဒ်အံၤ, နတအီၣ်ဘၣ် အသူၣ်အသၣ်, ဒီးနတဘၣ်ကူာ်လီၤကွံာ်အီၤဘၣ်, (အဂ့ၢ်ဒ်အံၤ, သ့ၣ် လၢပျီပူၤမ့ၢ် ပှၤကညီ လၢနကမၤတံာ်အီၤန့ၣ် ဧါ) 20 နကမၤဟးဂီၤ, ဒီးကူာ်လီၤကွံာ် ထဲသ့ၣ် လၢနသ့ၣ်ညါ လၢအတမ့ၢ်ဘၣ် သ့ၣ်တၢ်အီၣ်ဘၣ်. ဒီးနကမၤနီၣ်မၤတံာ်တၢ် လၢဝ့ၢ် အဃၢၤ, လၢအဒုးတၢ် ဒီးနၤ တုၤအဘၣ် တၢ်မၤနၢၤအီၤလီၤ.

1 ပှၤမ့ၢ်ထံၣ်န့ၢ် ပှၤဘၣ် တၢ်မၤသံအီၤ တဂၤ မံလီၤ လၢတၢ်ပျီပူၤ လၢထံဧိၤကီၢ်ဧိၤ အပူၤ လၢယွၤ နကစၢ် ဟ့ၣ်လီၤ နၤ ဒ်သိးနကမၤန့ၢ်အီၤ, (ဒီးမ့ၢ်မတၤမတၤ မၤသံအီၤန့ၣ် ပှၤတသ့ၣ်ညါဘၣ်) ဒီး, 2 နပှၤသူၣ်က့သးပှၢ်, ဒီးနပှၤစံၣ်ညီၣ်ကွီၢ် ဘၣ်ဟဲထီၣ်, ဒီးဘၣ်ထိၣ်တၢ် ဆူဝ့ၢ်တဖၣ် အိၣ်ဝးတရံး ပှၤ လၢအဘၣ် တၢ်မၤသံအီၤ တဂၤ, 3 ဒီးတၢ်ကမၤအသး လၢဝ့ၢ်တဖျၢၣ် လၢအအိၣ်ဘူးကတၢၢ် ဒီးပှၤ လၢအဘၣ် တၢ်မၤသံအီၤ, ဝ့ၢ်တဝ့ၢ်န့ၣ် အပှၤသူၣ်က့သးပှၢ် ဘၣ်ဟံးန့ၢ် ဂီၤဖံးမိၢ် လၢပှၤတမၤဘၣ်တၢ် ဒီးအီၤ, လၢအတထုးတၢ် လၢနီၣ်ယိးဘိ အပူၤဘၣ် တဒု, 4 ဒီးပှၤသူၣ်က့သးပှၢ် ဘၣ်ဆှၢလီၤ ဂီၤဖံးမိၢ် ဆူထံဖိကျိ ယွၤဝဲ အလီၢ် လီၤဆၢၣ် လၢပှၤတထဲၣ်ဘၣ်အီၤဂ့ၤ, တဖှံတၢ် လၢအပူၤ ဘၣ်ဂ့ၤ, ဒီးဘၣ်ဒီၣ်တဲာ်ကွံာ် ဂီၤဖံးမိၢ် အကိာ်ဖဲန့ၣ် လၢကစၢၢ်ကဆူး အပူၤန့ၣ်လီၤ. 5 ဒီးပှၤလုၢ်တၢ်အဒိၣ်, စီၤလ့ၤဝံ အဖိခွါ ဘၣ်သုးဘူးအသးလီၤ. (အဂ့ၢ်ဒ်အံၤ, ယွၤ နကစၢ် ဃုထၢ အဝဲသ့ၣ်တဖၣ်န့ၣ် ဒ်သိး အကမၤ အတၢ်, ဒီးဆိၣ်ဂ့ၤတၢ် လၢယွၤအမံၤလီၤ). ဒီးဖဲဒၣ် အဝဲသ့ၣ် အထးခိၣ် ကယဲၢ် တၢ်ကွီၢ် ဒီးတၢ်တီၢ် ကဘၣ် တၢ်စံၣ်ညီၣ်လီၤ. 6 ဒီး ကယဲၢ် ပှၤသူၣ်က့သးပှၢ် လၢဝ့ၢ် အိၣ်ဘူးကတၢၢ် ဒီးပှၤ လၢအဘၣ် တၢ်မၤသံအီၤ ခဲလၢာ်န့ၣ် ဘၣ်သ့ကွံာ် အစု လၢဂီၤဖံးမိၢ် အဖီခိၣ် လၢအဘၣ် တၢ်ဒီၣ်တဲာ်ကွံာ်အကိာ် လၢတၢ်ကဆူး အပူၤန့ၣ်လီၤ. 7 ဒီးဘၣ်စံးဆၢတၢ် ဒီးစံး, ပစု တဂၢ်လီၤဘၣ် တၢ်သွံၣ်အံၤ ဘၣ်ဒီး ပမဲာ် တထံၣ်ဘၣ်ဝဲဘၣ်. 8 ယွၤဧၢ, မၤပူၤဖျဲးတၢ်ဒီး အံၣ်စရ့လး နပှၤဂီၢ်မုၢ် လၢနပှ့ၤက့ၤအီၤန့ၣ် တက့ၢ်, ဒီးပာ် တၢ်သွံၣ် လၢအတၢ်ဒဲးဘး တအိၣ်ဘၣ် လၢနပှၤဂီၢ်မုၢ် အံၣ်စရ့လး အလိၤ တဂ့ၤ. ဒီးတၢ်သွံၣ်န့ၣ် ကပူၤဖျဲး ဒီးအီၤလီၤ. 9 တုၤ နမၤတၢ် အလိၤ လၢယွၤအမဲာ်ညါဒီး, နကမၤဟါမၢ် တၢ်သွံၣ် လၢတၢ်ဒဲးဘး တအိၣ်ဘၣ် လၢသုကျါ လီၤ. 10 တုၤ နလဲၤထီၣ် ဒုးသုး ဒီးနဒုၣ်နဒါ, ဒီးယွၤ နကစၢ် ဟ့ၣ်လီၤအီၤ လၢနစုပူၤ, ဒီးနဖီၣ်န့ၢ်မၢကဲကုၢ်အီၤ, 11 ဒီးနထံၣ်ဘၣ် လၢပှၤကဲကုၢ်ဖိ အကျါ ပိာ်မုၣ်တဂၤ လၢအက့ၢ်အဂီၤဂ့ၤ, ဒီးတၢ်မိၣ်န့ၢ်ဘၣ်နသး လၢအီၤ လၢနမါဒီး, 12 နဘၣ်ဟဲစိာ်အီၤ ဆူနဟံၣ်ပူၤ, ဒီးအဝဲဒၣ် ဘၣ်လူၤ အခိၣ်, ဒီးသွဲၣ် အစုမ့ၣ်, 13 ဒီးဘၣ်ဘ့ၣ်ကွံာ် အတၢ် အကုၢ်အပှၤ အကူအသိး, ဒီးအိၣ်လၢနဟံၣ်, ဒီးဟီၣ် လၢအမိၢ်အပၢ် အဃိ တလါညါ, ဒီး လၢအလီၢ်ခံန့ၣ် နကလဲၤနုာ်ဘၣ် ဆူအအိၣ်, ဒီးကဲထီၣ် အဝၤ, ဒီးအဝဲဒၣ် ကကဲထီၣ် နမါလီၤ. 14 ဒီးမ့ၢ်တဘၣ်ဘၣ်နသး လၢအီၤ ဘၣ်ဒီး, တၢ်ကမၤအသး လၢနဘၣ်ဟ့ၣ် အလဲၤတၢ် ဖဲဒၣ်အသးလီၤ. နတဘၣ်ဆါကွံာ်အီၤ လၢစ့ လ့ၤတက့ၤဘၣ်. နတဘၣ်ကဲဘၣ် အကစၢ်ဘၣ်. အဂ့ၢ်ဒ်အံၤ, နဆီၣ်လီၤတ့ၢ်အီၤလီၤ. 15 ပှၤမ့ၢ်အိၣ်ဒီး အမါ ခံဂၤ, တဂၤဘၣ် တၢ်အဲၣ်အီၤ, ဒီး တဂၤဘၣ် တၢ်သးဟ့အီၤ, ဒီးမ့ၢ်ဆံးစၢ်န့ၢ် အဖိ လၢအဂီၢ်, ပှၤလၢအဘၣ် တၢ်အဲၣ်အီၤ, ဒီးပှၤ လၢအဘၣ် တၢ်သးဟ့ အီၤ ခံဂၤလိာ်, ဒီးအဖိဝဲၢ်ကိ မ့ၢ်ပိာ်မုၣ် လၢအဘၣ် တၢ်သးဟ့အီၤ အဖိ ဒီး, 16 တုၤ အဒုးန့ၢ်သါ အဖိခွါတဖၣ် လၢတၢ် လၢအအိၣ်ဒီးအီၤ ဒီး, တၢ်ကမၤအသး လၢအတဘၣ်ပာ် ပှၤလၢအဘၣ် တၢ်အဲၣ်အီၤတဂၤ အဖိခွါ လၢပှၤ လၢအဘၣ် တၢ်သးဟ့အီၤတဂၤ အဖိခွါ အဖိဝဲၢ်ကိ အမဲာ်ညါဘၣ်. 17 မ့ၢ်အဟ့ၣ်လီၤအီၤ အဂီၢ် ခံစး လၢကယဲၢ် အတၢ် အိၣ်ဒီးအီၤ အကျါ သတးဒီး, ဘၣ်အၢၣ်လီၤအီလီၤ ပှၤ လၢအဘၣ် တၢ်သးဟ့အီၤတဂၤ အဖိ လၢအမ့ၢ် အဖိဝဲၢ်ကိလီၤ. အဂ့ၢ်ဒ်အံၤ, အဝဲန့ၣ်မ့ၢ် အဂံၢ်အဘါ အခိၣ်, တၢ်စံၣ်ညီၣ် ဘၣ်ဃးဒီး ဝဲၢ်ကိအလီၢ်န့ၣ်မ့ၢ် အဝဲဒၣ်န့ၣ် အတၢ်လီၤ. 18 ပှၤမ့ၢ်အိၣ်ဒီး အဖိခွါ လၢအနၢ်က့ၣ် လၢအပူထီၣ်, ဒီး တဒိကနၣ်ဘၣ် အပၢ် အကလုၢ်မ့ၢ်ဂ့ၤ, အမိၢ်အကလုၢ် မ့ၢ်ဂ့ၤ, ဒီးတုၤ အသိၣ်ဃီၣ်အီၤ ဒီး, တဒိကနၣ်ဘၣ်ဒီး, 19 အမိၢ်အပၢ် ဘၣ်ဟံးန့ၢ်အီၤ, ဒီးဟဲစိာ်အီၤ ဆူအဝ့ၢ် အပှၤသူၣ်က့သးပှၢ် အအိၣ်, ဒီးဆူအလီၢ် အပဲတရီလီၤ. 20 ဒီးဘၣ် စံးဘၣ် အဝ့ၢ် အပှၤသူၣ်က့သးပှၢ်, ပဖိခွါတဂၤအံၤ မ့ၢ်အနၢ်က့ၣ် ဒီးပူထီၣ်ဝဲလီၤ, တကနၣ်ဘၣ် ပကလုၢ်ဘၣ်, မ့ၢ် ပှၤအီၣ်လုၣ်ကိ ဒီးအီလုၣ်ကပာ်တၢ်လီၤ. 21 ဒီးပှၤဝ့ၢ်ဖိခဲလၢာ်န့ၣ်ဘၣ်ကွံာ်အီၤ လၢလၢၢ် တုၤအသံလီၤ. ဒီးနဘၣ်ပာ်ကွံာ် တၢ်အၢ လၢသုကျါ, ဒီးအံၣ်စရ့လး ခဲလၢာ် ကနၢ်ဟူ, ဒီးပျံၤတၢ်လီၤ. 22 ဒီးပှၤမ့ၢ်မၤတၢ်ကမၣ် လၢအကြၢးသံ, ဒီးမ့ၢ်ဘၣ် တၢ်မၤသံအီၤ ဒီး, နမ့ၢ်ဘျးထီၣ်အီၤ လၢသ့ၣ်လိၤဒီး, 23 အစိၣ် တဘၣ်အိၣ်လၢသ့ၣ်လိၤ သီတနၤကျၢၤဘၣ်. နဘၣ်ခူၣ်လီၤကွံာ်အီၤ လၢမုၢ်တနံၤဃီန့ၣ်, (အဂ့ၢ်ဒ်အံၤ, ပှၤလၢအလီၤစဲၤ လၢသ့ၣ်လိၤန့ၣ် ဘၣ်တၢ်ဆိၣ်အၢ လၢယွၤလီၤ), ဒ်သိးနကီၢ် လၢယွၤ နကစၢ် ဟ့ၣ်လီၤနၤ လၢတၢ်န့ၢ်သါ အဂီၢ် အသု တဘၣ်တၢ်မၤဘၣ်အၢအီၤ တဂ့ၤလီၤ.

1 နမ့ၢ်ထံၣ်ဘၣ် နဒီပုၢ်ဝဲၢ် အဂီၤဖံး မ့ၢ်ဂ့ၤ, အသိမ့ၢ်ဂ့ၤ, ဟးဖျိးတၢ် ဒီး, ပာ်သဒၢနသး ဒီးအီၤ တဂ့ၤ, နဘၣ်ဒုးက့ၤက့ၤအီၤ ဆူနဒီပုၢ်ဝဲၢ် အအိၣ် သပှၢ်တၢၢ်လီၤ. 2 ဒီးနဒီပုၢ်ဝဲၢ် မ့ၢ်တအိၣ်ဘူးဒီးနၤ မ့ၢ်ဂ့ၤ, နမ့ၢ်တသ့ၣ်ညါဘၣ်အီၤ မ့ၢ်ဂ့ၤ, နဘၣ်စိာ်အီၤ ဆူနဟံၣ်ဒၣ်နဲ, ဒီးဘၣ်အိၣ်ဝဲ ဒီးနၤ တုၤ နဒီပုၢ်ဝဲၢ်ဃုအီၤ, ဒီးနဘၣ်ဟ့ၣ်လီၤအီၤ လၢအဝဲဒၣ်လီၤ. 3 ဒ်န့ၣ်အသိး, နဘၣ်မၤ ဒီးအကသ့ၣ်ယီၤ, ဒီးဒ်န့ၣ်အသိး နဘၣ်မၤ ဒီးအကူအသိး, ဒီးဒ်န့ၣ်အသိး နဘၣ်မၤဒီး ကယဲၢ် တၢ်ဟါမၢ် တမံၤလၢ်လၢ် လၢနဒီပုၢ်ဝဲၢ် အတၢ်ဟါမၢ် ဒီးနထံၣ်န့ၢ်အီၤ ခဲလၢာ်လီၤ. ပာ်သဒၢ နသး တဂ့ၤ. 4 နဒီပုၢ်ဝဲၢ် အကသ့ၣ်ယီၤ မ့ၢ်ဂ့ၤ, အဂီၤဖံး မ့ၢ်ဂ့ၤ, နမ့ၢ် ထံၣ်အလီၤဃံၤ လၢကျဲပူၤ ဒီးပာ်သဒၢ နသး ဒီးအီၤ တဂ့ၤ. နဘၣ်မၤစၢၤအီၤ သပှၢ်တၢၢ်, ဒ်သိး နကဝံၣ်ဆၢထၢၣ်အီၤ လီၤ. 5 ပိာ်မုၣ် တဘၣ်ကူတဘၣ်သိးတၢ် လၢအဘၣ်ဃးဒီး ပိာ်ခွါဘၣ်, ဒီးပိာ်ခွါ တဘၣ်ကူတဘၣ်သိး ပိာ်မုၣ် အဆ့ဘၣ်. အဂ့ၢ်ဒ်အံၤ, ကယဲၢ် ပှၤလၢအမၤတၢ်တဖၣ်န့ၣ်မ့ၢ် ယွၤ နကစၢ် အတၢ်သးဘၣ်အၢလီၤ. 6 နမ့ၢ်ဘၣ်သဃိာ် လၢကျဲပူၤ ဒီးထိၣ်အသွံ လၢသ့ၣ်ခံ မ့ၢ်ဂ့ၤ, လၢဟီၣ်ခိၣ် အလိၤ မ့ၢ်ဂ့ၤ, ထိၣ်ဖိ အိၣ်မ့ၢ်ဂ့ၤ, ထိၣ်ဒံၣ် အိၣ်မ့ၢ်ဂ့ၤ, ဒီးအမိၢ် ဟု လၢထိၣ်ဖီ အဖီခိၣ်ဂ့ၤ, လၢထိၣ်ဒံၣ် အဖီၣ်ဂ့ၤန့ၣ် ဒီး, နတဘၣ်ဟံးန့ၢ် အမိၢ် ဒီးအဖိဘၣ်. 7 နဘၣ်ပျၢ် အမိၢ် သပှၢ်တၢၢ်, ဒီးဟံးန့ၢ် အဖိ လၢနဂီၢ်, ဒ်သိး တၢ်ကဂ့ၤထီၣ် လၢနဂီၢ်, ဒီးဒ်သိး နကထုးထီထီၣ် နမုၢ်နံၤလီၤ. 8 တုၤ နမၤ ဟံၣ်သီတဖျၢၣ် ဒီး, နဘၣ်မၤ နဟံၣ်ခိၣ် အခိၣ်ဒူ, ဒ်သိး ပှၤမ့ၢ်လီၤတဲာ်ဖဲန့ၣ် ဒီး, နသု တဒုးဘၣ် တၢ်သွံၣ် လၢနဟံၣ် တဂ့ၤလီၤ. 9 နတဘၣ်ဖှံ နစပံးအလီၢ် လၢတၢ်ချံ ခံကလုာ်ဘၣ်, တၢ်ချံ လၢနဖှံအီၤ အတၤသၣ်, ဒီးနစပံး အလီၢ် အတၤသၣ်န့ၣ် ကကဲထီၣ် ဘၣ်ဖုး တၢ်ပာ်စီဆှံအီၤလီၤ. 10 နတဘၣ်ကွးထဲၣ် လၢဂီၤဖံး ဒီးကသ့ၣ်ယီၤ တပူၤဃီဘၣ်. 11 နတဘၣ်ကူတဘၣ်သိး တၢ်အကူအသိး မၤဝဲ လၢလုၣ်အါမံၤ, လၢသးကလး ဒီးခီမၤ တပူၤဃီဘၣ်. 12 နဘၣ်မၤယၣ်အနွံ လၢနယၣ် လၢနလုးနသး လၢအီၤ လွံၢ်ခီလီၤ. 13 ပှၤမ့ၢ်ဟံးန့ၢ် အမါ, ဒီးလဲၤနုာ်ဆူ အအိၣ်, ဒီးသးဟ့ အီၤ, 14 ဒီးပာ် တၢ်မဲာ်ဆှး လၢအလိၤ, ဒီးဒုးအိၣ်ထီၣ် အမံၤအၢဒီး, စံး, ယဟံးန့ၢ် ပိာ်မုၣ်အံၤ, ဒီးတုၤ ယလဲၤနုာ်ဆူ အအိၣ်ဒီး, ယထံၣ်န့ၢ် လၢအတမ့ၢ်ဘၣ် ပှၤမုၣ်လိၣ်ဘိဘၣ် ဒီး, 15 ပိာ်မုၣ် အမိၢ်အပၢ်န့ၣ် ဘၣ်ဟံးန့ၢ်, ဒီးဟဲစိာ် တၢ်ဘၣ်ဃးဒီး ပိာ်မုၣ်န့ၣ် အပှၤမုၣ်လိၣ်ဘိ အလီၢ်ဆူ ဝ့ၢ်န့ၣ် အပှၤသူၣ်က့သးပှၢ် အအိၣ်လၢပဲတရီ အပူၤန့ၣ်, 16 ဒီးပိာ်မုၣ်အပၢ် ဘၣ်စံးဘၣ် ပှၤသူၣ်က့သးပှၢ်တဖၣ်, ယဟ့ၣ်လီၤ ယဖိမုၣ် လၢပှၤတဂၤအံၤ အမါ, ဒီးသးဟ့အီၤလီၤ. 17 ဒီးကွၢ်ကွၢ်, ပာ် တၢ်မဲာ်ဆှး လၢအလိၤ ဒီးစံး, ယထံၣ်န့ၢ် လၢနဖိမုၣ် တမ့ၢ်ဘၣ် ပှၤမုၣ်လိၣ်ဘိဘၣ်န့ၣ်လီၤ. ဘၣ်ဆၣ်ဒီး အဝဲတဖၣ်အံၤ မ့ၢ်တၢ်ဘၣ်ဃးဒီး ယဖိမုၣ် အပှၤမုၣ်လိၣ်ဘိ အလီၢ်လီၤ. ဒီးဘၣ်ဒါလီၤ ယၣ်တဘ့ၣ်န့ၣ် လၢဝ့ၢ်အပှၤသူၣ်က့သးပှၢ် အမဲာ်ညါလီၤ. 18 ဒီးဝ့ၢ်အပှၤသူၣ်က့သးပှၢ်န့ၣ် ဘၣ်ဟံးန့ၢ် ပှၤပိာ်ခွါ ဒီးသိၣ်ဃီၣ်အီၤလီၤ. 19 ဒီးဘၣ်ဒုးလိးအီၤ လၢစ့တကယၤ, ဒီးဟ့ၣ်လီၤဝဲ လၢပိာ်မုၣ် အပၢ်လီၤ. အဂ့ၢ်ဒ်အံၤ, ဒုးအိၣ်ထီၣ် ပှၤမုၣ်လိၣ်ဘိ လၢအံၣ်စရ့လး အကျါ တဂၤ အမံၤအၢလီၤ. ဒီးကအိၣ်ကဆိး ဒီးအမါ, တစိၤဒၣ်အီၤန့ၣ် တဘၣ်ပာ်မၢ်အီၤဘၣ်. 20 မ့မ့ၢ်တၢ်တမံၤန့ၣ် မ့မ့ၢ်အမ့ၢ်အတီ, တၢ်ဘၣ်ဃးဒီး အပှၤမုၣ်လိၣ်ဘိအလီၢ်န့ၣ်မ့ၢ် တအိၣ်ဘၣ် လၢပိာ်မုၣ် အဂီၢ်ဘၣ်ဒီး, 21 ကဘၣ်ဟဲစိာ် ပိာ်မုၣ် ဆူအပၢ် အဟံၣ် အကျဲစၢၤ, ဒီးပှၤဝ့ၢ်ဖိန့ၣ် ဘၣ်ကွံာ်အီၤ လၢလၢၢ် တုၤအသံလီၤ. အဂ့ၢ်ဒ်အံၤ, မၤ တၢ်အၢ လၢအံၣ်စရ့လး အကျါ လၢအမၤကမၣ်မုၣ်ကမၣ်ခွါ လၢအပၢ် အဟံၣ်ပူၤလီၤ. ဒီးနဘၣ်ပာ်ကွံာ် တၢ်အၢ လၢသုကျါလီၤ. 22 ပှၤမ့ၢ်ထံၣ်န့ၢ် ပှၤတဂၤဂၤ မံဃုာ် ဒီးပိာ်မုၣ် လၢအအိၣ်ဒီးအဝၤဒီး, ကဘၣ် တၢ်မၤသံအီၤ ခံဂၤလိာ်လီၤ. ပိာ်ခွါ လၢအမံဃုာ် ဒီးပိာ်မုၣ်, ဒီးပိာ်မုၣ်န့ၣ်လီၤ. ဒီးနဘၣ်ပာ်ကွံာ် တၢ်အၢ လၢအံၣ်စရ့လး အပူၤလီၤ. 23 ဒီးပိာ်မုၣ်တဂၤ, ပှၤမုၣ်လိၣ်ဘိ မ့ၢ်အဲၣ်တီ ဒီးအဝၤဒီး, ပှၤမ့ၢ်ထံၣ်န့ၢ်အီၤ လၢဝ့ၢ်ပူၤ, ဒီးမံဃုာ် ဒီးအီၤ ဒီး, 24 သု ဘၣ်ဟဲစိာ်အီၤ ခံဂၤလိာ် ဆူဝ့ၢ်အပဲတရီ, ဒီးသုဘၣ်ကွံာ် အီၤ လၢလၢၢ် တုၤအသံလီၤ. ပိာ်မုၣ်တဂၤန့ၣ် အိၣ်ဝဲ လၢဝ့ၢ်ပူၤ, ဒီးတကိးပသူထီၣ်ဘၣ် အဃိ, ဒီးပိာ်ခွါ လၢအဆီၣ်လီၤ ပှၤ လၢအဃၢၤ အမါ အဃိလီၤ. ဒီးသုဘၣ်မၤဟါမၢ် တၢ်အၢ လၢသုကျါလီၤ. 25 မ့မ့ၢ် ပှၤမ့ၢ်ထံၣ်န့ၢ် ပိာ်မုၣ် လၢအဘၣ် တၢ်အဲၣ်တီတဂၤ လၢပှၢ်လၢ်ကျါ, ဒီးမ့ၢ်ဖိးန့ၢ်ဆူၣ်, ဒီးမံဃုာ် ဒီးအီၤ ဒီး, ကဘၣ်သံ ထဲပိာ်ခွါ လၢအမံဃုာ် ဒီးပိာ်မုၣ် တဂၤဧိၤလီၤ. 26 မ့မ့ၢ်ပိာ်မုၣ်တဂၤန့ၣ် နတဘၣ်မၤအီၤ လၢတၢ်နီတမံၤဘၣ်. တၢ်ဒဲးဘး ဘၣ်ဃးဒီး တၢ်သံန့ၣ် တအိၣ်လၢပိာ်မုၣ် အလိၤဘၣ်. အဂ့ၢ်ဒ်အံၤ, ဒ်ပှၤဂဲၤဆၢထၢၣ်ထီဒါဘၣ် ပှၤလၢအဃၢၤ, ဒီးမၤသံအီၤ အသိးန့ၣ်, တၢ်တမံၤအံၤ မ့ၢ် ဒ်န့ၣ်သိးလီၤ. 27 အဂ့ၢ်ဒ်အံၤ, ပိာ်ခွါ ထံၣ်န့ၢ် ပိာ်မုၣ် လၢပှၢ်လၢ်ကျါ, ပိာ်မုၣ် လၢအဘၣ် တၢ်အဲၣ်တီတဂၤ ကိးပသူထီၣ်, ဒီးပှၤအုၣ်က့ၤခီၣ်က့ၤအီၤ တအိၣ်ဘၣ်လီၤ. 28 ပှၤမ့ၢ်ထံၣ်န့ၢ်ပိာ်မုၣ် လၢအမ့ၢ် ပှၤမုၣ်လိၣ်ဘိ လၢအတဘၣ် တၢ်အဲၣ်တီဘၣ်, ဒီးဖိးန့ၢ်ဆူၣ်, ဒီးမံဃုာ်ဒီးအီၤ, ဒီးပှၤထံၣ်န့ၢ်အီၤ ဒီး, 29 ပှၤလၢအမံဃုာ်ဒီး ပိာ်မုၣ်န့ၣ်, ဘၣ်ဟ့ၣ် ပိာ်မုၣ် အပၢ် လၢစ့ယဲၢ်ဆံ, ဒီးကကဲထီၣ်ဝဲ လၢအမါလီၤ. မ့ၢ် လၢအဆီၣ်လီၤအီၤ အဂ့ၢ်လီၤ. တဘၣ်ပာ်မၢ်ဘၣ်အီၤ တစိၤဒၣ်အီၤဘၣ်. 30 ပှၤတဘၣ်ဟံးန့ၢ်ဘၣ် အပၢ် အမါဘၣ်, ဒီးတဘၣ်သလဲထီၣ် အပၢ် အဆ့ အခီၣ်ထံးဘၣ်.

1 ပှၤလၢအဒံၣ်ဘၣ် တၢ်မၤတံာ် မ့ၢ်ဂ့ၤ, ပှၤလၢအတၢ် ဘၣ်ဒီၣ်တဲာ်ကွံာ် မ့ၢ်ဂ့ၤ, တဘၣ်လဲၤနုာ်ဘၣ် ဆူ ယွၤအတၢ်အိၣ်ဖှိၣ်ဘၣ်. 2 ပှၤဒၢဘၢဖိ တဘၣ်လဲၤနုာ်ဘၣ်ဆူ ယွၤအတၢ်အိၣ်ဖှိၣ် အပူၤဘၣ်. တုၤလီၤ လၢအစိၤ ဆံဆဲၣ်စိၤတစိၤ တလဲၤနုာ်ဘၣ်ဆူ ယွၤအတၢ်အိၣ်ဖှိၣ်ဘၣ်. 3 ပှၤဧၣ်မိၣ်ဖိမ့ၢ်ဂ့ၤ, ပှၤမိၤအးဖိမ့ၢ်ဂ့ၤ, တဘၣ်လဲၤနုာ်ဆူ ယွၤအတၢ်အိၣ်ဖှိၣ်ဘၣ်. တုၤလီၤ လၢအစိၤ ဆံဆဲၣ်စိၤတစိၤ တဘၣ်လဲၤနုာ်ဘၣ်ဆူ ယွၤအတၢ်အိၣ်ဖှိၣ်လီၤ စိၤလီၤထီဘၣ်. 4 အဂ့ၢ်ဒ်အံၤ, လၢသုဟးထီၣ် လၢအဲၤကူပတူးန့ၣ် အဝဲသ့ၣ် တဟဲသဂၢၢ်သု ဒီးတၢ်အီၣ် လၢကျဲပူၤဘၣ်, ဒီးငါ စီၤဘဧိၢ် အဖိခွါ စီၤဘံးလၣ်, ပှၤပသူၢ်ဖိ လၢကီၢ်မ့းစပတၤမံ အပူၤတဂၤ, လၢစ့ဒ်သိး အကဆိၣ်အၢနၤလီၤ. 5 ဘၣ်ဆၣ်ဒီး ယွၤ နကစၢ် တကနၣ်ဘၣ် စီၤဘံးလၣ် အကလုၢ်ဘၣ်. မ့မ့ၢ်ယွၤ နကစၢ် မၢ တၢ်ဆိၣ်အၢန့ၣ် ကဲထီၣ် တၢ်ဆိၣ်ဂ့ၤ လၢနဂီၢ်လီၤ. အဂ့ၢ်ဒ်အံၤ, ယွၤ နကစၢ် အဲၣ်နၤ လီၤ. 6 နတဘၣ်ဃု အတၢ်ဃူတၢ်ဖိးဂ့ၤ, အတၢ်ဂ့ၤတၢ်ဘၣ်ဂ့ၤ, တစိၤဒၣ်နၤ လီၤထူလီၤယိာ်ဘၣ်လီၤ. 7 နတဘၣ်သးဟ့ ပှၤအဒိၣ်ဖိဘၣ်. အဂ့ၢ်ဒ်အံၤ, မ့ၢ်နဒီပုၢ်ဝဲၢ်လီၤ. နတဘၣ်သးဟ့ ပှၤအဲၤကူပတူးဖိဘၣ်. အဂ့ၢ်ဒ်အံၤ, နမ့ၢ်တ့ၢ် ပှၤတခီဘီမုၢ်ဖိ လၢအကီၢ်ပူၤလီၤ. 8 အဖိအလံၤ လၢအအိၣ်ဖျဲၣ် လၢအီၤ သၢစိၤတစိၤန့ၣ် ကလဲၤနုာ်ဘၣ်ဝဲဆူ ယွၤအတၢ်အိၣ်ဖှိၣ် အပူၤလီၤ. 9 တုၤ ပှၤသုးမုၢ်လဲၤထီဒါ နဒုၣ်နဒါဒီး, ပလီၢ် နသး လၢကယဲၢ် တၢ်အၢတၢ်သီ တက့ၢ်. 10 ပှၤမ့ၢ်အိၣ်လၢသုကျါ လၢအတကဆှီဘၣ် လၢတၢ်တကဆှီ လၢအဘၣ်အီၤ လၢမုၢ်နၤ အဃိ တဂၤဂၤဒီး, ကဘၣ်ဟးထီၣ်ဆူ ပှၤသူၣ် ဒဲအလီၢ် လၢခိလီၤ. တဘၣ်ဟဲနုာ်ဆူ ပှၤသူၣ်ဒဲ အလီၢ်ပူၤဘၣ်. 11 ဒီးတၢ်ကမၤအသး လၢတုၤ မုၢ်ဟါလီၤဒီး, ဘၣ်လုၣ်ထံ, ဒီးတုၤ မုၢ်လီၤနုာ်ဒီး, ကဟဲက့ၤနုာ်ဆူ ပှၤသူၣ်ဒဲ အလီၢ်ပူၤလီၤ. 12 နဘၣ်အိၣ်ဒီး အလီၢ် လၢပှၤသူၣ်ဒဲ အလီၢ် လၢခိ, ဒီး နဘၣ်လဲၤထီၣ်ဆူ ခိ ဖဲန့ၣ်လီၤ. 13 ဒီးနဘၣ်အိၣ်ဒီးတပူာ် လၢနစုကဝဲၤ အကျါ, ဒီးတုၤနလဲၤဆူခိဒီး, တၢ်ကမၤအသး လၢနဘၣ်ခူၣ်လီၤတၢ် လၢအီၤ, ဒီးနဘၣ်ဃၣ်နသး ဒီးမၤဘၢကွံာ်တၢ် လၢအဟဲလီၤ လၢနၤလီၤ. 14 အဂ့ၢ်ဒ်အံၤ, ယွၤ နကစၢ် လဲၤတၢ် လၢနသူၣ်ဒဲ အလီၢ်ပူၤ ဒ်သိး အကမၤပူၤဖျဲးနၤ, ဒီးဒ်သိး အကဟ့ၣ်လီၤကွံာ် နဒုၣ်နဒါ လၢအမဲာ်ညါလီၤ. ဒီးနသူၣ်ဒဲ အလီၢ် ဘၣ်အိၣ်စီဆှံ, ဒ်သိး အသု တထံၣ် တၢ်တကဆှီဘၣ် လၢနပူၤ, ဒီးဃၣ်ဒူၣ်ချၢအသး လၢနၤ တဂ့ၤလီၤ. 15 ပှၤကုၢ်ဖိ လၢအဃ့ၢ်ပူၤဖျဲး ဒီးအကစၢ်ဆူ နအိၣ် တဂၤဂၤန့ၣ် နတဘၣ်ဟ့ၣ်လီၤကွံာ်အီၤ လၢအကစၢ်ဘၣ်. 16 ကအိၣ်ကဆိး ဒီးနၤ လၢသုကျါ, လၢအလီၢ်ပူၤ ဖဲအကဃုထၢ လၢသုပဲတရီအပူၤ တပူၤပူၤ, ဖဲဒၣ်အဂ့ၤ လၢအမဲာ်ညါ တပူၤလီၤ. နတဘၣ်မၤနးမၤဖှီၣ်အီၤဘၣ်. 17 ပှၤဃဲသဲမုၣ် တဘၣ်အိၣ်လၢပှၤအံၣ်စရ့လးအဖိမုၣ် အကျါဘၣ်, ဒီးပှၤအဲၣ်ပကၢၤဖိ တဘၣ်အိၣ်လၢပှၤအံၣ်စရ့လး အဖိခွါ အကျါဘၣ်. 18 ပှၤဃဲသဲမုၣ် အဘူးအလဲ မ့ၢ်ဂ့ၤ, ထွံၣ်အပှ့ၤ မ့ၢ်ဂ့ၤ, နတဘၣ်ဟဲစိာ်အီၤဆူ ယွၤ နကစၢ် အဟံၣ်ပူၤ လၢနတၢ်မၤဘူၣ် ဘၣ်ဃးဒီး ဆိၣ်တၢ် တမံၤမံၤ အဂီၢ်ဘၣ်. အဂ့ၢ်ဒ်အံၤ, အဝဲန့ၣ် ခံမံၤလိာ် မ့ၢ်တၢ်သးဘၣ်အၢ လၢယွၤအမဲာ်ညါလီၤ. 19 စ့အအ့ၣ်မ့ၢ်ဂ့ၤ, တၢ်အီၣ်အအ့ၣ်မ့ၢ်ဂ့ၤ, ဖဲဒၣ်တၢ်တမံၤမံၤ လၢပှၤဒုးလိၢ် လၢအအ့ၣ် အဂီၢ်န့ၣ် နတဘၣ်ဒုးလိၢ်တၢ် လၢနဒီပုၢ်ဝဲၢ် လၢတၢ်အ့ၣ် အဂီၢ်ဘၣ်. 20 နကဒုးလိၢ်တၢ် လၢပှၤတခီဘီမုၢ်ဖိ လၢတၢ်အ့ၣ် အဂီၢ် လီၤ. မ့မ့ၢ် နဒီပုၢ်ဝဲၢ်န့ၣ် နတဘၣ်ဒုးလိၢ်တၢ် လၢအီၤ လၢတၢ်အ့ၣ် အဂီၢ်ဘၣ်, ဒ်သိး ယွၤ နကစၢ် ကဆိၣ်ဂ့ၤနၤ လၢကယဲၢ် တၢ် လၢနပာ်နစု လၢအလိၤ လၢကီၢ်ပူၤ ဖဲနလဲၤ မၤန့ၢ်အီၤ အဂ့ၢ်လီၤ. 21 တုၤ နဆိၣ် တၢ်ဆိၣ် လၢနကမၤဘူၣ်တၢ် လၢယွၤ နကစၢ်ဒီး, သုးနံၤသုးသီ လၢနကဟ့ၣ်အီၤ တဂ့ၤ. အဂ့ၢ်ဒ်အံၤ, ယွၤ နကစၢ် ကဃုဝဲ လၢနၤ သပှၢ်တၢၢ်, ဒီးကကဲထီၣ် တၢ်ဒဲးဘး လၢနလိၤလီၤ. 22 မ့မ့ၢ်နမ့ၢ်ကီၤနသး ဒ်သိး နသုတဆိၣ်တၢ် လၢနကမၤဘူၣ်တၢ် တဂ့ၤဒီး, တၢ်ဒဲးဘး တအိၣ်ဘၣ် လၢနလိၤဘၣ်. 23 တၢ် လၢအထီၣ်ဖျဲး လၢနထးခိၣ်န့ၣ် တိၢ်န့ၢ်, ဒီးမၤ တက့ၢ်. တၢ် လၢနကမၤဘူၣ်ဒၣ်တၢ်န့ၣ်, ဒ်နဆိၣ်တၢ် လၢယွၤ နကစၢ် အမဲာ်ညါ လၢနကတိၤတၢ် လၢနထးခိၣ် အသိးန့ၣ်, မၤ တက့ၢ်. 24 တုၤ နလဲၤနုာ်ဆူ ပှၤလၢနဃၢၤအစပံး အလီၢ် အပူၤ ဒီး, နကအီၣ်ဘၣ် စပံးသၣ် ဖဲဒၣ်နသး တုၤနဘျဲးအီၣ်လီၤ. ဘၣ်ဆၣ်ဒီး နတဘၣ်ဒၢနုာ် တၤသၣ် လၢတၢ်အပူၤဘၣ်. 25 တုၤ နလဲၤ လၢပှၤ လၢနဃၢၤ အဘုအိၣ်ဆၢထၢၣ် အကျါ ဒီး, နကဒဲးဘၣ် အစဲၤ လၢနစုလီၤ. မ့မ့ၢ်နထါဂဲာ်န့ၣ် နတဘၣ်ဝၢ်အီၤဆူပှၤ လၢနဃၢၤ အဘုအိၣ်ဆၢထၢၣ်ဘၣ်လီၤ.

1 တုၤ ပှၤဟံးန့ၢ်အမါ, ဒီးအိၣ်ဃုာ် ဒီးအီၤ ဒီး, မ့ၢ်တဘၣ်ဘျုးဘၣ်ဖှိၣ် လၢအမဲာ်ညါ လၢတၢ်ဘၣ်အၢ တမံၤမံၤ လၢအထံၣ်န့ၢ် လၢအလိၤ အဃိဒီး, ကကွဲးဒၣ်ဝဲ လၢလံာ်လီၤဖှၣ် တဘ့ၣ် လၢအဂီၢ်, ဒီးဟ့ၣ်လီၤအီၤ လၢအစုပူၤ, ဒီး မၢ အဟးထီၣ်ကွံာ် လၢအဟံၣ်ပူၤန့ၣ် တက့ၢ်. 2 ဒီးတုၤ အဟးထီၣ်ကွံာ် လၢအဟံၣ်ပူၤဒီး, ကလဲၤဒၣ်ဝဲ, ဒီးကကဲထီၣ်ဘၣ် ပှၤပိာ်ခွါ တဂၤဒၣ် အမါလီၤ. 3 ဒီးပှၤ လၢခံတဂၤ မ့ၢ်သးဟ့အီၤ, ဒီးကွဲးန့ၢ်အီၤ လၢလံာ်လီၤဖှၣ်, ဒီးဟ့ၣ်ဝဲ လၢအစုပူၤ, ဒီးမၢ အဟးထီၣ်ကွံာ် လၢအဟံၣ်ပူၤ မ့ၢ်ဂ့ၤ, ပှၤလၢခံတဂၤ လၢအန့ၢ်မါ လၢအီၤ မ့ၢ်သံမ့ၢ်ဂ့ၤ, 4 အဝၤ လၢအခီၣ်ထံး လၢအမၢ အဟးထီၣ်ကွံာ် တဂၤန့ၣ် တန့ၢ်က့ၤမါ လၢအီၤ လၢအဘၣ် တၢ်မၤ အီၤ တကဆှီဘၣ် အလီၢ်ခံန့ၣ်ဘၣ်. အဂ့ၢ်ဒ်အံၤ, တၢ်န့ၣ်မ့ၢ် တၢ်သးဘၣ်အၢ လၢယွၤအမဲာ်ညါလီၤ. ဒီးနတဘၣ်ဒုးမၤ တၢ်ဒဲးဘး လၢထံဧိၤကီၢ်ဧိၤ လၢယွၤ နကစၢ် ဟ့ၣ်လီၤနၤ လၢတၢ်န့ၢ်သါ အဂီၢ်ဘၣ်. 5 တုၤ ပှၤဟံးန့ၢ် အမါသီဒီး, တဘၣ်လဲၤဒုးသုး, ဒီးပှၤတဘၣ်ပာ်တၢ် လၢအလိၤ နီတမံၤဘၣ်. ကအိၣ်ပူၤဖျဲး လၢအဟံၣ်ပူၤ တနံၣ်ညါ, ဒီးကဒုးသးခု အမါ လၢအဟံးန့ၢ်ဝဲလီၤ. 6 ဆၢၣ်ဂူာ် မ့ၢ်ဂ့ၤ, ဆၢၣ်ဂူာ်လၢၢ် လၢအဖီခိၣ် တဖျၢၣ် မ့ၢ်ဂ့ၤ, ပှၤတဘၣ်ဟံးကီၤဘၣ်. အဂ့ၢ်ဒ်အံၤ, မ့ၢ်အဟံးကီၤ ပှၤကညီ အသးသမူလီၤ. 7 ပှၤမ့ၢ်ထံၣ်န့ၢ် ပှၤဟုၣ်န့ၢ်ပှၤ လၢအဒီပုၢ်ဝဲၢ် ပှၤအံၣ်စရ့လးဖိ အကျါ, ဒီးမၢကဲကုၢ်အီၤ, ဒီးဆါကွံာ်အီၤ ဒီး, ပှၤလၢအဟုၣ်တၢ် တဂၤန့ၣ် ကဘၣ် တၢ်မၤသံအီၤလီၤ. နဘၣ်ပာ်ကွံာ် တၢ်အၢ လၢသုကျါလီၤ. 8 လၢတၢ်ဆါအၢ အကတီၢ်န့ၣ်, ပလီၢ် နသး လၢနကတိၢ်န့ၢ် တၢ်လီၤတံၢ်လီၤဆဲး, ဒီးမၤ ဒ်ကယဲၢ် တၢ် လၢပှၤလုၢ်တၢ်အဒိၣ်, ဒီးပှၤလ့ၤဝံဖိ ကသိၣ်လိသု အသိးန့ၣ် တက့ၢ်. ဒ်ယမၤလိာ်အီၤ အသိးန့ၣ်, သုဘၣ် ပလီၢ် သုသး လၢသုကမၤလီၤ. 9 လၢသုဟးထီၣ် လၢအဲၤကူပတူး အပူၤ အလီၢ်ခံန့ၣ် ယွၤ မၤ နီၢ်မံးရယၣ် လၢကျဲပူၤ ဒ်လဲၣ်ဒ်လဲၣ်န့ၣ် သ့ၣ်နီၣ်ထီၣ်က့ၤ တက့ၢ်. 10 တုၤ နဒုးလိၢ် နဒီပုၢ်ဝဲၢ် လၢတၢ်ဒီး နတဘၣ်လဲၤနုာ် ဟံးန့ၢ် အတၢ်ဟ့ၣ်ကီၤ လၢအဟံၣ်ပူၤဘၣ်. 11 နဘၣ်ဆၢထၢၣ် လၢခိ, ဒီးပှၤ လၢနဒုးလိၢ်တၢ် လၢအီၤ တဂၤဘၣ် ဟဲစိာ် အတၢ်ဟ့ၣ်ကီၤ ဆူနအိၣ်လၢခိလီၤ. 12 ဒီးပှၤတဂၤန့ၣ် မ့ၢ်ဖှီၣ်မ့ၢ်ယာ်ဒီး, နတဘၣ်မံ ဒီးအတၢ်ဟ့ၣ်ကီၤဘၣ်. 13 တုၤ မုၢ်လီၤနုာ်ဒီး, နဘၣ်ဟ့ၣ်က့ၤအီၤ လၢအတၢ်ဟ့ၣ်ကီၤန့ၣ် သပှၢ်တၢၢ်, ဒ်သိး အကမံ လၢအယၣ်ဒၣ်ဝဲ အပူၤ, ဒီးဆိၣ်ဂ့ၤနၤလီၤ. ဒီးကကဲထီၣ် တၢ်တီတၢ်လိၤ လၢနဂီၢ် လၢယွၤ နကစၢ် အမဲာ်ညါလီၤ. 14 ပှၤဒိးလဲဖိ လၢအဖှီၣ်အယာ်, အနးအဖှီၣ် လၢနဒီပုၢ်ဝဲၢ် အကျါ မ့ၢ်ဂ့ၤ, လၢပှၤတခီဘီမုၢ်ဖိ လၢနကီၢ်ပူၤ အိၣ်လၢနပဲတရီ အပူၤ မ့ၢ်ဂ့ၤ, နတဘၣ်မၤအၢမၤဖှီၣ်အီၤဘၣ်. 15 နဘၣ်ဟ့ၣ်အီၤ လၢအဘူးအလဲ လၢအမုၢ်နံၤန့ၣ်, ဒီး မုၢ်တဘၣ်လီၤနုာ် လၢအဖီခိၣ်ဘၣ်. အဂ့ၢ်ဒ်အံၤ, မ့ၢ်အဖှီၣ်အယာ်ဒီး, တန့ၤအသး လၢအီၤလီၤ. မ့တမ့ၢ်ဘၣ် ဒ်န့ၣ်ဒီး, ကကိးထီၣ်ထီဒါ ဘၣ်ဖုးနၤ ဆူ ယွၤ, ဒီးတၢ်ဒဲးဘး ကအိၣ်ဒီးနၤလီၤ. 16 အပၢ်တဖၣ် တဘၣ်ဘၣ် တၢ်မၤသံအီၤ လၢအဖိတဖၣ် အဃိ, ဒီးအဖိတဖၣ် တဘၣ်ဘၣ် တၢ်မၤသံအီၤ လၢအပၢ်တဖၣ် အဃိဘၣ်. ပှၤကဘၣ် တၢ်မၤသံအီၤ လၢအတၢ်ဒဲးဘးဒၣ်ဝဲ အဃိလီၤ. 17 ပှၤတခီဘီမုၢ်ဖိ မ့ၢ်ဂ့ၤ, ပှၤဖိၣ်ဃဲ မ့ၢ်ဂ့ၤ, နတဘၣ်ဘိးဃၣ်ကပၤန့ၢ် အတၢ်စံၣ်ညီၣ်ဘၣ်, ဒီးနတဘၣ်ဟံးကီၤဘၣ် ပှၤမုၣ်ကမဲ အကူအသိးဘၣ်. 18 နဘၣ်သ့ၣ်နီၣ်ထီၣ်က့ၤ လၢနမ့ၢ် ပှၤကုၢ်ဖိ လၢအဲၤကူပတူး အပူၤ, ဒီးယွၤ နကစၢ် ပှ့ၤက့ၤနၤ ဖဲန့ၣ်လီၤ. မၤသးဒ်န့ၣ်ဒီး ယမၤလိာ်နၤ, ဒ်သိး နကမၤ တၢ်တမံၤန့ၣ်လီၤ. 19 တုၤ နကူးဘု လၢနစံာ်ပူၤ, ဒီးနသးပ့ၤနီၣ် ဘုတကဒိၣ် ဒီး, နတဘၣ်က့ၤကဒါက့ၤ ဟံးန့ၢ်အီၤဘၣ်, ကအိၣ်ဝဲ လၢပှၤတခီဘီမုၢ်ဖိ အဂီၢ်, လၢပှၤဖိၣ်ဃဲ အဂီၢ်, ဒီး လၢပှၤမုၣ်ကမဲ အဂီၢ်, ဒ်သိး ယွၤ နကစၢ် ကဆိၣ်ဂ့ၤနၤ လၢကယဲၢ် နမၤတၢ် လၢနစုန့ၣ်လီၤ. 20 တုၤ နတီၢ် နသ့ၣ်စၤယံး ဒီး, နတဘၣ်မၤကဒီး အဒ့တဖၣ် လၢခံဘၣ်. ကအိၣ်လၢပှၤတခီဘီမုၢ်ဖိ အဂီၢ်, ဒီး လၢပှၤဖိၣ်ဃဲ အဂီၢ်, ဒီး လၢပှၤမုၣ်ကမဲ အဂီၢ်လီၤ. 21 တုၤ နထၢဖှိၣ် စပံးသၣ် လၢနစပံး အလီၢ်ပူၤ ဒီး, နတဘၣ်ထၢဖှိၣ် လၢခံ တၢ် လၢအအိၣ်လီၤတဲာ်ဘၣ်. ကအိၣ်လၢပှၤတခီဘီမုၢ်ဖိ အဂီၢ်, လၢပှၤဖိၣ်ဃဲ အဂီၢ်, ဒီး လၢပှၤမုၣ်ကမဲ အဂီၢ်လီၤ. 22 ဒီးနဘၣ်သ့ၣ်နီၣ်ထီၣ်က့ၤ လၢနမ့ၢ် ပှၤကုၢ်ဖိ လၢကီၢ်အဲၤကူပတူး အပူၤလီၤ. မၤသးဒ်န့ၣ်ဒီး ယမၤလိာ်နၤ ဒ်သိး နကမၤ တၢ်တမံၤန့ၣ်လီၤ.

1 ဒီးပှၤမ့ၢ်လိာ်ကွီၢ်လိာ်အသး, ဒီးဟဲဆူ တၢ်စံၣ်ညီၣ်ကွီၢ်, လၢတၢ်ကစံၣ်ညီၣ်ဝဲဒီး, တၢ်ကပာ်တီပှၤအတီ, ဒီးပာ်အၢ ပှၤအအၢ, 2 ဒီးတၢ်ကမၤအသး လၢပှၤအၢ မ့ၢ်ဂ့ၤဘၣ် တၢ်တီၢ်အီၤ ဒီး, ပှၤစံၣ်ညီၣ်ကွီၢ် ကဒုးမံလီၤအီၤ, ဒီးဒုးတီၢ်ပှၤ လၢအီၤ လၢအမဲာ်ညါ အဘျီ ပှဲၤအံၤပှဲၤနုၤ, ဒ်အတၢ်ကမၣ် အသိးန့ၣ်လီၤ. 3 ကတီၢ်အီၤ အဘျီ လွံၢ်ဆံ, ဒီးတဘၣ်မၤအါထီၣ်ဝဲဘၣ်. မ့ၢ်မၤအါထီၣ် တၢ်တဖၣ်, ဒီးတီၢ်အီၤ အါန့ၢ် အန့ၣ် လၢတၢ်တီၢ် အါဘျီဒီး, နဒီပုၢ်ဝဲၢ် ကလီၤဘှါ လၢနမဲာ်ညါ လီၤ. 4 တုၤ ဂီၤဘုၣ်ဂီၤဖံး ယီၢ် ဘုဒီး, ပသံးဃာ် အထးခိၣ် တဂ့ၤ. 5 ဒီပုၢ်ဝဲၢ်ခွါတဖၣ် မ့ၢ်အိၣ်ဝဲဆိးဝဲ တပူၤဃီဒီး, ပှၤတဂၤ မ့ၢ်သံ ဒီးအဖိ တအိၣ်ဘၣ်ဒီး, ပှၤလၢအသံတဂၤ အမါန့ၣ် တဘၣ်န့ၢ်ဝၤ လၢပှၤတဒူၣ်ဒၣ်ဖိဘၣ်. အဝၤ အဒီပုၢ်ဝဲၢ် တဂၤ ဘၣ်လဲၤနုာ်ဆူ အအိၣ်, ဒီးန့ၢ်မါ လၢအီၤ ဒီးမၤအဝၤ အဒီပုၢ်ဝဲၢ် အတၢ် လၢအဂီၢ်လီၤ. 6 ဒီးတၢ်ကမၤအသး လၢပှၤဖိဝဲၢ်ကိ လၢအဆံးစၢ်န့ၢ်ဝဲ တဂၤ ကထီၣ်ဘးဝဲ လၢအဒီပုၢ်ဝဲၢ် လၢအသံတဂၤ အမံၤ, ဒ်သိး အမံၤ အသု တဟါမၢ်ဘၣ် လၢအံၣ်စရ့လး အပူၤ တဂ့ၤလီၤ. 7 ဒီးဟံးန့ၢ် အဒီပုၢ်ဝဲၢ် အမါန့ၣ်မ့ၢ် တဘၣ်ဘၣ် ပှၤတဂၤန့ၣ် အသးဒီး, အဒီပုၢ်ဝဲၢ်အမါ ကလဲၤဆူ ပဲတရီ လၢပှၤသူၣ်က့သးပှၢ် အအိၣ်ဒီးစံး, ယဝၤ အဒီပုၢ်ဝဲၢ်တဂၤ တအၢၣ်လီၤအီလီၤ ဒုးအိၣ်ထီၣ် အဒီပုၢ်ဝဲၢ် အမံၤ လၢအံၣ်စရ့လး အပူၤဘၣ်. မၤ ယဝၤ အဒီပုၢ်ဝဲၢ် အတၢ်န့ၣ် အသးတအိၣ်ဘၣ်. 8 ဒီးဝ့ၢ်အပှၤသူၣ်က့သးပှၢ် ဘၣ်ကိးန့ၢ် အီၤ, ဒီးကတိၤတၢ် ဒီးအီၤ, ဒီးအဝဲဒၣ် မ့ၢ်ဆၢထၢၣ်ဒီးစံး, ဟံးန့ၢ် ပိာ်မုၣ်န့ၣ် ယသး တအိၣ်ဘၣ်န့ၣ် ဒီး, 9 အဒီပုၢ်ဝဲၢ် အမါ ဘၣ်လဲၤဆူ အအိၣ်လၢပှၤသူၣ်က့သးပှၢ် အမဲာ်ညါ, ဒီးဃ့ၣ်လီၤကွံာ် အခီၣ်ဖံး လၢအခီၣ်လိၤ, ဒီးထူးပှဲာ် လၢအမဲာ်, ဒီးကစံးဆၢတၢ် ဒီးစံး, ပှၤလၢအတမၤထီၣ်ဘၣ် အဒီပုၢ်ဝဲၢ် အဟံၣ်န့ၣ် ကဘၣ် တၢ်မၤအီၤ ဒ်န့ၣ်သိးလီၤ. 10 ဒီးတၢ်ကကိးအမံၤ လၢအံၣ်စရ့လး အပူၤ လၢပှၤ လၢအဘၣ် တၢ်ဃ့ၣ်လီၤကွံာ် အခီၣ်ဖံးန့ၣ်လီၤ. 11 ဒီးပှၤမ့ၢ်အ့ၣ်လိာ်ဆိးက့လိာ်အသး တဂၤ ဒီးတဂၤဒီး, အဝဲတဂၤ အမါ သုးဘူးအသး ဒ်သိး အကမၤပူၤဖျဲး အဝၤ လၢပှၤ လၢအတီၢ်ဝဲ အစုပူၤ, ဒီးယူာ်ထီၣ် အစု, ဒီးဟံးန့ၢ်အီၤ လၢတၢ်မဲာ်ဆှး အလီၢ်ဒီး, 12 နဘၣ်ဒီၣ်တဲာ်ကွံာ် အစုလီၤ. နမဲာ် တဘၣ်သးလီဘၣ်အီၤဘၣ်. 13 နတဘၣ်အိၣ်ဒီး စီၤပီၢ်သၣ် တမံၤ, ဒီးစီၤပီၢ်သၣ်တမံၤဒၣ်, အဒိၣ် ဒီးအဆံး လၢနထၢၣ်ပူၤဘၣ်. 14 နတဘၣ်အိၣ်ဒီး နီၣ်ဃီၣ်တၢ် တမံၤ, ဒီးနီၣ်ဃီၣ်တၢ် တမံၤဒၣ်, အဒိၣ် ဒီးအဆံး လၢနဟံၣ်ပူၤဘၣ်. 15 နဘၣ်အိၣ်ဒီး စီၤပီၢ်သၣ် အလၢအပှဲၤ, အတီအလိၤ, နဘၣ်အိၣ်ဒီး နီၣ်ဃီၣ်တၢ် အလၢအပှဲၤ, အတီအလိၤ, ဒ်သိး နမုၢ်နံၤ လၢနအိၣ်လၢထံဧိၤကီၢ်ဧိၤ အပူၤ လၢယွၤ နကစၢ် ဟ့ၣ်လီၤနၤတဖၣ်န့ၣ် ကထုးထီထီၣ်အသးလီၤ. 16 အဂ့ၢ်ဒ်အံၤ, ကယဲၢ် ပှၤလၢအမၤ တၢ်န့ၣ်တဖၣ်, ကယဲၢ် ပှၤလၢအမၤ တၢ်တတီဘၣ်န့ၣ်မ့ၢ် တၢ်သးဘၣ်အၢ လၢယွၤ နကစၢ် အမဲာ်ညါလီၤ. 17 လၢသုဟးထီၣ်ကွံာ် လၢအဲၤကူပတူးန့ၣ် ဧမၤလ့း မၤနၤ လၢကျဲပူၤ ဒ်လဲၣ်ဒ်လဲၣ်န့ၣ် သ့ၣ်နီၣ်ထီၣ်က့ၤ တက့ၢ်. 18 သဂၢၢ် နၤ လၢကျဲပူၤ, ဒီးတုၤ နသးလီၤဘှါဒီး, ဒီးတၢ်ဘှံးနသးဒီး, ကျီကွံာ် ပှၤ လၢအဂံၢ်စၢ်ဘါစၢ် လၢနလီၢ်ခံကတၢၢ်, ဒီးတပျံၤဘၣ် ယွၤဘၣ်. 19 ဒီးတၢ်ကမၤအသး ဖဲ ယွၤ နကစၢ် ကဒုးအိၣ်ဘှံးနၤ လၢနဒုၣ်နဒါ အိၣ်ဝးတရံးနၤ လၢထံဧိၤကီၢ်ဧိၤ အပူၤ လၢယွၤ နကစၢ် ဟ့ၣ်လီၤနၤ လၢတၢ်န့ၢ်သါ အဂီၢ် လၢသုကမၤန့ၢ်အီၤ ဒီး, နဘၣ်တြူာ်ကွံာ် တၢ်သ့ၣ်နီၣ်ထီၣ်က့ၤ ဧမၤလ့း လၢမူခိၣ် အဖီလာ်လီၤ. သုတသးပ့ၤနီၣ် တဂ့ၤ.

1 ဒီးတၢ်မၤအသး ဖဲနလဲၤနုာ်ဆူ ကီၢ်ပူၤ လၢယွၤ နကစၢ် ဟ့ၣ်လီၤနၤ လၢတၢ်န့ၢ်သါ အဂီၢ်, ဒီးန့ၢ်ဘၣ် အီၤ, ဒီးအိၣ် ဖဲန့ၣ် ဒီး, 2 နဘၣ်ဟံးန့ၢ် လၢကယဲၢ် ဟီၣ်ခိၣ် အတၤသၣ်ဆိ လၢနဟဲစိာ် လၢနထံဧိၤကီၢ်ဧိၤ လၢယွၤ နကစၢ် ဟ့ၣ်လီၤနၤ, ဒီးပာ် လၢနာ်ပူၤ, ဒီးလဲၤတၢ်ဆူတၢ် အလီၢ် ဖဲ ယွၤ နကစၢ် ကဃုထၢ လၢအကပာ် အမံၤန့ၣ်လီၤ. 3 ဒီးဘၣ်လဲၤဆူ ပှၤလုၢ်တၢ်အဒိၣ် လၢအကအိၣ်လၢမုၢ်နံၤတဖၣ်န့ၣ်, ဒီးစံးဘၣ်အီၤ, လၢမုၢ်မဆါ တနံၤအံၤ ယ အၢၣ်လီၤအီလီၤ လၢယွၤ နကစၢ် လၢယဟဲနုာ်လံဆူ ကီၢ်ပူၤ လၢယွၤဆိၣ်တၢ် ဒီးပပၢ်တဖၣ် လၢအကဟ့ၣ်လီၤ ပှၤ လံ. 4 ဒီးပှၤလုၢ်တၢ်အဒိၣ် ဘၣ်ဟံးန့ၢ် နာ်တဖျၢၣ် လၢနစုပူၤ, ဒီးပာ်လီၤဝဲ လၢယွၤ နကစၢ် အတၢ်လုၢ်လီၢ် အမဲာ်ညါ လီၤ. 5 ဒီးနဘၣ်ကတိၤတၢ် ဒီးစံး လၢယွၤ နကစၢ် အမဲာ်ညါ, ယပၢ်မ့ၢ် ပှၤစူၤရံဖိ လၢအကဟးဂီၤတ့ၢ်, ဒီးလဲၤလီၤဆူ အဲၤကူပတူး အပူၤ, ဒီးအိၣ်ဖဲန့ၣ် စှၤဂၤ, ဒီးကဲထီၣ်ဖဲန့ၣ် လၢပှၤတကလုာ် ဒိၣ်ဝဲ, ဒီးဆူၣ်ဝဲ, ဒီးအိၣ်အါဂၤလီၤ. 6 ဒီးပှၤအဲၤကူပတူးဖိ မၤအၢမၤသီပှၤ, ဒီးပာ် တၢ်မၤကီ လၢပလိၤလီၤ. 7 ဒီးတုၤ ပကိးထီၣ်ဆူ ယွၤပပၢ်တဖၣ် အကစၢ် ဒီး, ယွၤကနၣ် ပကလုၢ်, ဒီးကွၢ်လီၤ ပတၢ်နးတၢ်ဖှီၣ် ဒီးပတၢ်မၤ, ဒီးတၢ်မၤအၢပှၤ, 8 ဒီးယွၤ ဒုးဟးထီၣ်ကွံာ်ပှၤ လၢအဲၤကူပတူး အပူၤ ဒီးအစုဆူၣ်, ဒီးအစုယူာ်ထီၣ်အသး, ဒီးတၢ်ပျံၤအလီၢ်ဖးဒိၣ်, ဒီးတၢ်ပနီၣ်လီၤလး, ဒီးတၢ်လီၤလိၢ်လီၤလး, 9 ဒီးဒုးဟဲနုာ်ပှၤ ဆူအလီၢ်ဖဲအံၤ, ဒီးဟ့ၣ်လီၤ ပှၤလၢကီၢ်တဘ့ၣ်အံၤ, ကီၢ် လၢအယွၤ ဒီးတၢ်နုၢ်ထံ, ဒီး ကနဲစီလီၤ. 10 ဒီးခဲကနံၣ်အံၤ ကွၢ်ကွၢ်, ယွၤဧၢ, ယဟဲစိာ် တၤသၣ် ဘၣ်ဃးဒီး ဟီၣ်ခိၣ် လၢနဟ့ၣ်လီၤလံ ယၤလံ လီၤ. ဒီးနဘၣ်ပာ်လီၤအီၤ လၢယွၤ နကစၢ် အမဲာ်ညါလီၤ. 11 နဘၣ်သးခု လၢကယဲၢ် တၢ်ဂ့ၤ လၢယွၤ နကစၢ် ဟ့ၣ်လီၤနၤ ဒီးနပှၤဟံၣ်ဖိ, နဲဒၣ်, ဒီးပှၤလ့ၤဝံဖိ, ဒီးပှၤတခီဘီမုၢ်ဖိ လၢအအိၣ်ဝဲ လၢသုကျါလီၤ. 12 ဒီးတုၤ နနီၤဖး နတၢ်အါထီၣ် လၢဆံဆဲၣ်ပူတပူၤ လၢနံၣ် သၢနံၣ်တနံၣ်, တၢ်ဆံဆဲၣ်ပူတပူအနံၣ်, ဒီးဟ့ၣ်လီၤတၢ် လၢပှၤလ့ၤဝံဖိ, ပှၤတခီဘီမုၢ်ဖိ, ပှၤဖိၣ်ဃဲ, ဒီးပှၤမုၣ်ကမဲ, ဒ်သိး အကအီၣ်တၢ် လၢနပဲတရီ အပူၤ ဒီးဘျဲးအီၣ် ဝံၤဒီး, 13 နဘၣ်စံး လၢယွၤ နကစၢ် အမဲာ်ညါ, ယဟဲစိာ်လံ တၢ်စီဆှံ လၢယဟံၣ်ပူၤ, ဒီးယဟ့ၣ်လီၤလံ စ့ၢ်ကီး အီၤ လၢပှၤလ့ၤဝံဖိ, ဒီး လၢပှၤတခီဘီမုၢ်ဖိ, ဒီးပှၤဖိၣ်ဃဲ, ဒီးပှၤမုၣ်ကမဲ, ဒ်ကယဲၢ် နတၢ်မၤလိာ် လၢနမၤလိာ်ယၤ အသိးန့ၣ်လံ. ယတလုၣ်သ့ၣ်ခါပတာ်ဘၣ် နတၢ်မၤလိာ်ဘၣ်, ဒီးယ တသးပ့ၤနီၣ်ဘၣ် တၢ်ဘၣ်. 14 ယတအီၣ်ဘၣ် လၢအီၤ လၢယသူၣ်အုးသးအုးဘၣ်, ယတမၤတၢ် လၢအီၤ လၢတၢ်တကဆှီဘၣ် အပူၤ, ဒီးယတဟ့ၣ်လီၤတၢ် လၢအီၤ လၢတၢ်သံ အဃိဘၣ်. ယဒိကနၣ်လံ ယွၤ ယကစၢ် အကလုၢ် အကထါလံ. 15 ကွၢ်လီၤ လၢနအိၣ်နဆိး အလီၢ်စီဆှံ လၢမူခိၣ်, ဒီးဆိၣ်ဂ့ၤဆိၣ်ဝါ နပှၤဂီၢ်မုၢ် အံၣ်စရ့လး, ဒီးထံဧိၤကီၢ်ဧိၤ လၢနဟ့ၣ်လီၤ ပှၤ, ဒ်နဆိၣ်တၢ် ဒီးပပၢ်တဖၣ် အသိး, ကီၢ်တဘ့ၣ် လၢအယွၤ ဒီးတၢ်နုၢ်ထံ ဒီးကနဲစီန့ၣ် တက့ၢ်. 16 တၢ် လၢမုၢ်မဆါ တနံၤအံၤ ယွၤ နကစၢ် မၤလိာ်နၤ ဒ်သိး နကတိၢ်န့ၢ် တၢ်မၤလိာ် ဒီးတၢ်စံၣ်ညီၣ်တဖၣ်အံၤ လီၤ. ဒီးနဘၣ်တိၢ်န့ၢ်, ဒီးမၤအီၤ, လၢနသူၣ်ကံၢ်သးလဲ ဒီး လၢနသး ဒီဖျၢၣ်ညါလီၤ. 17 လၢမုၢ်မဆါ တနံၤအံၤ နအၢၣ်လီၤအီလီၤလံ လၢယွၤ မ့ၢ်နကစၢ်, ဒီး လၢနကပိာ် အကျဲတဖၣ်, ဒီး လၢနကတိၢ်န့ၢ် အတၢ်မၤလိာ်, ဒီးအတၢ်စံၣ်ညီၣ်, ဒီး လၢနကဒိကနၣ် အကလုၢ်လီၤ. 18 ဒီး လၢမုၢ်မဆါ တနံၤအံၤ ယွၤ အၢၣ်လီၤအီလီၤနၤ လၢနမ့ၢ် အပှၤဂီၢ်မုၢ်, အတၢ်လုၢ်ဒိၣ်ပှ့ၤဒိၣ် ဒ်အကတိၤတၢ် ဒီးနၤအသိး, ဒီး လၢနဘၣ်တိၢ်န့ၢ် အတၢ်မၤလိာ် ခဲလၢာ်, 19 ဒီး လၢအကပာ်နၤ လၢပှၤကိးကလုာ်ဒဲး လၢအတ့ဝဲ ခဲလၢာ် အဖီခိၣ်, လၢတၢ်စံးထီၣ်ပတြၢၤ, ဒီး လၢတၢ်အမံၤ, ဒီး လၢတၢ်လၤကပီၤ, ဒ်သိး နကကဲထီၣ် ပှၤစီဆှံ တကလုာ် လၢယွၤ နကစၢ် အဂီၢ်, ဒ်အကတိၤတၢ် အသိးန့ၣ်လီၤ.

1 ဒီးစီၤမိၤၡ့ ဒီးအံၣ်စရ့လး အပှၤသူၣ်က့သးပှၢ် မၤလိာ် ပှၤဂီၢ်မုၢ်, ဒီးစံးဝဲဒၣ်, တၢ်မၤလိာ် လၢယမၤလိာ်သု လၢမုၢ်မဆါ တနံၤအံၤ, တိၢ်န့ၢ် အီၤ ခဲလၢာ် တက့ၢ်. 2 ဒီးတၢ် ကမၤအသး လၢမုၢ်နံၤ လၢသုကခီဂာ် ထံကျိ ယၢ်ဒ့ၣ်ဆူ ကီၢ်ပူၤ လၢယွၤ နကစၢ် ဟ့ၣ်လီၤနၤ, လၢနဘၣ်ပာ်ထီၣ် လၢၢ်ဖးဒိၣ်တဖၣ်, ဒီးဖှူအီၤ ဒီးအီကတ့ၣ်လီၤ. 3 ဒီးတုၤ နခီဂာ် ဝံၤဒီး, နဘၣ်ကွဲး တၢ်သိၣ်တၢ်သီ အတၢ်ကတိၤအံၤ ခဲလၢာ် လၢအလိၤ, ဒ်သိး နကလဲၤနုာ်ဆူ ထံဧိၤကီၢ်ဧိၤ အပူၤ လၢယွၤ နကစၢ် ဟ့ၣ်လီၤနၤ, ကီၢ်တဘ့ၣ် လၢအယွၤဝဲ ဒီးတၢ်နုၢ်ထံ, ဒီးကနဲစီ, ဒ်ယွၤ နပၢ်တဖၣ် အကစၢ် ကတိၤတၢ် ဒီးနၤ အသိးန့ၣ်လီၤ. 4 ဒီးတုၤ သုခီဂာ် ထံကျိ ယၢ်ဒ့ၣ်ဒီး, တၢ်ကမၤအသး လၢသုဘၣ်ပာ်ထီၣ် လၢၢ်တဖၣ် လၢယမၤလိာ်သု လၢမုၢ်မဆါနံၤအံၤ လၢကစၢၢ် ဧ့ၤဘါလး အလိၤ, ဒီးသုဘၣ်ဖှူအီၤ ဒီးအီကတ့ၣ်လီၤ. 5 ဒီးနဘၣ်မၤ တၢ်လုၢ်လီၢ် လၢယွၤ နကစၢ် အဂီၢ်, တၢ်လုၢ်လီၢ် လၢၢ်လီၤ. နတဘၣ်ယူာ်ထီၣ် ထး လၢအလိၤဘၣ်. 6 နဘၣ်မၤ ယွၤ နကစၢ် အတၢ်လုၢ်လီၢ် လၢလၢၢ်ဒီဖျၢၣ်တဖၣ်, ဒီးနဘၣ်လုၢ် တၢ်လုၢ်မ့ၣ်အူ လၢအဖီခိၣ် လၢယွၤ နကစၢ် အဂီၢ်လီၤ. 7 ဒီးနဘၣ်လုၢ် တၢ်မၤဃူမၤဖိးဖဲန့ၣ်, ဒီးသးခု လၢယွၤ နကစၢ် အမဲာ်ညါလီၤ. 8 ဒီးနဘၣ်ကွဲး တၢ်သိၣ်တၢ်သီအံၤ အတၢ်ကတိၤ ခဲလၢာ် ဧ့ၢ်ဖျါ လၢလၢၢ်အဖျၢၣ်တဖၣ်န့ၣ် အလိၤလီၤ. 9 ဒီးစီၤမိၤၡ့ ဒီးပှၤလုၢ်တၢ်အဒိၣ် ပှၤလ့ၤဝံဖိ ကတိၤတၢ် ဒီးအံၣ်စရ့လး ခဲလၢာ်, ဒီးစံးဝဲဒၣ်, ပလီၢ် နသး, ဒီးကနၣ် တက့ၢ်, အံၣ်စရ့လးဧၢ, တၢ် လၢမုၢ်မဆါ တနံၤအံၤ နကဲထီၣ်လံ ယွၤ နကစၢ် အပှၤဂီၢ်မုၢ်လံ. 10 ဒီးနဘၣ် ဒိကနၣ် ယွၤ နကစၢ် အကလုၢ်အကထါ, ဒီး တိၢ်န့ၢ် အတၢ်မၤလိာ်, ဒီးအတၢ်သိၣ်တၢ်သီ လၢယမၤလိာ်နၤ လၢမုၢ်မဆါ တနံၤအံၤလီၤ. 11 ဒီးတၢ် လၢမုၢ်တနံၤန့ၣ် စီၤမိၤၡ့ မၤလိာ် ပှၤဂီၢ်မုၢ်, ဒီးစံးဝဲဒၣ်, 12 တုၤ သုလဲၤခီဂာ် ထံကျိ ယၢ်ဒ့ၣ်ဒီး, ပှၤတဖၣ်အံၤ ကဆၢထၢၣ် လၢကစၢၢ် ကရံးစံၣ် အလိၤ ဒ်သိး အကဆိၣ်ဂ့ၤ ပှၤဂီၢ်မုၢ်, စူၤမ့းအိၣ်, ဒီးလ့ၤဝံ, ဒီးယူဒၤ, ဒီး ယံးစၣ်ကၢ်, ဒီးယိၤသး, ဒီးဘံၣ်ယၤမံၣ်လီၤ. 13 ဒီးပှၤတဖၣ်အံၤ ကဆၢထၢၣ် လၢကစၢၢ် ဧ့ၤဘါလး ဒ်အကဆိၣ်အၢတၢ်, ရူၤဘ့ၣ်, ကးဒီးအၤၡ့ၢ်, ဒီးစဘူလိၣ်, ဒၣ်, ဒီးနးသးလံလီၤ. 14 ဒီးပှၤလ့ၤဝံဖိ ကကတိၤတၢ်, ဒီးစံးဘၣ် ပှၤအံၣ်စရ့လးဖိ လၢအကလုၢ်ဖးဒိၣ်, 15 ပှၤလၢအတ့ တၢ်ဂီၤစိးပျၤအသး, တၢ်ဂီၤသိအသး, တၢ်သးဘၣ်အၢ လၢယွၤ, ပှၤမၤတၢ်ဖိ အစု အတၢ်မၤ, ဒီး ပာ်ဝဲ လၢအလီၢ်ခူသူၣ်တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ် ခဲလၢာ် ကစံးဆၢတၢ် ဒီးစံး, အၤမ့ၣ်. 16 ပှၤလၢအမၤ အမိၢ်အပၢ် တရီတပါ တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 17 ပှၤလၢအသုး ပှၤလၢအဃၢၤ အဟီၣ်ခိၣ် အပနီၣ် အလီၢ်တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 18 ပှၤလၢအမၢ ပှၤမဲာ်ဘျီၣ် ဟးဖျိး ကျဲတဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 19 ပှၤလၢအဘိးကမၣ် ပှၤတခီဘီမုၢ်ဖိ, ပှၤဖိၣ်ဃဲ, ပှၤမုၣ်ကမဲ အတၢ်စံၣ်ညီၣ် တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 20 ပှၤလၢအမံဃုာ် ဒီးအပၢ်အမါ တဂၤန့ၣ်, မ်အဘၣ် တၢ်ဆိၣ်အၢ တက့ၢ်. အဂ့ၢ်ဒ်အံၤ, သလဲထီၣ် အပၢ် အဆ့ခီၣ်ထံးလီၤ. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 21 ပှၤလၢအမံဃုာ် ဒီးဆၣ်ဖိကီၢ်ဖိ တမံၤမံၤ တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 22 ပှၤလၢအမံဃုာ် ဒီးအဒီပုၢ်ဝဲၢ်မုၣ်တဂၤ, အပၢ်ဖိမုၣ် မ့ၢ်ဂ့ၤ, အမိၢ်ဖိမုၣ် မ့ၢ်ဂ့ၤ, မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်ခဲလၢာ် ကစံး, အၤမ့ၣ်. 23 ပှၤလၢအမံဃုာ် ဒီးအမံၤပှၢ်ပိာ်မုၣ်တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 24 ပှၤလၢအကျီခူသူၣ် ပှၤ လၢအဃၢၤတဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 25 ပှၤလၢအဟံးန့ၢ် အဘူးအလဲ ဒ်သိး အကမၤသံ ပှၤ လၢအတၢ်ဒဲးဘး တအိၣ်ဘၣ် တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်. 26 ပှၤလၢအတဒုးအိၣ်ဂၢၢ်ဆိးကျၢၤဘၣ် တၢ်သိၣ်တၢ်သီအံၤ အတၢ်ကတိၤ ဒ်သိး အကမၤအီၤ တဂၤန့ၣ် မ်အဘၣ် တၢ်ဆိၣ်အၢ တက့ၢ်. ဒီးပှၤဂီၢ်မုၢ်ခဲလၢာ် ကစံး, အၤမ့ၣ်.

1 ဒီးတၢ်ကမၤအသး လၢနမ့ၢ်ဒိကနၣ် ယွၤ နကစၢ် အကလုၢ် သပှၢ်တၢၢ် ဒ်သိးနကတိၢ်န့ၢ်, ဒ်သိး နကမၤ အတၢ်မၤလိာ် ခဲလၢာ် လၢယမၤလိာ်နၤ လၢမုၢ်မဆါ တနံၤအံၤ ဒီး, ယွၤ နကစၢ် ကပာ်ထီၣ်ထီနၤ လၢပှၤကိးကလုာ်ဒဲး လၢဟီၣ်ခိၣ်ချၢ အဖီခိၣ်လီၤ. 2 ဒီးနမ့ၢ်ဒိကနၣ် ယွၤ နကစၢ် အကလုၢ် အကထါဒီး, ကယဲၢ် တၢ်ဆိၣ်ဂ့ၤအံၤ ကဘၣ်နၤ, ဒီးချုးန့ၢ်နၤလီၤ. 3 နကဘၣ် တၢ်ဆိၣ်ဂ့ၤ လၢဝ့ၢ်ပူၤ, ဒီးနကဘၣ် တၢ်ဆိၣ်ဂ့ၤနၤ လၢပှၢ်လၢ်ကျါလီၤ. 4 တၢ်ဆိၣ်ဂ့ၤ ကဘၣ် နဒၢလီၢ် အတၤသၣ်, ဒီးနဟီၣ်ခိၣ် အတၤသၣ်, ဒီးနဆၣ်ဖိကီၢ်ဖိ အဒၢ အတၤသၣ်, ဒီးနဂီၤဘုၣ်ဂီၤဖံး, ဒီးနသိနမဲာ်တဲးလဲး အတၢ်အါထီၣ်လီၤ. 5 တၢ်ဆိၣ်ဂ့ၤ ကဘၣ် နဃ့ၢ်ဧိၤကုဧိၤ, ဒီးနမၤကိၣ် အကျိးလီၤ. 6 တုၤ နဟဲနုာ်ဒီး, နကဘၣ် တၢ်ဆိၣ်ဂ့ၤ, ဒီးတုၤ နဟးထီၣ် ဒီးနကဘၣ် တၢ်ဆိၣ်ဂ့ၤလီၤ. 7 နဒုၣ်နဒါ လၢအဂဲၤဆၢထၢၣ်ထီဒါနၤတဖၣ်န့ၣ် ယွၤ ကဒုးကျီကွံာ်အီၤ လၢနမဲာ်ညါလီၤ. ကဟဲထီၣ်ထီဒါနၤ လၢကျဲတဘိ, ဒီးကဃ့ၢ်ထီၣ်ကွံာ် လၢနမဲာ်ညါ လၢကျဲ နွံဘိလီၤ. 8 ယွၤ ကမၤလိာ် တၢ်ဆိၣ်ဂ့ၤ လၢနသိၣ်ဧိၤဖီဧိၤ အပူၤ, ဒီး လၢကယဲၢ် တၢ် လၢနပာ်နစု လၢအလိၤ, ဒီးကဆိၣ်ဂ့ၤ နၤ လၢထံဧိၤကီၢ်ဧိၤ အပူၤ လၢယွၤ နကစၢ် ဟ့ၣ်လီၤနၤလီၤ. 9 နမ့ၢ် တိၢ်န့ၢ် ယွၤ နကစၢ် အတၢ်မၤလိာ်, ဒီးပိာ် အကျဲတဖၣ် ဒီး, ယွၤကဒုးအိၣ်ဂၢၢ်ဆိးကျၢၤနၤ လၢပှၤစီဆှံ တကလုာ်, လၢအဂီၢ်ဒၣ်ဝဲ, ဒ်အဆိၣ်တၢ် ဒီးနၤ အသိးန့ၣ်လီၤ. 10 ဒီးပှၤကိးကလုာ်ဒဲး ကထံၣ် လၢနဘၣ်တၢ်ကိးနၤ လၢယွၤအမံၤ, ဒီးကပျံၤနၤလီၤ. 11 ဒီးယွၤကမၤအါထီၣ်နၤ လၢတၢ်ဂ့ၤ, လၢနဒၢလီၢ် အတၤသၣ်, လၢနဆၣ်ဖိကီၢ်ဖိ အတၤသၣ်, ဒီး လၢနဟီၣ်ခိၣ် အတၤသၣ် လၢထံဧိၤကီၢ်ဧိၤ အပူၤ လၢယွၤဆိၣ်တၢ် ဒီးနပၢ်တဖၣ် လၢအကဟ့ၣ်လီၤနၤလီၤ. 12 ယွၤကအိးထီၣ် အတၢ်ပာ်ဖှိၣ် အဂ့ၤ အလီၢ်, မူခိၣ် လၢနဂီၢ်, ဒ်သိး အကဟ့ၣ်လီၤ နကီၢ် လၢတၢ်စူၤ လၢအဆၢ အကတီၢ်ဒၣ်ဝဲ, ဒီးဒ်သိး အကဆိၣ်ဂ့ၤ ကယဲၢ် နမၤတၢ် လၢနစုခဲလၢာ်လီၤ. ဒီးနကဒုးလိၢ်တၢ် လၢပှၤအါကလုာ်, ဒီးနတလိၢ်ဘၣ်တၢ်ဘၣ်. 13 နမ့ၢ်ဒိကနၣ် ယွၤ နကစၢ် အတၢ်မၤလိာ် လၢယမၤလိာ် နၤ လၢမုၢ်မဆါ တနံၤအံၤ, လၢနကတိၢ်န့ၢ် ဒီးမၤအီၤ ဒီး, ယွၤကပာ်နၤ လၢတၢ်အခိၣ်, ဒီးတမ့ၢ်ဘၣ် တၢ်အမဲၢ်ဘၣ်, ဒီးနကအိၣ် ထဲပှၤအဖီခိၣ်, ဒီးနတအိၣ်ဘၣ်ဘၣ် လၢအဖီလာ်ဘၣ်. 14 ဒီးနတဘၣ်ဃၣ်ကွံာ် နသး လၢတၢ်ကတိၤ လၢယမၤလိာ်နၤ လၢမုၢ်မဆါ တနံၤအံၤ နီတထံၣ်ဘၣ်, ဆူနစုထွဲ မ့ၢ်ဂ့ၤ, ဆူနစုစ့ၣ် မ့ၢ်ဂ့ၤ, ဒ်သိး နကပိာ် ကစၢ်အဂၤတဖၣ် အခံ, ဒီးမၤ အတၢ်ဘၣ်. 15 ဒီးတၢ်ကမၤအသး လၢနမ့ၢ်တဒိကနၣ်ဘၣ် ယွၤ နကစၢ် အကလုၢ် အကထါ ဒ်သိးနကတိၢ်န့ၢ်, ဒ်သိး နကမၤ အတၢ်မၤလိာ်, ဒီးအတၢ်သိၣ်တၢ်သီ ခဲလၢာ် လၢယမၤလိာ်နၤ လၢမုၢ်မဆါ တနံၤအံၤ ဘၣ်ဒီး, ကယဲၢ် တၢ်ဆိၣ်အၢတဖၣ်အံၤ ကဘၣ်နၤ, ဒီးချုးန့ၢ်နၤလီၤ. 16 နကဘၣ် တၢ်ဆိၣ်အၢနၤ လၢဝ့ၢ်ပူၤ, ဒီးနကဘၣ် တၢ်ဆိၣ်အၢနၤ လၢပှၢ်လၢ်ကျါလီၤ. 17 တၢ်ဆိၣ်အၢ ကဘၣ် နဃ့ၢ်ဧိၤကုဧိၤ ဒီး နမၤကိၣ်အကျိး လီၤ. 18 တၢ်ဆိၣ်အၢ ကဘၣ် နဒၢလီၢ် အတၤသၣ်, ဒီးနဟီၣ်ခိၣ် အတၤသၣ်, ဒီးနဂီၤဘုၣ်ဂီၤဖံး ဒီးနသိနမဲာ်တဲးလဲး အတၢ်အါထီၣ်လီၤ. 19 တုၤ နဟဲနုာ်ဒီး, နကဘၣ် တၢ်ဆိၣ်အၢ, ဒီးတုၤ နဟးထီၣ်ဒီး, နကဘၣ် တၢ်ဆိၣ်အၢလီၤ. 20 ကယဲၢ် တၢ် လၢနပာ်နစု လၢအလိၤ ဒ်သိး နကမၤတၢ် ခဲလၢာ် အပူၤန့ၣ် ယွၤ ကမၢလီၤ တၢ်ဆိၣ်အၢ, ဒီးတၢ်ကိၢ်တၢ်ဂီၤ, ဒီးတၢ်နးတၢ်ဖှီၣ် ဆူနအိၣ် တုၤနကတုၤ လၢတၢ်ဟးဂီၤ, ဒီးတုၤ နကတုၤ လၢတၢ်ဟးဂူာ်ဟးဂီၤ ချ့သဒံး လၢနမၤ တၢ်အၢ, လၢနလဲၤသဒၣ်ယၤ အဃိန့ၣ်လီၤ. 21 ယွၤကဒုးစဲဘူးနၤ ဒီး တၢ်သံသတြိာ် တုၤအမၤလၢာ် နၤ လၢထံဧိၤကီၢ်ဧိၤ အပူၤ ဖဲနလဲၤနုာ် ဒ်သိး နကမၤန့ၢ်အီၤ လီၤ. 22 ဒီးယွၤ ကကျီကွံာ်နၤ လၢတၢ်ဃဲၤထီၣ်ကွံာ်, ဒီး တၢ်ညၣ်ဂိၢ်ကိၢ်, ဒီး လၢတၢ်ညၣ်ဂီၢ်ကွၤ, ဒီး လၢတၢ်ကိၢ်တံၢ်သး, ဒီး လၢဟီၣ်ခိၣ်ဃ့, ဒီး လၢဘုစဲၤသိၣ်, ဒီး လၢဘုဘၣ်တၢ်ဆါ, ဒီးကလူၤနၤ တုၤ နတုၤ လၢတၢ်ဟးဂူာ်ဟးဂီၤလီၤ. 23 ဒီးမူခိၣ် လၢနခိၣ် အဖီခိၣ် ကကဲထီၣ် တိၢ်, ဒီးဟီၣ်ခိၣ် လၢအအိၣ်လၢနဖီလာ် ကကဲထီၣ် ထးလီၤ. 24 ဒီးယွၤကပာ် နကီၢ် အတၢ်စူၤ လၢတၢ်ကမှံၤ, ဒီးဟီၣ်ခိၣ် အကမူၣ်လီၤ. ကဟဲလီၤဝဲ လၢမူခိၣ် တုၤ နတုၤလၢတၢ်ဟးဂူာ်ဟးဂီၤလီၤ. 25 ယွၤကဒုးကျီကွံာ်နၤ လၢနဒုၣ်နဒါ အမဲာ်ညါလီၤ. န ကလဲၤထီၣ်ဆူ အအိၣ်လၢကျဲတဘိ, ဒီးနကဃ့ၢ်ကွံာ် လၢကျဲ နွံဘိ လၢအမဲာ်ညါလီၤ. ဒီးနကဘၣ် တၢ်မၤအၢ နၤ လၢကယဲၢ် ဘီမုၢ်အပူၤ လၢဟီၣ်ခိၣ်ချၢ ခဲလၢာ်လီၤ. 26 ဒီးနစိၣ် ကကဲထီၣ် တၢ်အီၣ် လၢကယဲၢ် ထိၣ်ဧိၤလံၣ်ဧိၤ လၢမူကပိာ်လိၤ ခဲလၢာ် အဂီၢ်, ဒီး လၢဆၣ်ဖိကီၢ်ဖိ လၢဟီၣ်ခိၣ်ချၢ အဂီၢ်, ဒီးပှၤတဃါဃ့ၢ်ကွံာ်ဘၣ်အီၤဘၣ်. 27 ဒီးယွၤ ကတီၢ်နၤ လၢအဲၤကူပတူး အဝ့, ဒီး လၢတၢ်အ့ၣ်ကီၢ်ဆါ, ဒီး လၢတၢ်လိၤသးအၢ, ဒီး လၢတၢ် လၢနဘျါ တသ့ဘၣ်န့ၣ်လီၤ. 28 ဒီးယွၤ ကတီၢ်နၤ လၢတၢ်လိၤသးပျုၢ်, ဒီး လၢတၢ်မဲာ်ဘျီၣ်, ဒီး လၢသး ကမၢကမၣ်လီၤ. 29 ဒီးနကကလၢၢ်တၢ် လၢမုၢ်ထူၣ်, ဒ်ပှၤမဲာ်ဘျီၣ် ကလၢၢ်တၢ် လၢတၢ်ခံးကျါ အသိးန့ၣ်, ဒီးနတဘီၣ်တညီ လၢနကျဲတဖၣ် အပူၤဘၣ်, ဒီးနကဘၣ်ထဲ တၢ်မၤကိၢ်မၤဂီၤ, ဒီးတၢ်ဂုာ်န့ၢ် နတၢ် ကိးမုၢ်နံၤမုၢ်နၤဒဲး, ဒီးတၢ်အုၣ်က့ၤခီၣ်က့ၤ တၢ်တအိၣ်ဘၣ်. 30 နကအဲၣ်တီ နမါ, ဒီးပှၤဂၤ ကမံဃုာ် ဒီးအီၤလီၤ. နကသူၣ်ဟံၣ်, ဒီးနတအိၣ်တဆိး လၢအပူၤဘၣ်. နကသူၣ် စပံးမုၢ်အလီၢ်, ဒီးနတထၢဖှိၣ်ဘၣ် အစပံးသၣ်ဘၣ်. 31 နဂီၤဖံး ကဘၣ် တၢ်မၤသံအီၤ လၢနမဲာ်ညါ, ဒီးနတအီၣ်ဘၣ်တၢ် လၢအီၤဘၣ်, နကသ့ၣ်ယီၤ ကဘၣ် တၢ်ဟံးန့ၢ်ဆူၣ်အီၤ လၢနမဲာ်ညါ, ဒီးတၢ်တဟ့ၣ်က့ၤအီၤ လၢနၤဘၣ်. နသိနမဲာ်တဲးလဲး ကဘၣ် တၢ်ဟ့ၣ်လီၤအီၤ လၢနဒုၣ်နဒါ, ဒီးတၢ်အုၣ်က့ၤခီၣ်က့ၤ တအိၣ်ဘၣ် လၢနဂီၢ်ဘၣ်. 32 နဖိခွါ ဒီးနဖိမုၣ်တဖၣ်န့ၣ် ကဘၣ် တၢ်ဟ့ၣ်လီၤအီၤ လၢပှၤကလုာ်အဂၤ, ဒီးနမဲာ် ကထံၣ်, ဒီးကလၢာ်ဝဲ လၢအဃိ သ့တနံၤကျၢၤ, ဒီးတၢ်အစိအကမီၤ တအိၣ်ဘၣ် လၢနစုပူၤဘၣ်. 33 ဒီးနကီၢ် အတၤသၣ်, ဒီးနမၤတၢ်ခဲလၢာ်န့ၣ် ပှၤလၢနတသ့ၣ်ညါဘၣ်အီၤ တကလုာ် ကအီၣ်ကွံာ်အီၤ, ဒီးန ကဘၣ်ထဲ တၢ်မၤကိၢ်မၤဂီၤ, ဒီးတၢ်မၤနးမၤဖှီၣ်နၤ ကိးမုၢ်နံၤမုၢ်နၤဒဲးလီၤ. 34 ဒီးနကပျုၢ်ထီၣ် လၢတၢ်အိၣ်ဖျါ လၢနမဲာ် လၢနကထံၣ်ဘၣ်တၢ် အဃိလီၤ. 35 ဒီးယွၤ ကတီၢ် နခီၣ်လ့ၢ်ခိၣ် ဒီးနခီၣ်, လၢတၢ်ဝ့အၢ လၢအဘျါ တသ့ဘၣ်, ဒီးကကဲထီၣ် နပူၤလီၢ် လၢနခီၣ်ညါသး တုၤထီၣ် လၢနခိၣ်ဒးလီၤ. 36 ယွၤကဟဲစိာ်နၤ ဒီးနစီၤပၤ လၢနကပာ် လၢနဖီခိၣ်ဆူ ပှၤတကလုာ် လၢနဲဒၣ်, ဒီးနပၢ်တဖၣ် တသ့ၣ်ညါဘၣ် အီၤဘၣ်. ဒီးဖဲန့ၣ် နကမၤ ကစၢ်အဂၤတဖၣ်, သ့ၣ်ဧိၤဝၣ်ဧိၤ ဒီး လၢၢ်ဧိၤလ့ဧိၤ အတၢ်လီၤ. 37 ဒီးနကကဲထီၣ် တၢ်ကမၢကမၣ် အလီၢ်, ဒီးတၢ်ကတိၤဒိအလီၢ်, ဒီးတၢ်ကတိၤဆါအလီၢ် လၢပှၤကိးကလုာ်ဒဲး အကျါ, ဖဲဒၣ် ယွၤကဆှၢနၤလီၤ. 38 နကလဲၤစိာ်ထီၣ် တၢ်ချံ လၢအအါဆူ နစံာ်ပူၤ, ဒီးနကထၢဖှိၣ်တၢ် လၢအစှၤလီၤ. အဂ့ၢ်ဒ်အံၤ, ဒွဲၣ်ဧိၤတြၤဧိၤ ကအီၣ်ကွံာ်အီၤလီၤ. 39 နကသူၣ် စပံးမုၢ် အလီၢ်တဖၣ်, ဒီးကတဲာ်ကတီၤအီၤ, ဒီးနတအီဘၣ် အစပံးထံ, ဒီးနတထၢဖှိၣ်ဘၣ်တၢ်ဘၣ်. အဂ့ၢ်ဒ်အံၤ, တၢ်ဖိဃၢ် ကအီၣ်ကွံာ်အီၤလီၤ. 40 နကအိၣ်ဒီး သ့ၣ်စၤယံး လၢနကီၢ်အဃၢၤ ခဲလၢာ်, ဒီး နတဖှူဘၣ်တၢ် ဒီးအသိဘၣ်. အဂ့ၢ်ဒ်အံၤ, နသ့ၣ်စၤယံး အသၣ် ကလီၤဘီလီၤ. 41 နကထီၣ်ဖိ, ဖိခွါ ဒီးဖိမုၣ်တဖၣ်, ဒီးနတမုာ်လၤဘၣ် ဒီးအီၤဘၣ်, အဂ့ၢ်ဒ်အံၤ, တၢ်ကဖီၣ်န့ၢ် မၢကဲကုၢ်အီၤလီၤ. 42 ကယဲၢ် နသ့ၣ်ဧိၤဝၣ်ဧိၤ, ဒီးတၤသူၣ်တၤသၣ် လၢနကီၢ်ပူၤ ခဲလၢာ်န့ၣ် ဒွဲၣ်ဧိၤတြၤဧိၤ ကအီၣ်ကွံာ်လီၤ. 43 ပှၤတခီဘီမုၢ်ဖိ လၢအအိၣ်လၢနကျါန့ၣ် ကထီၣ်ဝဲဆူ နဖီခိၣ် ထီထီကလဲာ်, ဒီးနကလီၤ ပၢၢ်လၢတၢ်အဖီလာ်လီၤ. 44 ကဒုးလိၢ်တၢ် လၢနၤ, ဒီးနတဒုးလိၢ်ဘၣ် လၢအီၤဘၣ်. အဝဲဒၣ် ကကဲထီၣ် တၢ်အခိၣ်, ဒီးနကကဲထီၣ် တၢ်အမဲၢ်လီၤ. 45 ဒီးတၢ်ဆိၣ်အၢ ခဲလၢာ်န့ၣ် ကဘၣ်နၤ, ဒီးကလူၤနၤ, ဒီးချုးန့ၢ်နၤ တုၤ နတုၤ လၢတၢ်ဟးဂူာ်ဟးဂီၤလီၤ. အဂ့ၢ်ဒ်အံၤ, နတဒိကနၣ်ဘၣ်ယွၤ နကစၢ် အကလုၢ်အကထါ ဒ်သိး နကတိၢ်န့ၢ် အတၢ်မၤလိာ်, ဒီးအတၢ်သိၣ်တၢ်သီ လၢအမၤလိာ်နၤဘၣ်လီၤ. 46 ဒီးကဘၣ်နၤ လၢတၢ်အပနီၣ်လီၤလး အဂီၢ်, ဒီး လၢတၢ်လီၤလိၢ်လီၤလး အဂီၢ်လီၤ, ဒီးကဘၣ် နချံနသၣ် လီၤစိၤလီၤထီလီၤ. 47 အဂ့ၢ်ဒ်အံၤ, နတမၤဘၣ် ယွၤ နကစၢ် အတၢ် ဒီးနသူၣ်ဖှံသးညီ, ဒီးနသူၣ်ခုသးခု လၢတၢ်ခဲလၢာ် အါထီၣ် အဃိဘၣ်လီၤ. 48 မၤသးဒ်န့ၣ်ဒီး နကမၤ နဒုၣ်နဒါ လၢယွၤကမၢလီၤထီဒါနၤတဖၣ် အတၢ် လၢတၢ်သၣ်ဝံၤနသး, ဒီး လၢတၢ်သူ နသး လၢထံ, ဒီး လၢတၢ်အိၣ်ဘ့ၣ်ဆ့, ဒီး လၢတၢ်ကိးမံၤဒဲး တအါဘၣ်, ဒီးကပာ်နီၣ်ယိးဘိ လၢထး လၢနကိာ် အဖီခိၣ် တုၤအမၤဟးဂူာ်ဟးဂီၤနၤလီၤ. 49 ယွၤ ကဟဲစိာ် ပှၤတကလုာ်ထီဒါနၤ လၢအယံၤ, လၢဟီၣ်ခိၣ် အကတၢၢ်, ဒ်လံာ်ကြီကြၣ် ယူၤဝဲ အသိးန့ၣ်, ပှၤတကလုာ် လၢနနၢ် တပၢၢ်ဘၣ် အကျိာ်ဘၣ်. 50 ပှၤတကလုာ် လၢအမဲာ်ဒူသဃဲး, လၢအတကွၢ်မဲာ် ပှၤသူၣ်က့သးပှၢ်, ဒီးတဟ့ၣ်လီၤ အဘျုးအဖှိၣ် လၢပှၤသးစၢ်ဘၣ်. 51 ဒီးကအီၣ် နဆၣ်ဖိကီၢ်ဖိ အဒၢ အတၤသၣ်, ဒီးနဟီၣ်ခိၣ် အတၤသၣ် တုၤနတုၤ လၢတၢ်ဟးဂူာ်ဟးဂီၤလီၤ. ဒီး ဘုဧိၤဟုဧိၤမ့ၢ်ဂ့ၤ, စပံးထံမ့ၢ်ဂ့ၤ, သိမ့ၢ်ဂ့ၤ, နဂီၤဘုၣ်ဂီၤဖံး ဒီးနသိနမဲာ်တဲးလဲး အတၢ်အါထီၣ် မ့ၢ်ဂ့ၤ တပာ်လီၤတဲာ်ဘၣ် လၢနဂီၢ် တုၤအမၤဟးဂူာ်ဟးဂီၤနၤလီၤ. 52 ဒီးကကဝီၤဃာ်နၤ လၢနပဲတရီ ခဲလၢာ် အပူၤ တုၤ နခိၣ်ဒူထီ လီၤပှီၢ် လၢနတန့ၤနသး လၢအီၤ လၢနထံဧိၤကီၢ်ဧိၤ ဒီဘ့ၣ်ညါ အပူၤလီၤ. ဒီးကမၤတံာ်နၤ လၢနပဲတရီ ခဲလၢာ် အပူၤ လၢထံဧိၤကီၢ်ဧိၤ ဒီဘ့ၣ်ညါ အပူၤ လၢယွၤ နကစၢ် ဟ့ၣ်လီၤနၤလီၤ. 53 ဒီး လၢတၢ်ကဝီၤဃာ်, ဒီး လၢတၢ်ကတံာ် အပူၤ လၢနဒုၣ်နဒါတဖၣ် ကမၤနးမၤဖှီၣ်နၤ လၢအီၤန့ၣ် နကအီၣ်ဘၣ် နဒၢလီၢ် အတၤသၣ်, နဖိခွါ, ဒီးနဖိမုၣ် အညၣ် လၢယွၤ နကစၢ် ဟ့ၣ်လီၤနၤလီၤ. 54 ပှၤပိာ်ခွါ လၢအစၢ် လၢသုကျါ, ပှၤလၢအမုာ်လၤတၢ် ဂ့ၤဂ့ၤကလဲာ် တဂၤန့ၣ် အမဲာ် ကကွၢ်အၢ အဒီပုၢ်ဝဲၢ်, ဒီးအမါ လၢအသးနါပှၢ် အပူၤ, ဒီးအဖိ အိၣ်လီၤတဲာ်တဖၣ် လၢအကပာ်လီၤတဲာ်ဝဲလီၤ. 55 မၤသးဒ်န့ၣ်ဒီး တဟ့ၣ်လီၤ ဘၣ်အီၤ လၢအဖိအညၣ် လၢအကအီၣ်ဝဲ နီတဂၤဘၣ်. အဂ့ၢ်ဒ်အံၤ, တၢ်တအိၣ်လီၤတဲာ်ဘၣ် လၢအဂီၢ်, လၢတၢ်ကဝီၤဃာ် အပူၤ, ဒီး လၢတၢ်ကတံာ် အပူၤ လၢနဒုၣ်နဒါ ကမၤနးမၤဖှီၣ်နၤ လၢအီၤ လၢနပဲတရီ ခဲလၢာ် အပူၤလီၤ. 56 ပှၤပိာ်မုၣ် လၢအစၢ်, လၢအမုာ်လၤတၢ် လၢသုကျါ, လၢအပာ်လီၤ အခီၣ်ညါသး လၢဟီၣ်ခိၣ် အဖီခိၣ် တဘူၣ်ဘၣ် လၢအမုာ်လၤတၢ် ဒီးအစၢ်အဃိ တဂၤန့ၣ် အမဲာ် ကကွၢ်အၢဆူ အဝၤ လၢအသးနါပှၢ် အပူၤ, ဒီးအဖိခွါ, ဒီးအဖိမုၣ်, 57 ဒီးအဟံၣ်လီၢ် လၢအဟဲလီၤ လၢအခီၣ်ကဆူး, ဒီးအဖိ လၢအကဆံးစၢ်အီၤလီၤ. အဂ့ၢ်ဒ်အံၤ, ကအီၣ်အီၤခူသူၣ် လၢတၢ်ခဲလၢာ် တအါဘၣ် အဃိ လၢတၢ်ကဝီၤဃာ်, ဒီး လၢတၢ်ကတံာ် အပူၤ လၢနဒုၣ်နဒါ ကမၤနးမၤဖှီၣ်နၤ လၢအီၤ လၢနပဲတရီ အပူၤလီၤ. 58 နမ့ၢ်တပလီၢ်ဘၣ်နသး ဒ်သိး နကမၤ ကယဲၢ် တၢ်သိၣ်တၢ်သီအံၤ အတၢ်ကတိၤ လၢအကွဲးအသး လၢလံာ်တဘ့ၣ်အံၤ အပူၤ, ဒ်သိးနကပျံၤ တၢ်အမံၤ, အိၣ်ဒီး အလၤကပီၤ ဒီးတၢ်ပျံၤအလီၢ်, ယွၤ နကစၢ်န့ၣ်ဘၣ်ဒီး, 59 ယွၤ ကမၤ နတၢ်သံ သတြိာ်လီၤလးဝဲ, ဒီးနချံနသၣ် အတၢ်သံ သတြိာ်ဒိၣ်ဝဲ, ဒီးအိၣ်ဝဲ ဃဲးဃဲး ဒီးတၢ်ဆါ အအၢအသီတဖၣ်, ဒီးအိၣ်ဝဲ ဃဲးဃဲးလီၤ. 60 ဒီးကဒုးဘၣ်နၤ လၢအဲၤကူပတူး အတၢ်ဆူးတၢ်ဆါ လၢနပျံၤအီၤ ကိးကလုာ်ဒဲး, ဒီးကစဲဘူး ဒီးနၤလီၤ. 61 ဒီးကယဲၢ် တၢ်ဆါ, ဒီး ကယဲၢ် တၢ်သံသတြိာ် လၢအတကွဲးဘၣ်အသး လၢလံာ်တၢ်သိၣ်တၢ်သီအံၤ အပူၤ ခဲလၢာ်န့ၣ် ယွၤ ကဒုးဘၣ်နၤ လၢအီၤ တုၤ နတုၤ လၢတၢ်ဟးဂူာ်ဟးဂီၤလီၤ. 62 ဒီးသုမ့ၢ်အါတ့ၢ် ဒ်မူခိၣ် အဆၣ်ဧိၤဖီဧိၤ အသိး ဘၣ်ဆၣ်ဒီး, သုကအိၣ်လီၤတဲာ် စှၤဂၤလီၤ. အဂ့ၢ်ဒ်အံၤ, နတဒိကနၣ်ဘၣ် ယွၤ နကစၢ် အကလုၢ်အကထါဘၣ်လီၤ. 63 ဒီးဒ်ယွၤသးခု လၢသုဖီခိၣ် ဒ်သိး အကမၤဂ့ၤသု, ဒီးမၤအါထီၣ်သု အသိးန့ၣ်, တၢ်ကမၤအသး လၢယွၤအသး ကခု လၢသုဖီခိၣ် ဒ်သိး အကမၤဟးဂီၤသု, ဒီးမၤလၢာ်ကွံာ်သု ဒ်န့ၣ်သိးလီၤ. ဒီးတၢ်ကထဲးကွံာ်သု လၢကီၢ်ပူၤ ဖဲနလဲၤမၤန့ၢ်အီၤလီၤ. 64 ဒီးယွၤကမၤလီၤပြံလီၤပြါနၤ လၢပှၤကိးကလုာ်ဒဲး အကျါ လၢဟီၣ်ခိၣ် အကတၢၢ်အံၤ ပၢၢ်လၢဟီၣ်ခိၣ် အကတၢၢ်န့ၣ်, ဒီးဖဲန့ၣ် နကမၤ ကစၢ်အဂၤတဖၣ် အတၢ်, လၢနဲဒၣ် ဒီးနပၢ်တဖၣ် တသ့ၣ်ညါဘၣ်အီၤ, သ့ၣ်ဧိၤဝၣ်ဧိၤ, ဒီး လၢၢ်ဧိၤလ့ဧိၤလီၤ. 65 လၢပှၤကလုာ်တဖၣ် အကျါန့ၣ် နတအိၣ်ဘှံးဘၣ်, ဒီးနခီၣ်ညါသး အအိၣ်ဘှံးအလီၢ် တအိၣ်ဘၣ်, ဒီးယွၤ ကဟ့ၣ်လီၤနၤ ဖဲန့ၣ် လၢတၢ်အသးကနိး, ဒီးတၢ်အမဲာ်ခံး, ဒီးတၢ်အသးလီၤဘှါလီၤ. 66 ဒီးနသးသမူ ကလီၤစဲၤ လၢနမဲာ်ညါ, ဒီးနကပျံၤတၢ်သ့သ့တနံၤ သီသီတနၤ, ဒီးနသး တအိၣ်ဂၢၢ်ဆိးကျၢၤဘၣ်. 67 လၢမုၢ်ဂီၤန့ၣ် နကစံး, မ့ၢ်မတၤ ကဟ့ၣ်လီၤယၤ လၢမုၢ်ဟါ တဂၤလဲၣ်န့ၣ်, ဒီး လၢမုၢ်ဟါန့ၣ် နကစံး မ့ၢ်မတၤ ကဟ့ၣ်လီၤယၤ လၢမုၢ်ဂီၤ တဂၤလဲၣ်န့ၣ်, လၢနသူၣ်ပျံၤသးပျံၤ လၢနပျံၤတၢ် အဃိ, ဒီး လၢတၢ်အိၣ်ဖျါ လၢနမဲာ် ထံၣ်ဘၣ်အီၤအဃိန့ၣ်လီၤ. 68 ဒီးယွၤ ကဒုးလဲၤကဒီးနၤဆူ အဲၤကူပတူး လၢကဘီပူၤ, လၢကျဲ လၢယစံးနၤ, နတထံၣ်လၢၤဘၣ်အီၤန့ၣ်ဘၣ်, ဒီးသုကဘၣ် တၢ်ဆါကွံာ်သုဆူ သုဒုၣ်သုဒါ လၢကုၢ်ပိာ်မုၣ်, ဒီးကုၢ်ပိာ်ခွါ အဂီၢ်, ဒီးပှၤပှ့ၤတၢ်တအိၣ်ဘၣ်.

1 တၢ်တဖၣ်န့ၣ်မ့ၢ် တၢ်အၢၣ်လီၤအီလီၤ အတၢ်ကတိၤ လၢယွၤမၤလိာ် စီၤမိၤၡ့, လၢအကမၤ ဒီးပှၤအံၣ်စရ့လးဖိ, လၢကီၢ်မိၤအး အပူၤ, လၢတၢ်အၢၣ်လီၤအီလီၤ လၢအမၤ ဒီးအီၤ လၢဃိၤရ့း အလိၤ အဖီခိၣ်န့ၣ်လီၤ. 2 ဒီးစီၤမိၤၡ့ ကိးထီၣ်ဆူ အံၣ်စရ့လး ခဲလၢာ် ဒီးစံးဘၣ် အီၤ, သုထံၣ်ဘၣ်လံ ကယဲၢ် တၢ် လၢယွၤမၤဝဲ လၢသုမဲာ်ညါ လၢကီၢ်အဲၤကူပတူး အပူၤ, လၢဖၤရိၤ, ဒီး လၢအခ့အပှၤ ခဲလၢာ်, ဒီး လၢအကီၢ် ဒီဘ့ၣ်ညါ, 3 တၢ်လ့ပစီ ဖးဒိၣ် လၢနမဲာ်ထံၣ်ဘၣ်လံ, တၢ်ပနီၣ်လီၤလး, ဒီးတၢ်လီၤလိၢ်လီၤလးဖးဒိၣ်တဖၣ်န့ၣ်လီၤ. 4 ဘၣ်ဆၣ်ဒီး ယွၤ တဟ့ၣ်လီၤဘၣ်သုသး လၢအသ့ၣ်ညါတၢ်, ဒီးသုမဲာ် လၢအထံၣ်တၢ်, ဒီးသုနၢ် လၢအနၢ်ဟူတၢ် တုၤ မုၢ်မဆါ တနံၤအံၤဘၣ်. 5 ဒီးယဆှၢသု လၢပှၢ်မုၢ်ကနၢ အနံၣ် လွံၢ်ဆံလီၤ. သုကူသုသိး တလီၢ်လံၤဘၣ် လၢသုလိၤဘၣ်. ဒီးနခီၣ်ဖံး တလီၢ်လံၤဘၣ် လၢနခီၣ်လိၤဘၣ်, 6 သုတအီၣ်ဘၣ် ကိၣ်, ဒီးစပံးထံ မ့ၢ်ဂ့ၤ, သံးဧိၤမ့ၤဧိၤ မ့ၢ်ဂ့ၤ, သုတအီဘၣ်, ဒ်သိး သုကသ့ၣ်ညါ လၢယမ့ၢ်ယွၤ သုကစၢ် လီၤ. 7 ဒီးတုၤ သုဟဲ တုၤလၢအလီၢ်ဖဲအံၤဒီး, ဃ့ၡဘိၣ် အစီၤပၤ စံဃိၣ်, ဒီးဘၤၡၣ် အစီၤပၤ ဧိာ် ဟဲသဂၢၢ် ဒုးသုး ဒီးပှၤ, ဒီးပကျီ ကွံာ်အီၤလီၤ. 8 ဒီးပမၤန့ၢ် အထံအကီၢ်, ဒီးပဟ့ၣ်လီၤ အီၤ လၢတၢ်န့ၢ်သါ လၢပှၤရူၤဘ့ၣ်ဖိ, ဒီး လၢပှၤကးဖိ, ဒီး လၢပှၤမနၤၡ့ၤဖိ တခီဒူၣ်လီၤ. 9 ဒီး တိၢ်န့ၢ် တၢ်အၢၣ်လီၤအီလီၤအံၤ အတၢ်ကတိၤ, ဒီး မၤအီၤ ဒ်သိး သုကဘီၣ်ထီၣ်ညီထီၣ် လၢကယဲၢ် တၢ် လၢသုမၤအီၤန့ၣ် တက့ၢ်. 10 တၢ် လၢမုၢ်မဆါ တနံၤအံၤ သုဆၢထၢၣ် ခဲလၢာ် လၢယွၤ သုကစၢ် အမဲာ်ညါ, သုဒူၣ်တဖၣ် အခိၣ်တဖၣ်, သု သူၣ်က့သးပှၢ်, ဒီးသုပှၤကွဲးလံာ်, အံၣ်စရ့လး အပှၤကညီ ခဲလၢာ်, 11 သုဖိဒံဖိသၣ်, သုဖိသုမါ, ဒီးနပှၤတခီဘီမုၢ်ဖိ လၢအအိၣ်လၢနသူၣ်ဒဲ အလီၢ်ပူၤ လၢပှၤကူာ် နသ့ၣ်မုၣ် တုၤ လၢပှၤဒၢၣ်နထံ, 12 ဒ်သိးနကနုာ် လၢတၢ်အၢၣ်လီၤအီလီၤ ဒီးယွၤ နကစၢ် အပူၤ, ဒီး လၢအဆိၣ်တၢ် လၢအဆိၣ်ဒီးနၤ လၢမုၢ်မဆါ တနံၤအံၤ အပူၤ, 13 ဒ်သိး အကဒုးအိၣ်ကျၢၤနၤ လၢပှၤတကလုာ် လၢအဂီၢ်ဒၣ်ဝဲ, ဒီး ကဲထီၣ် နကစၢ်, ဒ်အကတိၤတၢ် ဒီးနၤအသိး ဒီးဒ်အဆိၣ်တၢ် ဒီးနပၢ်တဖၣ်, ဒီးစီၤအၤဘြၤဟၣ်, ဒီးစီၤအံၤစဲး, ဒီးစီၤယၤကိာ် အသိးန့ၣ်လီၤ. 14 ဒီးယမၤ တၢ်အၢၣ်လီၤအီလီၤ ဒီး တၢ်ဆိၣ်အံၤထဲ လၢသုဝဲဧိၤ တမ့ၢ်ဘၣ်, 15 မ့ၢ် လၢပှၤ လၢအဆၢထၢၣ် ဒီးပှၤ လၢမုၢ်မဆါ တနံၤအံၤ ဒီးပှၤ လၢအတအိၣ်ဘၣ် ဒီးပှၤ လၢမုၢ်မဆါ တနံၤအံၤ စ့ၢ်ကီး လီၤ. 16 (အဂ့ၢ်ဒ်အံၤ, သုသ့ၣ်ညါ လၢပအိၣ်ပဆိး လၢကီၢ်အဲၤကူပတူး အပူၤ, ဒီးပခီဂာ် ပှၤကလုာ်တဖၣ် လၢပခီဂာ်, 17 ဒီးသုထံၣ်ဘၣ်လံ အတၢ်သးဘၣ်အၢ, ဒီးအတၢ်ဂီၤ, သ့ၣ်ဧိၤဝၣ်ဧိၤ, ဒီး လၢၢ်ဧိၤလ့ဧိၤ, ဒီးကျိၣ်ဧိၤစ့ဧိၤ, ဒီးထူဧိၤလွဲဧိၤ, လၢအအိၣ်လၢအကျါလံ). 18 ပှၤပိာ်ခွါတဂၤဂ့ၤ, ပှၤပိာ်မုၣ်တဂၤဂ့ၤ, ပှၤတဒူၣ်ဂ့ၤ, ပှၤတဟံၣ်ဂ့ၤ, ကအိၣ် ဘၣ်ဖုး လၢသုကျါ လၢအဃၣ်ကွံာ်အသး လၢယွၤ ပကစၢ် လၢမုၢ်မဆါ တနံၤအံၤ, ဒ်သိး အကလဲၤမၤ ပှၤကလုာ်တဖၣ်န့ၣ် အကစၢ်သ့ၣ် အတၢ်မၤလီၤ. ကအိၣ် ဘၣ်ဖုး လၢသုကျါ လၢတၢ်အဂံၢ် လၢအကဲထီၣ် သ့ၣ်ဖိစုၣ်, ဒီးသဘူး အပၤစံၣ်တူး, 19 ဒီးတုၤအနၢ်ဟူ တၢ်ဆိၣ်အၢအံၤ အတၢ်ကတိၤဒီး, တၢ်ကမၤအသး လၢအကဆိၣ်ဂ့ၤလီၤအသး လၢအသးကံၢ်ပူၤ, ဒီးကစံး, ယမ့ၢ်လဲၤတၢ် လၢယသးကီ ဒ်သိး ယကပာ် တၢ်အီမူၤသံး လၢတၢ်သူယသး လၢထံ အဖီခိၣ် နာ်သက့ဒီး, ယကအိၣ်ဃူအိၣ်ဖိးလီၤန့ၣ်လီၤ. 20 ယွၤ တပျၢ်ဘၣ်အီၤဘၣ်. မ့မ့ၢ်ယွၤအသး ကထီၣ်, ဒီး အသးက့ၣ်န့ၣ် ကခုၣ်ထီၣ်ဘၣ် ပှၤတဂၤန့ၣ်, ဒီး ကယဲၢ် တၢ်ဆိၣ်အၢ လၢအကွဲးအသး လၢလံာ်ပူၤအံၤ ခဲလၢာ် ကဘၣ်အီၤ, ဒီးယွၤ ကတြူာ်ကွံာ် အမံၤ လၢမူခိၣ် အဖီလာ်လီၤ. 21 ဒီးယွၤကနီၤဖးအီၤ လၢပှၤအံၣ်စရ့လးဖိ ကိးဒူၣ်ဒဲး အကျါ, လၢတၢ်အၢ အဂီၢ်, ဒ်တၢ်အၢၣ်လီၤအီလီၤ အတၢ်ဆိၣ်အၢ ခဲလၢာ် လၢအကွဲးအသး လၢလံာ်တၢ်သိၣ်တၢ်သီအံၤ အပူၤ အသိးန့ၣ်လီၤ. 22 ဒီးပှၤတစိၤ လၢသုလီၢ်ခံ, သုဖိသုလံၤ, လၢအကဂဲၤဆၢထၢၣ် လၢသုလီၢ်ခံ, ဒီးပှၤတခီဘီမုၢ်ဖိ လၢအကဟဲ လၢထံယံၤကီၢ်ယံၤတဖၣ်န့ၣ် ကစံး, တုၤအထံၣ်ဘၣ် ထံဧိၤကီၢ်ဧိၤ အတၢ်နးတၢ်ဖှီၣ်, ဒီးတၢ်ဆူးတၢ်ဆါတဖၣ် လၢယွၤပာ် လၢအပူၤ, 23 ဒီးမ့ၣ်အူ အီၣ် ကီၢ် ဒီဘ့ၣ်ညါ ဒီးကး ဒီးအံသၣ်, ဒီးတဒိး တၢ်ဖှံအီၤ, ဒီးတသၣ်ထီၣ်ဘၣ်, ဒီးနီၣ်ဧိၤမံၤဧိၤ တမဲထီၣ်ဘၣ် လၢအပူၤ, ဒ်တၢ်မၤဟးဂီၤ စဒိၣ်, ဒီးဂမိၤရၤ, အၤဒမၤ, ဒီးစဘိအံၣ် လၢယွၤမၤဟးဂီၤ လၢအသးထီၣ်, ဒီးအသးကိၢ်လူး အသိးန့ၣ် ဒီး, 24 ပှၤကလုာ်ခဲလၢာ်န့ၣ် ကစံး, ယွၤ မၤ ကီၢ်တဘ့ၣ်အံၤ ဒ်အံၤသိး ဘၣ်မနုၤလဲၣ်, တၢ်သးထီၣ် ကဲၤထီၣ် ကိၢ်ထဲအံၤ မ့ၢ်ဒ်လဲၣ်. 25 ဒီးပှၤကစံး, အဂ့ၢ်ဒ်အံၤ, မ့ၢ်အဝဲသ့ၣ်တဖၣ် လဲၤသဒၣ် ယွၤအပၢ်တဖၣ် အကစၢ် အတၢ်အၢၣ်လီၤအီလီၤ လၢအအၢၣ်လီၤအီလီၤဝဲ ဒီးအီၤ, ဖဲအဒုးဟးထီၣ်ကွံာ်အီၤ လၢကီၢ်အဲၤကူပတူး အပူၤလီၤ. 26 အဂ့ၢ်ဒ်အံၤ, လဲၤမၤဝဲ လၢကစၢ်အဂၤတဖၣ် အတၢ်, ဒီးဘါထီၣ်အီၤ, ကစၢ်တဖၣ် လၢအဝဲသ့ၣ် တသ့ၣ်ညါဘၣ်အီၤ, ဒီး လၢတၢ်တဟ့ၣ် လၢအဂီၢ်ဘၣ်လီၤ. 27 ဒီးယွၤအသးထီၣ် ကဲၤထီၣ်ဘၣ် ကီၢ် တဘ့ၣ်အံၤ တုၤအဒုးဘၣ်အီၤ လၢကယဲၢ် တၢ်ဆိၣ်အၢတဖၣ် လၢအကွဲးအသး လၢလံာ်ပူၤအံၤ, 28 ဒီးယွၤ ထဲးကွံာ် အီၤ လၢကီၢ်ပူၤ လၢတၢ်သူၣ်ထီၣ်, ဒီးတၢ်သးဟ့, ဒီးတၢ်သးကိၢ်လူး ဒိၣ်ဒိၣ်ကလဲာ်, ဒီးကွံာ်တ့ၢ်ကွံာ်အီၤဆူ ကီၢ်အဂၤတဘ့ၣ် အပူၤ, ဒ်မုၢ်မဆါ တနံၤအံၤ အသိးန့ၣ်လီၤ. 29 တၢ်အိၣ်ခူသူၣ်တဖၣ်န့ၣ် အိၣ်ဒီး ယွၤပကစၢ်လီၤ. မ့မ့ၢ်တၢ် လၢတၢ်လီၣ်ဖျါအီၤတဖၣ်န့ၣ် အိၣ်ဒီးပှၤဒီး ပဖိပလံၤ လီၤစိၤလီၤထီ, ဒ်သိး ပကတိၢ်န့ၢ် တၢ်သိၣ်တၢ်သီအံၤ အတၢ်ကတိၤ ခဲလၢာ်လီၤ.

1 ဒီးတုၤတၢ်တဖၣ်န့ၣ် ဘၣ်နၤ ခဲလၢာ်ဒီး, တၢ်ဆိၣ်ဂ့ၤ ဒီးတၢ်ဆိၣ်အၢ လၢယပာ်လီၤလံ လၢသုမဲာ်ညါ, ဒီးသုသ့ၣ်နီၣ်ထီၣ်က့ၤ အီၤ လၢပှၤကလုာ် ခဲလၢာ် အကျါ ဖဲယွၤ ဟီထီၣ်ကွံာ်နၤ, 2 ဒီးနက့ၤကဒါက့ၤဆူ ယွၤ နကစၢ်, ဒီးနဒိကနၣ် အကလုၢ်, ဒ်ကယဲၢ် တၢ် လၢယမၤလိာ်နၤ လၢမုၢ်မဆါ တနံၤအံၤ အသိးန့ၣ်, နဲဒၣ်, ဒီးနဖိနလံၤ, လၢနသူၣ်ကံၢ်သးလဲ, ဒီးနသး ဒီဖျၢၣ်ညါဒီး, 3 ယွၤ နကစၢ် ကဒုးက့ၤက့ၤ နကဲကုၢ်တၢ်, ဒီးကသးအိၣ်နၤ, ဒီးကဟဲက့ၤ, ဒီးထၢဖှိၣ်နၤ လၢကယဲၢ် ပှၤကလုာ် အကျါ ဖဲယွၤ နကစၢ် မၤလီၤပြံလီၤပြါနၤလီၤ. 4 ဒီးပှၤဘၣ်ဃးဒီးနၤမ့ၢ်ဘၣ် တၢ်ဟီထီၣ်ကွံာ်အီၤ ဆူမူခိၣ်အကတၢၢ်ဒီး, ယွၤ နကစၢ် ကထၢဖှိၣ်နၤ ဖဲန့ၣ်, ဒီးဟံးန့ၢ်နၤ ဖဲန့ၣ်လီၤ. 5 ဒီးယွၤ နကစၢ် ကဒုးက့ၤနုာ်နၤဆူ ထံဧိၤကီၢ်ဧိၤ အပူၤ လၢနပၢ်တဖၣ် မၤန့ၢ်အီၤ ဒီးနကမၤန့ၢ်အီၤ, ဒီးအဝဲဒၣ် ကမၤဂ့ၤနၤ, ဒီးဒုးအါထီၣ်နၤ လၢနပၢ်တဖၣ် အဖီခိၣ်လီၤ. 6 ဒီးယွၤ နကစၢ် ကကူးတရံး နသး, ဒီးနချံနသၣ်အသး, ဒ်သိး နကအဲၣ်ယွၤ နကစၢ် လၢနသူၣ်ကံၢ်နသးလဲ, ဒီး နသး ဒီဖျၢၣ်ညါ, ဒ်သိး နကမူလီၤ. 7 ဒီးယွၤ နကစၢ် ကပာ်လီၤ တၢ်ဆိၣ်အၢအံၤ ခဲလၢာ် လၢနဒုၣ်နဒါ အလိၤ, ဒီး လၢပှၤ လၢအသးဟ့နၤ, လၢအမၤအၢမၤသီနၤ အလိၤလီၤ. 8 ဒီးနကဟဲက့ၤ, ဒီးဒိကနၣ် ယွၤ နကစၢ် အကလုၢ် အကထါ, ဒီး တိၢ်န့ၢ် အတၢ်မၤလိာ် ခဲလၢာ် လၢယမၤလိာ် နၤ လၢမုၢ်မဆါ တနံၤအံၤလီၤ. 9 ဒီးယွၤကမၤအါထီၣ်နၤ လၢကယဲၢ် နမၤတၢ် လၢနစု, လၢနဒၢလီၢ် အတၤသၣ်ဒီး, ဒီး လၢနဆၣ်ဖိကီၢ်ဖိ အတၤသၣ်, ဒီး လၢနဟီၣ်ခိၣ် အတၤသၣ် လၢတၢ်ဂ့ၤ အဂီၢ်လီၤ. အဂ့ၢ်ဒ်အံၤ, ယွၤကသးခုကဒီး လၢနဖီခိၣ်, ဒ်အသးခု လၢနပၢ်တဖၣ် အဖီခိၣ် အသိးန့ၣ်လီၤ. 10 ဒီးနမ့ၢ်ဒိကနၣ် ယွၤ နကစၢ် အကလုၢ်အကထါ ဒ်သိး နကတိၢ်န့ၢ် အတၢ်မၤလိာ်, ဒီးအတၢ်သိၣ်တၢ်သီ လၢအကွဲးအသး လၢလံာ်တၢ်သိၣ်တၢ်သီအံၤ အပူၤ, ဒီးနမ့ၢ် ဃၣ်လိၤနသးဆူ ယွၤ နကစၢ် အအိၣ်လၢနသူၣ်ကံၢ်သးလဲန့ၣ် ဒီး, တၢ်ကမၤအသး ဒ်န့ၣ်လီၤ. 11 အဂ့ၢ်ဒ်အံၤ, တၢ်မၤလိာ်အံၤ လၢယမၤလိာ်နၤ လၢမုၢ်မဆါ တနံၤအံၤ တအိၣ်သဒၢ ဘၣ်ဒီးနၤဘၣ်, ဒီးတအိၣ်လၢအယံၤဘၣ်. 12 တအိၣ်ဘၣ် လၢမူခိၣ် လၢနကစံး, မ့ၢ် မတၤ ကလဲၤထီၣ်ဆူ မူခိၣ်, ဒီးဟဲစိာ်အီၤ ဆူပအိၣ်, ဒ်သိး ပကနၢ်ဟူ, ဒီး တိၢ်န့ၢ် အီၤ တဂၤလဲၣ်န့ၣ်ဘၣ်. 13 ဒီးတအိၣ်ဘၣ် လၢပီၣ်လဲၣ် ဝၢ်ဘးခီ လၢနကစံး, မ့ၢ်မတၤ ကလဲၤခီဂာ် ပီၣ်လဲၣ် လၢပဂီၢ်, ဒီးဟဲစိာ်အီၤ ဆူပအိၣ်, ဒ်သိး ပကနၢ်ဟူ, ဒီး တိၢ်န့ၢ် တဂၤလဲၣ်န့ၣ်ဘၣ်. 14 မ့မ့ၢ်တၢ်ကတိၤန့ၣ် အိၣ်ဘူးဒီးနၤ, ဖဲနထးခိၣ်, ဒီး လၢနသးကံၢ်ပူၤ, ဒ်သိး နကတိၢ်န့ၢ် အီၤလီၤ. 15 ကွၢ်, တၢ် လၢမုၢ်မဆါ တနံၤအံၤ, ယပာ်လီၤ တၢ်မူ ဒီးတၢ်ဂ့ၤ, ဒီးတၢ်သံ ဒီးတၢ်အၢ လၢနမဲာ်ညါလီၤ. 16 အဂ့ၢ်ဒ်အံၤ, ယမၤလိာ်နၤ လၢမုၢ်မဆါ တနံၤအံၤ, လၢနကအဲၣ် ယွၤ နကစၢ်, လၢနဘၣ်ပိာ် အကျဲ, ဒီး တိၢ်န့ၢ် အတၢ်မၤလိာ်, ဒီးအတၢ်သိၣ်တၢ်သီ, ဒီးအတၢ်စံၣ်ညီၣ်, ဒ်သိး နကမူ, ဒီးအါထီၣ်လီၤ. ဒီးယွၤ နကစၢ် ကဆိၣ်ဂ့ၤနၤ လၢကီၢ်ပူၤ ဖဲနလဲၤမၤန့ၢ်အီၤလီၤ. 17 မ့မ့ၢ်နသး မ့ၢ်ဃၣ်ကွံာ်, ဒီးနမ့ၢ်တဒိကနၣ်ဘၣ်, ဒီး တၢ်မ့ၢ်ကလံာ်န့ၢ်နၤ, ဒီးနဘါထီၣ် ကစၢ်အဂၤတဖၣ်, ဒီး မၤ အတၢ်ဒီး, 18 ယ ဒုးနဲၣ်သု လၢမုၢ်မဆါ တနံၤအံၤ, လၢသုကဟးဂီၤ သပှၢ်တၢၢ်, သုတအိၣ်ကၢအိၣ်ခိးဘၣ် လၢကီၢ်ပူၤ ဖဲနလဲၤခီဂာ် ယၢ်ဒ့ၣ် ဒ်သိး နကမၤန့ၢ်အီၤဘၣ်. 19 တၢ် လၢမုၢ်မဆါ တနံၤအံၤ ယပာ် မူခိၣ် ဒီးဟီၣ်ခိၣ် လၢတၢ်အုၣ်အသး လၢသုဂ့ၢ်လီၤ. ယပာ်လီၤလံ တၢ်မူ ဒီးတၢ်သံ, တၢ်ဆိၣ်ဂ့ၤ ဒီးတၢ်ဆိၣ်အၢ, လၢသုမဲာ်ညါလံ. ဒီးဃုထၢ တၢ်မူ, ဒ်သိးနဲဒၣ် ဒီးနချံနသၣ် ကမူ, 20 ဒ်သိး နကအဲၣ် ယွၤ နကစၢ်, ဒ်သိး နကဒိကနၣ် အကလုၢ်, ဒ်သိးနကစဲဘူး ဒီးအီၤ, (အဂ့ၢ်ဒ်အံၤ, အဝဲဒၣ် မ့ၢ်နတၢ်မူ, ဒီးနသူၣ်ကၢသးခိးလီၤ), ဒ်သိး နကအိၣ်လၢကီၢ်ပူၤ လၢယွၤဆိၣ်တၢ် ဒီးနပၢ်တဖၣ်, ဒီးစီၤအၤဘြၤဟၣ်, စီၤအံၤစဲး, ဒီး စီၤယၤကိာ် လၢအကဟ့ၣ်လီၤဝဲ လၢအီၤန့ၣ် တက့ၢ်လီၤ.

1 ဒီးစီၤမိၤၡ့ လဲၤတၢ်ဒီး ကတိၤ တၢ်ကတိၤအံၤ ဒီးအံၣ်စရ့လး ခဲလၢာ်, 2 ဒီးစံးဘၣ်အီၤ, တၢ် လၢမုၢ်မဆါ တနံၤအံၤ ယသးအိၣ် အနံၣ် တကယၤ ခံဆံလီၤ. ယလဲၤထီၣ်ဒီး ဟဲနုာ် တကဲလၢၤဘၣ်. ဒီးယွၤ စံးဘၣ်ယၤ စ့ၢ်ကီး, နတဘၣ်ခီဂာ် ထံကျိ ယၢ်ဒ့ၣ်အံၤန့ၣ်ဘၣ်. 3 ယွၤ နကစၢ် ကလဲၤခီဂာ် လၢနမဲာ်ညါလီၤ. အဝဲဒၣ် ကမၤဟးဂီၤကွံာ် ပှၤကလုာ်တဖၣ်န့ၣ် လၢနမဲာ်ညါ, ဒီးနကမၤန့ၢ်အီၤလီၤ. စီၤယိၤၡူန့ၣ် အဝဲဒၣ် ကခီဂာ်တၢ် လၢနမဲာ်ညါ, ဒ်ယွၤ ကတိၤတၢ် အသိးန့ၣ်လီၤ. 4 ဒီးယွၤ ကမၤအီၤ ဒ်အမၤ ပှၤအမိၢ်ဖိ အစီၤပၤတဖၣ်, စီၤစံဃိၣ်, ဒီးစီၤဧိာ်, ဒီးအထံအကီၢ် လၢအမၤသယုၢ်အီၤ အသိးန့ၣ်လီၤ. 5 ဒီးယွၤ ကဟ့ၣ်လီၤကွံာ်အီၤ လၢသုမဲာ်ညါ, ဒ်သိး သုကမၤအီၤ, ဒ်ကယဲၢ် တၢ်မၤလိာ် လၢယမၤလိာ်တ့ၢ်သု အသိးန့ၣ်လီၤ. 6 ပာ်ဆူၣ် နသး, ဒီးတံးတဟီၣ် တက့ၢ်. ဘၣ်ယိၣ်တၢ် တဂ့ၤ, ဒီးပျံၤအီၤ တဂ့ၤ. အဂ့ၢ်ဒ်အံၤ, ယွၤ နကစၢ်မ့ၢ် ပှၤလၢအလဲၤတၢ် ဒီးနၤလီၤ. တညိကွံာ်ဘၣ် နၤဘၣ်, ဒီး တလဲၤသဒၣ်ဘၣ် နၤဘၣ်. 7 ဒီးစီၤမိၤၡ့ ကိးန့ၢ် စီၤယိၤၡူ, ဒီးစံးဘၣ်အီၤ လၢအံၣ်စရ့လး ခဲလၢာ် အမဲာ်ညါ, ပာ်ဆူၣ်နသး, ဒီးတံးတဟီၣ် တက့ၢ်. အဂ့ၢ်ဒ်အံၤ, နဘၣ်လဲၤ ဒီးပှၤဂီၢ်မုၢ်အံၤဆူ ထံဧိၤကီၢ်ဧိၤ လၢယွၤဆိၣ်တၢ် ဒီးအပၢ်တဖၣ် လၢအဟ့ၣ်လီၤ အီၤလီၤ. ဒီးနဘၣ်ဒုးမၤန့ၢ် အဝဲသ့ၣ် လၢအီၤလီၤ. 8 ဒီးယွၤမ့ၢ် ပှၤလၢအလဲၤတၢ် လၢနမဲာ်ညါလီၤ. အဝဲဒၣ် ကအိၣ်ဒီးနၤလီၤ. တညိကွံာ်ဘၣ် နၤဘၣ်, ဒီးတလဲၤသဒၣ်ဘၣ် နၤဘၣ်. ပျံၤတၢ် တဂ့ၤ, ဒီးဘၣ်ယိၣ်တၢ် တဂ့ၤ. 9 ဒီးစီၤမိၤၡ့ ကွဲး တၢ်သိၣ်တၢ်သီအံၤ, ဒီးဟ့ၣ်လီၤအီၤ လၢပှၤလုၢ်တၢ်အဒိၣ် စီၤလ့ၤဝံ အဖိခွါ လၢအစိာ် ယွၤအတၢ်အၢၣ်လီၤအီလီၤ အတလါ, ဒီး လၢအံၣ်စရ့လး အပှၤသူၣ်က့သးပှၢ် ခဲလၢာ်လီၤ. 10 ဒီးစီၤမိၤၡ့ မၤလိာ်အီၤ, ဒီးစံးဝဲဒၣ်, နွံနံၣ် အကတၢၢ်, လၢတၢ်ပျၢ်အနံၣ် အတၢ်အိၣ်ဖှိၣ် အပူၤ, လၢဘူၣ်ဒဲ အပူၤန့ၣ်, 11 တုၤ အံၣ်စရ့လး ခဲလၢာ် ဟဲ ဒုးနဲၣ်အသး လၢယွၤ နကစၢ် အမဲာ်ညါ ဖဲအလီၢ် လၢအကဃုထၢအီၤ ဒီး, နဘၣ်ဖး တၢ်သိၣ်တၢ်သီအံၤ လၢအံၣ်စရ့လး ခဲလၢာ် အမဲာ်ညါ လၢအနၢ်ပူၤန့ၣ်လီၤ. 12 ဒုးအိၣ်ဖှိၣ်ရိဖှိၣ် ပှၤဂီၢ်မုၢ်, ပိာ်ခွါ ဒီးပိာ်မုၣ်, ဒီးဖိဒံဖိသၣ်, ဒီးပှၤတခီဘီမုၢ်ဖိ လၢအအိၣ်လၢနပဲတရီ အပူၤ, ဒ်သိး အကနၢ်ဟူ, ဒီးကမၤလိတၢ်, ဒီးပျံၤ ယွၤ သုကစၢ်, ဒီးပလီၢ် နသး လၢအကမၤ တၢ်သိၣ်တၢ်သီအံၤ အတၢ်ကတိၤ ခဲလၢာ်, 13 ဒီးဒ်သိး အဖိ လၢအတသ့ၣ်ညါ တၢ်တဖၣ်န့ၣ် ကနၢ်ဟူ, ဒီးမၤလိ တၢ်ပျံၤယွၤ သုကစၢ် ကိးမုၢ်နံၤမုၢ်နၤ လၢသုမူ လၢထံဧိၤကီၢ်ဧိၤ အပူၤ ဖဲသုလဲၤခီဂာ် ယၢ်ဒ့ၣ် ဒ်သိး သုကမၤန့ၢ်အီၤလီၤ. 14 ဒီးယွၤ စံးဘၣ် စီၤမိၤၡ့, ကွၢ်ကွၢ်, နမုၢ်နံၤ လၢနဘၣ်သံန့ၣ် သုးဘူးအသးလီၤ. ကိးန့ၢ် စီၤယိၤၡူ, ဒီးဆၢထၢၣ် လၢတၢ်အိၣ်ဖှိၣ် အဒဲပူၤ, ဒ်သိး ယကမၤလိာ်အီၤန့ၣ် တက့ၢ်. ဒီးစီၤမိၤၡ့ ဒီးစီၤယိၤၡူ လဲၤတၢ်, ဒီးဆၢထၢၣ် လၢတၢ်အိၣ်ဖှိၣ် အဒဲပူၤလီၤ. 15 ဒီးယွၤ အိၣ်ဖျါထီၣ် လၢဒဲပူၤ လၢတၢ်အၢၣ်အထူၣ်, ဒီး တၢ်အၢၣ်အထူၣ် ဆၢထၢၣ် လၢဒဲ အကျဲစၢၤ အဖီခိၣ်လီၤ. 16 ဒီးယွၤ စံးဘၣ် စီၤမိၤၡ့, ကွၢ်ကွၢ်, နဘၣ်မံ ဒီးနပၢ်တဖၣ် လီၤ. ဒီးပှၤဂီၢ်မုၢ်အံၤ ကဂဲၤဆၢထၢၣ်, ဒီးလဲၤမၤကမၣ်ထွဲ ပှၤတခီဘီမုၢ်ဖိ လၢထံဧိၤကီၢ်ဧိၤ အပူၤ ဖဲအလဲၤအိၣ်လၢအကျါ အကစၢ်တဖၣ် အခံ, ဒီးကလဲၤသဒၣ်ယၤ, ဒီး မၤဟးဂီၤ ယတၢ်အၢၣ်လီၤအီလီၤ လၢယမၤ ဒီးအီၤလီၤ. 17 ဒီး လၢမုၢ်တနံၤန့ၣ် ယသးထီၣ် ကကဲၤထီၣ် ဘၣ်အီၤ ဒီး ယကလဲၤသဒၣ်အီၤ, ဒီးယကပာ်သဒၢ ယမဲာ် လၢအီၤ, ဒီးတၢ်ကအီၣ်ကွံာ်အီၤ, ဒီးတၢ်အၢတၢ်သီ, ဒီးတၢ်ကိၢ်တၢ်ဂီၤ အါမံၤ ကဘၣ်အီၤလီၤ. ဒီး လၢမုၢ်တနံၤန့ၣ် ကစံးဝဲ, တၢ်အၢတၢ်သီအံၤ ဘၣ်ပှၤ လၢပကစၢ် တအိၣ်ဘၣ် လၢပကျါ အဃိန့ၣ်, တမ့ၢ်ဘၣ်ဧါ. 18 ဒီးယကပာ်သဒၢ ယမဲာ် လၢမုၢ်တနံၤန့ၣ် သပှၢ်တၢၢ် လၢတၢ်အၢတၢ်သီ ခဲလၢာ် လၢအမၤတ့ၢ်ဝဲ အဃိလီၤ. အဂ့ၢ်ဒ်အံၤ, ဃၣ်အသးဆူ ကစၢ်အဂၤတဖၣ် အအိၣ်လီၤ. 19 ဒီးခဲကနံၣ်အံၤ ကွဲး တၢ်သးဝံၣ်အံၤ လၢသုဂီၢ်, ဒီးသိၣ်လိ ပှၤအံၣ်စရ့လးဖိ လၢအီၤ တက့ၢ်. ပာ်ဝဲ လၢအကိာ်ပူၤ, ဒ်သိး တၢ်သးဝံၣ်အံၤ ကကဲထီၣ် တၢ်အုၣ်အသး လၢယဂီၢ်ထီဒါ ပှၤအံၣ်စရ့လးဖိန့ၣ် တက့ၢ်. 20 အဂ့ၢ်ဒ်အံၤ, တုၤ ယဒုးလဲၤနုာ်အီၤ ဆူထံဧိၤကီၢ်ဧိၤ အပူၤ လၢယဆိၣ်တၢ် လၢအပၢ်တဖၣ်, လၢအယွၤဝဲ ဒီးတၢ်နုၢ်ထံ ဒီးကနဲစီ, အဝဲသ့ၣ် အီၣ်ဝဲ ဒီးဘျဲးအီၣ်, ဒီးဘီၣ်ထီၣ်ဒီး, ကဃၣ်အသးဆူ ကစၢ်အဂၤတဖၣ် အအိၣ်, ဒီး မၤအတၢ်, ဒီးမၤသးထီၣ်ယၤ, ဒီးမၤဟးဂီၤ ယတၢ်အၢၣ်လီၤအီလီၤလီၤ. 21 ဒီးတုၤအဘၣ် တၢ်အၢတၢ်သီ, တၢ်ကိၢ်တၢ်ဂီၤ အါမံၤ ဒီး, တၢ်ကမၤအသး လၢတၢ်သးဝံၣ်အံၤ ကအုၣ်အသး ထီဒါအီၤ, ဒ်ပှၤအုၣ်အသး အသိးန့ၣ်လီၤ. အဂ့ၢ်ဒ်အံၤ, တဘၣ်ဘၣ် တၢ်သးပ့ၤနီၣ်အီၤ လၢအချံအသၣ် အထးခိၣ်ဘၣ်. အဂ့ၢ်ဒ်အံၤ, ယသ့ၣ်ညါ အတၢ်ဆိကမိၣ် လၢအဆိကမိၣ် ခဲကနံၣ်အံၤ ဒၣ်လဲာ် လၢယတချုး ဒုးလဲၤနုာ်ဒံးဘၣ်အီၤဆူ ကီၢ်ပူၤ လၢယဆိၣ်တၢ် လၢအဂ့ၢ်လီၤ. 22 ဒီးစီၤမိၤၡ့ ကွဲး တၢ်သးဝံၣ်အံၤ လၢမုၢ်တနံၤဃီန့ၣ်, ဒီး သိၣ်လိ ပှၤအံၣ်စရ့လးဖိ လၢအီၤလီၤ. 23 ဒီးမၤလိာ် စီၤနိၣ် အဖိခွါ စီၤယိၤၡူ, ဒီးစံးဝဲဒၣ်, ပာ်ဆူၣ် နသး, ဒီးတံးတဟီၣ် တက့ၢ်. အဂ့ၢ်ဒ်အံၤ, နကဒုးလဲၤနုာ် ပှၤအံၣ်စရ့လးဖိဆူ ကီၢ်တဘ့ၣ် အပူၤ လၢယဆိၣ်တၢ် လၢအဂ့ၢ် ဒီးအီၤ, ဒီးယကအိၣ်ဒီးနၤလီၤ. 24 ဒီးတုၤ စီၤမိၤၡ့ ကွဲး တၢ်သိၣ်တၢ်သီအံၤ အတၢ်ကတိၤ လၢလံာ်ပူၤ ဝံၤတုၤအလၢာ်ဒီး, 25 တၢ်မၤအသး လၢစီၤမိၤၡ့ မၤလိာ် ပှၤလ့ၤဝံဖိ လၢအကစိာ် ယွၤအတၢ်အၢၣ်လီၤအီလီၤ အတလါ, ဒီးစံးဝဲဒၣ်, 26 ဟံးန့ၢ် လံာ်တၢ်သိၣ်တၢ်သီအံၤ, ဒီးပာ်အီၤ လၢယွၤ သုကစၢ် အတၢ်အၢၣ်လီၤအီလီၤ အတလါ အကပၤန့ၣ်, ဒ်သိး အကအိၣ်ဖျဲၣ်ဖဲန့ၣ် လၢတၢ်အုၣ်အသးထီဒါနၤ အဂီၢ်န့ၣ် တက့ၢ်. 27 အဂ့ၢ်ဒ်အံၤ, ယသ့ၣ်ညါ နပူထီၣ်တၢ်, ဒီးနကိာ်ဆူၣ် လီၤ. ကွၢ်ကွၢ်, လၢယမူဒံး ဒီးသုအဖၢမုၢ်န့ၣ် လၢမုၢ်မဆါ တနံၤအံၤ, သုပူထီၣ် ယွၤလီၤ. ဒီးယသံ အလီၢ်ခံန့ၣ် အါန့ၢ် အန့ၣ် တက့ၢ် ဆံးဒိၣ်လဲၣ်. 28 ဒုးအိၣ်ဖှိၣ်သုဒူၣ်တဖၣ် အသူၣ်က့အသးပှၢ် ခဲလၢာ်, ဒီးသုပှၤကွဲးလံာ်တဖၣ် ဆူယအိၣ်, ဒ်သိး ယကကတိၤ တၢ်ကတိၤအံၤ လၢအနၢ်ပူၤ, ဒီးပာ် မူခိၣ် ဒီးဟီၣ်ခိၣ် လၢတၢ်အုၣ်အသးထီဒါအီၤလီၤ. 29 အဂ့ၢ်ဒ်အံၤ, ယသ့ၣ်ညါ လၢယသံ အလီၢ်ခံန့ၣ်, သု ကမၤဘၣ်အၢ သုသး, ဒီးဃၣ်ကပၤ လၢကျဲပူၤ လၢယမၤလိာ်သု ဒီးတၢ်အၢ ကဘၣ်သု လၢမုၢ်နံၤ အလီၢ်ခံတဖၣ်န့ၣ်လီၤ. အဂ့ၢ်ဒ်အံၤ, သုကမၤ တၢ်အၢ လၢယွၤအမဲာ်ညါ လၢအကဒုးသးထီၣ်အီၤ လၢသုမၤတၢ် လၢသုစု အဃိလီၤ. 30 ဒီးစီၤမိၤၡ့ ကတိၤတၢ် လၢအံၣ်စရ့လး အတၢ်အိၣ်ဖှိၣ် ခဲလၢာ် အနၢ်ပူၤ လၢတၢ်သးဝံၣ်အံၤ အတၢ်ကတိၤ တုၤအလၢာ်လီၤ.

1 ကနၣ်, မူခိၣ်ဧၢ, ဒီးယကကတိၤတၢ်, ဒိကနၣ်, ဟီၣ်ခိၣ်ဧၢ, ယထးခိၣ် အတၢ်ကတိၤ, 2 ယတၢ်သိၣ်တၢ်သီ ကဟဲလီၤ ဒ်တၢ်ဟဲစူၤ အသိး, ယကလုၢ်ကလီၤ ဒ်ပစီၤထံ အသိး, ဒ်တၢ်သဖှံာ် လၢတၢ်မဲထီၣ်သီ အဖီခိၣ် အသိး, ဒီးဒ်ပစီၤထံ အဖျၢၣ် လၢနီၣ်ဧိၤမံၤဧိၤ အဖီခိၣ် အသိး, 3 အဂ့ၢ်ဒ်အံၤ, ယဒုးဟူထီၣ် ယွၤအမံၤန့ၣ်လီၤ. ပာ် တၢ်ဒိၣ် လၢပကစၢ် တက့ၢ်. 4 မ့ၢ်ဝဲ လၢလၢၢ်တဖျၢၣ်, အတၢ်မၤ လၢဝဲပှဲၤဝဲ, အဂ့ၢ်ဒ်အံၤ, အကျဲ ခဲလၢာ် မ့ၢ်တၢ်စံၣ်ညီၣ်လီၤ. မ့ၢ် တၢ်မ့ၢ်တၢ်တီ အကစၢ်, ဒီးတၢ်အၢ တအိၣ်လၢအီၤ, တၢ်တီ ဒီးတၢ်လိၤ မ့ၢ်အဝဲဒၣ်လီၤ. 5 အဝဲသ့ၣ် အိၣ်ဒီး တၢ်သးဘၣ်အၢ, တမ့ၢ်ဘၣ်အဖိ, မ့ၢ်တၢ်အမဲၣ်, မ့ၢ် ပှၤတစိၤ လၢအသးက့ၣ် ဒီးလီတၢ်လီၤ. 6 သုမၤက့ၤယွၤ လၢတၢ်န့ၣ် ဧါ. ပှၤဟးဂီၤဖိ, ဒီးကူၣ်တၢ် တသ့ဘၣ် ပှၤဂီၢ်မုၢ်ဧၢ, မ့ၢ်နပၢ်, ပှၤလၢအပှ့ၤနၤ, တမ့ၢ်ဘၣ်ဧါ. အဝဲဒၣ် တ့နၤ, ဒီးဒုးအိၣ်ကျၢၤနၤ, တမ့ၢ်ဘၣ်ဧါ. 7 သ့ၣ်နီၣ်ထီၣ်က့ၤ မုၢ်နံၤတဖၣ် လၢပျၢၤ, ဆိကမိၣ် အါစိၤအါဃၣ် အနံၣ်တဖၣ် တက့ၢ်. သံကွၢ် နပၢ်, ဒီးကဒုးနဲၣ်နၤ, နပှၤသူၣ်က့သးပှၢ်, ဒီးကစံးဘၣ်နၤ, 8 ဖဲတၢ်ထီကတၢၢ် နီၤဖး ပှၤကလုာ် အတၢ်န့ၢ်သါ အဆၢ, ဖဲအမၤလီၤမုၢ်လီၤဖး ပှၤကညီဖိ ဒီး, ပာ် ပှၤဂီၢ်မုၢ် အဃၢၤတဖၣ်, ဒ်ပှၤအံၣ်စရ့လးဖိ အတၢ်ဂံၢ် အသိးလီၤ. 9 အဂ့ၢ်ဒ်အံၤ, ယွၤအဂီၢ်န့ၣ်မ့ၢ် အပှၤဂီၢ်မုၢ်, ဒီးအန့ၢ်ဘၣ်သါ အဂီၢ်န့ၣ်မ့ၢ် စီၤယၤကိာ်လီၤ. 10 ထံၣ်န့ၢ်အီၤ လၢကီၢ်မုၢ်ကနၢ တဘ့ၣ် အပူၤ, ဒီး လၢပှၢ်မုၢ်ကနၢ အိၣ်သယုၢ် အိၣ်ဒီး တၢ်သီၣ် အပူၤ, ဆှၢဝ့ၤဝီၤအီၤ, သိၣ်က့ၤသီက့ၤအီၤ, ကွၢ်က့ၤအီၤ, ဒ်အမဲာ် ပှၤဖိ အသိး, 11 ဒ်လံာ်ကြီကြာ် ထိၣ်ဂဲၤ အသွံ, ဟု အဖိ, ယၤထီၣ် အဒံးဆ့, ဟံးန့ၢ်အီၤ, စိာ်ထီၣ်အီၤ လၢအဒံးဆ့ အဖီခိၣ် အသိး, 12 ယွၤဆှၢအီၤ တဂၤဃီ, ဒီးတခီဘီမုၢ်ဖိ အကစၢ် တအိၣ်ဘၣ် ဒီးအီၤဘၣ်. 13 ဒုးဒိးအီၤ လၢဟီၣ်ခိၣ် အလီၢ်ထီၣ်ထီတဖၣ်, ဒ်သိး အကအီၣ် စံာ်ဧိၤပှဲၤဧိၤ အတၢ်အါထီၣ်, ဒီးဒုးစူၢ်အီၤ လၢကနဲစီ လၢလၢၢ်ပူၤ, ဒီးသိ လၢလၢၢ်မ့ၣ်ပူၤ, 14 ဂီၤဖံး အနုၢ်ထံလီၤသကၤ, ဒီးသိအနုၢ်ထံ, အိၣ်ဒီး သိဖိအသိ, ဒီးဘၤၡၣ် အသိဖါ, ဒီးမဲာ်တဲးလဲး, အိၣ်ဒီး ဘုကၠူၣ် အကလ့ၢ်အသိ, ဒီးနအီ စပံးသၣ် အသွံၣ် စပံးထံလီၤ. 15 ဒီးယၡူရိၣ် ဘီၣ်ထီၣ်, ဒီးတကျာ်ထီၣ်, နဘီၣ်ထီၣ်လံ, နဘီၣ်လုၤကုၤ, နဘီၣ်ဖျၢၣ်ကလာ် လၢသိ ဒီဂၤညါလံ. တုၤနုၤတစု လဲၤသဒၣ်ယွၤ လၢအတ့အီၤ, ဒီးမၤတရီတပါ အတၢ်အုၣ်က့ၤခီၣ်က့ၤအီၤ အလၢၢ် တတဖျၢၣ်လီၤ. 16 အဝဲသ့ၣ် ဒုးက့ၣ်အသး လၢပှၤတခီဘီမုၢ်ဖိ အတၢ်, မၤသးထီၣ်အီၤ လၢတၢ်သးဘၣ်အၢ, 17 လုၢ်တၢ် လၢတၢ်ဂီၤ, တမ့ၢ်ဘၣ် ယွၤဘၣ်. ကစၢ်တဖၣ် လၢအတသ့ၣ်ညါဘၣ်, လၢအသီ, လၢအဟဲ လၢတၢ်အဃၢၤ, လၢသုပၢ်တဖၣ် တပျံၤဘၣ်အီၤဘၣ်. 18 လၢၢ် လၢအထီၣ်ဖိ နၤ တဖျၢၣ်န့ၣ် နတပးကဲဘၣ်, ဒီးနသးပ့ၤနီၣ်လံ ယွၤ လၢအတ့လီၤနၤလီၤ. 19 ဒီးယွၤ ထံၣ်ဝဲ, ဒီးသးထီၣ်ဝဲ, လၢအဖိမုၣ် ဒီးအဖိခွါ မၤတံာ်တာ် အဃိ, 20 ဒီးစံးဝဲဒၣ်, ယကပာ်သဒၢ ယမဲာ် လၢအီၤ, ဒီးအကတၢၢ် ကမၤအသး ဒ်လဲၣ်ဒ်လဲၣ်န့ၣ် ယကကွၢ်, အဂ့ၢ်ဒ်အံၤ, မ့ၢ် ပှၤတစိၤ လၢအမၤက့ၣ်အသး, ဖိသၣ် လၢအတၢ်မ့ၢ်တၢ်တီ တအိၣ်, 21 ဒုးက့ၣ်ယသး လၢတၢ် လၢအတမ့ၢ်ဘၣ် ကစၢ်, မၤသးထီၣ်ယၤ လၢအတၢ်ကလီကလီလီၤ. ယကဒုးသးက့ၣ်အီၤ လၢတၢ်အတမ့ၢ်ဘၣ် ပှၤကလုာ်, ယကမၤသးထီၣ်အီၤ လၢပှၤဟးဂီၤဖိ တကလုာ်, 22 အဂ့ၢ်ဒ်အံၤ, မ့ၣ်အူ ဆိၣ်ကဲၤထီၣ်အသး လၢယသးထီၣ်, လၢအကအီၣ်တၢ် ပၢၢ်လၢပျုၤပူၤ အခံဒး, ဒီးကအီၣ်ကွံာ် ဟီၣ်ခိၣ် ဒီးအတၢ်အါထီၣ်, ဒီးကဆူးထီၣ်ကွံာ် ကစၢၢ်ကလိ အခီၣ်ထံးတဖၣ်လီၤ. 23 ယကပာ်ဖှိၣ် တၢ်အၢတဖၣ် လၢအဖီခိၣ်, ယကမၤလၢာ် ယပျၢ် လၢအလိၤလီၤ. 24 ကလၢာ်ဝဲ လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်မ့ၣ်အူ, ဒီးတၢ်မၤဟးဂီၤ နးနးကလဲာ်, ဒီးယကမၢလီၤ ဆၣ်ဖိကီၢ်ဖိ အမဲဧိၤခီဧိၤ ဆူအအိၣ်, ဒီးတၢ်စွါ လၢဟီၣ်ခိၣ် အကမူၣ်ကျါတဖၣ် အစုၣ်, 25 နးဧိၤဘီဧိၤ လၢခိ, ဒီးတၢ်ပျံၤတၢ်ဖုး လၢဒၢးပူၤ, ကမၤဟးဂီၤ ပှၤဖိၣ်သၣ်ခွါ, ဒီးပှၤမုၣ်လိၣ်ဘိ, ဖိသၣ်အီနုၢ်, ဒီးပှၤခိၣ်ဝါ. 26 ယစံး ယကအူပြံပြါအီၤ, ယကဒုးတုာ် တၢ်သ့ၣ်နီၣ်ထီၣ်က့ၤ အီၤ လၢပှၤကညီ အကျါလီၤ. 27 မ့တမ့ၢ်ဘၣ် ယဘၣ်ယိၣ်တၢ် လၢတၢ်အဒုၣ်အဒါ ကပာ်အသးထီၣ်ထီဒီး, ယကမၤတ့ၢ်လီၤ. ပှၤထီဒါအီၤတဖၣ် ကမၤလီၤလး ဘၣ်ဖုးအသး, ကစံး ဘၣ်ဖုး, ပစု အိၣ်ထီၣ်ထီ, ဒီးယွၤ တမၤဘၣ် တၢ်ခဲလၢာ်အံၤဘၣ်. 28 မ့ၢ် ပှၤတကလုာ် လၢတၢ်ကူၣ်လိာ် တအိၣ်, ဒီးတၢ်သူၣ်ဆးသးဆး တအိၣ်လၢအပူၤဘၣ်. 29 မ်အကူၣ်တၢ်သ့ တက့ၢ်. မ်အနၢ်ကပၢၢ်တၢ်အံၤ, ဒီးဆိကမိၣ်တၢ် လၢအလီၢ်ခံန့ၣ် တက့ၢ်. 30 အလၢၢ်တဖျၢၣ် မ့ၢ်တဆါကွံာ်အီၤ, ဒီးယွၤ မ့ၢ်တကးတံာ်ဃာ်အခံ ဘၣ်ဒီး, ပှၤတဂၤ ကလဲၤဟီထီၣ်ကွံာ် ပှၤတကထိ, ဒီးခံဂၤ ကဒုးဃ့ၢ်ထီၣ်ကွံာ် ပှၤတကလး ဒ်လဲၣ်. 31 အဂ့ၢ်ဒ်အံၤ, ပဒုၣ်ပဒါ အကစၢ်ဒၣ်ဝဲ မ့ၢ်စံၣ်ညီၣ်တၢ် ဒီး, အလၢၢ်တဖျၢၣ် တဒ်သိးဘၣ် ဒီးပလၢၢ်ဘၣ်, 32 အဂ့ၢ်ဒ်အံၤ, အစပံးမုၢ် မ့ၢ်စဒိၣ် အစပံးမုၢ်, ဒီး လၢဂမိရၤ အစပံးမုၢ် အလီၢ်လီၤ. အစပံးသၣ် မ့ၢ်စပံးသၣ် အစုၣ်, အကူၤတဖၣ် ခၣ်ဝဲလီၤ. 33 အစပံးထံ မ့ၢ်ပယိၤ အစုၣ်, ဒီးဂုၢ်သီ အစုၣ်အၢလီၤ. တၢ်အံၤ အိၣ်ပာ်ဖှိၣ် ဒီးယၤ, 34 ဘၣ် တၢ်စဲဃၣ်ပနီၣ် လၢယတၢ်လုၢ်ဒိၣ်ပှ့ၤဒိၣ် အပူၤ, တမ့ၢ်ဘၣ်ဧါ. 35 တၢ်မၤဆၢတၢ်အၢ အိၣ်ဒီးယၤ, ဒီးတၢ်ကမၤဆၢတၢ်, လၢအကတီၢ် ဖဲအခီၣ် ကတလံာ်လီၤ. အဂ့ၢ်ဒ်အံၤ, အတၢ်နးတၢ်ဖှီၣ် အမုၢ်တနံၤ ဘူးထီၣ်လံ, ဒီးတၢ် လၢအကတဲာ်ကတီၤအသး လၢအဂီၢ်န့ၣ် ဟဲချ့, 36 ဘၣ်ဆၣ်ဒီး တုၤအထံၣ် လၢအစု တအိၣ်လၢၤဘၣ်ဒီး, ဒီးတၢ်အိၣ်ကးတံာ်ဃာ်အခံ မ့ၢ်ဂ့ၤ, တၢ်အိၣ်လီၤတဲာ်သဘျ့ မ့ၢ်ဂ့ၤ တအိၣ်ဘၣ်ဒီး, ယွၤကစံၣ်ညီၣ် အပှၤဂီၢ်မုၢ်, ဒီးသ့ၣ်နီၣ်ပီၢ်ယၢ်လီၤက့ၤအသး လၢအခ့အပှၤ အဃိ, 37 ဒီးကစံး, အဝဲသ့ၣ် အကစၢ်တဖၣ် အိၣ်ဖဲလဲၣ်, လၢၢ်တဖျၢၣ် လၢအတန့ၤအသး လၢအီၤ, 38 လၢအအီၣ် အတၢ်လုၢ် အသိ, လၢအအီ အတၢ်လုၢ်အီ အစပံးထံန့ၣ် အိၣ်ဖဲလဲၣ်. ကဂဲၤဆၢထၢၣ်ဒၣ်ဝဲ, ဒီးမၤစၢၤသု တက့ၢ်. ကကဲထီၣ်ဒၣ်ဝဲ လၢတၢ်ကွၢ်က့ၤသု တက့ၢ်. 39 ကွၢ် ခဲကနံၣ်အံၤ, ယဲ, မ့ၢ်ယၤလီၤ. ကစၢ် တအိၣ်ဘၣ် ဒီးယၤဘၣ်. ယမၤသံတၢ်ယဲ, ဒီးယမၤမူတၢ်ယဲ, ယမၤဆါတၢ်ယဲ, ဒီးယမၤဘျါတၢ်ယဲ, ဒီးတၢ်မၤပူၤဖျဲး လၢယစုပူၤ တအိၣ်ဘၣ်. 40 အဂ့ၢ်ဒ်အံၤ, ယယူာ်ထီၣ် ယစု ဆူမူခိၣ်, ဒီးယစံး, ယမူယဲ လီၤထူလီၤယိာ်လီၤ. 41 ယမ့ၢ်ကျ့ထီၣ် ယနး ကပြုၢ်ကပြီၤ တဘ့ၣ်, ဒီးယစု ဟံးဃာ် တၢ်စံၣ်ညီၣ် ဒီး, ယကဟ့ၣ်ကၣ် ယဒုၣ်ယဒါ လၢတၢ်မၤဆၢတၢ်အၢ, ဒီးယကမၤဆၢတၢ် လၢပှၤ လၢအသးဟ့ယၤ, 42 ယကဒုးအီမူၤ ယပျၢ် လၢတၢ်သွံၣ်, ဒီးယနး ကအီၣ် တၢ်ညၣ်, လၢပှၤဘၣ်တၢ်မၤသံ, ဒီးပှၤဘၣ်တၢ်ဖီၣ်န့ၢ်အီၤ အသွံၣ်, လၢတၢ်အဒုၣ်အဒါ အပဒိၣ်တဖၣ် အခိၣ်လီၤ. 43 သူၣ်ဖှံသးညီ, ပှၤကလုာ်တဖၣ် အပှၤဂီၢ်မုၢ်ဧၢ, အဂ့ၢ်ဒ်အံၤ, ကမၤအၢဆၢ လၢအခ့အပှၤ အသွံၣ် အဃိ, ဒီးကဟ့ၣ်ကၣ် တၢ်မၤဆၢတၢ်အၢ လၢပှၤ လၢအထီဒါအီၤ, ဒီးကမၤပူၤဖျဲးတၢ် လၢအကီၢ် လၢအပှၤဂီၢ်မုၢ် အဂီၢ်လီၤ. 44 ဒီးစီၤမိၤၡ့ ဟဲ, ဒီးကတိၤ တၢ်သးဝံၣ်အံၤ အတၢ်ကတိၤ ခဲလၢာ် လၢပှၤဂီၢ်မုၢ် အနၢ်ပူၤ, အဝဲဒၣ်, ဒီးစီၤနိၣ် အဖိခွါ စီၤယိၤၡူလီၤ. 45 ဒီးစီၤမိၤၡ့ ကတိၤ ကယဲၢ် တၢ်ကတိၤအံၤ ဒီးအံၣ်စရ့လး ခဲလၢာ်န့ၣ် လၢာ်ဝဲ, 46 ဒီးစံးဘၣ်အီၤ, ပာ် သုသး လၢကယဲၢ် တၢ်ကတိၤ လၢယအုၣ်ယသး လၢသုကျါ လၢမုၢ်မဆါ တနံၤအံၤ, လၢသုကမၤလိာ် သုဖိသုလံၤ လၢအကပလီၢ် အသး, ဒ်သိး အကတိၢ်န့ၢ် တၢ်သိၣ်တၢ်သီအံၤ အတၢ်ကတိၤ ခဲလၢာ်န့ၣ် တက့ၢ်. 47 အဂ့ၢ်ဒ်အံၤ, တမ့ၢ်ဘၣ် တၢ်ကလီကလီ လၢသုဂီၢ်ဘၣ်. မ့ၢ်သုတၢ်မူလီၤ, ဒီးသုကထုးထီထီၣ် သုနံၤသုသီ လၢကီၢ်ပူၤ ဖဲသုလဲၤခီဂာ် ယၢ်ဒ့ၣ် ဒ်သိး သုကမၤန့ၢ်အီၤ လၢတၢ်န့ၣ် အဃိလီၤ. 48 ဒီးယွၤ ကတိၤတၢ် ဒီးစီၤမိၤၡ့ လၢမုၢ်တနံၤဃီန့ၣ် ဒီးစံးဝဲဒၣ်, 49 လဲၤထီၣ်ဘး ကစၢၢ် ဧဘါရံၣ်အံၤ, ကစၢၢ် နဘိ, လၢအအိၣ်လၢမိၤအး အကီၢ်ပူၤသဃီၤ ဒီးယရံၤဃိ, ဒီး ကွၢ် ကီၢ်ကနၤဧၣ် လၢယဟ့ၣ်လီၤ ပှၤအံၣ်စရ့လးဖိ လၢတၢ်န့ၢ်သါ အဂီၢ်န့ၣ် တက့ၢ်. 50 ဒီးသံ လၢကစၢၢ် အလိၤ ဖဲနလဲၤထီၣ်န့ၣ်, ဒီးဘၣ် တၢ်ပာ်ဖှိၣ်နၤ ဒီးနပှၤဂီၢ်မုၢ်, ဒ်န ဒီပုၢ်ဝဲၢ် စီၤအၤဟရိၣ် သံဝဲ လၢကစၢၢ်ဃိၢ် အလိၤ, ဒီးဘၣ် တၢ်ပာ်ဖှိၣ်အီၤ ဒီးအပှၤဂီၢ်မုၢ် အသိးန့ၣ် တက့ၢ်. 51 အဂ့ၢ်ဒ်အံၤ, သုမၤကမၣ်ယၤ လၢပှၤအံၣ်စရ့လးဖိ အကျါ ဖဲထံမရံၤဘါကၤဒ့ၣ် လၢပှၢ်မုၢ်ကနၢစံၣ်န့ၣ်လီၤ. အဂ့ၢ်ဒ်အံၤ, သုတပာ်စီဆှံယၤ လၢပှၤအံၣ်စရ့လးဖိ အကျါဘၣ်. 52 ဘၣ်ဆၣ်ဒီး နကထံၣ်ဘၣ် ထံဧိၤကီၢ်ဧိၤန့ၣ် လၢနမဲာ်ညါလီၤ. မ့ၢ်နာ်သက့ ဒ်န့ၣ်ဒီး နတဘၣ်လဲၤနုာ်ဖဲန့ၣ် ဆူ ထံဧိၤကီၢ်ဧိၤ လၢယဟ့ၣ်လီၤ ပှၤအံၣ်စရ့လးဖိဘၣ်.

1 ဒီးအအံၤ မ့ၢ်တၢ်ဆိၣ်ဂ့ၤ လၢယွၤ အပှၤကညီ စီၤမိၤၡ့, လၢအတချုးသံဒံးဘၣ်, ဆိၣ်ဂ့ၤ ပှၤအံၣ်စရ့လးဖိန့ၣ်လီၤ. ဒီးစံးဝဲဒၣ်, 2 ယွၤဟဲ လၢစံၤနါ, ဒီးဟဲထီၣ်န့ၢ်အီၤ လၢစ့ဧၢ် ဆူအအိၣ်, ကပီၤထီၣ်ဝဲ လၢကစၢၢ် ပၤရၣ်, ဒီးဟဲဝဲ ဒီးအပှၤစီဆှံ တကလး, 3 မ့ၢ်မး အအဲၣ် အပှၤဂီၢ်မုၢ်, အပှၤစီဆှံ ခဲလၢာ် အိၣ်လၢအစုပူၤ, ဒီးဆ့ၣ်နီၤဝဲ လၢနခီၣ်ထံး, ကဒိးန့ၢ် နကလုၢ်ကထါလီၤ. 4 စီၤမိၤၡ့ မၤလိာ်န့ၢ် ပှၤ လၢတၢ်သိၣ်တၢ်သီ, စီၤယၤကိာ် အတၢ်အိၣ်ဖှိၣ် အတၢ်န့ၢ်သါ, 5 ဒီး လၢပှၤဂီၢ်မုၢ် အခိၣ်တဖၣ် အိၣ်ဖှိၣ်, အံၣ်စရ့လး အဒူၣ်တဖၣ် အိၣ်တပူၤဃီန့ၣ်, မ့ၢ် စီၤပၤ လၢယၡူရိၣ်လီၤ. 6 မ်ရူၤဘ့ၣ် မူ တက့ၢ်, မ်အသု တသံ တဂ့ၤ, ဒီးမ် အပှၤကညီ အိၣ်စှၤဂၤ တက့ၢ်. 7 ဒီးအအံၤမ့ၢ် လၢယူဒၤ အဂ့ၢ်အကျိၤ, ဒီးစံးဝဲဒၣ်, ကနၣ်, ယွၤဧၢ, ယူဒၤ အကလုၢ် ဒီးဒုးလဲၤနုာ်အီၤဆူ အပှၤဂီၢ်မုၢ် တက့ၢ်, မ်အစုတဖၣ် အါ လၢအဂီၢ် တက့ၢ်, ဒီးကဲထီၣ်နဲ တၢ်မၤစၢၤအီၤ လၢအဒုၣ်အဒါန့ၣ် တက့ၢ်. 8 ဒီး လၢလ့ၤဝံ အဂ့ၢ်အကျိၤ စံးဝဲဒၣ်, မ်နတူမံၣ် ဒီးနအူရံၣ် အိၣ်ဒီး နပှၤစီဆှံတဂၤ, လၢနလ့ပစီအီၤ လၢမးစၤ, လၢနမၤကွၢ်အီၤ ဖဲထံမရံၤဘါ, 9 လၢအစံး လၢအမိၢ် ဒီးအပၢ် အဂ့ၢ်, ယတထံၣ်ဘၣ်အီၤ, ဒီးတပာ်သ့ၣ်ညါအသး လၢအဒီပုၢ်ဝဲၢ်တဖၣ်, ဒီးတသ့ၣ်ညါဘၣ် အဖိဒၣ်ဝဲဘၣ်, အဂ့ၢ်ဒ်အံၤ, တိၢ်န့ၢ် နကလုၢ်ကထါ, ဒီးကွၢ်က့ၤ နတၢ်အၢၣ်လီၤအီလီၤလီၤ. 10 ကသိၣ်လိ ယၤကိာ် လၢနတၢ်စံၣ်ညီၣ်တဖၣ်, ဒီးအံၣ်စရ့လး လၢနတၢ်သိၣ်တၢ်သီ, ကပာ်ထီၣ် တၢ်ဆိၣ်ကဲၤနၢမူ လၢနမဲာ်ညါ, ဒီးနတၢ်လုၢ်မ့ၣ်အူဒီဒု လၢနတၢ်လုၢ် အလီၢ် အဖီခိၣ်. 11 ဆိၣ်ဂ့ၤ, ယွၤဧၢ, အတၢ်ဖိတၢ်လံၤ, ဒီးအမၤတၢ် လၢအစုန့ၣ် မ်အဘၣ် နသး တက့ၢ်. ပှၤအဂဲၤဆၢထၢၣ်ထီဒါအီၤ, ကျီဖျိ အယီၢ်ဒ့ တက့ၢ်, ဒီး လၢပှၤအသးဟ့အီၤ, ဒ်သိး အသု တဂဲၤဆၢထၢၣ်က့ၤ တဂ့ၤ. 12 ဒီး လၢဘံၣ်ယၤမံၣ် အဂ့ၢ်အကျိၤ စံးဝဲဒၣ်, ပှၤလၢယွၤအဲၣ်အီၤ ကအိၣ်ဝဲ လၢအဃၢၤခၢၣ်သနၢၢ်, ကကွၢ်က့ၤအီၤ သ့တနံၤကျၢၤ, ကအိၣ်ကဆိးဝဲ လၢအဖံဘၣ်ခိၣ် အကဆူးလီၤ. 13 ဒီး လၢယိၤသး အဂ့ၢ်အကျိၤ စံးဝဲဒၣ်, မ်ယွၤ ဆိၣ်ဂ့ၤ အထံအကီၢ် တက့ၢ်. လၢမူခိၣ် အတၢ်လုၢ်ဒိၣ်ပှ့ၤဒိၣ်, လၢပစီၤထံ, ဒီး လၢတၢ်ယိာ်ပူၤ လၢအကိာ်လီၤ လၢလာ်ခီ, 14 ဒီး လၢတၢ်လုၢ်ဒိၣ်ပှ့ၤဒိၣ် လၢမုၢ် ဒုးဟဲသၣ်ထီၣ်, ဒီး လၢတၢ်လုၢ်ဒိၣ်ပှ့ၤဒိၣ် လၢလါတဖၣ် ဒုးဟဲသၣ်ထီၣ်, 15 ဒီး လၢကစၢၢ်ကလိ လၢပျၢၤ အတၢ်အဒိၣ်တဖၣ်, ဒီး လၢတၢ်စိခိၣ် အထူအယိာ် အတၢ်လုၢ်ဒိၣ်ပှ့ၤဒိၣ်, 16 လၢဟီၣ်ခိၣ် အတၢ်လုၢ်ဒိၣ်ပှ့ၤဒိၣ်, ဒီးအတၢ်ပှဲၤ, ဒီး လၢတၢ်ဘၣ်ပှၤအသး လၢအအိၣ်လၢသ့ၣ်တၤဆှုၣ် တခိၣ် အပူၤ, မ်အဟဲဘၣ် စီၤယိၤသး အခိၣ်, လၢအဒီပုၢ်ဝဲၢ် အပဒိၣ်ဖးဒိၣ် အခိၣ်ဒီခိၣ် တက့ၢ်. 17 အဂီၤဖံးဝဲၢ်ကိန့ၣ်မ့ၢ် အကဟုကညီၢ်, အနၢၤန့ၣ်မ့ၢ် ဒ်တၤဖး အနၢၤ အသိး, ကသနိၣ်ထီၣ် ပှၤဂီၢ်မုၢ် တပူၤဃီ လၢအီၤ, ဆူဟီၣ်ခိၣ် အကတၢၢ်လီၤ. အဝဲန့ၣ်မ့ၢ် အ့ဖရဲၣ် အပှၤကလးတဖၣ်, ဒီးအဝဲန့ၣ်မ့ၢ် မနၤၡ့ၤ အပှၤကထိတဖၣ်န့ၣ်လီၤ. 18 ဒီး လၢစဘူလိၣ် အဂ့ၢ်အကျိၤ စံးဝဲဒၣ်, သးခု, စဘူလိၣ်ဧၢ, လၢနလဲၤတၢ်, ဒီးယံးစၣ်ကၢ်ဧၢ, လၢနဒဲပူၤန့ၣ် တက့ၢ်. 19 ကကိးန့ၢ် ပှၤဂီၢ်မုၢ် ဆူကစၢၢ် တဖျၢၣ်န့ၣ်, ဖဲန့ၣ် ကလုၢ် တၢ်တီတၢ်လိၤ အတၢ်လုၢ်တဖၣ်, အဂ့ၢ်ဒ်အံၤ, ကစူၢ်ထီၣ် ပီၣ်လဲၣ် အတၢ်ပှဲၤ, ဒီးတၢ်လုၢ်ဒိၣ် အိၣ်ခူသူၣ် လၢမဲးကျါလီၤ. 20 ဒီး လၢကး အဂ့ၢ်အကျိၤ စံးဝဲဒၣ်, ပှၤလၢအမၤလဲၢ်ထီၣ် ကးန့ၣ် မ်အဘၣ် တၢ်ဆိၣ်ဂ့ၤ တက့ၢ်, အိၣ်ဝဲဆိးဝဲ ဒ်ခ့ယုၢ်မိၢ် အသိး, ဒီးအ့ၣ်ဖှီတၢ် အစု ဒီးအခိၣ်ဒီလီၤ. 21 ဒီးကွၢ်န့ၢ် တၢ်ဆိကတၢၢ် လၢအဂီၢ်ဒၣ်ဝဲ အဂ့ၢ်ဒ်အံၤ, ဖဲန့ၣ် တၢ်အဂီၢ် အိၣ်ပာ်စၢၤ လၢပှၤစံၣ်ညီၣ်တၢ် အဂီၢ်, ဒီး ဟဲဒီးပှၤဂီၢ်မုၢ် အခိၣ်တဖၣ်, မၤဝဲ လၢယွၤ အတၢ်တီတၢ်လိၤ, ဒီးအတၢ်စံၣ်ညီၣ် ဒီးအံၣ်စရ့လးလီၤ. 22 ဒီး လၢဒၣ် အဂ့ၢ်အကျိၤ စံးဝဲဒၣ်, ဒၣ် မ့ၢ် ခ့ယုၢ်အဖိ တဒု, စံၣ်ဝဲ လၢဘၤၡၣ်လီၤ. 23 ဒီး လၢနးသၤလံ အဂ့ၢ်အကျိၤ စံးဝဲဒၣ်, နးသၤလံဧၢ, ဘၣ်တၢ်အသးန့ၣ် နန့ၢ်ဘျဲးန့ၢ်, ဒီးနပှဲၤဒီး ယွၤအတၢ်ဆိၣ်ဂ့ၤန့ၣ်, မၤန့ၢ်နဲ လၢတၢ်မုၢ်နုာ် ဒီးတၢ်ကလံၤထံးန့ၣ် တက့ၢ်. 24 ဒီး လၢအၤၡ့ၢ် အဂ့ၢ်အကျိၤ, စံးဝဲဒၣ်, မ်အၤၡ့ၢ် ဘၣ် တၢ်ဆိၣ်ဂ့ၤ လၢဖိသၣ်တဖၣ်, မ်အဘၣ် အဒီပုၢ်ဝဲၢ်အသး, မ်အဘျၢ အခီၣ် လၢသိပူၤ တက့ၢ်. 25 ထး ဒီးတိၢ် မ့ၢ်နခီၣ်ဖံး, ဒီးဒ်နမုၢ်နံၤတဖၣ် အသိးန့ၣ် နဂံၢ်နဘါ ကအိၣ်လီၤ. 26 တၢ် ဒ်ယၡူရိၣ် အကစၢ် အသိး တအိၣ်, ပှၤလၢအဒိး မူခိၣ် လၢအကမၤစၢၤနၤ, ဒီးဒိး တၢ်အၢၣ် လၢအလၤကပီၤ အပူၤလီၤ. 27 ယွၤအထူအယိာ်န့ၣ်မ့ၢ် နအိၣ်နဆိး အလီၢ်, ဒီးတၢ်အစု အထူအယိာ်တဖၣ်န့ၣ် အိၣ်လၢနဖီလာ်. ဒီးကဟီထီၣ်ကွံာ် တၢ်အဒုၣ်အဒါ လၢနမဲာ်ညါ, ဒီးကစံး, မၤဟးဂီၤတၢ် တက့ၢ်. 28 ဒီးအံၣ်စရ့လး ကအိၣ်ကဆိးခၢၣ်သနၢၢ်, စီၤယၤကိာ် အထံထီၣ်ပၢၢ် တပူၤဒၣ်, လၢထံဧိၤကီၢ်ဧိၤ အိၣ်ဒီး ဘုကၠူၣ်, ဒီးစပံးထံ အပူၤလီၤ. အမူခိၣ် ကလီၤစီၤ ပစီၤထံ စ့ၢ်ကီး လီၤ. 29 အံၣ်စရ့လးဧၢ, နဘၣ် တၢ်ဆိၣ်ဂ့ၤလီၤ. မ့ၢ်မတၤ လီၤဂာ် ဒီးနၤ, ပှၤဂီၢ်မုၢ်ဧၢ, လၢအဘၣ် တၢ်အုၣ်က့ၤခီၣ်က့ၤအီၤ လၢယွၤ, တၢ်မၤစၢၤနၤ အကတီၤ တဘ့ၣ်, ဒီးနကဟုကညီၢ် အနး တဘ့ၣ်န့ၣ်လဲၣ်. နဒုၣ်နဒါတဖၣ် ကပာ်ဆီၣ်လီၤအသး လၢနဖီလာ်, ဒီးနကယီၢ်ဘၣ် အလီၢ်ထီၣ်ထီတဖၣ်န့ၣ်လီၤ.

1 ဒီးစီၤမိၤၡ့ လဲၤထီၣ် လၢမိၤအး အတၢ်ပျီပူၤ ဆူကစၢၢ် နဘိ, လၢပံးစကၤ အဒီခိၣ် လၢအအိၣ်သဃီၤ ဒီးယရံၤဃိ လီၤ. ဒီးယွၤ ဒုးနဲၣ်အီၤ လၢကီၢ်ကံးလဧး ဒီဘ့ၣ်ညါ ပၢၢ်လၢဒၣ်, 2 ဒီးနးသၤလံ ဒီဘ့ၣ်ညါ, ဒီးအ့ဖရဲၣ်, ဒီးမနၤၡ့ၤ အကီၢ်, ဒီးကီၢ်ယူဒၤ ဒီဘ့ၣ်ညါ ပၢၢ်လၢပီၣ်လဲၣ်မုၢ်နုာ်န့ၣ်, 3 ဒီးတၢ် လၢကလံၤထံး, ဒီးယရံၤဃိ အကစၢၢ်ကဆူး အပျီ, ဒီးသ့ၣ်စူၣ်ပလိၣ် အဝ့ၢ် ပၢၢ်လၢစိၤဧၢ်လီၤ. 4 ဒီးယွၤ စံးဘၣ်အီၤ, အဝဲအံၤ မ့ၢ်ကီၢ် လၢယဆိၣ်တၢ် လၢအဂ့ၢ် ဒီးစီၤအၤဘြၤဟၣ်, ဒီးစီၤအံၤစဲး, ဒီးစီၤယၤကိာ်, ဒီးစံး, ယကဟ့ၣ်လီၤအီၤ လၢနချံနသၣ်လီၤ. ယဒုးထံၣ်ဘၣ်လံနၤ လၢနမဲာ်လံ. ဘၣ်ဆၣ်ဒီး နတလဲၤခီဂာ် ဖဲန့ၣ်ဘၣ်. 5 ဒီးစီၤမိၤၡ့, ယွၤအခ့အပှၤန့ၣ်, သံဝဲဖဲန့ၣ် လၢကီၢ်မိၤအး အပူၤ, ဒ်ယွၤအကလုၢ်ကထါ အသိးန့ၣ်လီၤ. 6 ဒီး တၢ်ခူၣ်လီၤကွံာ်အီၤ လၢကစၢၢ်ကဆူးပူၤ လၢကီၢ်မိၤအး အပူၤ အိၣ်ဝဲသဃီၤ ဒီးဘ့ၤသပဧိၢ်လီၤ. ဘၣ်ဆၣ်ဒီး ပှၤကညီ တသ့ၣ်ညါဘၣ် အသွၣ်ခိၣ် တုၤ မုၢ်မဆါ တနံၤအံၤ လီၤ. 7 ဒီး လၢစီၤမိၤၡ့ သံဝဲန့ၣ် အသးပှၢ်တ့ၢ် အနံၣ် တကယၤ ခံဆံလီၤ. အမဲာ် တခံးဒံးဘၣ်, ဒီးအသးစၢ် အဂံၢ်အဘါ တစၢ်လီၤဒံးဘၣ် လီၤ. 8 ဒီးပှၤအံၣ်စရ့လးဖိ ဟီၣ်ဝဲ လၢစီၤမိၤၡ့ အဃိ လၢမိၤအး အတၢ်ပျီပူၤ အနံၤ သၢဆံလီၤ. ဒီးမုၢ်နံၤတဖၣ် လၢအဟီၣ်ဝဲ လၢစီၤမိၤၡ့ အဃိ လၢာ်ဝဲလီၤ. 9 ဒီးစီၤနိၣ် အဖိခွါ စီၤယိၤၡူ ပှဲၤဝဲဒီး တၢ်ကူၣ်သ့ကူၣ် ဘၣ်အသးလီၤ. အဂ့ၢ်ဒ်အံၤ, စီၤမိၤၡ့ ပာ်တ့ၢ် အစု လၢအလိၤလီၤ. ဒီးပှၤအံၣ်စရ့လးဖိ ဒိကနၣ် အကလုၢ် အကထါ, ဒီးမၤဝဲ ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 10 ဒီးတၢ်တအိၣ်ထီၣ်လၢၤဘၣ် လၢအံၣ်စရ့လး အကျါ လၢဝံတဂၤ ဒ်စီၤမိၤၡ့ အသိး, လၢယွၤသ့ၣ်ညါ ဒီးကွၢ်ဆၢညါအီၤ, 11 လၢကယဲၢ် တၢ်အပနီၣ်လီၤလး, တၢ်လီၤလိၢ်လီၤလး ခဲလၢာ် လၢယွၤမၢ အလဲၤမၤ လၢကီၢ်အဲၤကူပတူး အပူၤ, လၢဖၤရိၤ အလိၤ, ဒီး လၢအခ့အပှၤ အလိၤ ခဲလၢာ်, ဒီး လၢအကီၢ် ဒီဘ့ၣ်ညါ အပူၤ, 12 ဒီး လၢတၢ်အစုဆူၣ်န့ၣ် ခဲလၢာ်, ဒီး လၢတၢ်မၤပျံၤ တၢ်ခဲလၢာ် လၢစီၤမိၤၡ့ ဒုးနဲၣ် လၢအံၣ်စရ့လး ခဲလၢာ် အမဲာ်ညါန့ၣ် နီတဂၤဘၣ်လီၤ.